
Didysis Kosmosas. Didis Kosmosas. Nesuvoktas ir ne- 
pavaldus. Bet Jame esame mes - Jo maži Žiedeliai - užgimę, 
gyveną, pasitrauksią į savąją Žiemą ir vėl būtinai grįšią; tie 
patys - ne tokie patys. Norime tikėti. Reikia... | 

„„nes šia vienintelia gija esame susiję su tuo, ką ateidami 
randame ir išeidami paliekame. Tai mūsų vienintelė Amži- 
nybė. 

O rasdami ir nustebdami žadiname savyje Viltį, kad gali 
būti geriau, gali būti gražiau. Viltis pagimdys gerą ir gražų 
darbą. Jį ir norime palikti išeidami. 

Didysis Ratas. Mažasis Ratas. Ir mes su viltimi. 


Leidėjai 


Pratarmė 


Intensyvėjant senosios lietuvių pasaulėžiūros studijoms, 
vis dažniau susiduriama su senovės lietuvių pomirtinio gy- 
venimo sampratos problema. Ji svarbi tiek mėginant atkurti 
anuometinės religijos svarbiausius įvaizdžius, tiek siekiant 
pamatuotai prabilti apie senovės lietuvių pasaulio suvokimo 
lytis ir būdus. Kadangi būties interpretacija senosiose kul- 
tūrose buvo vis tik religinė, tokių įvaizdžių atsekimas turi 
betarpišką reikšmę šios interpretacijos horizontui suvokti. 

Šiame darbe, remiantis istorinių šaltinių, archeologine, 
tautosakine medžiaga bei kitų tyrinėtojų pasiekimais ir bus 
siekiama nusakyti gana reikšmingą senosios lietuvių pasau- 
lėžiūros dėmenį - pomirtinio gyvenimo sampratą. Dėsningas 
klausimas - kokiu būdu galima tai padaryti ir apskritai ar 
išvis tai šiandien įmanoma? Juk istoriniai šaltiniai dažnai 
tendencingi, rašyti žmonių, labai paviršutiniškai susipažinu- 
sių su senąja lietuvių pasaulėžiūra, archeologijos duomenis 
sunku vienareikšmiai interpretuoti, o tautosakoje susilydę ir 
pagoniškosios, ir krikščioniškosios pasaulėžiūros elementai, 
be to, ir pati pagoniškoji pasaulėžiūra nėra vienalytė. Mecha- 
niškai suderinus įvairių mokslų duomenis, galima pasiekti 
tik menamą rekonstrukciją, su senąja pomirtinio gyvenimo 
samprata neturinčia nieko bendra. Išsyk ieškant vieningos, 
visais laikais ir visomis aplinkybėmis galiojusios pomirtinio 
gyvenimo sampratos, taip ir atsitiktų. Išeities taško bend- 
riausiam jos atsekimui, matyt, tektų ieškoti būtent senosios 
pasaulėžiūros nevienalytiškume. Archeologiniai duomenys 
rodo, jog tiek indoeuropiečių (toliai - ide.) pasaulyje, tiek 
konkrečiai baltų žemėse istorijos eigoje vyko žymūs pasau- 
lėžiūros pokyčiai, atsispindėję laidojimo papročių kaitoje. Ši 
kaita negalėjo nepalikti pėdsakų ir liaudies atmintyje užfik- 
suotoje mitologijoje, papročiuose, folklore; joje išlieka netgi 
patys archaiškiausi vaizdiniai, senojoje pasaulėžiūroje nau- 

jieji vaizdiniai ne paneigia senuosius, o susipina su jais ir 
toliau gyvuoja greta (Vėlius, 1987, 8). Tad pagrindinis šio 
darbo uždavinys būtų ne rekonstruoti senąją pomirtinio gy- 
venimo sampratą, o pirmiausia išsklaidyti esamą medžiagą. 
Tik tai atlikus, bus galima prabilti apie pačią pomirtinio 
gyvenimo sampratą. 

Tokio sklaidymo principus bendriausiais bruožais nusako 
K. Grigas (Grigas, 1988). Turimą tautosakinę medžiagą teks 
skirstyti pagal atitinkamus laikotarpius, remiantis chronolo- 
giniu bei emociniu-funkciniu požiūriu. Pirmiausia bus na- 
grinėjama, kiek pasakų ar sakmių kilmę galima motyvuoti 
senajai ar naujesniajai pasaulėžiūrai būdinga pomirtinio gy- 
venimo samprata, kadangi nesyk pagoniškųjų įvaizdžių relik- 
tai bus įsipynę į krikščioniškuosius rojaus, skaistyklos, 
pragaro įvaizdžius. Drauge chronologinį požiūrį teks papil- 
dyti emociniu-funkciniu, aiškinantis, kokias vertybes - pa- 
goniškas ar krikščioniškas tas ar kitas tautosakos tekstas 
išreiškia, kokiu būdu jos funkcionuoja (plg. Grigas, 1988, 
136). Šitokį medžiagos sklaidymą papildys atitinkama kitų 
ide. tautų mitologijų medžiaga, kuri, lyginama su senosios 
lietuvių pasaulėžiūros elementais, ypač didelę reikšmę įgys, 
prasidėjus "antriniam" medžiagos sklaidymo etapui, kuomet, 
iš krikščioniškosios pasaulėžiūros atskyrus pagoniškosios 
pasaulėžiūros elementus, ir iš pagoniškosios reikės savo ruo- 
žtu išskirti įvairių epochų archainių įvaizdžių sluoksnius. 
Reikia pridėti, kad tautosakinė medžiaga, nors ir talpindama 
ištisus senųjų pasaulėžiūrų sluoksnius, vis dėlto turi skirtin- 
gą autentiškumo lygį: kuo seniau pasaka ar sakmė užrašyta, 
tuo didesnė autentiškumo tikimybė. Tad šiame darbe dau- 
giausia bus remiamasi iki 1940 m. užrašyta tautosaka. 

Kol kas, deja, fragmentiški šaltiniai ir pirmas žvilgsnis į 
palyginti neseniai pradėtą nuosekliau tyrinėti tautosaką pa- 
teikia gan miglotą senovės lietuvių pomirtinio gyvenimo sa- 
mpratos vaizdą. Kol kas jį nagrinėjo tik J. Basanavičius 
(Basanavičius, 1903) ir N. Vėlius (kiek ši tema atsiskleidė per 

lietuvių velnio įvaizdį - Vėlius, 1987, 162-200), tačiau šiais 
laikais be minėtų autorių aptariamam klausimui platesnių 
studijų nebuvo skirta. Tai ne vien lietuvių mitologijos prob- 
lema: žymesnio tyrinėtojų dėmesio nesusilaukė ir apskritai 
ide. pomirtinio gyvenimo suvokimas. Matyt, tai sąlygojo dau- 
gybė neaiškumų, nes mus pasiekę ištisų istorinių epochų 
pomirtinio gyvenimo įvaizdžiai be galo persipynę. V. Propas 
pažymi, jog išvis nėra tautų, turinčių vieningą pomirtinio 
gyvenimo įvaizdį, šie įvaizdžiai visuomet įvairialypiai ir daž- 
nai prieštaringi (IIponn, 1986, 287). 

Ir teologinė, ir filosofinė senųjų kultūrų mintis aiškiausiai 
išsikristalizavo to meto pomirtinio gyvenimo sampratoje. Gi- 
liau permąsčius transcendentinio veiksnio santykio su žmo- 
gumi ypatybes, senieji įvaizdžiai būdavo nureikšminami, ir 
religijos kaip "visuminio santykio su visuma" (Mann, 1989, 
58) pobūdis keisdavosi: šitokio lūžio laikotarpius atspindėtų 
senovės lietuvių bei baltų mituose išlikę Sovijaus, Šventara- 
gio, Videvučio ir Brutenio religinių reformų pėdsakai. Tačiau 
tokie pokyčiai nesunaikindavo viso senojo žinojimo, ir toliau 
išliekančio senuosiuose sakraliniuose mituose, kurie neiš- 
nykdavo, o toliau funkcionuodavo tautų atmintyje, dažnai 
virsdami į pasakas, nors gali būti, kad reformą patyrusios 
kultūros periferijoje savo sakralinę reikšmę jie išlaikydavo 
daug ilgiau; pagaliau, reformos toli gražu ne visoms tautoms 
ar genčių grupėms būdavo priimtinos ir jos toliau likdavo 
senojoje pasaulėjautoje. Drauge reformos nebūdavo tiek "su- 
galvotos", kad iš jų kiltų nauji mitai - naujos pasaulėjautos 
esmę atitinkantys mitai išnirdavo iš senųjų mitų sistemos, 
juos tik reikėjo aktualizuoti; galbūt kaip tik tam tikrų peri- 
ferinių mitų "savaiminis" aktualizavimasis virsdavo nuosek- 
lia permanentine reforma ar tokiu vyksmu, kurį reforma 
pavadinti galima retrospektyviai. Atrodo, kad ide. tautų "vi- 
suminio santykio su visuma" pobūdis keisdamasis atsispin- 
dėdavo būtent pomirtinio gyvenimo sampratos kaitoje - kaip 
minėta, tą liudija plačiose ide. pasaulio žemėse archeologų at- 

sekami kadainykščiai laidojimo papročių pokyčiai. Todėl, 
nors ir nesant aiškių vieningos pomirtinio gyvenimo sam- 
pratos pėdsakų, atskiros sampratos - ypač žinant, kuri iš jų 
ankstyvesnė ir kuri vėlyvesnė - tampa labai svarbiais šifrais, 
per kuriuos galima įžvelgti senąsias būties interpretacijos 
lytis. Turint omenyje, kad pomirtinio gyvenimo sampratos 
kaitoje užfiksuojami ir mąstymo pokyčiai, šiame darbe greta 
pačių pomirtinio gyvenimo įvaizdžių analizės didelis dėmesys 
bus skiriamas jų kaitai. Deja, dėl tam tikro archeologų nuo- 
monių išsiskyrimo konkrečių įvaizdžių nepavyks vienareikš- 
miai priskirti konkretiems laikotarpiams bei gentims, tačiau 
bus mėginama tiesiog chronologiškai išskirti įvaizdžių sluok- 
snius, aiškinantis, kurie jų ankstesni, ir kuris kurį keičia. 
Tam teks pasitelkti istorinius šaltinius bei anksčiau rašiusių 
tyrinėtojų išvadas ir ypač - tautosakinę medžiagą, nes ją 
nagrinėjant, bene autentiškiausiai galima atsekti senosios 
pasaulėžiūros bruožus; jokia spekuliacija šiame senosios pa- 
saulėžiūros tyrimo etape tautosakos studijavimo nepakeis. 

Išsyk reikia paminėti, jog darbe nebus skiriama dėmesio 
senovės lietuvių suvokime egzistavusiai sričiai "tarp" šio ir 
ano pasaulių, kuriai priklausytų galutinai ryšio su savo kū- 
nais nenutraukę mirusieji - vaiduliai, slogučiai, vaiduokliai ir 
pan., kadangi tokie mirusieji specifinei "ano pasaulio" erdvei 
nepriklauso ir esti tarpinėje zonoje. Darbe bus pasitelkiamos 
tik tos pasakos ir sakmės, kuriose daugmaž aiškiai kalbama 
būtent apie pomirtinį pasaulį. Daugelyje tyrimo akiratin ne- 
patekusių pasakų kalbama apie įvykius, nutinkančius tarsi 
"kitame" pasaulyje, "už jūrų marių" ir pan.: tačiau šiame 
tyrimo etape, dar neišsiaiškinus bendriausių pomirtinio gyve- 
nimo sampratos bruožų, ankstoka kelti klausimą apie pasakų 
vaizduojamos kitos erdvės galimas sąsajas su pomirtinių 
pasauliu. 

Darbo pavadinime nurodoma, jog bus nagrinėjama būtent 
senoji lietuvių pomirtinio gyvenimo samprata, tačiau tai ne- 
reiškia, jog bus kalbama tik apie lietuvių, kaip V - VI a. po 

Kristaus susiformavusios etninės bendrijos, pomirtinio gyve- 
nimo sampratą: ji tiesiog bus aptariama, daugiausia remian- 
tis lietuvių tautą liečiančia medžiaga. Tačiau ši medžiaga 
atspindi ne vien lietuvių pasaulėžiūrą: lietuvių kultūroje ap- 
tikti reiškiniai gali būti ir baltiškos, ir indoeuropietiškos, ir 
bendražmogiškos prigimties, ir tuo būdu per lietuvių pasau- 
lėžiūrą atsiskleis atitinkamai baltiškos, indoeuropietiškos ar 
dar archaiškesnės kultūros bruožai (Vėlius, 1989, 10). Šiame 
darbe nesyk bus susiduriama su reiškiniais, kurie pačių lie- 
tuvių ar net baltų pasaulėžiūrose realiai jau nebefunkcionavo, 
bet vis dėlto išlikdavo mitų periferijose. Tuo būdu per lietuvių 
pomirtinio gyvenimo sampratą atsivers archaiškasis Žmo- 
nijos paveldas, atspindintis labai gilius žmonijos sąmonėjimo 
tarpsnius. 

Kiek šiuo metu galima spręsti, pomirtinio gyvenimo samp- 
ratą sąlygojo toli gražu ne socialinės kompensacijos poreikiai 
ar žmogaus bejėgiškumas gamtos ar visuomenės atžvilgiu. 
Senosios kultūros, keitusios reljefą ir jau naudojusios gamtą 
savo poreikiams, tokio bejėgiškumo nejuto. Socialinės st- 
ruktūros, atsirandančios jų viduje, bent jau ide. atveju buvo 
paremtos trijų pagrindinių socialinių sluoksnių prigimtais 
jiems raiškos būdais, ir jokių tarpusavio prieštarų tarp na- 
tūraliame sambūvyje gyvenančių valstiečių, karių bei Žynių 
luomų negalėjo būti. 

Tikėjimą pomirtiniu gyvenimu visų pirma apsprendė pats 
transcendentinis veiksnys. Kiek jis aktyviai veikė pomirtinio 
gyvenimo sampratos pobūdį, sunku pasakyti; tik galima nu- 
manyti, kad pirmapradžiame dialoge tarp jo ir žmonijos ak- 
tyviuoju pradu buvo būtent jis. Tą turint omenyje, vis dėlto 
šiame darbe dėmesys bus telkiamas būtent į žmogaus san- 
tykio su transcendentiniu veiksniu kaitą bei šios kaitos fik- 
savimą konkrečiais pomirtinio gyvenimo įvaizdžiais. 

Ruošdamas šią studiją, autorius nuolatos konsultavosi su 
daug vertingų pastabų bei pasiūlymų suteikusiu filologijos 
daktaru Norbertu Vėliumi. Nuo pat pirmųjų rankraščio va- 

riantų darbą stebėjo ir daug autoriui padėjo filosofijos dak- 
taras, profesorius Bronius Genzelis. Kai kuriais atskirais 
klausimais autorius konsultavosi su filosofais Vytautu Ali- 
šausku, Albinu Plešniu ir Jonu Maliukevičiumi. Visiems 
jiems autorius nuoširdžiai dėkoja. 


I. Istorinių šaltinių ir tyrinėjimų apžvalga 


Istorinių šaltinių, liečiančių senovės lietuvių tikėjimą 
pomirtiniu gyvenimu, apžvalga 


Istoriniai šaltiniai retsykiais pamini ir lietuvių, ir kitų 
baltų genčių tikėjimą pomirtiniu gyvenimu. Jų informacija 
nėra gausi, tačiau vėliau, lyginant su tautosakine bei ar- 
cheologine medžiaga, ji įgis svarbią reikšmę. Be to, tik rem- 
damiesi istorinių šaltinių duomenimis, galime tyrinėti pomir- 
tinio gyvenimo sampratą. 

Tokių liudijimų randama nuo XIII a. Vincentas Ked- 
lubekas, Krokuvos vyskupas (1208-1218, m. 1223) teigia, kad 
jotvingiai tikėjo, jog po mirties žmonės vėl atgimsta naujais 
kūnais, o grubesnės sielos po mirties įsikūnija gyvūnuose 
(Mannhardt, 1936, 14). Kiek šiuo liudijimu galima pasitikėti, 
nėra visiškai aišku. Mat tiesiogiai šio teiginio nepatvirtina 
joks kitas šaltinis. Be to, dar A. Bruckneris atkreipė dėmesį į 
galimą Krokuvos vyskupo susižavėjimą klasikine lektūra, ku- 
rios veikiamas jis ir galėjo priskirti jotvingiams senųjų tautų 
tikėjimą metempsichoze (Brūckner, 1979, 34-35). Tuo labiau, 
kad jotvingius V. Kadlubekas laiko getais, ir šį pagonišką 
tikėjimą aiškina kaip bendrą visiems getams (Est enim om- 
nium Getharum communis dementia). Antra vertus, šalia V. 
Kadlubeko liudijimo gal būtų galima prisiminti J. Dlugošo 
minėtą nepaprastą jotvingių karingumą - jie kaudavosi su 
dešimtį kartų pranokstančiu priešininku, niekad nebėgdavo 
ir grumdavosi, kol visi žūdavo (Dlugosz, 1974, VII, 178-179). 
Gal tokia ypatinga narsa, ištisą tautą atvedusi į pražūtį, buvo 
sąlygota ypatingo tikėjimo pomirtiniu gyvenimu. Šiaip ar 
taip, klausimas dėl Kadlubeko teiginio autentiškumo tebe- 
lieka neaiškus. Prie jo vėliau dar teks sugrįžti, kalbant apie 
tikėjimą reinkarnacija. 

Šaltiniuose minimas mirusiųjų apraudojimo paprotys - 
1210 m. kuršiai, kaudamiesi su kalavijuočiais prie Rygos, sus- 

tabdo savo antpuolį, kuomet persvara yra jų pusėje, kad 
ištisas tris dienas paskirtų mirusiųjų apraudojimui (Man- 
nhardt, 1936, 33). Ši žinia nekelia jokių abejonių, nes mirusių- 
jų apraudojimo paprotį patvirtina ir kiti istoriniai šaltiniai, 
ir iki šių dienų Lietuvoje bei kai kuriose aplinkinėse vietose 
išlikę mirusiųjų apraudojimo papročiai, gausiai užrašyta 
raudų. Užuominų apie lietuvių tikėjimą pomirtiniu gyvenimu 
galima atrasti Vygando Marburgiečio liudijimuose, kur jis 
mini lietuvių tikėjimą pomirtiniu gyvenimu, padedantį stoiš- 
kai pasitikti mirtį Pilėnuose (Mannhardt, 1936, 120), o Hen- 
riko Latvio liudijimu, našlės po vyrų mirties žudosi netgi en- 
tuziastingai, vildamosios aname pasaulyje su jais susitikti 
(Mannhardt, 1936, 30). To paties vedini - Pilypo de Mezjero 
ir Baltramiejaus Anglo liudijimu - ant valdovo laidotuvių 
laužo kopia mirusiojo pavaldiniai (Nikžentaitis, 1988, 18-19, 
Mary 30sBa, 1978, 53-54). Tarnų aukojimą ar pasiaukojimą 
mirus valdovui Prūsijoje mini Petras Dusburgietis (Dusbur- 
gietis, 1985, 87-88), kad šitai buvo paplitę ir tarp lietuvių, 
paliudija rusų metraščiai bei Bychovco kronika (II CPJI 
XVII, 227-238; 295-356; 239-294; 359-412, M.Strijkovskis (St- 
rijkowski, 1846 I, 308-311). Senosios Lietuvos kunigaikštis 
Šventaragis, metraščių liudijimu, po mirties buvo sudegintas 
girioje ties Neries ir Vilnios santaka, ir drauge sudegintas jo 
mylimas vergas, sakalas, kurtas ir drabužiai. Panašios apei- 
gos, kuomet su mirusiu valdovu buvo deginamas jo žirgas ar 
žirgai, šunys, minimi ir Algirdo bei Kęstučio laidotuvių apra- 
šymuose (Mannhardt, 1936, 123-124). Papročius, kuomet 
mirusysis deginamas su ginklais, žirgais, drabužiais, mini 
Žiliberas de Lanua (Mannhardt, 1936, 175), Dlugošas (Man- 
nhardt, 1936, 142) ir kiti. Tokius liudijimus patvirtina ar- 
cheologiniai duomenys. Žinoma daug įkapių dėjimo faktų, 
sykiu randama ir aukojamų gyvulių (žirgų, šunų ir pan.) 
kaulų. Žmonių aukojimas, ar greičiau pasiaukojimas lai- 
dojant žymesnį žmogų, žinomas dar nuo indoeuropiečių 
virvelinės keramikos kultūros laikų - randami grupiniai to 


14 


meto palaidojimai, archeologų aiškinami kaip žmonių aukos 
(Gediga, 1976, 67-68). Reikia pažymėti, kad į istorinių šaltinių 
akiratį nepateko grupinės aukos. Netgi žymų valdovą lai- 
dojant, pasiaukodavo vienas jo tarnas. Tai rodo, kad tarp 
lietuvių grupiniai žmonių pasiaukojimai išnyko gan anksti. 
Tačiau įtikėtina, kad šaltinių duomenys apie žuvusių vyrų 
žmonų pasiaukojimą turi pagrindo - tokio papročio atspin- 
džiais galėtų būti ir baltų žemėse randami poriniai kapai. 
Nereikia manyti, kad čia susiduriama su žmonių aukojimu - 
stiprus religinis jausmas bei būsimojo gyvenimo viltis tik- 
riausiai sąlygojo tokių pasiaukojimų savanoriškumą. 

Greta minėtų liudijimų, baltų genčių tikėjimą pomirtiniu 
gyvenimu paliečiančių tik prabėgomis, svarbus liudijimas ap- 
tinkamas Vokiečių Ordino 1249 m. taikos sutartyje su prū- 
sais, kur minimi prūsų žyniai "Tulissones vel Ligaschones", 
kurie prie laidotuvių laužo stebėdavo mirusiojo kelionę dan- 
gaus viduriu (per medium celi) - sprendžiant iš jų regėjimo, į 
pomirtinį pasaulį mirusysis išvykdavo lydimas gausios drau- 
gijos, pasipuošęs, ginkluotas (Mannhardt, 1936, 42). Šis liu- 
dijimas iš esmės patikimas, kadangi taikos sutartyje turėjo 
būti kalbama apie abiem pusėm - ir vokiečiams, ir prūsams - 
gerai žinomus faktus. Apie prūsų tikėjimą pomirtiniu gy- 
venimu kalba Petras Dusburgietis. Jis teigia prūsus tikėjus 
kūno prisikėlimu, tačiau "ne taip, kaip dera". Ir kilmingieji, ir 
paprasti žmonės, valdovai ir vargšai, prūsų tikėjimu, ir ki- 
tame gyvenime tebepriklauso tam pačiam luomui, užsiima 
tuo pačiu, kuo ir šiame gyvenime. Mirusiems reikalingi tar- 
nai, tarnaitės, žirgai, darbo įrankiai, ginklai - visa tai turės 
vėl atgyti ir vėl atliks savo kadainykštę paskirtį (Dusburgietis, 
1985, 87-88). Atrodo, šitokias išvadas Dusburgietis padarė, 
pasirėmęs ne kieno nors pasakojimu apie prūsų tikėjimą 
pomirtiniu gyvenimu, o jam žinomais prūsų laidojimo pap- 
ročiais. Šie teiginiai pernelyg bendri, kad praplėstų mūsų 
žinias apie prūsiškąją pomirtinio gyvenimo sampratą. 

Kaip buvo galima pastebėti, didžioji liudijimų dalis lig 

šiol lietė prūsus, kuršius, jotvingius - faktų, kalbančių apie 
lietuvius maža. Tad labai svarbus Malalos kronikos per- 
rašinėtojo intarpas (1261), kuriame aptinkamas lietuviams 
bei kitoms aplinkinėms tautoms priskiriamas Sovijaus mitas 
(Mannhardt, 1936, 56-60 ir t.), pasakojantis apie kelionę į 
pomirtinį pasaulį ir trejopus laidojimo ("'migdymo") būdus, 
iš kurių geriausias pasirodo esąs degintinis. Šis mitas bus ap- 
tartas vėliau. 

Tarp pagoniškųjų prūsų dievų šaltiniai mini mirusiųjų 
dievą Patolą (Patollo). Simono Grunau kronikoje šis nak- 
timis besivaidenąs rūstus mirties dievas reikalauja kruvinų 
aukų, kartais - net žmogaus kraujo (Mannhardt, 1936, 196- 
197). Toks "Pecols atgue Pocols" minimas 1530 m. "Prūsų 
Pomezanijos ir Sambijos vyskupysčių sinodų nutarimuose" 
(Mannhardt, 1936, 233). Vėliau šiedu lyg ir vienai dievybei 
taikyti vardai išskiriami kaip du - Pecols ir Pocols (Man- 
nhardt, 1936, 235) ir atitinkamai aiškinami kaip Plutonas ir 
požemio dvasios (infernales Furial)."Sūduvių knygelėje" XVI 
a. vid. Pecols vadinamas pragaro ir sutemų dievas, Pocols 
suvokiamas kaip skrajojančios dvasios arba velnias (Man- 
nhardt, 1936, 246-247), Jonas Malecijus 1563 m. mini Poc- 
clum - pragaro, ir Poccolum - oro dvasių dievą (Mannhardt, 
1936, 295) - tad prūsų pragaro, mirties dievybės nesyk rodosi 
ne tik kaip požemio, bet ir kaip oro dvasios. Šie prūsų dievų 
vardai vėliau tyrinėtojų bus nesyk priskiriami lietuviams, 
kaip pomirtinio gyvenimo dievybės. Lietuvių mirusiųjų die- 
vybę Veliuoną (Velona) bei mirusiųjų vaišinimą švenčių metu 
mini J. Lasickis (Mannhardt, 1936, 357). 

Didžioji dauguma mus pasiekusių istorinių šaltinių mini 
laidojimo papročius, bemaž nieko nepasakydami apie pačią 
pomirtinio gyvenimo sampratą. Tačiau ir laidotuvių, ir bu- 
dynių, apraudojimų, šermenų papročių aprašymai suteikia 
šiokių tokių žinių ir apie pomirtinio gyvenimo supratimą. 
Seniausias iš mus pasiekusių - Vulfstano liudijimas iš 880-890) 
m., pasakojantis apie aisčių paprotį laikyti nesudegintą mi- 

rusįjį namuose mėnesį ar du; kunigaikščiai ir kiti kilmingieji 
buvo laikomi namie pašarvoti ir visą pusmetį. Prieš deginant 
kūną, būdavo į kelias dalis padalintas mirusiojo turtas, iš- 
dėstomas kas mylią, taip, kad arčiausiai velionio sodybos, 
būtų sudėta mažiausia jo turto dalis, toliausiai - pati did- 
žiausia. Po to rengiamos žirgų lenktynės, ir turintys geriau- 
sius žirgus pasiima didesniąsias turto dalis, menkesniais 
žirgais jojantys - mažesnes. Išsidalijus mirusiojo turtą, kūnas 
būdavo sudeginamas drauge su šarvais ir drabužiais. Aisčiai 
tikį, kad mirusieji turi būti sudeginti, ir radus nesudegusį 
žmogaus kaulą, būdavo aukojamos didelės aukos (SRP 1 734). 
Apie sūduvių laidotuves XVI a. vid. rašoma, jog mirusysis 
aprengiamas baltais drabužiais, ir sodinamas ant Kėdės tro- 
bos gale. Atidaroma alaus statinė ir kiekvienas susirinkusių- 
jų užgeria mirusįjį, priekaištaudamas šiajam, ko jis numirė, 
palikęs žmoną, turtus (viskas išskaičiuojama), prašydamas, 
kad mirusysis aname pasaulyje pasveikintų»tėvus, brolius, 
draugus, ir kad su jais taip pat gerai gyventų (Mannhardt, 
1936, 257). Panašius budynių papročius mini S. Schwabe apie 
1573 m. (Basanavičius, 1903, XLV), šermenų papročiai mini- 
mi Įsručio parapijos vizitacijos apyskaitoje 1638 m. (Man- 
nhardt, 1936, 426), Pretorijaus apie 1670 m. (Mannhardt, 
1936, 602), apeigų detalės, per amžius, regis, menkai tepa- 
kitusios, minimos ir XIX-XX a. (BMIL 63-64 ir t.). Aukojimas 
mirusiesiems, kuomet, mirus tėvui, aukojamas jautis, mo- 
tinai - karvė, o sūnui ar dukrai - veršis ar avis, minimas 1723 
m. jėzuitų misijos aprašyme (Lebedys, 1976, 211), panašūs 
patarimai, siūlantys aukoti gyvulius velioniui, išlikę su mir- 
timi susijusioje tautosakoje (BMIL 65). 

Nuo senų laikų žinomas paprotys mirusiuosius aprau- 
doti - šitokius papročius, kaip minėta, rašytiniai šaltiniai 
mini nuo 1210 m. Kiek vėliau, 1426 m., Samlandijos vyskupas 
nuinato 3 markių baudą už mirusiųjų apraudojimą Kapuose 
(Mannhardt, 1936, 159), tokie papročiai smerkiami ir 1639 m. 
Įsručio "Recessus generalis" (Mannhardt, 1936, 429). Raudos 

aptinkamos sūduvių papročiuose XVI a. vid. (Mannhardt, 
1936, 257), S. Schwabe 1550-1570 m. raštuose (BMIL 68), min- 
imos Pretorijaus, apie 1670 m. (Mannhardt, 1936, 603), A. v. 
Brando aprašyme, apie 1673 m. (Mannhardt, 1936, 608), dau- 
gelio kitų liudininkų pateiktuose pasakojimuose. Lietuvių ir 
prūsų raudojimo papročio pagrindiniai bruožai neatrodo bu- 
vę skirtingi, tik su laiku nyko kai kurie pernelyg pagoniški 
reliktai - mirusiojo sodinimas ant kėdės ir jo užgėrimas (apie 
raudojimo papročius istoriniuose šaltiniuose plačiau žr. 
BMILL 67-70). 

"Sūduvių knygelėje" aprašytas velionio išlydėjimo pap- 
rotys. Mirusiojo artimieji lydėdavo jį apsupę, mosuodami 
nuogais kardais ore ir šaukdami: "Begeyte, Begeyte Pecolle". 
Ten pat randamas dar Vulfstano aprašyto lenktynių dėl mi- 
rusiojo turto papročio atšvaitas: ant stulpo padėtą šilingą 
pasiima pirmasis prijojęs. Po to visi vėl joja apie mirusįjį, 
mosuodami peiliais ar kardais (Mannhardt, 1936, 257-258). 
Šią žinią apie velionio lydėjimą su nuogais kardais ar peiliais 
ir piktų dvasių baidymą vėliau atkartojo J. Malecijus (Man- 
nhardt, 1936, 297), M. Strijkovskis, S. Schwabe (žr. BMIL 79), 
Tetzneris (BMIL 80). 

Baltiškus šermenų papročius kiek plačiau atpasakoja M. 
Pretorijus. Jų metu didelė reikšmė buvusi skirta gėrimui. 
Susirinkusieji geria alų, meldžiasi, nulieja ant žemės alaus 
šlakelius. Aukojama Žemynėlei, manant, kad mirusiojo vėlei 
nuo to palengvės. Ant žemės metama po tris kąsnelius duonos 
ir mėsos, nupilama po tiek pat šaukštų, linkint, kad Žemynėlė 
kitame pasaulyje (kiti sako, danguje) būtų maloni, jo sielą 
globotų ir aprūpintų (Mannhardt, 1936, 603-604). Šermenys 
minimi ir vėlesniuose šaltiniuose (žr. BMIL 91-93). 

Iš budynių, raudų, palydų, šermenų papročių ryškėja keli 
būdingiausi tikėjimo pomirtiniu gyvenimu bruožai. Tiesa, tas 
pomirtinis gyvenimas regimas tik iš pasiliekančiųjų pozi- 
cijos: tikima, kad mirusysis aname pasaulyje sutiks ir savo, 
ir kitų Žmonių mirusius gimines, kaimynus, gyvieji perduoda 

šiems sveikinimus, tikima, kad anapus mirusiojo laukia di- 
delis džiaugsmas. Antra vertus, manoma, kad mirusįjį supa 
gausybė piktų dvasių - jas nubaidyti ar pažeisti ir siekiama 
mojuojant kardais ir peiliais. Be to, mirusįjį stengiamasi, 
tiesa labai mandagiai, bet - išstumti iš gyvenamosios aplinkos 
apraudant, užgeriant, aukojant, pabrėžtinai atsisveikinant 
visais įmanomais būdais. 

Su laidojimo papročiais susiję istorinių šaltinių duo- 
menys yra patekę tyrinėtojų akiratin, ir jie, šiuos liudijimus 
interpretuodami, jungdami juos su žinomais liaudies tikė- 
jimais, nesyk palietė ir baltų bei konkrečiai - lietuvių pomir- 
tinio gyvenimo problemas. 


Tyrinėjimų, skirtų pomirtinio gyvenimo sampratai senojoje 
lietuvių pasaulėžiūroje, apžvalga 


Senovės lietuvių pomirtinio gyvenimo sampratai išsiaiš- 
kinti iki šiol nebuvo skirta daugiau dėmesio ir ji dažniausiai 
buvo nusakoma keliomis eilutėmis ar pastraipa. Išimtimi 
tegalėtų būti J. Basanavičiaus studija - ją aptarsime vėliau - 
bei kai kurie N. Vėliaus darbai. 

Tarp pirmųjų mėginimų išsiaiškinti senuosius lietuvių 
tikėjimus pažymėtinas prolietuviško šubravcų draugijos 
sparno sumanymas rinkti medžiagą apie senuosius lietuvių 
tikėjimus, kuris, dėja, sužlugo, draugijoje įsigalėjus panpo- 
lonistinėms nuotaikoms. Duomenų apie senuosius lietuvių 
tikėjimus rinkimo iniciatorius K. Kontrimas buvo pasišovęs 
surinkti medžiagą apie Poklių, tačiau vaisių šis darbas, kiek 
yra žinoma, nedavė. Tik vėliau tų pačių šubravcų pašieptas 
Dionizas Poška pradeda nuoseklų senovės lietuvių tikėjimo 
tyrimą. D. Poška savo darbe "Apie senoviškas pagoniškas 
religines apeigas" aptaria ir pomirtinio gyvenimo sampratą. 
Jis mini Poklių ir Jagaubį - lietuvių ir Žemaičių pragaro 
dievus (Poška, 1959, 348-349), lietuviams, žemaičiams ir 
prūsams bendru mirties dievu laiko Patulą (Ten pat, 366- 

367). Neapsiribodamas "pragaro" įvaizdžiu, D. Poška, rem- 
damasis A. Naruševičiaus "Lenkų tautos istorijos“ IV-ame 
tome perpasakotu V. Kadlubeko liudijimu, teigia, kad Lietu- 
voje ir Žemaitijoje tikėta metempsichoze ar metamortozėmis 
(Ten pat, 372-375), šitaip lietuvių mitologijai priskirdamas ne 
tik prūsų, bet ir jotvingių tikėjimus. Išsyk reikia pasakyti, kad 
tokia projekcija būdinga didžiajai daliai XIX a. lietuvių mito- 
logijos tyrinėtojų. 

T. Narbutas savo "Lietuvių tautos istorijos" I-ame tome 
pateikia kelis iki tol nežinomus liudijimus bei savo paties 
samprotavimus apie senovės lietuvių tikėjimą pomirtiniu py- 
venimu (Narbutt, 1835, 382-386). Remdamasis V. Kadlubeku, 
jis teigia lietuvius kadaise tikėjus mirusiųjų vėlių persikėlimu 
į vėliau gimstamčiųjų ir netgi gyvūnų kūnus. Tokį tikėjimą T. 
Narbutas laiko senu, senųjų lietuvių perimtu iš indų-skitų 
genčių, o vėlesniaisiais laikais esą tikėta visai kitaip. Būsi- 
majame gyvenime žyniai žadėdavę žmonėms gražias žmonas, 
daugybę drabužių: žiemą - šiltų, vasarą - baltų, skanius val- 
gius, saldžius gėrimus, ramų miegą didelėse, mikštose lovose. 
Ten - sveikata, nuolatinis džiaugsmas, juokas ir šokiai. Ta- 
čiau tai skirta tik doriems, pikti ir blogi nieko neturėsią, ir 
būsią tik kankinami. 

Žmogaus vėlė išlaikanti žmogaus pavidalą, ir, žyniams 
padedant, išvykstanti link kalno, vadinamo Anafielu, ant ku- 
rio vėlėms reikią užkopti. Tam reikalingi esą ilgi nagai - savi 
ir net Žvėrių, ginklai, žirgai, tarnai. Vargingam, niekuo neap- 
sisunkinusiam, dievų neįžeidusiam žmogui į kalną užkopti 
esą lengviau nei turtingam. Nuslydusiajam grasinąs Vizunas 
(Vyžūnas? - G. B.), nupučiantis ar praryjantis nuo kalno 
nusiritusius nedorėlius. Ant kalno sėdinti dievybė, kuri teisia 
mirusiuosius, atsižvelgdama į jų gyvenimo darbus. T. Nar- 
butas teigia, kad lietuviai turėjo ir rojaus, ir pragaro įvaiz- 
džius. Pirmuoju atveju mirusiųjų šešėliai įsikurdavę dievų 
buveinėje, kuri esanti danguje, šiauriniame Paukščių Tako 
gale, ten šnekučiuodavęsi su dievais, gerdavę su jais alų, 

džiaugdavęsi įvairiais malonumais, kuriems patirti įgydavę 
šimtą naujų pojūčių, ir, laisvi nuo lenkų ir rusų priespaudos, 
valdę vokiečius. Iš metempsichozės, T. Narbuto nuomone, 
lieka tik tikėjimas, jog vaiko ar savo metų neišgyvenusio 
žmogaus, taip pat bepročio siela klajoja aukštutinėje vėjų 
erdvėje, kol pagaliau grįžta į naują žmogaus kūną, o po to turi 
ištobulėti tiek, kad būtų verta amžinojo gyvenimo. 

Šiais T. Narbuto duomenimis buvo įprasta nepasitikėti, 
bet pastaruoju metu randama vis daugiau faktų, patvirtinan- 
čių jo teiginius, jo pasakojimus apie Anafielą imama sieti su 
Strijkovskio ir Lietuvos metraščių duomenimis apie gyvūnų 
nagus, metamus į laidotuvių laužą, bei su folkloru, kuriame 
išlikę pasakojimai apie stiklo ar krištolo kalną, į kurį ko- 
piama po mirties (Tornopos, 1980/1, 34). 

Simonas Daukantas savo darbe "Tikyba senovės lietuvių" 
(Daukantas, 1976 I, 488-538), aptaria ir lietuvių tikėjimų 
pomirtiniu gyvenimu (Ten pat, 497-501). Jis pastebi, jog lietu- 
viai, kalnėnai ir žemaičiai jau nuo seniausių laikų tikėjo į 
antrą gyvenimą, po mirties sielai iškeliavus į aukštybės lai- 
mingiau gyventi. Toliau seka gan artimas T. Narbutui pa- 
sakojimas apie dangiškąjį teisuolių likimą, tik pridedama, 
jog danguje juos globojo Perkūnas. Tikėjimą metempsichoze 
S. Daukantas kvestionuoja, taip pat tyčiniu lietuvių tikėjimų 
iškraipymu laiko Dusburgiečio liudijimą, kad prūsai manę, 
jog po mirties mirusieji lieka tokie, kokie buvo Žemėje, ir 
dirba tuos pačius darbus. S. Daukanto nuomone, tai tėra 
pramanas krikščionių, pavydėjusių lietuviams didžios gar- 
bės, jog, "pagal Zamolksio mokslą, mirusieji danguje nieko 
nedirbo". S. Daukantas mėgina atkurti visą lietuvių įsivaiz- 
duotą pomirtinio atpildo sistemą, neapsiribodamas dangiš- 
kojo teisuolių likimo atpasakojimu. Dorieji turėję eiti į dangų, 
nedorųjų bei nelaikių, atėmusių sau gyvybę, sielos pereidavo 
į gyvulius, kitus gyvius arba į medžius, ežerus ir upes, ir tenai 
kentėdavo nepriteklių ir badą lig to laiko, kai joms būdavo 
leidžiama išeiti iš to kūno. () nuožmių žmonių, kraugerių ir 

bedievių sielos turėjusios eiti į pragarą. Pažymėtina, jog S. 
Daukantas pirmasis su pomirtiniu gyvenimu susiejo Perkū- 
ną. Be to, sekimas T. Narbuto tekstu ne toks jau neabejotinas. 
Pats T. Narbutas didžiąją dalį dokumentų ir liudijimų nuo- 
rašų gavo būtent iš S. Daukanto, tad greičiausiai abiejų šių 
autorių nusakoma pomirtinio gyvenimo samprata paremta 
tais pačiais šaltiniais. 

Vėliau pomirtinio gyvenimo suvokimą lietuvių religijoje 
paliečia J. Jaroševičius (Jaroszewicz, 1844, 186-189). Viena 
pagrindinių lietuvių pagoniškosios religijos nuostatų jis laiko 
tikėjimą į sielos nemirtingumą, būsimąjį gyvenimą, pomirtinį 
atpildą ir bausmę. Pagrįstai teigdamas, jog senieji tikėjimai 
turėję remtis metempsichoze, J. Jaroševičius supriešina DDus- 
burgiečio ir Kadlubeko liudijimus ir prieina išvados, jog jot- 
vingių archainė metempsichozės sistema išsilaikė ilgiausiai. 

J. I. Kraševskis pažymi, jog Lietuvoje pomirtinio gyve- 
nimo samprata labai įvairavo, tačiau skirtingi jos įvaizdžiai 
visgi sutinka tarpusavyje - tikėta kiekvieno žmogaus nemir- 
tingumu, būsimasis gyvenimas laikomas žemiškojo gyvenimo 
tąsa, tik sielos galia nepalyginimai išauga. Cituodamas T. 
Narbutą, J. I. Kraševskis teigia, kad, lietuvių įsitikinimu, eg- 
zistuoja ne tik laimingųjų vėlių kraštas - ant aukšto kalno, 
Rytų pusėje, bet ir pragaras, kur Pokolius kinkina blogų 
žmonių vėles, nukritusias nuo kalno, ir seniausiųjų antrojo 
gyvenimo įvaizdžių - mirusiųjų vėlių perėjimas į įvairius gy- 
vius (Kraszewski, 1847, 138-140). Nauja J. I. Kraševskio min- 
tis - tai nuomonė, jog lietuviai pripažino įmanoma visiško 
žmogaus pražuvimo galimybę (pražuvą - Ten pat, 139); vėliau 
šią nuomonę perėmė J. Basanavičius ir J. Šliūpas. J. I. Kra- 
ševskis pateikia duomenis apie laidotuvių ir šermenų papr'o- 
čius (Ten pat, 141-150). L. A. Jucevičius susidomi lietuvių 
tikėjimais į įvairius žmonių pervirtimus. Lietuviai, jo liudi- 
jimu, mano, kad kiekvienas paukštis, kiekvienas žvėris ki- 
tados buvęs Žmogumi, kuris už dievų valios nepaisymą tapo 
nubaustas ir paverstas į kitokią gyvą būtybę atbūti atgailos 


22 


už savo kaltes (Jucevičius, 1959, 94). Jis surinko ganėtinai 
sakmių apie tokius virtimus, jo įvardijamus "metamortozė- 
mis' (Ten pat, 93-127). Ties lietuvių dievų vardais apsistojęs 
J. Lelevelis (Lelewel, 1863, 81-106) pažymi Veliuoną (Wel- 
lona), "amžinybės deivę", prūsų vadinamą Giltine, latvių Wel- 
li-deeva. Šį J. Lelevelio darbą komentavęs M. Akelaitis pas- 
tebi,jog lietuviai tiki lavonų gebėjimu veikti (Akielewicz, 1863, 
108), tuo nužymėdamas galimybę kalbėti ne tik apie dangų, 
pragarą, metempsichozę, bet ir apie piktų, su velniu susijusių 
mirusiųjų buvojimą žemiškoje aplinkoje. Apie tai vėliau kal- 
bėjo E. Volteris, J. Basanavičius ir kiti vėlesni tyrinėtojai. 
Lietuvių mitologijos problemomis XIX a. vid. susidomi ir 
vokiečių mokslininkai, dažniausiai sudarinėdami plačias ry- 
tų Europos senųjų tikėjimų apžvalgas. J. I. Hanuschas, pa- 
daręs nemažą įtaką XIX a. lietuvių ir lenkų tyrinėtojams, 0 
dabar, deja, pamirštas, pateikia įdomią Pykuolio (Pikiello) 
interpretacją. Pykuolis turėjęs būti požemio mirusiųjų val- 
dovas, tačiau tam tikra prasme jis tebeišlaikąs pirmykštį savo 
identiškumą su Perkūnu. Mat Pykuolis senovėje traktuotas 
kaip naktinės Saulės, t.y. Mėnulio, simbolis, o Perkūnas tuo- 
laik buvo suprantamas kaip dienos Saulė (Hanusch, 1842, 
219). Ieškodamas paralelių indų bei kitų tautų mituose, J. I. 
Hanuschas lietuvių mirties dievybes įveda į bendrą mitologinį 
kontekstą, tuo geriau išryškindamas jų funkcijas. Drauge su 
T. Narbutu jis prūsų Nijolę sieja su indų Kali, o Veliuoną 
(Wellona) J. I. Hanuschas aiškina kaip Žiemos Saulę, išo- 
riškai panašią į egiptiečių Serapį, vėliau tapusią lietuvių 
ateities. arba pomirtinio gyvenimo, deive (Hanusch, 244-247); 
kitur Veliuoną jis apibūdina kaip amžinybės deivę (Ten pat, 
413). Apskritai, nusakydamas senovės lietuvių pomirtinio 
gyvenimo įvaizdį (Ten pat, 408-416), autorius remiasi T. Nar- 
buto bei K. Hartknocho suteikiamomis žiniomis, pritaria T. 
Narbuto nuomonei, jog mirusieji gyvena šiauriniame Paukš- 
čių Tako gale, ir kalno motyvo interpretavimui. J. Lippertas, 
aptardamas lietuvių protėvių kultą (Lippert, 1881, 69-77), 

teigia, kad mirusiųjų kultas čia toks tikras ir pasirodo tokia 
gryna esme bei išraiška, kokią vargu ar galima rasti kurioje 
kitoje tautoje. Kalbėdamas apie mirusiųjų garbinimo apei- 
gas, jis išskiria keturias jų dalis (sušaukimą; maitinimą bei 
girdymą; linksminimą dainomis, šokiais, gėlėmis ir išsiun- 
timą namo) ir randa paraleles su japonų apeigomis. Cituoda- 
mas Sebastiano Franko liudijimą, jis pastebi, kad kiekvieną 
spalio pirmąją miškuose švenčiamos mirusiųjų šventės, ku- 
riose kažkokią reikšmę turi Perkūnas (Ten pat, 73-74), bet 
plačiau šio klausimo neaptaria. Vienas pirmųjų žalčius ir 
paukščius lietuvių tikėjime J. Lippertas ima aiškinti kaip 
fetišus ar protėvių vėles, galiausiai, analizuodamas tik vieną 
lietuvių pasaką, prieina išvados, kad senovės lietuvių pomir- 
tinis pasaulis įsivaizduotas ne virš Žemės, 0 anapus marių 
(Ten pat, 74-75), tuo atkreipdamas dėmesį į gan svarbų lietu- 
vių pasaulėžiūros segmentą, bet jį suabsoliutindamas. Lietu- 
vių pomirtinio gyvenimo sampratą lietė ir rusų mokslininkai. 
P. Kukolnikas pasaką "Eglė žalčių karalienė" interpretuoja 
kaip lietuvių tikėjimo metamorfozėmis iliustraciją (Kyko- 
JibiinK, 1854, 70). E. Volteris vienas pirmųjų velnią (velinas) 
ima kildinti iš "welis, welionis" - numirėlis, lavonas, mirusio 
žmogaus dvasia (Bojb1cp, 1886, 121). Nesistengdamas 
smulkiau nusakyti lietuvių bei latvių pomirtinio gyvenimo 
įvaizdžių, E. Volteris teigia, jog pomirtinis gyvenimas pa- 
našus į žemiškąjį (Ten pat, 125). Jis atkreipia dėmesį į "vėlių 
vartelių" problematikos kompleksą (Ten pat, 179-187), tuo 
pradėdamas šio svarbaus įvaizdžio tyrimą. Teobaldas, aptar- 
damas lietuvių pagonybę, skiria vietos pomirtinio gyvenimo 
sampratai (Tco6asrbj(, 1890, 9-15), kur atkartoja T. Nar- 
butą, tik, aptardamas V. Kadlubeko liudijimą, teigia, kad 
lietuviai, ir ypač jotvingiai, tikėję į metempsichozę tik iki XIII 
a., t.y., iki glaudesnio suartėjimo su Europos tautomis (Ten 
pat, 14). Pažymėtinas jo užrašytas liudijimas apie dangumi 
traukiančią "laukinę medžioklę“, stebėtą netoli Lydos (Ten 
pat, 187). Lietuvių tikėjimų pomirtiniu gyvenimu rekonstruk- 

cijai gan svarbus Lautenbacho teigimas, kad liet. "pragaras", 
latv. "pragars" - nėra tiek jau sukrikščioninti, kaip įprasta 
manyti (JlayTcu6ax, 1915, 408-409). 

XIX - XX a. sankirtoje ir XX a. pradžioje, imant apibend- 
rinti ankstesnius lietuvių senųjų tikėjimų tyrimus, plačiau 
aptariamos atskiros temos, tarp jų ir pomirtinio gyvenimo 
samprata. Literatė K. Skirmuntt pažymi gilų lietuvių tikėjimą 
žmogaus sielos nemirtingumu. Tačiau šis tikėjimas, kaip ir 
kiti pagoniškieji, buvęs įvairialypis ir nepastovus. Sielos po- 
mirtiniame gyvenime neturėjusios apibrėžtų ribų. Jos arba 
likdavusios amžinai ilsėtis karste, vis dėlto užsiimdamos ko- 
kia nors veikla, arba, išsiskyrusios su kūnu, "gyveno tarp 
vakaro ir nakties šešėlių, tamsiame vėlių krašte, kur vis dėlto 
užklysta Saulė ir žvaigždės; kai kada, bastydamosis po pasau- 
lį, jos pereina į kitus organinius kūnus (medžius, gyvūnus), 
tačiau metempsichozės samprata lietuvių tikėjime neįsigalė- 
jo" (Skirmuntt, 1897, 45-46) - kaip matyti, sunkios problemos 
literatams davėsi spręsti daug lengviau nei mokslininkams, 
nes pirmieji galėjo nepaisyti jokių prieštaravimų. Tačiau ir 
patys tyrinėtojai, kompiliuodami turimas žinias, neužsiim- 
dami tekstų kritika, maišydami ištisų epochų bei genčių tikė- 
jimus, neišvengiamai dar padidindavo ir taip nemažą painia- 
vą senųjų tikėjimų tyrimuose. Tad A. Bruckneris, šio amžiaus 
pradžioje apsiėmęs spręsti baltų pasaulėžiūros bei kultūros 
problemas, susidūrė su didžiuliu jų kalnu, ir hiperkriticizmo 
kūjis atsimušė į išties kietą akmenį. Visų pirma A. Bruckneris 
ima kvestionuoti V. Kadlubeko teiginį apie jotvingių tikėjimą 
metempsichoze - lenkų tyrinėtojo nuomone, šioje vietoje "Vin- 
centas leidosi suklaidinamas klasikinės lektūros reminiscen- 
cijų; indiškosios sielų kelionės prūsai nežinojo, tikėjo į po- 
mirtinį gyvenimą, tikslų žemiškojo atspindį" (Brūckner, 1979, 
34-35) - tad autorius mieliau seka Dusburgiečio liudijimu 
apie prūsų tikėjimą pomirtiniu gyvenimu, įsivaizduojamu 
kaip žemiškojo tąsa. Tačiau čia gal ir be reikalo jotvingiai, 
nors ir artima prūsams gentis, su jais tapatinama. Be to, baltų 

tikėjimo metempsichoze visiškai paneigti nepavyksta - toliau 
kalbėdamas apie lietuvių tikėjimus pomirtiniu gyvenimu, A. 
Bruckneris pabrėžia, kad lietuviai tikėjo pomirtiniu gyve- 
nimu tolimuose vakaruose, už saulėlydžio, nors kitos vėlės 
lieka žemėje gyvūnų pavidalais arba kaip dvasios-globėjos 
(Ten pat, 174-175). Reikia pripažinti nemažą lenkų moksli- 
ninko nuopelną - pagaliau pamėginta susisteminti priešta- 
ringus liudijimus ir juos pagal užrašymo vietas išskirstyti 
atskiroms baltų gentims. Tikėjimas pomirtiniu gyvenimu pa- 
prastai siejamas su vaizdiniais apie tas vietas, į kurias at- 
vykstama oro keliu, kaip pas prūsus, ir vandens, kaip pas lat- 
vius; šios kelionės kryptis orientuojama į vakarus, Saulės 
laidą. Drauge tai neatmeta nei anksčiau minėtos galimybės 
kitoms vėlėms įsikūnyti gyvūnuose ar tapti dvasiomis-glo- 
bėjomis, taipogi ir vėlių grįžimo į Žemę galimybės tam tikrų 
švenčių metu (Ten pat, 174). Didžiosios metinės apeigos, ku- 
rių metu maitinami ir garbinami mirusieji, leidžia autoriui 
kalbėti apie nekrokultą, kurio tikslas - sukvietus vėles, iš- 
prašyti jų, kad užtikrintų kasmetinį darbų ritmą, nuo rudens 
iki rudens, kad vėlės nekliudytų žmonių pastangoms ir die- 
viškąjai globai (Ten pat, 175). Šis nekrokultas, būdingas iš 
esmės ir slavams, ir lietuviams, Lietuvoje buvo labiau įsi- 
šaknijęs (Ten pat, 178). 

XIX a. pabaigoje-XX a. pradžioje tautinio atgimimo s4- 
jūdis įsiūbavo naują susidomėjimo lietuvių mitologija bangą, 
ir pirmoji ženkli jo išraiška - kapitalinis dr. Jono Basa- 
navičiaus darbas "Iš gyvenimo lietuviškų vėlių bei velnių“ 
(Basanavičius, 1903). Jis susideda iš dviejų dalių. Pirmoji - 
tai paties J. Basanavičiaus darbas, kuriame nagrinėjama se- 
noji lietuvių pomirtinio gyvenimo samprata (Ten pat, I- 
LXXXI!II), čia, remiantis daugybė surinktų liudijimų, 
kalbama apie šermenų, laidojimo papročius, apie vėlės lie- 
tuvių tikėjime, nuosekliai analizuojami istoriniai liudijimai, 
tarp jų ir Sovijaus mitas. J. Basanavičius, atlikęs rimtą 
tipologinę analizę, prieina pakankamai pagrįstų išvadų, jog 

lietuvių tikėjime '... turime sekančias formas dvasių esybės - 
resp. neesybės aname sviete: 1. nemarystę rojuje ir pragare... 
2. persimainymas jų in dievus... 3. persimainymas dvasių in 
akmenis, medžius, žvėris ir t.t. (metamorphosis) bei jų at- 
gimimas naujuose kunuos (metempsychosis) ir 4. visiškas bei 
amžinas išnykimas dvasios, pražuva" (Ten pat, LIV-LV). Prie 
šio išskaičiavimo išties sunku ką pridėti ar ką iš jo atimti, 
išskyrus kvestionuotiną iš I. Kraševskio perimtą "pražuvos" 
teigimą. Tačiau tipologinio metodo taikymas dar negali išaiš- 
kinti šių skirtingų pomirtinio gyvenimo sampratų tarpusavio 
santykių, ir tai tebelieka paslaptimi. Antrą Knygos dalį sudaro 
V. Kalvaičio ir iš dalies paties J. Basanavičiaus surinkta ver- 
tinga tautosakinė medžiaga, atspindinti su mirtimi ir pomir- 
tiniu gyvenimu susijusius tikėjimus. J. Basanavičius, kalbė- 
damas apie V. Kalvaičio rinkinį, nedaug teperdeda, 
teigdamas, jog ši surinkta medžiaga ne vienu aspektu ver- 
tingesnė už "indų bei eranų šventknyges", ir "iš jos mokslas ne 
menkai dar laimės" (Ten pat, III). 

Tolimesnis labai svarbus žingsnis lietuvių pomirtinio gy- 
venimo sampratos rekonstrukcijoje - dviejų puslapių K. Bū- 
gos straipsnis "Senovės lietuvių "rojaus" vardas" (Būga, 1958 
I, 553-554), kuriame žymusis kalbininkas išaiškina "dausų" 
semantiką, prieidamas išvados, kad dausos, arba dausios, 'ir 
bus tikrasis senovės lietuvių "rojus", mūsų tėvų protėvių bei 
senelių prosenelių ilsėjimosi šalis, kurioje visados esą šilta ir 
kur kas rudenį lekia iš mūs krašto paukščiai" (Ten pat). Tai 
labai svarbi rekonstrukcija, kuria rėmėsi daugelis vėlesnių 
lietuvių mitologijos tyrinėtojų. K. Būga taip pat lietė sielos ir 
vėlės terminų problematiką (Ten pat, 105-107), mėgindamas 
atskirti ir nusakyti šiuos iki tol gana supainiotus terminus. 

Kiek vėliau kai kurias lietuvių protėvių kulto detalės, 
remdamasis daugiausia B. Lippertu, aiškino Vydūnas (Vidū- 
nas, 1916, 36). Toliau pažymėtinas platokas J. Linksmūnėlio 
kompiliacinis darbas "Keletas bruožų iš senovės lietuvių 
tikybos" (Linksmūnėlis, 1925, 454-460; 526-531), kur autorius, 

jungdamas draugėn T. Narbuto, L. Jucevičiaus, J. Basana- 
vičiaus, K. Būgos duomenis bei rekonstrukcijas, teigia, kad 
senovės lietuviai tikėję, "jog jiems mirus, jų vėlės pereinančios 
į augančius ant jų kapo medžius. O kurie dėl tėvynės žūdavo, 
buvo tikima, jog tų laimingiausia yra mirtis ir jog mirusio 
vėlės tiesiog, be jokių kliūčių, eina pas Praamžių dausosna" 
(Ten pat, 455-456). Nepalaidotų žmonių "vėlelės" klajodavę po 
pasaulį (Ten pat). Piešdamas bendrą pomirtinio pasaulio 
vaizdą, autorius seka T. Narbutu ir pripažįsta rojų ant aukšto 
kalno - laimingųjų šalį ir piktiems skirtą nenumaldomą Py- 
kuolio kerštą pragare (Ten pat, 458); tačiau ir čia, ir lie- 
tuviams priskirdamas Pykulį ir Nijolę - pragaro, požemio 
dievus, autorius maišo prūsų ir lietuvių tikėjimus nusakan- 
čius duomenis ir kritiškai neįvertina tekstų. 

Iš kitų tyrinėtojų, mėginusių rekonstruoti senųjų lietuvių 
tikėjimus, remiantis šaltiniais ar folkloro duomenimis, išsis- 
kiria "senovės lietuvių tikėjimo išpažinėjo" J. Gedimino-Ber- 
žanskio-Klausučio tekstas "Senovės lietuvių tikėjimas..." (Ge- 
diminas-Beržanskis-Klausutis, 1928), kuriame vulgaraus 
panteizmo ir lėkšto materializmo samplaika pateikiama kaip 
senųjų lietuvių tikėjimų kvintesencija. Pasak autoriaus, šiuo- 
se tikėjimuose žmogus suvokiamas kaip menka gamtos dale- 
lė, kurios amžinumas yra ne kas kita kaip žmogų sudarančios 
materijos amžinumas. Kompiliacinės literatūros tradiciją 
pratęsia J. Šliūpo darbas "Lietuvių, latvių bei prūsų arba 
baltų ir jų prosenių mythologija" (Šliūpas, 1932), kuriame, be 
viso kito, pateikiami ir pomirtinio gyvenimo įvaizdžiai, - į 
vieną vietą sudėti įvairių laikų ir kraštų tikėjimai (Ten pat, 
106-111). 

J. Žilius-Jonila tuo metu pateikia įdomią iš J. Lasickio 
rinkinio žinomų Veliuonos bei Ažagalio interpretaciją ana- 
logiškų germanų-skandinavų religinių vaizdinių kontekste 
(Žilius-Jonila, 1929, 18). 

Nors ir parašytas daug anksčiau, tačiau tik 1935 m. 
pasirodo Povilo Višinskio studentiškų metų darbas "Antro- 

pologinė žemaičių charakteristika“ (BuuumucknA, 1935), 
parašytas rusų kalba. Tai rimta mokslinė studija, besire- 
mianti ir gyvąja P. Višinskiui žinoma liaudies tradicija, čia 
aptinkame kai kurių naujų duomenų, reikšmingų pomirtinio 
gyvenimo sampratos rekonstrukcijai. Tai - aiškinimas, kokiu 
būdu jau anapus esančios mirusiųjų vėlės gali bendrauti su 
gyvaisiai, labai svarbi sapnų analizė (Ten pat, 144-145; 166). 

Pomirtinio gyvenimo sampratai svarbūs darbai pasirodė 
penktojo dešimtmečio pradžioje. M. Alseikaitė-Gimbutienė 
(Alseikaitė-Gimbutienė, 1942, 1-12), remdamasi P. Dusbur- 
giečio informacija bei archeologiniais duomenimis (įkapė- 
mis), teigia, kad lietuvių įsivaizduojamas pomirtinis gyveni- 
mas labai panašus į žemiškojo tąsą (Ten pat, I). 
"Pomirtiniame gyvenime žmogus ir toliau tęsia Žemės gy- 
venimą. Ir aname pasaulyje jis eina tas pačias pareigas, dirba 
tokius pačius darbus, priklauso tokiam pačiam socialiniam 
laipsniui" (Ten pat, 5). Kiek vėliau archeologė paskelbia dar- 
bą "Pagoniškosios laidojimo apeigos Lietuvoje" (Alseikaitė- 
Gimbutienė, 1943/1, 53-80), kuriame pateikiama tikėjimų į 
pomirtinį gyvenimą periodizacija. Pažymėtina autorės studi- 
jaapie kapų tipus senojoje Lietuvoje (Alseikaitė-Gimbutienė, 
1943). Šie M. Alseikaitės-Gimbutienės darbai svarbūs tuo, 
kad juose pagaliau rimtai siejami archeologiniai bei šaltinių 
ir tautosakos duomenys. Tais pačiais metais M. Čilvinaitė 
paskelbia darbą "Sarginimo, marinimo ir laidotuvių papro- 
čiai" (Čilvinaitė, 1943, 179-202), kuriame pateikti duomenys 
aktualūs ir šiandien. 

Tuo pat metu lietuvių tikėjimo pomirtiniu gyvenimu klau- 
simus aptarė keli kiti Europos mokslininkai. W. Jungfer, 
kalbėdamas apie senovės Lietuvą, paliečia mirusiųjų kulto 
problemas (Jungfer, 1929, 71-78), pabrėždamas šio kulto gilu- 
mą ir intensyvumą, didvyrių ir paprastų mirusiųjų sudievin- 
imą. 1936 m. Rygoje paskelbiamas anksčiau sudarytas W. 
Mannhardto šaltinių, liečiančių baltiškąją mitologiją, rinki- 
nys su plačiais komentarais (Mannhardt, 1936), kuriame 

daug vietos skiriama Sovijaus mito tekstams bei jų analizei 
(Ten pat, 57-63), be to, paskelbta daugelis šaltinių, liečiančių 
lietuvių, latvių, prūsų pomirtinio gyvenimo sampratą, drauge 
su paties W. Mannhardto bei redaktorių komentarais. 

Pokario laikotarpiu, lietuvių mitologijos tyrimai sustojo 
maždaug 20-čiai metų. Keturiasdešimtųjų metų pradžioje 
pasirodžiusių rimtų darbų tąsa, tačiau ir paskutiniu akordu 
tapo Z. Slaviūno darbas "Liaudies papročiai ir mitiniai įvaiz- 
džiai Mažvydo raštuose" (Slaviūnas, 1947, 165-214). Autorius, 
aiškindamasis įvairius baltų mitologijos faktus, aptaria ir 
mirusiųjų vėlių buvimo vietas, kalba apie vėles vandeny (Ten 
pat, 178), mirusiųjų vėlių įsikūrimą medžiuose (šį. tikėjimą 
yra linkęs kildinti iš papročio mirusiuosius laidoti miškuose 
- ten pat, 181-182), apie dvasios įsikūnijimą žalčiuose, gyvu- 
liuose, ypač sparnuotuose gyviuose - paukščiuose, peteliškėse 
(Ten pat, 187-188, plg. 192). Lietuvių protėvių kultą vėliau 
paliečia V. Gobis (Gobis, 1966, 13-15), atkartodamas teiginius 
apie pomirtinį gyvenimą, kaip žemiškojo tąsą. Šio klausimo 
nagrinėjimui dėmesio skiria P. Dundulienė, siedama pro- 
tėvių, prosenių dvasių kultą su totemų garbinimu. Tyrinėtoja 
mano, jog, formuojantis protėvių kultui, buvusiuose tote- 
muose buvo apgyvendintos mirusiųjų dvasios (Dundulienė, 
1969, 206). Vėlesniuose darbuose autorė teigia, jog vėlės buvo 
įkurdintos gamtos objektuose - medžiuose, miškuose, van- 
denyse, gyvūnuose (Dundulienė, 1979, 4), ir kalba apie in- 
karnaciją (Ten pat, 76-82), medžius, kaip vėlių bei dievų 
buveines (Ten pat, 83-90), apie vėlių ir paukščių sąsają seno- 
joje pasaulėžiūroje (Ten pat, 84-86), prosenių vėles, įsikū- 
rusias žalčiuose, gyvatėse (Dundulienė, 1979/1, 22;169-143); 
kitur P. Dundulienė iš sudievintų protėvių kildina namų die- 
vybes (Dundulienė, 1976, 150-153). Tyrinėtoja pagrįstai at- 
reipia dėmesį į tai, kad Paukščių Takas laikomas mirusiųjų 
keliu į pomirtinį pasaulį (Dundulienė, 1988, 60-61). 

Apie senovės lietuvių pomirtinio gyvenimo sampratą 
užsimena J. Jurginis. Remdamasis archeologiniais duome- 

nimis bei istoriniais šaltiniais, autorius mirusiųjų deginimo 
paprotį sieja su tikėjimu tolimesniu gyvenimu dausose (Jur- 
ginis, 1976, 22), kalba apie pagoniškų papročių, susijusių su 
tikėjimu į pomirtinį gyvenimą gyvavimą ir krikščionybės epo- 
choje (Ten pat, 109-110). Vėliau J. Jurginis pateikia įdomią 
sąsają, tiesa, vengdamas ją akcentuoti - pasak jo, lietuvių 
pagonių įsitikinimu, "Perkūnas ... gyveno danguje, o miru- 
siųjų vėlės keliaudavo į dausas..." (Jurginis, 1987, 157). Nag- 
rinėdamas senąją lietuvių pasaulėžiūrą, A. Rybelis mėgina 
nustatyti pomirtinio gyvenimo vietą: mirusieji gyveno ne po 
žeme, o tam tikrose žemės vietose - dausose, arba šiek tiek 
aukščiau žemės - kalneliuose, medžių viršūnėse, miškuose 
(Rybelis, 1978, 38) ir mano, kad požeminio pomirtinio gy- 
venimo vaizdinys būdingesnis prūsams, galbūt dėl kitų tautų, 
pvz., germanų, įtakos (Ten pat). Šitokia mintis pakankamai 
pamatuota, tačiau, kaip ir kiti tyrinėtojai, A. Rybelis nesiima 
aiškinti, ar senovės lietuvių pomirtinio gyvenimo samprata 
tokia buvusi nuolatos, ar kitusi istorijos tėkmėje. 

Lietuvių pomirtinio gyvenimo sampratos nagrinėjimui 
svarbūs N. Vėliaus darbai. Siūlydamas lietuvių mitologinių 
sakmių klasifikavimo schemą, N. Vėlius į atskiras grupes 
išskiria sakmes apie mirusiuosius bei su jais susijusias bu- 
tybes (Vėlius, 1977, 22-23), vėliau šią schemą papildo (Vėlius, 
1979, 160-207). Mokslininkas parengia spaudai ne vieną tau- 
tosakos rinkinį, kurių medžiaga gali remtis vėlesni pomir- 
tinio gyvenimo sampratos tyrinėjimai (praktiškai Lietuvoje 
nuo J. Basanavičiaus laikų tokių rinkinių nebuvo skelbta). N. 
Vėlius linksta pomirtinį gyvenimą lokalizuoti "vakaruose, už 
vandens" (Vėlius, 1983, 226), arba "požemy, už vandens" (Vė- 
lius, 1986, 39), tokias išvadas paremdamas tam tikrų tau- 
tosakos sluoksnių analize, bei sena ide. tradicija, nurodančia 
vandens ribą tarp šio ir ano pasaulio. Problemas, susijusias 
su mirusiųjų kultu N. Vėlius paliečia nesyk, kalbėdamas apie 
laidojimo papročius (Vėlius, 1977/1; Vėlius,1983, 238-241), 
mirusiųjų reikšmę Kūčių apeigose (Vėlius, 1983, 141-143), 

analizuodamas Sovijaus mitą (Vėlius, 1986, 17-20, 39; Vėlius, 
1988, 58-59), liesdamas mirusiųjų sudievinimo klausimą (Vė- 
lius, 1986, 19) ir kt. Atskiroje studijoje N. Vėlius iškelia lietu- 
vių pasakų senelio-Dievo kilmės problemą, įtikinamai at- 
skleisdamas kai kuriose pasakose aptinkamą šio personažo 
sąsają su lietuvių mirusiųjų dievu Velniu, Velinu (Vėlius, 
1979/1), nors galbūt ne visuomet tokia interpretacija yra vie- 
nintelė galima. Toliau Velnio, Velino įvaizdį N. Vėlius nag- 
rinėja lietuvių pasakojamosios tautosakos motyvo "Velnio 
arkliai - kunigai ir ponai" šviesoje, parodydamas šio motyvo 
ryšį su senaisiais ide. vaizdiniais (Vėlius, 1981). Kitoje stu- 
dijoje atskleidžiamos svarbios velnio ir mirusiųjų santykių 
ypatybės, mirusiųjų ir augalų sąsajos (Besrroc, 1982). Nag- 
rinėdamas pasakos "Apakintas milžinas" ištakas, N. Vėlius 
aptaria "už vandens" esančio pomirtinio pasaulio vaizdinį 
(Vėlius, 1982). Svarbiausiame pomirtinio gyvenimo sampra- 
tos problemas liečiančiame darbe N. Vėlius ją nagrinėja per 
su mirusiaisiais susijusio chtoniškojo velnio įvaizdį (Vėlius, 
1987, 162-200). Velnias čia pagrįstai interpretuojamas kaip 
pirmosios - maginio, sakralinio suverenumo, funkcijos reiš- 
kėjas (Ten pat, 22 ir t.), siejamas su mirusiaisiais, ypač - 
įgavusiais gyvulių pavidalus, nusakomos jo, kaip tam tikro is- 
torinio laikotarpio mirusiųjų valdovo, funkcijos. Šitaip 
suvoktas velnias ir jo viešpatija tampa svarbia grandimi, 
nagrinėjant pomirtinio gyvenimo sampratą. Minimoje stu- 
dijoje pateikiama velnio įvaizdį liečiančių istorinių šaltinių 
bei tyrinėjimų apžvalga (Vėlius, 1987, 12-31) tokia išsami, kad 
sunku ką nors bepridėti. Pomirtinio gyvenimo sampratai 
svarbus ir N. Vėliaus straipsnis apie baltiškus mirusiųjų 
laidojimo papročius, paremtas rašytinių šaltinių duomeni- 
mis, ten pat atskleidžiama ir Sovijaus mito archainė indo- 
europietiška prigimtis (Vėlius, 1988). 

Pažymėtinas D. Saukos aptartas laidotuvių raudų ryšys 
su senuoju lietuvių tikėjimu bei jo tvirtinimas, jog lietuviai 
tikėję apčiuopiamai realia, fizine vėlių egzistencija po mirties 

(Sauka, 1982, 117-119). A. Seselskytė, analizuodama pasaką 
apie podukrą, sieja mirusiuosius su požemine karalyste, (Se- 
selskytė, 1985, 68 ir t.). Drauge reiktų pridurti, kad, remian- 
tis šios tarptautinės pasakos analize, toli gražu negalima 
tikėtis pilniau rekonstruoti senovės lietuvių pomirtinio gyve- 
nimo sampratą. Iš paskesnių darbų, liečiančių lietuvių po- 
mirtinio gyvenimo suvokimą, galima paminėti F. Mačiansko 
pastabas, sumuojančias Z. Slaviūno, P. Dundulienės bei kai 
kurių kitų autorių nuomones (Mačianskas, 1985), raudų pro- 
blematiką tiriantį N. Laurinkienės straipsnį (JiaypaHukene, 
1987). Etnografė R. Giedrienė, analizuodama kapinių pamin- 
klus, paliečia protėvių kultą, interpretuoja "vėlių kalnelių" ir 
"vėlių vartelių" terminus, teigia, jog lietuviams būdingas ti- 
kėjimas pomirtiniais žmogaus įsikūnijimais į augalą ar į 
paukštį (Giadrienė, 1977, 71-72). Simetrijos pokyčius pomir- 
tiniame gyvenime aptaria G. Beresnevičius (Beresnevičius, 
1989), kitur autorius paliečia kai kuriuos prūsų nekrokulto 
aspektus (Beresnevičius, 1989/1). 

Senojo tikėjimo pomirtiniu gyvenimu problemas nagri- 
nėja archeologai. Laidojimo bei įkapių papročius aiškina V. 
Urbanavičius (Urbanavičius, 1977), apie protėvių kulto ge- 
nezę akmens amžiuje kalba R. Rimantienė (Rimantienė, 1977, 
13), ji taip pat aiškina sėdimus palaidojimus mezolite, rem- 
damasi "gyvojo numirėlio" teorija (Rimantienė, 1984, 104), kai 
kuriais vėlyvojo neolito vaizdiniais, iš kurių galima daryti 
išvadą, kad to laikotarpio žmonės, matyt, nežinojo požemio 
karalystės (Ten pat, 266, 274), o dangų vaizdavosi pilną van- 
dens (Ten pat, 266). M. Michelbertas, analizuodamas vėles- 
nius laidojimo paminklus, pažymi, kad senajame geležies 
amžiuje atsiranda naujų tikėjimo elementų, apie kuriuos ga- 
lima spręsti iš įkapių pobūdžio (dalgiai, pjautuvai, kalvio 
darbo įrankiai) - vadinasi, mirusysis aname pasaulyje darąs 
visa tai, ką veikęs ir šiame (Michelbertas, 1986, 224); ten pat 
pateikiamos vertingos pastabos apie degintinių ir griautinių 
palaidojimų problematiką (Ten pat, 224-225); pažymėtinas 

racionalus archeologo teiginys, jog Lietuvos gyventojų pomir- 
tinio gyvenimo vaizdinys kito (Ten pat, 230). Laidojimo pap- 
ročius Lietuvoje aptaria arba paliečia daugelis autorių (Kun- 
cienė, 1980; Kulikauskienė, 1988; Girininkas, 1988 ...). Daug 
su senaisiais laidojimo papročiais susijusios medžiagos pa- 
teikia R. Kulikauskienė, A. Tautavičius ir kiti tyrinėtojai rin- 
kinyje "Lietuvių etnogenezė" (1987). 

Lietuvių ir kitų baltų mitologijos klausimus bei pomir- 
tinio gyvenimo sampratą vaisingai gvildena daugelis užsienin 
pasitraukusių mokslininkų. Latvių tyrinėtojas K. Strauber- 
gs, nagrinėdamas sielos sampratą baltiškojoje pasaulėžiū- 
roje, akcentuoja tikėjimą metempsichoze kaip svarbų latvių 
bei lietuvių tikėjimo į pomirtinį gyvenimą dėmenį (Stauberęs, 
1957). Daug sakmių, liečiančių pomirtinio gyvenimo, ypač - 
gyvųjų ir mirusiųjų pasaulių sankirtos fenomenus, pateikė J. 
Balys (BUL; BDŽ), vėlesniuose savo darbuose gan daug vietos 
paskyręs lietuvių pomirtinio gyvenimo sampratai. Teigda- 
mas, jog lietuviams visiškai svetima pažiūra, kad mirusieji 
gyvena tamsiame požemyje (Balys, 1966, 87, 105), J. Balys 
laikosi nuomonės, kad "mirusiųjų vėlės kopia į aukštą kalną 
arba skrenda Paukščių Taku į dausas" (Ten pat, 105, 85, 87). 
Tačiau nekrokultas, autoriaus nuomone, lietuvių tikėjime 
nebuvo labai intensyvus (Balys, 1956, 12). Vėliau J. Balys 
pateikia labai išsamų su mirtimi susijusių lietuvių tikėjimų 
rinkinį (BMIL), kurio įvade rašo: "Niekas nieko tikro nežino 
apie tą "pomirtinį gyvenimą", koks ir kur jis galėtų būti: ar ant 
aukšto kalno, ar dausose, t.y., danguje. Todėl žmonių fan- 
tazija prikūrė eilę mitų apie atgimimą kitame pavidale (re- 
inkarnaciją), apie vėlės klajojimą šioje žemėje ir atgailavimą 
vandenyje, medžiuose, namų židinyje arba krosnyje, apie pri- 
sikėlimą iš numirusių ir kt." (BMIL 11). 

Panašios nuomonės laikosi G. Krivickienė, pateikusi tau- 
tosakos duomenimis grįstą darbą apie gyvųjų ir mirusiųjų 
santykį lietuvių pasaulėžiūroje (Krivickienė, 1975), kur teigia, 
jog mirusiųjų vėlės, patekusios į pomirtinį pasaulį, gyvena 

panašų gyvenimą kaip ir žmogus, gyvas būdamas, su savo 
artmaisiais, giminėmis, mirusiais anksčiau. O yra tas vėlių 
pa-4ulis "kažkur toli, ant aukšto kalnelio" (Ten pat, 250). 
Drauge tikima, kad mirusysis gyvena kita forma, kitu pa- 
vidalu - augaluose, gyvuliuose, paukščiuose, vandenyse (Ten 
pat, 253). Pažymėtina M. Gimbutienės teorija. Tyrinėtoja, 
pomirtinio gyvenimo įvaizdį nagrinėjusi nuo pat 40-ųjų metų, 
tęsdama šį darbą, velnią įvardija kaip mirusiųjų ir požemio 
dievą (Gimbutas, 1974, 87; Gimbutienė, 1970, 137; Gimbu- 
tienė, 1985, 168-170). Mokslininkė, manydama, kad mirusiųjų 
vėlės toliau gyvena kapinėse, "vėlių kalneliuose" (Gimbutienė, 
1985, 177), teigia, kad mirusiųjų pasaulis yra už kalno, "už 
matomo pasaulio krašto, dausose" (Ten pat), nesistengdama 
šių dviejų įvaizdžių suderinti. Savitu būdu tyrinėtoja mėgina 
spręsti gan painią metempsichozės problemą - jos manymu, 
lietuviai, be vėlės, vykstančios į jai skirtą vietą, žinojo ir sielą, 
kuri po mirties persikūnija į augalus, gyvulius, paukščius 
(Ten pat, 177-178), tačiau nepateikia nė vieno fakto, liudi- 
jančio tokį lietuvių tikėjimą. Semiotikas A. J. Greimas teigia 
"mirties pasaulį", pagal lietuvių tikėjimą, buvus vandenyje, 
marių dugne ar marių saloje (Greimas, 1979, 151). Ten pat jis 
teisingai pabrėžia, kad mirusiųjų pasaulis lietuvių pasau- 
lėžiūroje griežtai atskirtas nuo gyvųjų, o tarpinė erdvė tarp 
šių sferų apgyventa būtybių, "kurios nėra nei tikri "gyvieji", nei 
"mirusieji": tai vėlių, raganų... vaidelių ir velnių pasaulis" 
(Ten pat). Šitaip A. J. Greimas išaiškina kai kurių tyrinėtojų 
(pvz. Šimkūnaitė, 1987) ne visai teisingai suprastą mirusiųjų 
ir gyvųjų pasaulių persipynimo problemą. Iš tiesų, mirusieji, 
kaip regis, būdami jau sau skirtoje vietoje, nebesirodo gyvie- 
siems, nebent tam tikro pobūdžio sapnuose (BuniniickKū, 
1935, 144-145, 166), o tie parafenomenai, kurie lengva ranka 
priskiriami mirusiųjų pasauliui (ypač LPK 3527, 3542, 3543, 
3547, 3555, 3556, 3557, 3558, 3590 ir kt.) tėra tarpinėje zonoje 
esančių atgailaujančių mirusiųjų bei dėl tam tikros priežas- 
ties prie konkrečios vietos prisirišusių vėlių apsireiškimai, 

beje, dažnai čia veikiantieji asmenys gan neaiškūs ir nebūtinai 
sietini su mirusiaisiais (šia tema plg. ir HBanos, Toriopos, 
1965, 103-104). 

Senųjų lietuvių pomirtinio gyvenimo sampratai dėmesio 
skyrė ir Z. Ivinskis. Jis pabrėžė iš senųjų arijų religijos pa- 
veldėtą lietuvių tikėjimą metempsichoze, tačiau drauge mini 
ir įkapių, reikalingų kitame gyvenime, dėjimo paprotį (Ivin- 
skis, 1978, 142), tuo palikdamas galimybę kalbėti apie ne vieną 
pomirtinio gyvenimo įvaizdį. Šiuo aspektu įdomus ir V. Bag- 
danavičiaus požiūris į kai kuriuos lietuvių sakmėse apie lau- 
mes sutinkamus motyvus, leidžiančius kalbėti apie tikėjimą 
reinkarnacija (Bagdanavičius, 1982, 41-42). Sunku susilaikyti 
nepastebėjus, kad tą pačią sakmę tikėjimų reinkarnacija švie- 
soje interpretuoja ir O. Milašius (Milašius, 1989, 108-109). 

Didelę įtaką ir reikšmę tyrinėjantiems baltų pasaulėžiūrą 
turėjo V. Toporovo ir V. Ivanovo darbai. Juose liečiami velnio 
ir mirusiųjų santykio klausimai (Ivanov, Toporov, 1973; Hn- 
aHoB, Tornopos, 1973, 168; HBanos, Tom1opos, 1973/1,46; 
Tonopos, 1980, 54-55; HBauos, Tonopos, 1987 I, 154; 228- 
229), aptariamos painios Patolo, Pekolso, Pokolso, kaip su 
mirusiaisiais susijusių dievybių, vardų problemos (To- 
nopoB, 1972, 299, HBanos, Tonopos, 1987 I, 155 ir kt.), 
mėginama rekonstruoti senąjį ide. pomirtinio gyvenimo įvaiz- 
dį, kur mirusieji vaizduojami kaip gyvuliai (Hnaitos, Tono- 
posB, 1973, 16-23; HBanos, Toropos, 1973, 168-189; Hrsa- 
HoB, Toropos, 1973/1,46; Hsanos, Toinoposs, 1987 I, 154; 
228-229). Svarbios Sovijaus mito rekonstrukcijos (Tono- 
poB, 1980/1,34 ir t.), laidojimo apeigų aptarimas (Tonopos, 
1987), laidojimo apeigų tekstų apmąstymas (Hrsarioss, 1987). 
Turint omenyje lietuvių mitų artumą indoeuropiečių protau- 
tės mitologijai, labai svarbus yra T. Gamkrelidzės ir V. lvano- 
vo monumentalus veikalas "Indoeuropiečių kalba ir indo- 
europiečiai" (TaMkpcnx3c, HBanios, 1984). 

Nuosekliai baltų ir slavų laidotuvių papročius tiria L. 
Nevskaja (Hcnckas, 1980; Henckas, 1980/1; Hensckaa, 

1981; HcBckaa, 1982; HenBckaa, 1983; HeBckaa, 1987; 
HesBckaa, 1988), šia kryptimi dirba ir T. Sudnik bei T. Civ- 
jan (Cynunx, LuBkau, 1980), apraudojimo tradicijas lie- 
čia T. Varfolomejeva (BapponoMecnBa, 1987). 

Savaime suprantama, tyrinėtojai, paprastai daugiau dė- 
mesio neskyrę pomirtinio gyvenimo sampratos nagrinėjimui, 
ne visuomet pakankamai pagrįstai išskirdavo vieną ar kitą 
pomirtinio gyvenimo suvokimo aspektą, menkai ištyrė skir- 
tingų pomirtinio gyvenimo įvaizdžių tarpusavio santykius bei 
tokių įvaizdžių kaitą. Tačiau pasiekta gana nemažai, ir sąly- 
gos tolesniam pomirtinio gyvenimo sampratos tyrimui pa- 
kankamai palankios. 

II. Tikėjimai metempsichoze senojoje lietuvių 
pasaulėžiūroje 


Kiek galima spręsti, tikėjimas metempsichoze, pomir- 
tine Žmogaus gyvenimo tąsa šiame pasaulyje (Wundt, 1923, 
396), yra bene archaiškiausias pomirtinio žmogaus likimo 
įsivaizdavimas. Šiame darbe, remiantis K. G. Jungo nusaky- 
mu, metempsichozė bus suprantama kaip mirusio žmogaus 
gyvenimo tąsa, jo sielai perėjus į kitus gamtos kūnus - auga- 
lus, gyvūnus ir pan. Pomirtinis perėjimas į vien tik žmonių 
kūnus - atskiras metempsichozės atvejis, K. G. Jungo api- 
būdinamas reinkarnacijos terminu (Jung, 1976, 128-129) - 
bus nagrinėjamas vėliau. 

Paprastai tikėjimas mirusiųjų sielų persikūnijimu pris- 
k:iriamas animistinėms idėjoms, arba manoma, kad jis kyla 
iš totemistinės pasaulėžiūros „AKykoBsckasa, 1977, 149). 
Šiuo atveju tektų geriau apmąstyti pačią totemizmo idėją; 
"gyvūnų ir medžių garbinimas" senosiose tautose, turint om- 
enyje tikėjimą sielų persikūnijimu, turėtų būti suprantamas 
ne vien kaip konkretaus totemo adoravimas nežinia dėl 
kokių priežasčių - tektų kalbėti ir apie protėvių, turėjusių 
gyvūnų pavidalus, kultą. Taip netgi tarybinėje literatūroje, 
analizuojant totemistinio kulto rytų slavuose problemą, pri- 
einama išvados, kad, galimas dalykas, čia dažnai sutinkama 
totemizmo transformacija į protėvių-gyvūnų kultą (Kpuiso- 
mecB, 1988, 7). Šiame darbe į totemistinę teoriją nebus gili- 
namasi: bus aptariami tik faktai, susiję su tikėjimu į sielų 
persikūnijimą; kiek tai telpa ar netelpa į tradicinę totemiz- 
mo apibrėžimą - atskiras klausimas. 

Tikėjimai sielų keliavimu apskritai (tiek metempsicho- 
ze, tiek reinkarnacija) būdingi jau primityviausiomis sąly- 
gomis gyvenančioms tautoms - taip mirusiųjų persikūniji- 
mu į naujai gimstančius žmones tiki Australijos aborigenai 
(Kykomsckas, 1977, 1449). Daugelyje tokių tautų tikėjimas, 
kad po mirties žmogaus siela įeina į moters kūną, ir taip 

gimsta vaikas, apskritai paaiškina, kodėl gimsta Žmonės 
(Glasenapp, 1986, 1638). Tokių civilizacijos nepaveiktų tau- 
tų tikėjimas metempsichoze rodytų, kad mėginimas moky- 
mus apie sielų keliavimą vertinti vien kaip indų ar graikų 
filosofines spekuliacijas (Wundt, 1923, 396) nėra pagrįstas. 
Pirmoji senovės tauta, neabejotinai tikėjusi sielų keliavimu - 
senieji egiptiečiai (Falke, 1913, 11). Indijoje tikėjimas mete- 
mpsichoze aptinkamas Upanišadose (800 m. pr. Kr.). Maž- 
daug tuo pat metu per orfikus šis tikėjimas ima plisti tarp 
graikų; galbūt vėliau pitagoriečių ir Platono išvystytai fi- 
losofinei teorijai apie sielų keliavimą turėjo įtakos trakai 
(Glasenapp, 1986, 1638). Tikėjimai reinkarnacija paplitę 
įvairiose tradicijose - nuo ezoterinių mokymų iki tam tikrų 
islamo atmainų, visų pirma šiituose. 

Kol kas bus apsistota ties tikėjimu metempsichoze. 

Senųjų tautų sąmonėje gyvenęs pomirtinio žmogaus vir- 
timo gyvūnu ar augalu įvaizdis šiandien mus šokiruoja. Kri- 
kščioniškoji pasaulėžiūra bei kultūra desakralizavo gyvąją 
gamtą, ir pastaroji tapo laisvos žmogaus veiklos arena. Jau 
Pradžios knygoje aiškiai pasakyta, kad gyvūnai atiduoti 
žmogui, visiškai ir be jokių išlygų. Jie yra nepalyginamai 
žemesni už žmogų ir privalo jam tarnauti. Krikščioniškai 
(ir judėjiškai) tradicijai menamo virtimo gyvūnu įvaizdis 
yra tiesiog košmariškas (pasitenkinsiu priminęs J. Boscho 
vizijas ir F. Kafkos "Pavirtimą"). 

Antra vertus, neabejotinai žinoma, jog ne tik izoliuotos 
tautos, bet ir senosios civilizacijos kai kuriems gyvūnams 
skyrė ypatingą dėmesį; be to, Egipto ir Artimųjų Rytų civi- 
lizacijose buvo paplitęs zoomorfizmas ar bent dievai turėjo 
ryškių gyvūnų bruožų. Tikriausiai tie vaizdiniai buvo archa- 
inės pasaulėžiūros reliktai, tačiau tai nė kiek nesumenkina 
to fakto, kad gyvūnų pavidalais įsivaizduojamų dievų "die- 
viškumas" nuo to nė kiek nenukentėdavo. Tai liudytų, kad 
transcendentinių jėgų reiškimasis per gyvūnus archainėse, 
Artimųjų Rytų ir Egipto civilizacijoms pradžią davusiose 

kultūrose buvo giliai įsišaknijusi tradicija. Turbūt jos at- 
švaitus galima įžiūrėti ir tame, kad atskiros tautos sakra- 
lizuoja kai kuriuos gyvūnus (lietuviai - žaltį, indai - karvę ir 
pan.). Pradedant kalbėti apie tikėjimą metempsichoze, reik- 
tų pabrėžti, jog jo šaknys plyti tame archainiame žmonijos 
sąmonėjimo sluoksnyje, kuriame transcendentinių veiksnių 
nuojauta objektyvavosi gyvojoje gamtoje. Tai archaiškiau- 
sias iš atsekamų žmogaus santykio su transcendentiniais 
veiksniais modelių. Sunku pasakyti, kodėl žmogus transcen- 
dencijos proveržą įžiūrėjo būtent gyvūnuose. Tam reikalin- 
gos atskiros studijos. Tačiau neabejotina, jog tokios pasau- 
lėregos rėmuose Žmogaus virtimo gyvūnu galimybė nebuvo 
vaizduojamasi neigiamai. Jei viename ar kitame gyvūne 
galėjo būti suprantamas kaip maksimalus įmanomas priar- 
tėjimas prie transcendentinio veiksnio, emociškai atitinkan- 
čio mūsų pomirtinės palaimos viziją. 

Ide. protautėje sielos persikūnijimo samprata turėjo at- 
sirasti labai anksti, o gal netgi atiteko jai kaip bendražmo- 
giškų pirmapradžių įvaizdžių paveldas. L. von Schroederis 
sielos keliavimo įvaizdį kildina tiesiog iš įsivaizdavimo, jog 
nemateriali mirusiojo siela gali įeiti į gyvūnus, paukščius, 
vabzdžius (Schroeder, 1923 1, 75), beje, tą galima aiškinti ir 
kitaip - kaip tikėjimo metempsichoze sąlygotą sielos, kaip 
paukštelio, vabzdžio ir pan., vaizdinį. Ide. protautės tikėji- 
mą metempsichoze gali paivirtinti ir pastaraisiais dešimt- 
mečiais rekonstruojamas kadaise ide. protautei žinotas mi- 
rusiųjų, kaip pievoje besiganančių gyvulių, vaizdinys (Žr. 
Puhvel, 1969; Puhvel, 1969/5; HsanosB, Tornopos, 1973, 
168-169; HBauos, Toniopos, 1973/I, 46; Ivanov, Toporov, 
1973, 16-23; HBanos, Tortopos, 1987 I, 154; HBanos, 
Toinopos, 1987 I, 228-229: FaMkpenuxn3e, HBanos, 
1984 II, 823-824; Vėlius, 1979, 97; Vėlius, 1981, 146-147; Vė- 
lius, 1983, 142; Vėlius, 1987, 167-190 ir kt.). Ženklus, ga- 
limus interpretuoti kaip metenipsichozės šifrus, tyrinėtojai 

įžiūri keltų kultūroje dar Halštato laikotarpiu (Herm, 1988, 
190). Europos tautos tikėjo metempsichoze nuo senų laikų, 
ir istoriniuose šaltiniuose šis tikėjimas sutinkamas jau išsi- 
kvėpęs, pasiekęs nuosmukį. Vis dėlto jo liekanos liudija, kad 
Europos tautos sielų persikūnijimu tikėjo panašiai. Lietu- 
vių tikėjimas, kad medis gali tapti laikinu mirusiojo vėlės 
prieglobsčiu, arba kad mirusysis gali virsti medžiu, sutin- 
kamas pas germanus, kurie irgi žinojo išskirtinį medžiuose 
įsikūnijančių mirusiųjų požymį - paprastai tai nekalti žmo- 
nės arba tie, kurie pereina į medžius prakeikti (Mannhardt, 
1904, 39-44). 

Pereinant prie lietuvių tikėjimo metempsichoze, reikia 
kiek apsistoti ties viena teorine problema: ar žmogaus vir- 
timas į gyvūną ar augalą aiškintinas kaip metamorfozė 
(žmogaus perėjimas gyventi į kitą kūną savo gyvenimo ribo- 
se, nemirus, kaip kad vilkolakystė ar raganų persivertimai), 
ar kaip metempsichozė (žmogaus sielos perėjimas į kitą kū- 
ną po mirties). Įvairius persivertimus kaip tikėjimą metem- 
psichoze aiškina T. Narbutas (Narbutt, 1835, 382-383), J. 
Šliūpas (Šliūpas, 1932, 107), Z. Ivinskis (Ivinskis, 1976, 
142). Tuo metu L. A. Jucevičius etiologinėse sakmėse mini- 
mus persivertimus aiškina kaip metamorfozes (Jucevičius, 
1959, 94, plg. 93-127), P. Kukolnikas lietuvių pasaką "Eglė 
Žalčių karalienė" laiko lietuvių tikėjimo metamorfozėmis 
iliustracija (KykoJibHHKK, 1854, 70). Atsargiai tarp šių ter- 
minų laviruoja J. Basanavičius (Basanavičius, 1903, LIV- 
LV). Išties klausimas sudėtingas, nes dažnai sunku išskirti, 
ar Žmogus persivertė į augalą ar gyvūną dėl išorinės prie- 
žasties - burtų, raganavimo, prakeikimo, ar jo vėlė perėjo į 
kitą kūną po mirties. Matyt, reikia analizuoti kiekvieną at- 
vejį. Dažnai susiduriama su aiškiomis metamorfozėmis: to- 
dėl vilkolakystės, prakeikimų, raganų persivertimų atvejai 
nebus nagrinėjami. Tokiuose virtimuose galima įžiūrėti ir 
tikėjimo metempsichoze atšvaitus, regis, tikėjimas metamo- 
rfozėmis gali rastis ten ir tada, kur ir kada tikima pomir- 

tiniu žmogaus perėjimu į kitus kūnus. Tačiau ties metamor- 
fozės-metempsichozės santykiu nebus apsistota, kadangi 
dažnai pasirodys aiškūs perėjimai į kitą kūną po mirties. 


Mirusieji medžiuose, augaluose 


Lietuvių tautosakoje nesyk teigiama, jog po mirties 
žmogaus vėlė (dūšia) apsigyvena medyje (BMIL 106; SŠLS 
250; BLV 27). Girgždant medžiui, sakoma, kad tai skun- 
džiasi už nuodėmes kenčianti mirusiojo dūšia (BMIL 107- 
109, Jucevičius, 1959, 166). Paprastai aiškinama, jog tai at- 
gailaujančios sielos, prašančios už jas pasimelsti. Mus 
pasiekusiuose užrašymuose medžiuose esančios mirusiųjų 
vėlės tapatinamos su skaistykloje kenčiančiomis sielomis. 
Jų vargai nėra amžini. Sakoma, jog Dievui paskyrus atgailą 
medyje ar gyvulyje gyventi, mirusysis turi tol kentėti, kol 
Dievas išlaisvins (BMIL, 107). Pastebėta, kad tokios atgai- 
laujančios sielos netapatinamos su pasmerktais mirusiai- 
siais - buvojimas medžiuose sukrikščionintoje pasaulėžiū- 
roje niekuomet nereikš pragaro bausmės. Tokie mirusieji 
dar turi viltį, ir už juos siūloma pasimelsti: "Pakalbėkit po- 
terėlius...Užu tas dūšeles, /Kurios laipioja po pušeles' (LTV 
815; plg. Šliavas, 1985, 137), "...kurios vaikšto po pušelės" 
(LTR 336/312/). Tačiau atgailaujančios medžiuose sielos jau 
gan vėlyvas vaizdinys. Čia numanoma nemirtinga žmogaus 
siela, kuri, atbuvusi kurį laiką medyje, išeis ten, kur jai skir- 
ta. Daug archaiškesnis pomirtinio žmogaus virtimo medžiu 
vaizdinys. Į medį virsta labai vaisinga moteris, vardu Blen- 
dis ar Blindė (Jucevičius, 1959, 119), teisingas, geras Žmo- 
gus, vardu Teisus, po mirties dievų paverčiamas uosiu (Ten 
pat, 123-124). Kartais po mirties pereinama ir į kitus au- 
galus - į gėles (LTR 422 /133/, 552 /725/), lelijas (BALP 154, 
TD III 119-120), ant mirusiojo kapo išdygsta rožės, rožių 
krūmas, kuriame, pasak sakmių, apsigyvena mirusysis (MT 
VII 7, 15, 19, 26, 29). 

Atskiras pavirtimo medžiais atvejis sutinkamas pasa- 
koje "Eglė žalčių karalienė". Nors jos sąsajos su nekrokultu 
neabejotinos (žr. Vėlius, 1983/1), tačiau čia matoma aiški 
metamorfozė, ir tik atskiroje studijoje būtų galima kalbėti 
apie galimybę šią pasaką sieti su metempsichoze. 

Jei pasakojamoji tautosaka stengiasi vienaip ar kitaip 
motyvuoti virtimą medžiu, tai dainose atsispindi daug ar- 
chaiškesnis pasaulėžiūros sluoksnis, kuriame tokios moty- 
vacijos visiškai nereikėjo. Dainose ir raudose mirusiojo pe- 
rėjimas į medį suprantamas kaip neišvengiamybė, toks 
pavirtimas neaiškinamas, čia nesama nei atpildo, nei baus- 
mės motyvų. Našlaitėlė raudodama išsako, jog giružėlėj au- 
gantis jovarėlis - tai jos tėvelis, liepužėlė - tai močiutė, ąžuo- 
lėlis - tai brolelis (JLD III 1260/2, 6, 10). Dainoje mirusi 
mergelė sakosi stovinti šalia kelio berželiu (Lt T IV 2, 185- 
186). Mirusių moterų virtimas beržais žinomas ir kitur 
(BMIL 107), tačiau dažniau minimas moterų virtimas liepo- 
mis (Meulen, 1919; JLD III 1240, 1244, 1260). Dažnai mi- 
rusieji apskritai tapatinami su medžiais ir augalais (JSD I 
792 a, 899. JLD III 1243-1246). Raudose tikimasi, kad miru- 
sysis pavirs medžiu: "O mano dukrele, mano vėlių martele!/ 
Kokiais lapeliais laposi? Kokiais žiedeliais žydėsi?“ (JLD 
III 1189/1), "O kokiu žolynėliu išdygsi, o kokiomis šakelėmis 
iššakosi, o kokiais lapeliais išsprogsi, kokiais žiedeliais pra- 
žysi?" (JLD III 1190/10). Suvalkiečių raudoje sakoma: "Iš- 
auk močiute, aukštam kalnely, aukštam kalnely balta liepe- 
le" (Balys, 1966, 86). Čia nekalbama apie gausius 
prilyginimus, kuomet mirusieji metaforiškai nusakomi kaip 
medžiai. Tai jau atskira tema, tačiau galima spėti, kad tokių 
metaforų pirminiu pavidalu buvo būtent tiesioginis miru- 
siojo virtimo medžiu vaizdinys. Kiek galima spręsti, dainose 
bei raudose užsiliko archaiškiausias tikėjimo metempsicho- 
ze sluoksnis - mirusieji po mirties virsta medžiais. Dėl tokio 
pomirtinio virtimo nesisielojama: atrodo, archainėje pasau- 
lėžiūroje, kuri atsispindi raudose alternatyvos virtimui me- 

džiu - bent jau geresnės - nežinota. Raudama dėl paties mir- 
ties fakto, jis išjaučiamas taip giliai ir tragiškai, jog iki pat 
XX a. tinkamesnių žodžių skausmui išreikšti nesurasta. Ta 
prasme raudos yra universalios visiems laikams - matyt, dėl 
to jos ir išliko archaiškiausiu pavidalu. 

Vaizdiniai apie medžiuose atgailaujančias sielas, kurias 
mini pasakojamoji tautosaka, jau atspindi vėlesnę metem- 
psichozės sampratą: čia jau žinoma, jog žmogaus esmės au- 
tentiškiausia tąsa - tai po jo mirties išliekanti siela, kuriai 
reikalingas naujas būstas. Tokiuose būstuose ir kenčia at- 
gailaujančios sielos lietuvių tautosakoje - tačiau tai nėra 
metempsichozė grynąja žodžio prasme. Tai krikščionybės 
sąlygotas "žemiškosios" skaistyklos įvaizdis. Tačiau regis, 
kad tarp 0 ir mirusiųjų virtimo medžiais būta tarpinės 
grandies, kurios krikščionybė neįtakojo. Atrodo, kad šioje 
trūkstamoje grandyje pomirtinis perėjimas į medį buvo su- 
prantamas kaip laikinas sielos įsikūnijimas prieš patenkant 
į protėvių kraštą. Tokio suvokimo pėdsakai matomi čia pa- 
teikiamoje dainoje, užrašytoje Vilniaus krašte: 


Nėr kur dūšelei dėcis, Ir papūtė šiauras vėjas, 
Nėr kur griešnykei dėcis Ir cislrnulaužė apušėlį. 
Ana puolė sauson mendrėn, Nėr kur dūšelei dėcis, 

Ty išbuvo trąjus metus. Nėr kur griešnykei dėcis - 
Kap suvėjo trąji metai, Ana puolė kelevertėn, 

Ir išėjo skandus lietus. Ty išbuvo trajus metus. 
Ir papute šiaurus vėjas, Ar kas ajo, kas važavo 

Ir nulaužė 0 tų mendrį, Per tų dūšelį griešnykį: 

O tų mendrį išdžiūvėlį. Kap suvėjo traji metai 
Nėr kur dūšelei dėcis Ir cislratajo aniuolėliai: 
Nėr kur griešnykei dėcis - - Kelkis, dūšia, negulėkia, 
Ana puok apušėlėn, Aik, dūšela, bažnyčėlon 
Ty išbuvo trąjus metus. Bus ta visa giminėlė, 

Kap suvėjo trąji metai, Turės mišių pirmucinį. 

Ir išėjo skandus lietus, (Balys, 1938, 133-134) 

Šioje dainoje pavaizduotas klasikinis metempsichozės 
ciklas, sielos keliavimas iš vieno kūno į kitą. Jis vėlyvesnis 
nei visuotino pomirtinio virtimo medžiais idėja, tačiau ank- 
styvesnis nei krikščioniškas tikėjimas skaistykla. Atomazga 
dainos pabaigoje susijusi su plačiai visoje Lietuvoje žinomu 
tikėjimu, kad "Žaliojo četvergo", ar vadinamųjų "Vėlių ve- 
lykų", naktį mirusieji renkasi pamaldoms į bažnyčią ir po jų 
išeina sau skirton pomirtinėn buveinėn, visam laikui palik- 
dami žemę (žr. BLV 115-120). Vėlės taip esą skuba į baž- 
nyčią, jog dar eiti negalinčios kūdikėlių dvasios tiesiog, riste 
ritasi (BLV 115). Ši šventė siejama su Visais Šventaisiais 
(lapkričio 1d.) arba su Didžiuoju Ketvirtadieniu. Matyt, se- 
naisiais laikais tokia mirusiųjų išėjimo šventė buvo pažy- 
mima spalio pabaigoje - lapkričio pradžioje. Ji pateko į dau- 
gelio istorinių šaltinių akiratį ir yra detaliai nupasakota; 
šios šventės įspūdį puikiai perteikia A.Mickevičius "Vėlinė- 
se". Krikščionybės įtakoje, imta teigti, kad mirusieji tą naktį 
esą renkasi bažnyčiose paskutinėms mišioms; tačiau galima 
numatyti, kad senaisiais laikais vėlės iš Žemės buvo išly- 
dimos ypatingu ritualu, reikalaujančiu sakralinių tekstų Ži- 
nojimo ir žynio dalyvavimo, - modifikuotų sakmių apie nak- 
tines mirusiųjų mišias būtinas herojus - mišias laikantis ir 
Bibliją skaitantis kunigas; o naujieji vaizdiniai daugmaž at- 
itikdavo senesniųjų, substratinių struktūras. 

Toks sielos keliavimas iš esmės sutampa su klasikine 
indiškosios metempsichozės idėja, ir iš tiesų, buvimas med- 
žiuose (ir kituose gamtos kūnuose) savo laiku galėjo būti 
suprantamas kaip laikinas sielos prieglobstis ir paties pa- 
goniškojo konteksto viduje. Tokį tikėjimą paliudytų bemaž 
platoniškos dvasios kupina dainos nuotrupa: "Guli dūšia 
kaleime:/ Kas važiavo mani trynė/ O kas ėjo mani mynė“ 
(LTR 3559 /10/). Lietuviai tikėjo, kad Dievas nuodėmingo 
žmogaus nesiunčia išsyk į pragarą, bet liepia pirma Žemėje 
atkentėti ir pirmiausia įkiša jo sielą į medį; kiti žmonės pa- 
verčiami arkliais (BMIL 108-109). Krikščionybės įtakoje to- 

kie laikino atgailavimo Žemėje vaizdiniai negalėjo atsirasti. 
Tad lietuvių tikėjimą, kad vėlei dar ilgai tenka pasilikti šioje 
Žemėje (Balys, 1966, 86), galima aiškinti kaip seno ide. tau-- 
toms žinomo įvaizdžio apie sielos pumirtines klajones ligi 
įsikūnijimo naujame kūne ar patekimo į protėvių kraštą va- 
riantą. 

Jei raudose bei dainose minimi mirusiųjų virtimai me- 
džiais greičiausiai yra reliktai iš gan archaiškų laikų, jau 
seniai tapę kone metaforom, tai minėtasis sielos klajonių 
ciklas, sprendžiant iš minėtosios dainos bei kai kurių tikė- 
jimų, turėjo pakankamai ilgą laiką funkcionuoti ikikrikš- 
čioniškoje pasaulėžiūroje. 

Medžiais mirusieji įsivaizduojami ir pomirtiniame pa- 
saulyje (LTR 421 /25/, 924 /212/, 2329 /6/; LMD I 324 /11/; 
EDS 225-226). Tiesa, tai nėra dažnas reiškinys. Atrodo, kad 
tikėjimai metempsichoze blėso pamažu ir, netgi ėmus tikėti 
pomirtiniu gyvenimu užpasaulinėse srityse, į jas buvo per- 
keliami ir reliktiniai, su tikėjimu metempsichoze susiję vaiz- 
diniai. Tikėjimams metempsichoze gęstant, iš vienos pusės, 
išliko įsitikinimas, kad mirusieji virsta medžiais, tačiau ne 
visi - tik tie, kurie dar nebuvo nusipelnę teisiesiems skirto 
pomirtinio likimo, bet nebuvo ir tokie blogi, kad atitektų 
piktosioms jėgoms. Šie mirusieji įsikurdavę žemiškoje erd- 
vėje augusiuose medžiuose. Antra vertus, sekuliarizuojant 
gamtą, mirusieji buvo iškeldinti iš konkrečių medžių, pa- 
likus jiems vietą kažkur už vandens ribos esančioje trans- 
cendentinėje erdvėje. Žinia, toks procesas vykti galėjo, tik 
jau žinant užpasaulinę sritį, tai yra, jau peržengus tikėjimo 
metempsichoze epochos rėmus. Tačiau aname pasaulyje me- 
džiais virtusių mirusiųjų vaizdinys lietuvių tikėjime nesu- 
klestėjo - tautosakoje dažniausiai minimi šiame pasaulyje 
konkrečiuose medžiuose įsikūniję mirusieji. Tokių medžių 
garbinimą, galbūt susijusį su protėvių kultu, mini popiežius 
Inocentas III 1199 m. bulėje (Pakarklis, 1987, 26), Petras 
Dusburgietis (Dusburgietis, 1985, 87), Jeronimas Prahiškis 

(KIŽ 44-45), Jonas Dlugošas (Ten pat, 48-49) ir kiti. Pap- 
rastai istoriniai šaltiniai teigia, kad garbinami buvo atskiri 
medžiai ar giraitės - t.y., ne visi miškai apkritai, o tam tikri, 
galbūt su nekrokultu susiję, griežtai lokalizuoti gojai, tik- 
riausiai atitinkantys senąsias lietuvių laidojimo vietas. 1606 
m. ir 1611 m. Jėzuitų Ordino kronikose minimi žmonių gar- 
binti medžiai bei gojai. Tikėdami, kad tokiuose gojuose ne- 
galima nulaužti nė šakelės, lietuviai, patys susirgę, pasiligo- 
jus ar kritus gyvuliams, neužderėjus javams, ir pan., 
manydavo, jog tai yra bausmė už gojaus įžeidimą (Lebedys, 
1976, 208). Pažymėtina, kad gyvulių kritimas ar javų derlin- 
gumas priklauso toli gražu ne nuo miško dievybių: derlin- 
gumo garantais ide. tikėjimuose yra protėviai. Matyt, jėzu- 
itai aprašė medžiuose įsikūnijusių protėvių dvasių garbi- 
nimą. Turint galvoje iki pat XX a. išlikusias tradicijas, 
reikėtų pabrėžti, kad mirusiųjų protėvių iškeldinimas iš me- 
džių desakralizuojant pasaulį, sprendžiant iš turimų duo- 
menų, vyko ne medžius "perkeliant" į aną pasaulį, o siau- 
rinant tokių medžių plotus iki atskirų šventų gojų ar net 
atskirų medžių. Panašiai būta ir Graikijoje (Karapos, 
1913, 314-315). 

Tai, kad tokios giraitės ir atskiri medžiai sietini su mi- 
rusiaisiais, rodo ne tik funkcijos, kurias atlikdavo tokiuose 
šventuose medžiuose gyvenusios dvasios, bet ir išlikę su lai- 
dojimo vietomis susiję tikėjimai. Štai Mažojoje Lietuvoje 
XVIII a. ant moterų kapų buvo statomi paminklai iš epušės, 
vyrams - iš ąžuolo (Balys, 1966, 86), matyt, siekiant kokiu 
nors būdu kompensuoti draudimą laidoti giraitėse bei so- 
dinti palei kapus medžius - dar XIX-XX a. vyrams ir mote- 
rims kapų kryžius dirbo iš atitinkamai vyriškų ir moteriškų 
medžių (Basanavičius, 1970, 344; Giedrienė, 1976, 21). Tokia 
simbolika išlikusi ir sapnų aiškinimuose - jei sapne matai 
ąžuolą ar beržą - mirs vyras, jei matai Saulę leidžiantis arba 
eglę - mirs moteris (Basanavičius, 1903, LXIX). Tikint, kad 
mirusiojo siela pereina į medį, augantį ant kapo - šią pa- 

žiūrą dar iki mūsų dienų išlaiko Pelesos gyventojai (Hc- 
Bckaa, 1980, 248, 250) - vietoje paminklų ant kapų dar šio 
amžiaus ketvirtajame dešimtmetyje Užnemunėje sodinti me- 
džiai, moterims parenkant liepas, egles, vyrams - ąžuolus, 
maumedžius, klevus (Giedrienė, 1976, 21). Kasifikuodamas 
medžių kulto tarpsnius, J. Balys pažymi, kad tikėjimas, jog 
medin pereinąs gyventi miręs Žmogus ypač ryškus tais at- 
vejais, kai medis išauga ant kapo (Balys, 1966, 65-69). Tad 
regime, jog tikėjimas persikūnijimu į medžius be galo gy- 
vybingas. Jo vieta metempsichozės sistemoje išryškės vėliau, 
nagrinėjant ir kitokio pobūdžio persikūnijimus. 


Virtimas gyvuliais ir žvėrimis 


V. Kadlubeko tvirtinimą, kad jotvingiai tikėję, jog mi- 
rusysis gali atgimti gyvūnu, ligšiolinėje literatūroje priimta 
kvestionuoti. Tačiau dar 1606 m. jėzuitas Stribingijus sako 
latvius tikėjus, esą, kai kurių mirusiųjų sielos pasiverčia į 
vilkus bei lokius (Straubergs, 1957, 212-213). Ar tokio ti- 
kėjimo neatspindi lietuvių etiologinės sakmės apie gyvuliais 
ir žvėrimis virtusius žmones (LPK 773, 3112, 3115)? Tokiose 
sakmėse paprastai vaizduojamas nedoras, įžūlus, gobšus 
žmogus, įžeidžiantis seneliu pasivertusį Dievą. Už bausmę 
Dievas jį paverčia gyvuliu - arkliu (EDS 70-75; SŠLS 58-60; 
Ruseckas, 1936, 124-125), asilu (EDS 80-83), kiaule (EDS 
95-97), avimi (EDS 86-87), ožka, ožiu (EDS 46, 106-107), 
jaučiu (EDS 90-91), šunimi (EDS 115-124); žmonės paver- 
čiami ir žvėrimis - meška (EDS 103-104; Jucevičius, 1959, 
118), vilku (EDS 131-135), kiškiu (EDS 99), kurmiu (EDS 
100; Jucevičius, 1959, 119), lape (EDS 101-102), šešku (EDS 
108), varle, rupūže (MT IX 26-27). 

Apie tolimesnį tokio paverstojo likimą nepasakojama; 
atrodo, jis ir toliau lieka tuo gyvūnu, į kurį buvo paverstas. 
Tik kai kuriais atvejais žmogus gyvuliu paverčiamas tam 
tikram laikui. Tai kartais atsitinka virstant arkliu (EDS 70- 

75; Ruseckas, 1936, 124-125) ir asilu (EDS 82-83). Šitokie 
laikini pavirtimai galėtų priminti Apulėjaus "Auksinio asilo" 
metamortfozes. Jose kaip tik pasakojama apie virtimus ark- 
liu (Ilons4koBa, 1988, 28-29) ir asilu. Greičiausiai lietuvių 
asilo vaizdinys nebuvo adektvatus, nes asilai mūsų platu- 
mose negyvena. Tačiau įstabu tai, kad ir senovės graikų, ir 
bizantiškųjų metamorfozių romanų pateikiami pavirtimai, 
ir lietuvių etiologinės sakmės išskiria tą patį laikino virtimo 
motyvą - metamorfozę iš žmogaus į arklį, asilą ir atgal; toks 
vaizdinių sutapimas negalėtų būti atsitiktinis. Ide. protautė- 
je, gyvenusioje, matyt, dabartinės Užkaukazės ir aplinkinėje 
teritorijoje, asilas turėjo būti žinomas, reikia manyti, savo 
metu jį dar turėjo žinoti baltai savo arealo pietiniuose pa- 
kraščiuose. Žodinėje tradicijoje asilo vaizdinį galėjo palai- 
kyti bibliniai motyvai, nors vargu ar apie asilą lietuviai bus 
sužinoję tik iš Biblijos. Joje minimi ir kiti lietuviams ne- 
žinomi gyvūnai, bet nei virtimų šakalu, nei liūtu, nei hiena 
lietuvių etiologinėse sakmėse nėra. Reikia manyti, kad bib- 
liniai vaizdiniai asilą tik palaikė ir išsaugojo nuo visiškos 
užmaršties, o pats asilas baltų ir netgi lietuvių visiškai už- 
mirštas nebuvo. Matyt, senieji indoeuropiečiai žinojo laiki- 
no pavirtimo asilu ar arkliu mitą, kurio versiją nuostabiu 
būdu išsaugojo ne tik graikų, bet ir lietuvių tradicija. Ga- 
limas dalykas, kad metamortozę į arklį galima būtų sieti su 
gausiais lietuvių tautosakoje pomirtinio virtimo į arklį pra- 
gare vaizdiniais. 

Tačiau jei laikinus virtimus į arklius bei asilus galima 
sieti su ide. žinoma metamorfoze, kaip reikėtų suprasti ki- 
tas lietuvių etiologines sakmes, kuriose Dievą įžeidęs asmuo 
jau nebeatvirsta žmogumi? Tokios negrįžtamos metamor- 
fozės gali būti aiškinamos ir kaip tikėjimo metempsichoze 
segmentas. Tose sakmėse sutinkamas aiškiai už krikščioniš- 
kuosius motyvus ankstesnis vaizdinys: Dievas jį įžeidusius 
žmones, gobšuolius, nedorėlius paverčia gyvuliais ir Žvėri- 
mis. Tokia Dievo veikla nesuderinama su krikščioniškąja 


49 


Dievo samprata, be to, ir nusidėjėlio laukiantis likimas kriš- 
čionybėje nėra numatomas kaip virtimas gyvuliu. Tokie įvy- 
kiai išnyra lietuvių etiologinėse sakmėse, aiškinančiose vie- 
no ar kito gyvūno kilmę, ir, matyt, besišaknijančiose 
senojoje pasaulėžiūroje. Šios sakmės gyvūnų kilmę nu- 
pasakoja, remdamosios vienu principu - Dievo ir žmogaus 
konfliktu, išsprendžiamu ne žmogaus mirtimi, 0 persiver- 
timu, nusmukimu į žemesnę, gyvuliškąją, pakopą. Neužmir- 
štant to, kad etiologinės sakmės - savitas tautosakos lyg- 
muo, bylojantis apie "pasaulio tvėrimo" laikus, 
besiremiantis originaliomis laiko, žmogaus, Dievo ir žmo- 
gaus bendravimo sampratomis, vis dėlto reikia atkreipti dė- 
mesį į tai, kokiu vaizdinių kompleksu šios sakmės remiasi. 
Aiškindamos vieno ar kito gyvūno atsiradimą, etiologinės 
sakmės prieina vienos išvados - jis atsiradęs iš žmogaus. 
Vadinasi, sakmės radosi tokiame žmonijos sąmonėjimo lyg- 
menyje, kuomet žmogaus virtimo gyvuliu galimybė buvo ge- 
rai žinoma. 

Tokios metamorfozės, kaip minėta, gali būti aiškinamos 
ir kaip tikėjimo metempsichoze atgarsiai. Galima prisiminti 
ypatingą senovės baltų dėmesį šventybei. Pirmieji misionie- 
riai - Adalbertas, Brunonas, nužudomi, kai jie pažeidžia ko- 
kias nors šventvietes ar šventybes - mirtis grėsė vien už tai. 
O etiologinėse sakmėse žmonės įžeidžia patį Dievą. Elemen- 
tariausia to pasėkmė būtų įžeidėjo mirtis. Tai, kad etiolo- 
ginėse sakmėse apie mirtį nekalbama, dar nereiškia, kad 
tokius virtimus reikėtų įvardyti metamorfozėmis. Sielų per- 
sikūnijimo epochoje takoskyra tarp gyvenimo ir mirties ne- 
buvo ryški - ir čia, ir ten buvo tas pats gyvenimas toje pačio- 
je Žemėje, tik skirtinguose kūnuose, ir pats "virtimo" faktas 
visiškai galėjo atstoti mirties sąvoką. Be to, tokių sakmių 
gausumas liudija, kad savo metu virtimo gyvuliu galimybė 
buvo gerai žinoma. 

Norėtųsi pastebėti, kad daugelyje su metempsichoze sie- 
tinų tekstų sutinkamas Dievas. Sunku susilaikyti nepažy- 

mėjus, kad tokių archainių tikėjimų ir Dievo sampratos bu- 
vimas greta galėtų būti rimtas argumentas, įrodant pramo- 
noteistinę teoriją. 

Laikinus persivertimus tautosaka interpretuoja kaip 
nuorodas į tokio žmogaus pomirtinį likimą - apie vieną tokį 
tik parą užtrukusį pikto pono pavertimą arkliu paporinęs 
pasakorius priduria: "..katrie yra bagotais ponais, tie po 
smerčio visi bus arkliais" (SŠLP 60). Šiame fragmente ma- 
toma, jog senieji metempsichozės sistemoje funkcionavę 
žmogaus virtimo gyvuliu vaizdiniai iš esmės išsilaiko labai 
ilgai. Toks teiginys visiškai įmanomas ir tikėjimo metempsi- 
choze sistemoje. Tačiau šiuo pasakymu numanyta kas kita: 
būtent, virtimas gyvuliu "kitame pasaulyje". 

Velnio kontroliuojami gyvulių pavidalo mirusieji sutin- 
kami ir "aname pasaulyje". N. Vėlius, analizavęs atitinka- 
mas sakmes ir pasakas, prieina išvados, jog arkliais ir jau- 
čiais po mirties paverčiami dažniausiai pikti ponai, kunigai 
(Vėlius, 1987, 180). Paprastai jie sutinkami pragare, į kurį 
atvykęs žmogus randa ten velnius, važinėjančius tokiais ar- 
kliais, arba velniai jais tampo krovinius. Toliau (Ten pat, 
162-190) patebima, kad nesyk sukrikščioninti pragaro mo- 
tyvai dar nėra nutrynę senųjų vaizdinių - arkliais važiuoti 
ponaičiai dingsta ežere ar baloje, mirusieji siejami su ežeru, 
vandeniu, žeme. N. Vėlius parodo, kad gyvulių pavidalo mi- 
rusieji - išties autentiškas baltiškas įvaizdis, besišaknijantis 
ypač sename ide. pasaulėžiūros (o gal ir dar archaiškes- 
niame) sluoksnyje. Galbūt čia reikėtų prisiminti kai kurių 
archeologų teigimą, jog gyvulių simbolika Lietuvos senųjų 
gyventojų vaizduojamajame mene genetiškai susijusi su vie- 
tinėmis kultūromis, siekiančiomis neolitą (Vaitkunskienė, 
1987). Tokią simboliką nulemti galėjo ir tikėjimai, kuriuose 
svarbią vietą užėmė gyvūnai, gal ir tikėjimai metempsichoze. 

Anksčiau minėta, kad sakmėse apie gyvuliais ir žvėrimis 
virtusius žmones tiesiogiai nesakoma, kad tie žmonės jais 
virto po mirties. Bet atrodo, kad virtimas gyvuliais po mir- 

ties tautosakoje nėra retas (Vėlius, 1987, 185). Kapinėse 
dažnai gali pasirodyti su mirusiaisiais siejami balti, šyvi 
arkliai, baltas avinėlis, du ožiukai, ir pan. (Ten pat, 185), 
mirusieji rodosi kaip šunys (BLV 72-73, 78, 144-146; BDŽ 
92, 108-110, 112), katinai (BDŽ 87, 108-110; Vėlius, 1987, 
188-189), kiaulės (BLV 176, Vėlius, 1987, 188-189), ožiukai 
(BDŽ 114-115), žalčiai (TŽ I 126; BLTS II 75-76), veršis 
(SŠLP 39). Atskiras tokių mirusiųjų sluoksnis - mirę šykš- 
tuoliai, gyvulių pavidalu saugojantys savo užkastus lobius 
(BUL 8). Dažniausiai tai gyvuliai - šuo, veršiukas, karvė, 
avinukas, ožiukas, kumeliukas, arklys, kiaulė, katinas, pa- 
sitaiko žvėrių pavidalu - zuikis, meška, paukščių - gaidys, 
varna, kalakutas, žąsis, roplių, šliužų - rupūžė, gyvatė (Vė- 
lius, 1987, 110 ir t.). Kaip matyti, praktiškai visi gyvūnai, į 
kuriuos Dievas senelis paverčia nedorus žmones, sutinkami 
ir kaip aiškūs mirusiųjų pavidalai, tad ir visas ciklas sak- 
mių apie tokius pervirtimus turėtų priklausyti tikėjimų me- 
tempsichoze tradicijai. Turint omenyje sakmes apie šykš- 
tuolius, gyvulių pavidalais saugančius savo užkastus lobius, 
ir sakmes apie Dievo senelio gyvuliais paverstus nedorėlius 
ir šykštuolius, po mirties arkliais virstančius piktus ponus, 
aiškėja, kad pomirtinis įsikūnijimas į gyvūnus savo laiku 
buvo suvokiamas kaip bausmė, be to, toks suvokimas galėjo 
vyrauti sakmių apie virtimą gyvuliais radimosi laikotarpiu, 
nes bausmės nusakymas glaudžiai siejasi su tokių sakmių 
siužetu ir taip su jais susilydęs, kad vargu ar galėtų būti 
vėlesniu intarpu. Gyvūno, į kurį paverčiamas nusikaltęs 
žmogus, būdas ir ydos atitinka būdą ir ydas, kuriomis, gy- 
vas būdamas, pasižymėjo tas žmogus. Jo pavertimas sakmė- 
se nėra suvokiamas kaip gėris ar bent nekenkimas pavers- 
tajam (skirtingai nuo virtimo medžiais, ir, kaip bus matyti 
toliau, iš dalies ir paukščiais). Tai, kad virtimas arkliais bei 
jaučiais jau mūsų protėvių senojoje religijoje galėjo būti lai- 
komas bausme, mano ir N. Vėlius (Vėlius, 1987, 187). Tiesa, 
reikėtų manyti, kad virtimo gyvuliu, kaip bausmės, sampra- 

ta yra vėlyvesnė nei prieš ją atsekamas visuotino pomirtinio 
virtimo gyvuliais įvaizdis (Ten pat, 186). Sutinkant su tuo, 
kad pomirtinis virtimas gyvuliu kada nors galėjo būti suvo- 
kiamas kaip neutralus dalykas, paprasta žemiško gyvenimo 
tąsa kitame kūne, tektų pažymėti, kad šitokia samprata ga- 
lėjo gyvuoti tik gan primityvioje gyvulių augintojų visuome- 
nėje, ir negalėjo išsilaikyti tarp žemdirbių, kur virtimas dar- 
biniu arkliu ar jaučiu vargiai ar ką žavėtų. Verta dėmesio 
tai, kad pasakoje "Svečiuose pas elgetą (Dievą)", (užrašytoje 
per penkiasdešimt kartų) aname pasaulyje, kur svečias ma- 
to mirusiuosius, virtusius avimis, galvijais ir pan., nesimato 
nė vieno arklio, išskyrus žirgą, kuriuo jis pats atjoja į po- 
mirtinį pasaulį, tuo metu kai pasakose apie kelionę praga- 
ran arkliais paverstų ponų vaizdiniai labai dažni. Vadinasi, 
mirusieji, virtę arkliais, rodosi tik pragare, greta velnio, tuo 
metu kai su rojaus, Dievo įvaizdžiais jie nesiejami. Atrodo, 
kad iš ide. tradicijos paveldėtą tikėjimą metempsichoze lie- 
tuvių protėviai savo pasaulėžiūron integravo jau gerokai pa- 
kitusiu pavidalu: virtimas gyvuliu pasakose ir sakmėse su- 
prantamas kaip bausmė, nelaimė, bėda. Tikėjimas metem- 
psichoze kaip visuotinu pomirtiniu likimu buvo smarkiai 
transformuotas (išliko nepakitęs ar menkai pakito virtimo 
medžiais vaizdinys), ir virtimas gyvuliais imtas aiškinti kaip 
bausmė. Toks supratimas turėjo rastis vėliausiai gyvulinin- 
kystės ir žemdirbystės sankirtos laikotarpyje. 

Kodėl piktos, blogos sielos įsikūnija būtent gyvūnuose? 
Matyt, po mirties blogosios sielos, apsunkintos ryšio su.juti- 
miniu pasauliu, jutimiškumo naštos, neišvengiamai turi at- 
naujinti ryšį su materialia erdve. Tam reikalingi kūnai. Išei- 
ti toliau, į pomirtinį pasaulį, tokios vėlės negali, lygiai taip 
pat kaip jų negali patenkinti ir virtimas medžiais, per ku- 
riuos nedorų vėlių poreikiai negalės būti realizuoti. Mobi- 
lūs, visais reikalingais organais aprūpinti gyvulių kūnai tam 
geriausiai tinka. Dar tebekraustant šermenų stalą, tokia vė- 
lė atvyksta prie jo pasirinkti trupinių, tiesa, dar antropo- 

morfiniu pavidalu, tačiau po trumpo pokalbio su gyvuoju 
aiškėja, kad ji virtusi voveraite (LT IV 483). Tokios vėlės 
paprastai nesistengia žmonėms pakenkti, jei jų smulkias už- 
gaidas gyvieji tenkina ir jei per jas neveikia velnias. Tačiau 
bendravimas su jomis sakmėse nesyk baigiasi nemaloniai, 
nedidele apgaule, kartais išgąsčiu. 

Kol kas susidūrėme su virtimais, kuomet žmones gy- 
vuliais ar žvėrimis paverčia senelis, arba jais virstama po 
mirties, tačiau ir toliau pasiliekama žemiškoje erdvėje. Tai 
archainio tikėjimo metempsichoze tradicija - mirusieji nau- 
jais kfinais gyvena čia pat, Žemės pasaulyje. Tačiau nemen- 
kas tautosakos sluoksnis kalba ir apie mirusiuosius, sutin- 
kamus gyvulių ir žvėrių pavidalais jau aname pasaulyje. 
Minėtoje pasakoje "Svečiuose pas senelį (Dievą)" žmogus, 
atvykęs į pomirtinį pasaulį, mato kelias avis ar jų bandas. 
Riebios, gražios ir sočios avys ganosi menkoje žolėje, ant 
dirvono ar tiesiog smėlynuose. O aukštoje sodrioje žolėje 
besiganančios avys labai sulysusios ir bliauna iš bado. Die- 
vas atvykėliui šiuos vaizdus paaiškina: riebiosios avys - tai 
mirę varguoliai, kurie, gyvi būdami, sugebėjo pasitenkinti 
mažu ir niekuo nesiskundė. Todėl dabar jiems gera. O su- 
lysusios - tai godūs, turtingi, šykštūs ūkininkai, pikti ponai. 
Tai ypač archaiškas vaizdinių klodas. Ir geri, ir blogi mirę 
virsta avimis, skiriasi tik jų "savijauta". Tokie vaizdiniai - 
vėliau bus matyti, kad jie būdingi ne tik lietuvuams, bet ir 
indams, alanams, graikams - išties seni ide. archetipai. Re- 
gis, pirminis šios pasakos siužeto pagrindas buvo mirusiųjų 
virtimas avimis. Tautosakoje prie šių vaizdinių pridėta ir 
gausybė kitų, susiformavusių jau vėlesnėse epochose. Kar- 
tais avis atitinka šunų poros, kur ir vienas ir kitas šuo - 
mirę žmonės, tik jų likimai skirtingi (LTR 260/279/), kartais 
minimi tiesiog "gyvulėliai" (LTR 552/926/), galvijų banda 
(LMD I 126/36/), pulkas (LMD I 806/3/). Tačiau greta tokių 
archainių vaizdinių, kur ir geri, ir blogi mirusieji virsta tais 
pačiais gyvuliais, yra ir vėlyvesnių, kur virtimas gyvuliais - 

piktų žmonių likimas. Po mirties virstama šunimis (LTR 
527/5/, 552/926/), karvėmis (TŽ V 640-641; LMD I 483/28/), 
kiaulėmis, kuiliais (LMD III 217/556/, 1 324/11/), ožkomis 
(LMD I 503/6/), gaidžiais (LTR 370/281/, 552/912/), antimis 
(LTR 552/926/), žąsimis (LMD I 503/6/), žalčiais (BLP II 18; 
LTR 1747/37/), gyvatėmis (LMD I 806/3/), varlėmis (LMD I 
324/11/), briedžiais (LTR 370/281/), netgi pusiau žmogumi, 
pusiau gyvuliu (EDS 233). Yra sakmių, kuriose mirusieji 
išlaiko savo Žmogiškąjį pavidalą (LTR 198/297/, 421/15, 25, 
57/... LMD I 100/1/, I 806/3/... TŽ V 640-641; EDS 231-232...) - 
apie jas kalbėsime vėliau. Kol kas pravartu pastebėti, kad 
visuose sakmių variantuose išlaikomas visų mirusiųjų vir- 
timo avimis motyvas yra bene archaiškiausias, tačiau ir jis 
jau smarkiai paveiktas pomirtinio atpildo idėjos. Čia vėl 
susiduriama su metempsichozės, kaip visuotino pomirtinio 
likimo įvaizdžio transformacija, kuri greičiausiai įvyko žem- 
dirbio sąmonėje. Vėl peršasi išvada, kad lietuvių protėviai, 
neaktualizuodami paveldėtos visuomenės metempsichozės 
idėjos, sulydė ją su bausmės samprata. Iš senojoje ide. kul- 
tūroje glūdėjusių mitų jie išskyrė tuos, kurie pomirtinį įsi- 
kūnijimą į gyvulius aiškino kaip bausmę arba nesipriešino 
tokiam aiškinimui. Išlikę nepakeisti motyvai (pvz., virtimas 
avimis) buvo suvokiami kaip alegorijos. Gyvuliais virtusių 
mirusiųjų perkėlimas į aną pasaulį ide. gentyse tikriausiai 
atsirado metempsichozės sistemos krizės laikotarpiu, grei- 
čiausiai sutapusiu su gyvulininkystės ir žemdirbystės san- 
dūra. Ide. mituose pasitaikanti požeminė karalystė su pie- 
vose besiganančiais galvijais galėjo išgelbėti nuo kultūrą ir 
civilizaciją stingdančio dorų mirusiųjų įsikūnijimo į galvi- 
jus vaizdinio. Tačiau tai negalėjo išspręsti visų problemų. 
Toks mirusiųjų - gyvulių kažkur anapusinėse pievose vaiz- 
dinys jau ide. protautės epochoje turėjo būti anachronizmu. 
Ide. mituose aptinkamas požeminės karalystės su besiga- 
nančiais galvijais, kuriuos galima interpretuoti kaip miru- 
siuosius, įvaizdis. Tačiau tai nereiškia, kad tokį įvaizdį pa- 

veldėję baltai būtinai privalėjo aktualizuoti. Metempsicho- 
zės variantas - virtimas gyvuliais, kiek galima atsekti, baltiš- 
koje pasaulėžiūroje funkcionavo tikriausiai tik kaip baus- 
mės motyvas, ir tokie mirusieji siejami su velniu. 


Virtimas paukščiais 


Virtimas paukščiais priklauso tam pačiam pasaulėžiū- 
ros sluoksniui kaip ir virtimas medžiais bei gyvūnais. Ta- 
čiau virtimo paukščiais vaizdiniai irgi rutuliojasi šiek tiek 
savitu būdu, tad juos galima aptarti atskirame poskyryje. 

Įsikūnijimas augaluose suprantamas daugmaž stoiškai, 
perėjimas į gyvulius ir žvėris suprantamas kaip nedorėlių 
likimas (virtimas paukščiais paprastai turi tragišką atspal- 
vį). Paukščiu (ypač gegute, antimi) pavirsta nelaiminga 
mergelė, tačiau kartais paukščiu paverčiamas ir šventvagis, 
piktadarys, o kartais - gan paradoksaliai šiame kontekste - 
virtimas paukščiu suvokiamas kaip atpildas už darbštumą, 
giedrą būdą (vieversys). 

V. Krėvė-Mickevičius, kalbėdamas apie paukščius - ne- 
laimingus persivertėlius, anksčiau buvusius žmonėmis, pas- 
tebi, kad į juos su Žymiai didesne užuojauta, pietetu žiūrima 
pietų Lietuvoje, Dzūkijoje nei šiauriniuose Lietuvos kraš- 
tuose, kur paukščių garbinimo neužsiliko (Krėvė-Mickevi- 
čius, 1930, 17). Prisiminus V. Kadlubeko liudijimą, galima 
manyti, kad šitokiam paukščių kulto intensyvumui pietų 
Lietuvoje turėjo įtakos jotvingiai, ko gero, labiau nei kitos 
baltų gentys tikėję metempsichoze. Antra vertus, tai gali bū- 
ti aiškinama ir pietų Lietuvos priklausymu bendram rytų 
baltų arealui, kuriame, remiantis N. Vėliaus tyrinėjimais, 
didesnę reikšmę nei kituose arealuose turėjo su dangumi, 
šviesa susiję vaizdiniai. 

Sakmės, kuriose žmonės paverčiami (pasiverčia) paukš- 
čiais, Lietuvoje gan dažnos (LPK 3131, 3132, 3134-3136, 
3142, 3148, 3150). Liaudies dainose su mirtimi dažniausiai 

siejama gegutė. Plačiai žinoma, kad gegutė galinti iškukuoti 
mirtį, nelaimę, likusius gyventi metus. Šis gegutės ryšys su 
mirties pasauliu tikriausiai nulemtas tikėjimo, kad gegutė - 
tai į paukštį pavirtusi mergina, plg.: "Aš regėjau/ Aukštus 
kalnus,/ Ant tų kalnų/ Du beržaičiu./ Ant tų beržų/ Dvi ge- 
gutes/ Bekukuojant./ - Mes ne gegės,/ Tėvo dukros..." (BLTS 
I 97). Gegute sakmėse dažnai rodosi mergelė ar moteris, 
Dievo paversta paukščiu. Taip gegute paverčiama savo mi- 
rusio vyro verkusi ir piktžodžiavusi žmona (Krėvė-Micke- 
vičius, 1930, 18-19, 27-28), sūnaus ar sūnų verkusi motina 
(Ten pat, 19-20, 20-21), net motina drauge su tėvu - tėvas 
tuomet paverčiamas duduku (Ten pat, 21-22), mergelės, ver- 
kusios bernelių (Ten pat, 22-23; EDS 41), žuvusių brolių 
gailinti sesuo (Krėvė-Mickevičius, 1930, 33; EDS 39-41, BLP 
II 13), nelaiminga mergina ar podukra (Krėvė-Mickevičius, 
1930, 24-26; EDS 41), gegute tampa nelaiminga įsimylėjėlė 
(Krėvė-Mickevičius, 1930, 28-29) - bernelis tuomet virsta sa- 
kalu (Ten pat) ar kukučiu (Ten pat, 29-30). Kartais įsimylė- 
jėliai ar kiti žmonės tokiu pavertimu baudžiami už šventva- 
gystę, piktžodžiavimą, gobšumą (Ten pat, 27-28, 30-34; EDS 
44-45; LTR 267/22/). 

Lietuvių tikėjimuose reikšmingas paukštis yra gandras, 
dažnąi aiškinamas kaip paukščiu paverstas žmogus (LPK 
3131, 3132). Prūsų lietuvių tarpe dar XIX a. "daugumas dėjo 
lažybų savo galvą, kad gandrai yra paukščiais paversti žmo- 
nės, patekę į šią būklę bandymui ir pamokymui, idant pa- 
žintų daugelį dalykų, apie kuriuos, neturėdami sparnų, nė 
neprijautė" (Lietuvininkai, 1970, 81). Šis tikėjimas nusako- 
mas ir S. Grunau kronikoje, kur jis tvirtina prūsus tikėjus, 
jog gandrai kadaise buvę žmonėmis (Mannhardt, 1936, 
203). Gandras etiologinėse sakmėse aiškinamas kaip smal- 
sus žmogus, kadaise nepaklusęs Dievo priesakui ir atidaręs 
lietuvišką Pandoros skrynią - maišą, pilną šliužų bei vabz- 
džių (Krėvė-Mickevičius, 1930, 49-51; EDS 34-35; BLPY III 
196; BLP 8; LTR 70 a/1110/ ir t.), kartais tai gan piktas 

žmogus, dažniausiai moteris, įžeidęs ar įžeidusi Dievą ir už 
tai virtęs gandru (Krėvė-Mickevičius, 1930, 56-57, 59-60, MT 
III 71; EDS 36-37). Į lakštingalą po mirties dievai paverčia 
nelaimingą įsimylėjėlį, nusiskandinusį upėje - jo mergelė 
virsta rože (EDS 53-54), lakštingala Dievas paverčia nelai- 
mingą našlaitę (EDS 54), du nelaimingi įsimylėjėliai paver- 
čiami: mergelė - rože, bernelis - lakštingala (MT VII 8, 15, 
19, 26, 29). Kregždėmis virsta prasmegusiame dvare užda- 
ryti nekalti žmonės (MT II 98-99), motina netyčia paverčia 
dukrą kregžde (MT II 102), liežuvininkę karalaitę Dievas 
paverčia kregžde (EDS 49-50). Remiantis panašiais moty- 
vais, žmonės paverčiami žvirbliu ir kregžde (EDS 52), varnu 
(EDS 64), varna (EDS 82-83), karveliais (Krėvė-Mickevi- 
čius, 1930, 73-80), linge (Jucevičius, 1959, 117), nykštųku 
(EDS 58), vanagu (MT II 98-99, 100-102), kalakutu (EDS 
46-47), povu (EDS 59), žąsimi (EDS 67), gaidžiu ir višta 
(MT IX 30). Tik vieversiu dievų paverčiamas linksmas ūki- 
ninkas - už savo darbštumą ir giedrą būdą (EDS 65). 

Turint prieš akis šiuos duomenis, galima išskirti kelias 
pagrindines žmonių virtimo paukščiais priežastis. Dažniau- 
siai paukščiu žmogų paverčia Dievas senelis - už įžeidimą, 
šventvagystę, nepaklausymą, šykštumą, godumą ir pan., - 
šitokiais motyvais sakmėse paremtas daugelio paukščių at- 
siradimas. Kitose sakmėse teigiama, jog paukščiais virsta 
mirusių gailintys žmonės (ypač į gegutes) arba patys miru- 
sieji (gegute, lakštingala). Atskiras motyvas - etiologinės 
sakmės apie gandrą, lietuviškasis Pandoros skrynios mito 
variantas. Be abejo, ir tais atvejais, kuomet žmogų paukščiu 
paverčia Dievas, ir tuomet, kai žmogus paukščiu virsta po 
mirties ar tebegyvendamas, susiduriame su archainės pa- 
saulėžiūros fenomenais; krikščionybės įtaka jų formavimui- 
si neįmanoma. Kita vertus, krikščionybės įtaka galima jų 
funkcionavimo srityje - ji gali paveikti konkrečią to motyvo 
perteikimo formą (ypač kuomet žmonės paukščiais pa- 
verčiami už šventvagystę krikščioniškojo tikėjimo požiūriu), 

tačiau nėra pagrindo šitokios įtakos absoliutizavimui - ji 
nebuvo lemiama. Kitas klausimas - ar šiais atvejais susi- 
duriama su metamortozėmis (žmogaus "natūraliu" virtimu 
paukščiu, kuomet nekalbama apie žmogaus mirtį), ar su ti- 
kėjimu metempsichoze (kuomet žmogaus vėlė po mirties pe- 
reina į paukštį). Atskirais atvejais abejonių nekyla, nes 
žmogus aiškiai pereina į paukštį po mirties. Tačiau etio- 
loginėse sakmėse sutinkami persivertimai gana panašūs į 
metamortozes. 

Reikia pastebėti, kad tokios metamorfozės įvyksta ne 
kasdienėje aplinkoje: paukščiu žmogus virsta ekstremalioje, 
ribinėje situacijoje - mirus, žuvus jo artimajam, kuomet liū- 
dinti sesuo, tėvai, mylimoji ar mylimasis nebegali gyventi 
toliau, jų liūdesys pernelyg stiprus. O juk lietuviai tiki, kad 
mirusiojo ilgėjimasis, jo šaukimasis, ilgas jo verkimas at- 
neša liūdnas pasekmes: tiek mirusysis kenčia dėl to (BLV 
113; BDŽ 28-29; LTR 284/604/, 294/10, 21/, 539/8/; LMD I 
538/6/), tiek bėdą prisišaukia ir patsai liūdintysis, nes ap- 
verkiamas velionis gali pasiimti sau brangų žmogų (BLV 
107-108, 261-263; BLPY II 59; BLP II 113; BDŽ 29-32), bet 
koks mirusiojo kvietimas apskritai labai pavojingas (plg. 
LPK 365 B). Tad aptariamoji mergelės-gegutės situacija yra 
ekstremali ne vien emociniu požiūriu, - tai sąmoningo tabu 
laužymo, mirusiųjų ir mirties šaukimosi situacija. Jos erd- 
vėje įvykusi metamorfozė ir reiškia mirtį - mergelė pereina į 
mirusiųjų pasaulį, virsdama gegute, t.y., čia reiktų įžiūrėti 
metempsichozę. Tai, kad sakmėse aiškiai nepasakoma, kad 
gegute virtusi mergelė virto ja po mirties, matyt, sąlygota 
pasakotojo vidinės cenzūros - tai jau krikščioniškosios pa- 
saulėžiūros įtaka pasakojimo formai, tačiau ne vidinei str- 
uktūrai. Dievo įžeidimo atveju ir vėl susiduriama su mirties 
situacija - apie tai bus kalbama žemiau. 

Gegute virtusi mergelė pereina į naują erdvę: "Kukavau 
rytą/ Ir vakarėlį,/ Nieks negirdėjo/ Nė nesuprato..." (JLD III 
1242), kuri, kad ir būdama šiapus, jau nebesusiliečia su 

žmonių pasauliu, t.y., tai mirusiųjų erdvė. Tokie virtimai į 
gegutes ir augalus lietuvių dainose eina greta ir yra panašūs 
(JLD III 1243-1246, 1250, 1251, 1256, 1259, 1261, 1263) - šie 
vaizdiniai tampriai susiję. Virtimo augalais ir paukščiais 
motyvai atsieti nuo virtimo gyvuliais motyvo - jokioje dai- 
noje neminimi mirusieji, virtę gyvuliais ar žvėrimis, nors jie 
- dažni sakmių personažai. Daina, būdama šviesaus, dangiš- 
kojo pasaulėžiūros poliaus segmentu (daina - diena - Die- 
vas), negali minėti kitos, priešingos erdvės būtybių. Au- 
galais virsta žmonės, nenusižengę doroviniams priesakams, 
dainose minimi paukščiais virtę žmonės - tai nelaimingieji, 
išsiverkę sau mirtį, kartais - nelaiku mirę (mergelės), be- 
daliai, o gyvuliais paprastai virsta nedorėliai. Retkarčiais ir 
etiologinėse sakmėse, kuriose minimas virtimas paukščiu, 
sakoma, jog taip atsitiko už bausmę - iššauktą kokio nors 
nusižengimo; atrodytų, tokį manymą apsprendė virtimo 
gyvuliais vaizdiniai. Dainose, kaip minėta, išsaugojusiose 
daug archaiškųjų pasaulėžiūros sluoksnių, virtimai paukš- 
čiais neinterpretuojami kaip bausmė. Galbūt kadaise buvo 
manyta, jog tam tikrais paukščiais paverčiami žmonės už 
savo gerą gyvenimo būdą (plg. vieversys). Tačiau tokie aiš- 
kinimai Lietuvoje nebuvo populiarūs. 

Paukščiais virtę mirusieji sutinkami ne tik žemiškoje 
erdvėje, bet ir pomirtiniame pasaulyje. Taip atsitinka ne vie- 
name pasakos "Svečiuose pas senelį-Dievą" variante. Pomir- 
tiniame pasaulyje besilankantis žmogus mato mirusiuosius 
ir paukščių pavidalais. Jie įvardijami tiesiog paukščiais 
(LMD I 483/28/), varnomis, juodvarniais, balandžiais, gand- 
rais (Vėlius, 1987, 169), žąsimis (LMD I 503/6/), antimis 
(LTR -552/926/; žr. Vėlius, 1987, 169), gaidžiais (LTR 
370/281/, 552 /912/). Tokie virtimai gali būti gretinami su ap- 
silankiusio pomirtiniame pasaulyje pastebima gausybe pau- 
kščių, kurių kilmė pasakoje neakcentuojama. Paukščiais 
pavirtusių mirusiųjų likimas pomirtiniame pasaulyje nesis- 
kiria nuo gyvuliais virtusių mirusiųjų likimo - žąsimis, gai- 

džiais virtę mirusieji nuolatos pešasi; geri parapijonys ir jų 
ganytojas, virtę paukščiais, čiulba didelio medžio šakose, o 
blogi - pešasi. Virtimas paukščiais čia, ko gero, nenusako 
ypatingo mirusiųjų likimo: ir paukščių, ir gyvulių vaizdi- 
niais šioje pasakoje iliustruojama pomirtinio atpildo idėja. 
Kaip minėta, tokie "pamokomi vaizdai" būdingi ide. tautoms 
- tai reiškia, kad jų formavimosi laikmetis turėtų priklausyti 
bendrai ide. epochai. 

Žmonės, po mirties virtę paukščiais ir pasilikę žemiš- 
koje erdvėje - archaiškas vaizdinys, tačiau jis buvo nuolat 
aktualizuojamas. To neatsitiko su vėlyvesniu paukščių-mi- 
rusiųjų pomirtiniame pasaulyje vaizdiniu, kuris, matyt, bu- 
vo įimtas į "pamokomų vaizdų" schemą. Tačiau dar galima 
atsekti kai kuriuos paukščių-mirusiųjų vaizdinio perkėlimo 
į aną pasaulį pėdsakus. 

Mirusieji pomirtiniame pasaulyje įsivaizduojami kaip 
paukščiai. Tačiau ankstesnis, genetiškai pirmesnis greičiau- 
siai yra ne žemiškoje erdvėje pasiliekančio paukščio-mi- 
rusiojo, o mirusiojo, virtusio vandens paukščiu, vaizdinys. 
Dažniausiai tai antis ar gulbė. Lietuvių pasakose našlaitė po 
mirties virsta antele. Pasakoje "Našlaitė ir raganiūkštė" ra- 
gana įstumia našlaitę į vandenį (t.y. nužudo), ir mergaitė 
virsta antimi (LPK 403 A), pasakoje "Antimi pavirtusi mer- 
gelė (Sigutė)" našlaitė, sudegusi žarijų duobėje, karvei pa- 
laižius pelenus, virsta antele ir išskrenda į mišką (LPK 
453). Kartais ragana tiesiog paverčia moterį antimi (LPK 
450). Panašių motyvų galima aptikti pasakoje "Mergelė - 
gulbė" (LPK 404) ir kt. Šiuo atveju svarbus bendras tokioms 
pasakoms motyvas: mergelė po mirties virsta būtent van- 
dens paukščiu - antimi ar gulbe. Virtimas vandens paukščiu 
reikšmingas, ypač turint galvoje ide. tautoms būdingą ti- 
kėjimą, kad mirusiųjų pasaulis yra už vandens (upės, ežero, 
marių) bei senąjį baltų paprotį laidoti mirusiuosius van- 
denyje. Pasakose antele ar gulbe virstama per ugnį (Sigutė 
sudega žarijose; mergelė gulbe virsta, sudeginus gulbės iš- 

narą), o vėliau pasakose minimas vanduo arba miškas, taip 
pat dažnai įsivaizduotas kaip riba tarp gyvųjų ir mirusiųjų 
pasaulių (žr. Vėlius, 1982). Mirusiojo patekimas į vandenį 
turėtų reikšti, kad jis jau įžengia į ribinį pasaulį, skiriantį 
mirusius nuo gyvųjų, ir, tapęs antimi ar gulbe, gali tą ribą 
įveikti. 

Šalia archaiško perėjimo "už vandens" motyvo pastebi- 
mas, matyt, vėlyvesnis skriejimo į anapus vaizdinys - į kitą 
erdvę kai kurių pasakų herojus perskrenda ant paukščio 
nugaros, tačiau atrodo, kad tai iš esmės tas pats kelias, 
kadangi tokiais atvejais keliauninkui apačioje plyti marios. 
Vis dėlto perplaukimo motyvas, ko gero, yra senesnis nei 
perskridimo, kadangi daug ankstyvesni vaizdiniai, miru- 
siuosius siejantys su chtonine erdve. 


Laikini įsikūnijimai ir atgailaujančios sielos 


Kalbant apie medžiuose įsikuriančias vėles, buvo pas- 
tebėta, kad tai suprantama kaip laikinas vėlės likimas. Tą 
patį galima pasakyti ir kalbant apie kai kuriuos mirusiųjų, 
įsikūnijusių gyvūnuose vaizdinius - jie, ypač pririšti ar pris- 
irišę prie savo saugojamų lobių, išlaisvinami, tokį lobį iš- 
kasus. Panašiai ir pasakojimuose apie paukščius - nesyk po 
mirties gegute virsta mergelė, t.y., žmogus, neišgyvenęs sau 
skirto laiko ir turįs tuos sau metus išbūti Žemėje. Kitaip 
yra, kai kalbama apie augalais ar gyvūnais virtusius mi- 
rusiuosius, esančius aname pasaulyje: iš visko sprendžiant, 
neatrodo, kad tokiam buvimui yra kokia alternatyva. Laiki- 
ni įsikūnijimai - Žemėje pasiliekančių mirusiųjų dalia. "Dū- 
šios pakūtavoja ant žemės: vienų dūšios pakūtavoja akme- 
nyse, kitų medžiuose, skenduolių - vandenyje" (BMIL 105). 
"Sielos, kurios patenka į skaistyklą, klajoja po visą pasaulį: 
vienos apsigyvena medyje ar vandenyje, kitos prie namų ar- 
ba namuose, ugnyje. Išgyvenusios tam tikrą laiką, grįžta į 
dangų" (BMIL 101). Pabrėžiama, kad vėlei netenka Žemėje 

klajoti amžinai: "kai atpakūtavoja savo metų skaičių, tai ir 
baigiasi jos žemės kelionė" (BMIL 101). Tokia sielos būklė 
vadinama "kalėjimu" (LTR 3559/10/). Kartais iškylantis "skai- 
styklos" įvaizdis ne visuomet yra neabejotinai krikščioniš- 
kosios pasaulėžiūros segmentas. "Metų skaičius" paprastai 
taikomas ne kažkokiam metų skaičiui į skaistyklą nutrem- 
toms sieloms, 0 visų pirma - nelaiku mirusiems, nusižudė- 
liams, nužudytiems (BMIL 102; BLV 136-139). Mirę prieš 
laiką vis dėlto turi atbūti sau skirtus metus, o kadangi tokia 
siela turi įgauti kūną, ji pereina, tarkime, į paukščius. Ne- 
krikščionišką substratą nurodo jau pati atgailavimo vieta - 
Žemėje; tai žemiškoji, o ne transcendentinė erdvė. Bet nelai- 
ku, ne savo mirtimi mirusių Žmonių, toks likimas tikriausiai 
laukė nepalaidotų arba palaidotų ne su visomis prideramo- 
mis apeigomis (žr. Straubergs, 1957, 212-213). Mirusieji, dėl 
vienos ar kitos priežasties nepalaidoti, nerimsta, prašydami 
tai padaryti (LPK 3590; BLV 135-137, 140-141 ir kt.). Tokį 
tikėjimą, matyt, be reikalo A. Bruckneris aiškina kaip dva- 
sininkų mokymą (Brūckner, 1918, 141) - vargu ar krikščionių 
dvasininkai galėjo taip mokyti, toks tikėjimas - sena ide. 
tradicija, dar orfikai teigė, kad net gero Žmogaus siela, jei 
tasai nebuvo tinkamai palaidotas, negali būti priimama į 
Hadą (Maas, 1895, 236); plg. lietuvių tikėjimą "Jei žmogaus 
kūnas nepalaidotas, dvasia jo, nors jis ir teisingiausias būtų 
buvęs, ramybės neturėdama, trankosi naktimis, vadinasi, 
kartais ir ką pikto gyviems padarydama“ (BLV 137), todėl 
suprantamos tampa ir kuršių mirusiųjų apraudojimo apei- 
gos, kurios sustabdė puolimą gana sėkmingu jiems kovos 
metu (Mannhardt, 1936, 33). Apibendrindamas tokius ir pa- 
našius atvejus, J. Balys teigia: "Liaudis tiki, kad vėlei dar ilgai 
tenka pasilikti šioje žemėje" (Balys, 1966, 86). 

Įsigaliojant krikščionybei, tikėjimo metempsichoze sis- 
tema jau buvo gana apirusi, pvz., buvo manoma, kad Že- 
mėje laikinai pasiliekančios tokios sielos, kurios dėl vienų 
ar kitų priežasčių dar negali įeiti į pomirtinį pasaulį. Jos 

dažniausiai tapdavusios medžiais, arba klajodavę įvairiais 
pavidalais, apsistodamos įvairiausiose vietose, tačiau blogų 
žmonių sielos "žvėrėdavo toliau“, taip V. Kadlubeko liudi- 
jimu, jotvingiai sielos įsikūnijimą į gyvūnus suprato kaip 
bausmę. Vėliau, krikščionybės įtakoje, tokios vėlės gyvulių 
pavidalais priartėjo prie pragaro įvaizdžių (su velniu jos, 
matyt, sietos ir anksčiau), o vėlės, laikinai pasilikusios Že- 
mėje kitais pavidalais, buvo gretinamos su skaistyklos įvaiz- 
džiu. 

Atskiras tikėjimų metempsichoze atšvaitas - tai tikėji- 
mas, kad mirusiojo siela "pereina į medį ar gyvulį tik trečioj 
dienoj po mirties ir vėl po trijų dienų grįžta atgal" (BMIL 
95), - tam tikra abejonė kyla, mėginant suprasti, kurgi bū- 
tent tokia siela grįžta. Galbūt šį klausimą paaiškintų kitas 
tikėjimas, kur tas pats grįžimo terminas taikomas sielos iš- 
keliavimui į dangų nusakyti (BMIL 101). Panašus slavų ti- 
kėjimas, kad po mirties siela išlekia iš kūno ir iki palaido- 
jimo paukšteliu skrajoja nuo medžio prie medžio (Hanusch, 
1842, 407) - visai tikėtina, kad, nepalaidojus ar palaidojus 
netinkamai, jai taip ir tektų skrajoti. Galbūt toks įsitikini- 
mas sietinas su germanų tikėjimu, gyvavusiu dar krikščio- 
nybės epochoje, - tikėta "dviguba" žmogaus mirtimi - antroji 
ateina tik tuomet, kai suyra velionio palaikai, t.y., kartais po 
geroko laiko tarpo (Kosman, 1981, 31). 


Tikėjimų metempsichoze baltuose sklaida 


Iš turimų duomenų galima pastebėti, kad tikėjimai me- 
tempsichoze, atsekami lietuvių pasaulėžiūroje, gan kom- 
plikuoti - čia susilydė įvairių laikotarpių pasaulėžiūros, ir 
šis susilydymas XIX-XX amžiuose, iš kurių mus pasiekė 
didžioji dauguma užrašytos tautosakos, buvo pats pain- 
iausias: čia ir ide. protautėje susiformavę vaizdiniai, sietini 
su bendražmogišku sielų keliavimo įvaizdžiu, ir krikščio- 

niški motyvai, ir skirtingais laikotarpiais įvairiai interpre- 
tuoti pagoniški sielų keliavimo mitai. Mėginant iš šios sa- 
mplaikos išskirti svarbiausius tikėjimo metempsichoze sl- 
uoksnius, reikia turėti omenyje, kad grynu pavidalu, tokiu, 
kokiu juos galima teoriškai rekonstruoti, sielų keliavimo 
vaizdiniai neegzistavo: jie visuomet buvo persipynę su gre- 
timais vaizdinių kompleksais, jiems darė įtaką ir kaimy- 
ninių tautų pasaulėžiūra, ir pagal geografines opozicijas 
struktūruotas mąstymas, skirtingų visuomenės sluoksnių 
pasaulėžiūra, pagaliau individuali ir kolektyvinė žmonių 
reakcija į okultinius fenomenus, ir pan. Todėl universalių 
modelių "atkūrimas" išsyk pasmerktas: niekuomet negalės 
apimti teorinė rekonstrukcija visas, tą ar kitą vaizdinių 
kompleksą nulėmusias sąlygas. "Atkurti" tokį modelį reikštų 
jį dirbtinai konstruoti. Tad žemiau bus tiesiog siekiama 
išskaidyti turimus duomenis, išskiriant vaizdinių sluoks- 
nius nuo archaiškiausių, giliųjų, iki naujesniųjų, esančių 
pačiame paviršiuje, ir šis darbas nebus vadinamas reko- 
nstravimu, nes tūkstantmetės pasaulėžiūros rekonstrukcija 
vargu ar įmanoma. Galima pamėginti tik sklaidyti turimus 
duomenis, juos atrinkti. Neatrodo, kad evoliucionavimas 
būtų esminis religijos bruožas - čia tokia prielaida ir re- 
miamasi. Religija gali kisti, skleisdama savyje slypinčias 
potencijas. Taip bus suprantami ir su sielų keliavimu su- 
sijusių vaizdinių kompleksai. Pats vėlyviausias vaizdinys 
nebus tobulesnis už patį archaiškiausią: susidarius tam tik- 
roms sąlygoms, jiedu lengvai gali susikeisti vietomis. Vė- 
lyvesniuose ide. tautų religijų sluoksniuose analizuojami 
motyvai glūdėjo jau senosios ide. protautės mituose. Trans- 
cendencijon einama per pačius įvairiausius šifrus ir dėl žm- 
ogaus padėties pasaulyje specifikos nė vienas šifras ikikrik- 
ščioniškose religijose nėra tobulesnis už kitą: : 


Pirmasis tikėjimų metempsichoze sluoksnis - 


tai tikėjimas visuotiniu mirusių persikūnijimu į gamtos 
kūnus - augalus, gyvūnus ir pan. Tai tikėjimas, nežinantis 
pomirtinio atpildo idėjos - bent jau turimi duomenys ne- 
leidžia manyti kitaip. Šis labai archaiškas tikėjimas buvo 
išplitęs visame ide. pasaulyje nuo Indostano iki Airijos, nuo 
Graikijos iki germanų ir baltų genčių. Tikriausiai tokį ti- 
kėjimą indoeuropiečiai paveldėjo iš bendražmogiškos sąmo- 
nės budimo laikų ir jis negali būti laikomas specifiniu ide. 
tikėjimu, nes liudijimų apie tikėjimą sielų persikūnijimu 
randama visame pasaulyje. Miglota sielos nemirtingumo 
nuojauta realizuota atitinkamai savo miglotumui - žmogiš- 
kasis gyvenimas pratęsiamas pasvaigusioje gyvūno sieloje. 

Lietuvių pasaulėžiūroje išliko šio bendražmogiško jude- 
sio pėdsakai. Praktiškai nepakitusiu pavidalu šią visuotinio 
pomirtinio persikūnijimo idėją išlaikė lietuvių dainos bei 
raudos, kuriose kalbama apie mirusiojo virtimą augalu ar 
paukščiu. Į augalą ar paukštį virsta kiekvienas mirusysis, ir 
tai nėra nei atpildas, nei bausmė - tai tiesiog sielos gyvenimo 
tąsa, sielos nemirtingumo sąlygota neišvengiamybė. Tam ti- 
krais atvejais dar galima kalbėti apie vos ne vos įžvelgiamus 
kadainykščio tikėjimo visuotiniu virtimu gyvuliais atšvaitus 
(tai daugiau liečia pomirtinį virtimą avimi ar galviju). Toks 
virtimo gyvuliais vaizdinys, galėjęs funkcionuoti gyvulių au- 
gintojų kultūrose, vėliau labai smarkiai išblėsta - veikiau-. 
siai tai atsitinka, pereinant iš gyvulių augintojų į žemdirbių 
pasaulį. Šiam pirmajam sluoksniui priklausytų ir mirusių- 
jų-gyvulių požeminėse pievose, ar tiesiog gyvulių, esančių už 
gyviesiems neįveikiamos ribos, motyvas. Lietuvių tikėjime 
jis sutinkamas, bet jo aktualizavimo pėdsakų bemaž nėra. 


Antrasis tikėjimų metempsichoze sluoksnis - 

tai tikėjimas pomirtiniu atpildu, patiriamu įsikūnijus 
gyvosios gamtos kūriniuose. Matyt, okultinių fenomenų ste- 
bėjimas bei žmoguje suaktyvėjęs dorovinis pradas ėmė ne- 
besiderinti su senuoju visuotinio pomirtinio lygiavinio per- 

virtimo įvaizdžiu. Žmogus ėmė suvokti pomirtinio atpildo 
idėją. Virtimas medžiais šiuo metu nėra transformuojamas 
atpildo idėjos šviesoje, bet ji smarkiai paveikia virtimo gy- 
vuliais vaizdinį. Lietuvių tautosakoje tą atspindi sakmės 
apie žmogų, įžeidusį Dievą ir jo paverstą gyvuliu ar 
paukščiu. Šiame sluoksnyje šaknijasi ir sakmės apie gyvūnų 
pavidalais besirodančius mirusiuosius. Pomirtinis gyveni- 
mas aname pasaulyje (kol kas nėra galimybių aiškintis, ar 
jis gretintinas su gyvūnais virtusių ir žemiškoje erdvėje pa- 
silikusiųjų gyvavimu) irgi kinta. Mirusieji anapus tebejsi- 
vaizduojami gyvuliais, tačiau ir virtę, pvz., avimis, jie gauna 
skirtingą atlygį, atsižvelgiant į tai, ko jie nusipelnė žemiš- 
kame gyvenime. Aname pasaulyje gyvūnais tebesirodantys 
mirusieji paprastai baudžiami jau konkrečiomis bausmė- 
mis - jie vaizduojami besipešančiais gyvūnais, amžinai alks- 
tantys, ištroškę. Šiame sluoksnyje pomirtinis atpildas, pati- 
riamas įgavus gyvūnų pavidalus, jau paremtas atlyginimo 
už gera ir bausmės už pikta principais. 


Trečias tikėjimų metempsichoze sluoksnis - 

dažniausiai susijęs su tikėjimais į klaidžiojančias sielas. 
Mirusieji, nusipelnę geresnio gyvenimo, iškeliauja anapus, o 
žemiškoje erdvėje lieka nedorėliai, įsikūniję gyvūnuose, ar 
nelaimingieji, dėl vienos ar kitos priežasties negalintys at- 
sidurti pomirtiniame pasaulyje ir įsikūnijantys paukščiuose 
bei augaluose, taip pat žmonės, neišgyvenę jiems skirto 
laiko, nepalaidoti ar palaidoti netinkamai. Tokie tikėjimai 
būdingi daugeliui ide. tautų, ypač jie ryškūs graikų tikėjime. 


Ketvirtasis tikėjimų metempsichoze sluoksnis - 

jau susijęs su krikščionybės įtaka. Jį atstovauja tikėji- 
mai medžiuose, gyvūnuose ar paukščiuose atgailaujančio- 
mis sielomis. Šio sluoksnio vaizdiniai susiję su skaistyklos 
įvaizdžiu. Atgailaujančios sielos prašo už jas pasimelsti, at- 
likti tam tikrus darbus, kurių nenuveikus, ryšys, prikaus- 

tantis jas prie žemiškojo pasaulio, nebus nutrauktas. Mi- 
rusieji, už bausmę įgavę gyvulių kūnus, imami sieti su pra- 
garu. 


Reinkarnacija? 


Kol kas šio klausimo vengta - pernelyg maža duomenų, 
kad būtų galima teigti baltus (lietuvius) kadaise tikėjusius 
ne apskritai sielų persikūnijimu, bet konkrečiai manius, 
kad po mirties galima atgimti naujo žmogaus kūne. Toks 
tikėjimas čia, sekant K. G. Jungo apibrėžimu, įvardijamas 
reinkarnacija (Jung, 1976, 128), - labai komplikuotas. Jau 
minėta, kad W. Wundtas tokį indų tikėjimą laiko vėlyvu 
reiškiniu, atsiradusiu kaip filosofinių spekuliacijų padarinį 
(Wundt, 1923, 396-400). Tokia mintis išties peršasi. Senovės 
graikų filosofas Empedoklis pasakoja: "Jau aš kadaise bu- 
vau berniuku ir taipogi mergaite,/ Ir medeliu, ir paukščiu, ir 
žuvim nebylia vandenyne" (cit. iš filosofijos istorijos... 1977, 
78 - vertė R.Mironas). Savo reinkarnacijų anamnezę patei- 
kia Pitagoras (Diogenas Laertietis VIII 1,4-5, cit. iš JĮno- 
ren JiaapTrckuA, 1979, 333). Patsai Pitagoras graikams 
pirmasis pareiškė, kad siela keliauja neišvengiamu ratu, pa- 
eiliui gyvendama tai vieną, tai kitą gyvenimą (Diogenas 
Laertietis VIII 1, 14, cit. iš Ten pat, 336). Prisiminus Platono 
"Valstybę", kitus graikų mąstytojus, galima prieiti išvados, 
kad reinkarnaciją žino tik filosofiniai mokymai. Tačiau 
reinkarnaciją atmena ne tik patys graikų išminčiai, bet ir 
niekuomet savęs mąstymu nevarginę keltų didvyriai. Jie, 
Diodoro liudijimu, tikėję, kad jų sielos po tam tikro laiko 
vėl grįžta į gyvenimą, tačiau jau kituose kūnuose (cit. iš 
Schlette, 1980, 142). Airių legendose minimi Žmonės, gyvenę 
elnio, kitų gyvūnų, galiausiai - žmogaus gyvenimą (Ten pat, 
142). Sagoje "Meilė Etainai" pasakojama, kaip pas moterį 
ateina žmogus, teigiantis praeitoje inkarnacijoje buvęs jos 
vyru (HCH3, 677). O Vincentas Kadlubekas mini jotvingių 

tikėjimą pomirtiniu perėjimu į kitus kūnus, žmonių ir Žvė- 
rių, priklausomai nuo žmogaus nuopelnų (Mannhardt, 
1936, 14). Galbūt toks tikėjimas, žadantis žuvusiam kariui 
atgimimą naujam, narsaus, turtingo vyro, gyvenimui, nu- 
lėmė ir ypatingą jotvingių karingumą. J. Dlugošo liudijimu, 
jotvingiai buvo be galo karingi ir taip troško šlovės bei ainių 
atminimo, kad dešimt iš jų tarpo kovojo su šimtu priešų 
(Dlugosz VII, 1974, 178). Jie kaudavosi iki paskutinio vyro - 
net Dlugošas, nejautęs pagonims ypatingų sentimentų, ap- 
rašydamas jotvingių kovas su Boleslovo Droviojo kariauna, 
sako, kad šie kovęsi su "stebėtinu ryžtu" - net žuvus jų ku- 
nigaikščiui Komatui (atviroje kovoje suvarstytas durklais), 
išretėjus jotvingių gretoms, jie kovėsi toliau, kol visi žuvo 
(Ten pat, 179). J. Dlugošas rašo, kad toks jų būdas atvedė 
jotvingius į pražūtį, nes jotvingiai niekuomet nesitraukdavo 
iš nelygios kovos, nebėgdavo, ir gausesni priešininkai išžudė 
bemaž visą tautą (Ten pat, 178). Netgi jotvingių Žodis 
"mard" - "žmogus" kalbininkų siejamas su lietuvių "marus", 
"marinti" (merdėti, mirti) ir galbūt turėjęs pirmykštę pras- 
mę "mirtingas" (Zinkevičius, 1985, 76). Tokia metafizinė 
orientacija mirties link, įsigalėjusi netgi kalboje, gali būti 
siejama ir su kažkokiu ypatingu tikėjimu pomirtiniu likimu. 
Šiuo aspektu įdomi ir archeologinė medžiaga. Įkapių dėji- 
mas siejamas su tikėjimu, kad mirusysis pereina į aną 
pasaulį ir visa tai arba pravers jam anapus, arba padės 
išvengti mirusiojo grįžimo prie jo paliktų kadaise jam bran- 
gių daiktų. Įkapių išnykimas galėtų būti 27gumentu tikė- 
jimo metempsichoze ir - iš dalies - reinkarnacija naudai. 
Pasirodo, jotvingių kapinynuose, apie V a. po Kristaus įsivy- 
ravus deginimo papročiui, įkapių palaipsniui mažėja, netgi 
laidojant aukštesnio socialinio luomo atstovus. Šio proceso 
pabaigoje įkapės bemaž išnyksta (Jaskanis, 1964, 56-57). 
Pažymėtina, kad kitur, atsiradus deginimo papročiui, taip 
neatsitinka. Tuo metu Užnemunėje, IV a. įsigalint deginimo 
papročiui, įkapių labai sumažėjo, o dalis kapų - visai be 

įkapių (Michelbertas, 1986, 75). Tai - jotvingių gyventos 
teritorijos. Tad, gretinant V. Kadlubeko, J. Dlugošo, archeo- 
logijos duomenis, galima kelti klausimą dėl jotvingių tikėji- 
mo reinkarnacija. Čia dera ir tai, kad pietų Lietuvoje, kaip 
minėta, tikėjimo metempsichoze pėdsal ai daug ryškesni, 
pvz., daug populiaresni pasakojimai apie žmones - persiver- 
tėlius (Krėvė-Mickevičius, 1930, 17). Galbūt tai išties jot- 
vingių substrato įtaka. 

Prūsai žinojo "atgimimo", "naujo gimimo" terminą - et- 
gimsannien (Tonopos, 1975 I, 104) - neaišku, ar šis žodis 
archaiškas, galbūt susijęs su tikėjimu metempsichoze ar re- 
inkarnacija, ar naujadaras, vartotas krikščioniškoms sąvo- 
koms nusakyti. Tai, kad tikėjimo reinkarnacija pėdsakų 
galima ieškoti ir lietuvių tikėjimuose, įrodo L. Jucevičiaus 
užrašytas paliudijimas, kad žmonės tiki šikšnosparnį esant 
atgailaujančio blogo mirusiojo vėle, kuri šikšnosparnyje at- 
gailauja 300 metų. Tam laikui praėjus, ji vėl įsikūnija kokia- 
me nors velionio palikuonyje, bet tuomet ji jau yra teisaus 
vyro siela. Todėl proanūkai visados būna daug geresni už 
savo prosenelius (Jucevičius, 1959, 154). Galbūt tai galima 
būtų sieti su tuo, kad peteliškė vadinama "dūšele" (TŽ I, 
104). 

Užuominas apie tikėjimą reinkarnacija galima įžiūrėti 
kai kuriose sakmėse apie laumes: taip mažas laumiukas vie- 
nąsyk prasitaria: "ąžuolas turi tris šimtus metų, o jo atžala 
šimtą metų, aš gi esmi tris ka: us senesnis..." (BLP II, 199). 
V. Bagdanavičius, atkreipęs dė .esį į šį laumiuko pasakymą, 
taria, kad to niekaip kitaip neišaiškinsi, kaip tik taip, kad 
laumiukas gyvena jau nebc irmą kartą (Bagdanavičius, 
1982, 41-42). Tačiau šis posa. > galėtų paliudyti, jog lietu- 
viams buvo žinomi reinkarnacijos principai apskritai, o ne 
kad konkrečiai funkcionavo toks tikėjimas, kadangi laumės 
yra transcendentinės esybės ir tai, kas tinka joms, nebūtinai 
galioja ir žmogui. 

Galbūt su reinkarnacija sietinas ir anksčiau minėtas ti- 

kėjimas, kad vėlė po savo įsikūnijimo medyje ar gyvulyje 
"grįžta atgal" (BMIL 95, 101), iš visko sprendžiant, į dangų. 
Tačiau grįžti tegalima ten, iš kur išeita. Tikėjimas vėlės 
"grįžimu" į dangų reikštų tikėjimą sielos preegzistencija. Tai 
savaime reikšmingas dalykas, galimas interpretuoti ir tikė- 
jimo reinkarnacija šviesoje. Iš principo tokia samprata 
("grįžimas") būtų artima platoniškąjai versijai. Prie jos dar 
teks sugrįžti vėliau. 

Tačiau kol kas pakankamo pagrindo teigti baltus (ir 
lietuvius) tikėjus reinkarnacija nėra: visi pateikti liudijimai 
ir duomenys gali būti aiškinami ir kitaip. Vis dėlto, regis, 
pavyko parodyti, kad klausimo, ar buvo tikima reinkarna- 
cija, kėlimas yra pagrįstas. 

III. Velnio kontroliuojamo "už vandens", "už 
pasaulio ribos" esančio bei požeminio pomirtinio 
pasaulio įvaizdžiai senovės lietuvių 
pasaulėžiūroje 


Sovijaus mitas 


Kalbant apie tikėjimą metempsichoze, pastebėta, jog lie- 
tuvių pasaulėžiūroje aptinkami mirusiųjų augalų bei gyvū- 
nų pavidalais "perkėlimo" į aną pasaulį pėdsakai. Remiantis 
vien tik medžiaga, susijusia su tikėjimu metempsichoze, 
sunku aptarti šitokio transcendavimo aplinkybes. Galimas 
dalykas, mirusieji, įgavę gyvulių pavidalus, buvo pamažu 
"stumiami" už sukultūrinto pasaulio ribos, už toms ar ki- 
toms gentims žinomos oikumenos, ir ten įkurdinami. Būda- 
mi "kažkur toli", tokie gyvulių pavidalo mirusieji buvo ap- 
saugoti nuo ūkinės gyvųjų veiklos, o drauge netrukdė ir 
gyviesiems. Tačiau toks transcendavimas tėra tik teorinė įŽ- 
valga. Sklaidant su metempsichoze susijusią medžiagą, toks 
procesas atrodo nesunkiai įžiūrimas. Tačiau galimas ir ki- 
tas paaiškinimas: kad gyvulių pavidalo mirusieji buvo "per- 
kelti" į aną pasaulį tik tuomet, kai sužinota tokį pasaulį 
apskritai egzistuojant. Iki to laiko mirusieji galėjo būti įsi- 
kūrę "čia ir dabar" esančiuose medžiuose ir gyvūnuose. Ir 
vienu, ir kitu atveju retrospektyviai būtų galima atsekti ly- 
giai taip pat atrodantį vyksmą; tačiau jo priežastys vis dėlto 
gali būti skirtingos. Klausimą galima būtų išspręsti, išsiaiš- 
kinus, ar pomirtinio pasaulio kaip transcendentinės erdvės, 
nuo gyvųjų atskirtos ne geografinio nuotolio, o visiškai kitų 
erdvėlaikio dimensijų, samprata galėtų savaime atsirasti, 
"užpasaulinę" erdvę, įsivaizduojamą kaip fizinės erdvės dalį, 
nukeliant kaskart vis toliau, sykiu su besiplečiančiomis oi- 
kumenos ribomis. Deja, atsako į šį klausimą vargiai galima 
tikėtis. Matyt, tektų apsiriboti, tariant, jog ir iš tikėjimų 
metempsichoze sistemos buvo įmanoma išsiveržti į iš prin- 

cipo kitokios, specifinės "užpasaulinės" erdvės sampratą, 
kol kas nuošalyje paliekant klausimą, ar "kitokios" erdvės 
supratimas atsirado savaime, ar įvykus esminiam pasaulė- 
žiūros lūžiui, pasirėmus genialia religinių reformatorių įŽ- 
valga. Jei, kaip minėta, tikėjimų metempsichoze nagrinėji- 
mas rodytų pirmojo teiginio pagrįstumą, tai tikėjimo 
"užpasaulinėmis" pomirtinio pasaulio erdvėmis nagrinėji- 
mas išsyk atskleidžia didelę antrojo varianto tikimybę. 

Pradedant kalbėti apie senovės lietuvių tikėjimą "kitame 
pasaulyje" pratęsiamu žmogaus gyvenimu, išsyk susiduria- 
ma su Sovijaus mito problema. 

Ji prasideda nuo to, kad 1261 m. nežinomas vakarų Ru- 
sijos metraštininkas, tikriausiai, dvasiškis, perrašinėdamas 
bizantišką Jono Malalos kroniką, sudarytą VI-ame amžiuje, 
nepasitenkino joje buvosiomis žiniomis ir nuo savęs pridėjo 
kai kuriuos, daugiausia slavus liečiančius, dalykus. Tačiau 
viename intarpe yra labai svarbi žinia apie plačiai baltams 
žinomo mirusiųjų deginimo papročio įvedimą. Šis iš esmės 
vienintelis mūsų dienas pasiekęs baltiškas mitas liečia did- 
žiai svarbią senovės baltų pasaulėžiūros dalį - mirusiųjų 
deginimo paprotį bei tikėjimą pomirtiniu gyvenimu. 

Žemiau pateikiamas tikslus Malalos kronikos intarpo 
vertimas (vertė B. Savukynas ir J. Tumelis, cit. iš Vėlius, 
1988, 58; originalai paskelbti W. Mannhardto ir A. Mier- 
zynskio sudarytuose šaltinių rinkiniuose, žr. Mierzynski, 
1892, 127-129, Mannhardt, 1936, 57-59). 


"Pasakojimas apie tokį pagonišką paklydimą, kad jie Sovijų 
Dievu vadina 


Sovijus buvo žmogus. Pagavęs laukinį šerną, išėmęs iš 
jo 9 blužnis, jis davė jas iškepti savo pagimdytiesiems. 
Tiems jas suvalgius, supyko ant gimusiųjų iš jo. Mėgino jis 
nueiti į pragarą. Pro aštuonerius vartus negalėjo, pro devin- 
tus savo norą patenkino per savo pagimdytąjį, tariant sūnų. 

Broliams supykus ant jo, išsiprašė jų: nuėjęs suieškosiu sa- 
vo tėvą, ir atėjo į pragarą. O tėvui su juo pavakarieniavus, 
padarė jam guolį ir pakasė jį žemėje. Rytą paklausė jį, jied- 
viem atsikėlus: ar gerą atilsį turėjai. Tas jam sudejavo: ak! 
kirminų ir roplių užėstas buvau. Vėl rytojaus dieną padarė 
jam vakarienę ir įdėjo į medžio kamieną (medį), ir paguldė 
jį. Rytą paklausė jį, ir tasai tarė: bičių ir daugybės uodų 
suėstas buvau, aiman, kaip sunkiai miegojau. Vėl rytojaus 
dieną padarė didžiulį ugniai laužą ir užkėlė jį ant ugnies. 
Rytą paklausė jį: ar gerai pailsėjai, o tasai jam tarė: kaip 
kūdikis lopšy saldžiai miegojau. 

O didis šėtoniškas paklydimas, kuris įvestas į lietuvių 
giminę, ir jotvingius, ir prūsus, ir jemą, ir lybius, ir daugelį 
kitų kalbų (giminių), kurios sovica vadinamos ir (kurios) 
mano, kad jų sielų vedlys į pragarą esąs Sovijus, buvęs Abi- 
melecho laikais, ir šiandien savo mirusius kūnus degina 
laužuose, kaip Achilas ir Eantas ir visi kiti helenai. Šitą 
paklydimą Sovijus įvedė, kad jis aukotų nelabiems dievams 
Andojui ir Perkūnui, tariant griausmui, ir Žvorūnai, tariant 
kalei, ir Teliaveliui kalviui, nukalusiam jiems saulę, kuri 
šviečia Žemėje, ir užkėlusiam jiems ant dangaus saulę. Šitas 
nelabas paklydimas atėjo pas juos iš helenų. O metų nuo 
Abimelecho ir nuo nelabojo Sovijaus gausios giminės iki šių 
metų, kuriais pradėjome rašyti šią knygą, yra 3000 ir 400 ir 
40 ir 6 metai". 

Yra ir kiek besiskiriantis šio nuorašo vėlyvesnis varian- 
tas, kuriame pridedama, jog tasai paprotys buvęs Lietuvoje 
iki Vytauto, nes jo pačią po mirties sudegino Ariogaloje, be 
to, vėlyvesniajame nuoraše kiek kitaip interpretuojama vie- 
na svarbi mito vieta: mirusysis antrą sykį guldomas į "me- 
dinę skrynią" o ne dedamas "į medį" (Mannbhardt, 1936, 57- 
59). i 

Sovijaus mitas susilaukė žymaus tyrinėtojų dėmesio 
(nuodugniau žr. Vėlius, 1986, 18-19). Bene daugiausia pas- 
tangų buvo sudėta, mėginant išsiaiškinti patį Sovijaus var- 

dą. XIX a. pabaigoje buvo manyta, kad tai aramėjų ar slavų 
perdirbtas pietų Arabijos dievybės Sabis vardas (Mierzyn- 
ski, 1982, 132-133; šiuo požiūriu plg. įdomią "arabiškos" ver- 
sijos interpretaciją A. J. Greimo darbe - Greimas, 1983, 21- 
24), tačiau tokią etimologiją jau mūsų amžiaus pradžioje 
sukritikavo J. Basanavičius, nurodęs, jog Sovijus, arba lie- 
tuviškai - Savis, turėtų būti identiškas tokiems šių dienų 
vardams kaip Savas, Savukas, Savukaitis, Sabis, Sabonis ir 
kt. (Basanavičius, 1903, LVII). Pastaruoju metu greta So- 
vijaus vardo kildinimo iš ide. *saue (*sū-, *sue-), t.y. Saulę 
nusakančių šaknų (Tonopos, 1966, 148-149), daug svar- 
besniu regisi kildinimas iš žodžio "šauti" - plg. šova - "anga, 
skylė medyje" - šį variantą 1979 m., paskaitų Vilniaus uni- 
versitete metu, pasiūlė A. J. Greimas; vėliau šitokią inter- 
pretaciją jis paskelbė specialioje Sovijaus mito studijoje 
(Greimas, 1983, 19). Panašių išvadų prieina ir V. Toporo- 
vas, nuosekliausiai šio ritualinio ide. termino rekonstruk- 
ciją išdėstęs pastarųjų metų darbuose (Tonopos, 1986; 
Tonopos, 1987, 24-28) - iš jos seka, kad Sovijaus vardas 
sietinas su "šauti", "šovėjas", t.y., Sovijus - Šovėjas, būtų 
šventikas, žynys, svarbiausias laidojimo asmuo, kuris pa- 
šauna lavoną ant laidotuvių laužo, į ugnį. Greta šių aiš- 
kinimų yra ir originalus N. Vėliaus siūlymas Sovijų kildinti . 
iš šaknies sav- (sva-), "kuri, ko gero, reiškia "savas" ir buvo 
vartojama pažymėti asmenims, kurie ką nors patys iš savęs 
padaro, išranda, sukuria...", - šią mintį N. Vėlius iliustruoja 
panašių prūsų mitologijos personažų vardais (Iszwambra- 
to, Szwaybrotto, Swaisbrati, kildinamais iš svais + brat, plg. 
indų Svajambhuva - vienas iš Manu vardų, slavų Svarogas - 
cit. iš Vėlius, 1986, 20). Taigi, Sovijaus vardo reikšmė ligi 
šiol nėra iki galo išaiškinta. Rizikuoju šią painiavą padidin- 
ti, iš dalies prisidėdamas prie pakankamai pagrįstos N. Vė- 
liaus interpretacijos. Mano nuomone, Sovijų būtų galima 
aiškinti kaip Sav - ėjį, t.y., kelio į pomirtinį pasaulį atradėją, 
"nu - ėjusį" jį vien tik savo paties pastangomis. Toks "ėji- 

mas" į aną pasaulį lietuvių tautosakoje labai dažnas, apie 
"ėjimą" į pragarą kalba daugelis lietuvių pasakų (LPK 465 
C, 475, 730, 761 ir kt.) - galimas dalykas, šitokių "ėjikų į 
pragarą" pirmeiviu ir buvo Sovijus. Jei "pašovimo" ritualo 
atitikmenų lietuvių tautosakoje bemaž nerandama, "ėjimas" 
į aną pasaulį, kaip minėta, sutinkamas dažnai. 

Tačiau mite neaiškumų kelia ne vien pats Sovijaus var- 
das. 

Kaip suprasti išsireiškimą "Įdėjo į medžio kamieną 
(medį)"? Jokių problemų nekyla nei suvokiant laidojimą že- 
mėje, nei sudeginimą, tačiau vėlyvesnis perrašinėtojas, kaip 
regis, bus pataisęs jam nebeaiškų išsireiškmą ir 'vložiše v 
drevo" pakeitė "vložil ego v skriniu drevianu", t.y. "įdėjo jį į 
medinę skrynią“ (Mannhardt, 1936, 58). W. Mannhardtas 
šią vietą verčia "in einem Baumstamm'", suprasdamas "Bau- 
mstamm" kaip iš medžio kamieno išskobtą karstą - panašiai 
kaip buvo daromi aviliai (Ten pat, 63). Ši įmanoma inter- 
pretacija vis dėlto neišlaiko kritikos, nes "vložiše v drevo" 
pažodinis vertimas "įdėjo į medį", o lietuvių aprašymuose 
dar galima aptikti užuominų apie paprotį laidoti medžiuo- 
se. Jėzuito J. Lavinskio pranešimu iš XVI a., lietuviai aukš- 
taičiai savo mirusių nekrikštytų vaikų kartais nekasdavę į 
žemę, o įkeldavę juos į liepas; kai kur Aukštaitijoje sekamo- 
se pasakose vaizduojama, kaip mirę žmonės arba jų kaulai 
keliami į medžius (Vėlius, 1988, 59). 

Tokia laidojimo tradicija plačiai žinoma. Baltų gyven- 
tose teritorijose žinomi "antriniai palaidojimai", vykdyti ne 
tuoj po mirties, o tradicijos nustatytą mirusiųjų šventės die- 
ną. Palaikai buvo laikomi nepalaidoti iki tos dienos, o ji 
nesyk galėjo būti ir gan tolima. Galbūt ji sutapo su "Vėlių 
Velykomis" ar "žaliuoju Četvergu", kuomet, pagal ilgą laiką 
Lietuvoje išlikusį tikėjimą, mirusieji po paskutinių šioje Že- 
mėje mišių išeina iš šio pasaulio visiems laikams. Tokį mi- 
rusiųjų laikymą galėtų paliudyti akmenukai, dėti į akiduo- 
bes bei netvarkingai kapavietėje suberti kaulai (Szafranski, 

1979, 89, plg. 231-232). Galimas dalykas, taip laidojant, kau- 
lai kurį laiką galėjo būti išlaikyti medyje. Geležies amžiuje 
Lietuvoje ir rytų baltų teritorijoje kartais aptinkamas savi- 
tas mirusiųjų deginimas: sudegintų mirusiųjų kaulų neuž- 
kasdavo žemėn, o laikydavo virš žemės, tam tikruose įrengi- 
niuose (Mannhardt, 1986, 223-224; plg. Vėlius, 1983, 
238-239). Galbūt panašų laidojimo būdą mena ir kai kurios 
liaudies dainos. Sakysime, žuvęs sūnus prašo varno, kad 
tasai nuneštų jo kaulus tėveliui (Biržiška, 1920, 41), mo- 
čiutei: "rinki kaulus, dėk į grabus/ veški pas močiutę" (Ten 
pat, 45). Šiuo aspektu įdomus prūsų terminas enkopts - "pa- 
laidotas", kai kurių autorių lyginimas su lietuvių "kopti" - 
"lipti" (Tonopos, 1979, 49-50), taigi, galimas sieti su palai- 
dojimo "iškeliant", "įlaipinant" aukštyn tradicija (plg. prūsų 
enlaipints - "priartintas", "pašvęstas" krikščioniškuose teks- 
tuose - Ten pat, 49-50). Galiausiai tiesioginės žodžių "į medį" 
interpretacijos naudai bylotų ir tai, kad Sovijus antrą naktį 
skundžiasi esą sukandžiotas uodų ir bičių. Jei jis išties būtų 
palaidotas "medinėje skrynioje", ši detalė liktų nesupran- 
tama. 

Šį mitą dar mena lietuvių raudos: "O kur aš tave dabar 
dėsiu? Pakasiu - supūsi, pakabinsiu - sudžiūsi, numesiu į 
patvorėlę - šuneliai suės" (JLD III 1195/2). Čia regime aliu- 
ziją į palaidojimą "ore" - pakabinant, iškeliant į viršų. Ga- 
limas dalykas, trečioji versija, pastarajame užrašyme kiek 
netikėtai vulgarizuota, kadaise galėjo būti pateikiama kaip 
sudeginimo galimybė. 

Įdomu, kad Sovijaus mitas, tiesa, jau virtęs pasakos de- 
tale, yra išlikęs anglų tautosakoje. Pasakoje "Anglijos ka- 
ralius ir trys jo sūnūs" herojus trijų senelių paeiliui gul- 
domas miegoti - pirmą naktį po jį šliaužioja visokios 
rupūžės ir gyvatės, antrąją - jį kandžioja ir gelia, nors ne- 
pasakyta kas, bet atrodo, - tai jau ne šliužai. Trečiąją naktį 
jis miega kietai ir atsibunda žvalus (Anglų Pasakos, 1984, 
160-163). 

Šis mitas, matyt, turėjo prototipą tarp ide. mitų, tačiau 
baltų žemėse išsilaikė ilgiausiai. Beje, iš to, kad laidojimas 
"medyje" ar ant tam tikros pakylos baltų žemėse žinomas, 
žymią istoriją, kurios turinyje ryškėja "alternatyvinio" laido- 
jimo būdo paieškos. 

Taigi, Sovijaus žygio metu žinoti du laidojimo būdai - 
mirusiojo užkasimas žemėn ar kėlimas į medį. Žemėje lai- 
dota nuo seniausių laikų: šiuo būdu mirusysis būdavo pa- 
vedamas žemei, matyt, pasitikint jos regeneruojančia galia. 
Toks paprotys nukreipia į Deivės motinos epochą. Deivė 
motina, garbinama jau nuo vėlyvojo paleolito ("Venerų" sta- 
tulėlės), senosiose mitologijose paprastai tapatinta su žeme 
(Terra mater). Ji turi didžiulę kūrybinę galią, drauge su ak- 
tyviuoju, dangišku pradu dalyvauja pasaulio kūrime, sut- 
veria įvairias pabaisas, tačiau taip pat ir augalus, gyvulius, 
žmones. Tyrinėtojai pabrėžia Deivės motinos. sąsają su am- 
žinojo sugrįžimo įvaizdžiu (Pa6OuuoBKųu, 1987, 179). Tad ir 
nuo seniausių laikų žinomas laidojimas žemėje turėjo mi- 
rusįjį priartinti prie gyvybę teikiančių Deivės motinos galių, 
sugrąžinti jį tarsi į embrioninę būklę (ne veltui nuo seniau- 
sių laikų mirusieji laidojami suriesti), tikint, kad visa kita, 
kas reikalinga žmogaus atgimimui, įvyks jau savaime. Atro- 
dytų, "kėlimas į medį" irgi turėtų būti siejamas su Deivės 
motinos kultu, tikriau - su kiek vėlesne jo forma. Deivės 
motinos, siejamos su žeme, sakralizacija sąlygojo žemę lie- 
čiančių tabu atsiradimą: lavono užkasimas ar tiesiog pats 
kasimasis žemėn imtas suprasti kaip pačios Žemės išnieki- 
nimas. Taip dar lamaistai prieš laidojant prašydavo žemės 
leidimo iškasti kapą, o kadangi žemė pažeidžiama, jos atsi- 
prašoma, jai aukojama (KykoBcxkaa, 1977, 123). Mirusių- 
jų kūnus imta kelti aukštyn, ir žemėn juos užkasdavo tik 
tuomet, kai iš jų telikdavo kaulai, o galbūt pasitikėta pa- 
čiuose medžiuose slypinčia generuojančia žemės galia. Vie- 
no iš šių dviejų laidojimo būdų pasirinkimą sąlygojo, matyt, 

dvi Deivės motinos kulto pakraipos. Galimas dalykas, šios 
dvi "sektos" netgi koegzistavo vienoje kultūroje, ir būta tam 
tikro religinio konflikto, kurio istoriją ir atpasakoja Sovi- 
jaus mitas, kuris, paneigdamas du pirmuosius laidojimo 
būdus, atskleidžia, jog chronologiškai pirmesniu buvo lai- 
dojimas žemėje, vėlesniu - kėlimas į medžius. Deginimas, 
kuriuo Sovijus radikaliai išsprendė šį prieštaravimą, matyt, 
anksčiau praktikuojamas nebuvo. 

Sovijus sumedžioja (pagauna) laukinį šerną: nuo šios 
akimirkos ir prasideda siužeto vystymasis. Tokia mito pra- 
džia toli gražu ne atsitiktinė. Pas aisčius matytas šerno figū- 
rėles Tacitas mini I a. po Kristaus. Šerno vaizdinys labai 
sudėtingas, ir šiuo metu tyrinėtojai jį aiškina gan priešta- 
ringai (žr. Vėlius, 1986, 18-19). Tačiau atrodo, jog šerną rei- 
kėtų įrašyti į Deivės motinos semantinį lauką (Didelytė, 
1985, 23-24, Beresnevičius, 1989/1, 76-77). Tai galima patvir- 
tinti ir kitų tikėjimų pavyzdžiais - taip budistų panteono 
Mariči - Deivė motina važinėja, įsikinkiusi į savo vežėčias 
septynis šernus, o pati vaizduojama su kiaulės galva (2Kyk- 
oBckaa, 1977, 24-25). A. J. Greimas šerną interpretuoja 
kaip ankstesnės religijos fazės atstovą. Ten ypač ryškūs, do- 
minuojantys turėjo būti Motinos žemės ir primityvaus chao- 
so pradai (Greimas, 1983, 10). Tai visiškai pamatuotas 
teiginys, tačiau vargu ar galima sutikti su nuomone, kad 
šernas - tai "nugalėtas priešas“, "autentiškas Sovijaus prie- 
šas" (Greimas, 1983, 8, 10), kurį nugalėdamas, Sovijus tarsi 
nutraukia ryšius su senąja religija. Šerno chtoniškumas, lei- 
džiantis įrašyti jį į Žemės motinos bei Deivės motinos se- 
mantinį lauką, vis dėlto nereiškia, jog šerno nukovimas - 
opozicijos Deivei motinai išraiška. Atvirkščiai - taip kaip 
Perkūnui aukojamas jo gyvulys - ožys, taip ir šerno sume- 
džiojimas greičiau galėtų priklausyti archainiam aukojimo 
Deivei motinai ritualui. Šernas nukaunamas ne tam, kad 
būtų sunaikintas kaip priešininkas (tokiu atveju mite būtų 
išreikšta šerno, kaip priešininko, motyvacija), o tam, kad 

būtų paaukotas Deivei motinai. Vargu, ar, remiantis šerno 
nukovimu, tektų abejoti Sovijaus lojalumu archainei reli- 
gijai; šerno aukojimo ritualas jį tik patvirtina. 

Taigi, ir du pirmieji laidojimo būdai, ir šerno aukos 
motyvas nurodo, kad Sovijaus mito ekspozicijoje atkuriama 
Deivės motinos religijos vyravimo epocha. Šią epochą, kiek 
galima spręsti, galėtų apibūdinti tikėjimas metempsichoze 
ar (ir) reinkarnacija. Greičiausiai su tokiais tikėjimais gre- 
tintinas suriestų mirusiųjų laidojimo paprotys (P-IGakoOB, 
1987, 73-74), labiausiai išplitęs beveik visose neolito pabai- 
gos ir ankstyvosiose bronzos kultūrose (Gediga, 1976, 52). 
Mirusieji suriestoje padėtyje randami palaidoti ir ide. pris- 
kiriamos virvelinės keramikos kultūros laikais. Jį pakeitęs 
deginimo paprotys, kuris reiškė esminį lūžį senojoje pasau- 
tėžiūroje, baltų žemėse atsirado nuo 1300-1200 m. pr. Kristų 
(Gimbutienė, 1985, 69), tiesa, kai kur suriesta mirusiųjų pa- 
dėtis išlieka iki VI a. pr. Kristų (PriGakos, 1987, 74). 
Bendriausiais bruožais atrodytų, kad Sovijaus mitą reikėtų 
priskirti būtent šiam, iš archeologijos žinomo perėjimo iš 
suriestų žmonių palaidojimų į degintinius laikotarpiui. Rei- 
kia pažymėti, kad ne tik suriestų mirusiųjų laidojimas 
žemėje galėtų įrodyti egzistavus tikėjimą reinkarnacija ar 
metempsichoze. Antrasis Sovijaus mite minimas laidojimo 
būdas iš esmės reiškia mirusiojo atitekimą paukščiams, 
galbūt savo laiku mirusieji būdavo atiduodami ir žvėrims 
sudraskyti. Čia galima prisiminti ir lamaistų paprotį miru- 
siųjų palaikus palikti paukščiams ir žvėrims - jei šie palai- 
kus greitai suėda, tai reiškia, jog mirusysis gyveno teisingą 
gyvenimą ir kituose gyvenimuose atgims aukštesniojo luomo 
žmogumi (ŽKykoBcxaa, 1977, 123). 

Galima daryti išvadą, kad Sovijaus mitas šaknijasi ben- 
druose chtoniškojo pobūdžio Deivės motinos kulto rėmuose. 
Juose funkcionuojantis tikėjimas pomirtiniu gyvenimu api- 
būdintinas kaip tikėjimas metempsichoze (reinkarnacija). 
Tačiau Sovijus į šį metempsichozės ratą nepatenka: matyt, 

pirmasis iš gyvųjų. Kokiu būdu tai jam realiai pavyksta, kol 
kas sunku pasakyti. Tačiau Sovijaus išsiveržimas iš metem- 
psichozės ciklo nėra toks jau eilinis įvykis, kad jis teliktų 
žinomas vien tik jo mitą paveldėjusioms ide. tautoms. 

Tyrinėtojai pagrįstai mano, jog Sovijaus mitas yra ar- 
chaiškos indoeuropietiškos prigimties (Tornopos, 1986; Vė- 
lius, 1988, 59). Čia derėtų prisiminti, kad pati ide. pasau- 
lėžiūra nebuvo vienalytė nei hermetiška; jai darė įtaką ir 
Artimųjų Rytų civilizacijos, ir senosios substratinės kultū- 
ros. Indoeuropiečių kultūra atsirado ne tuščioje vietoje: ji 
susikūrė ant tvirto kultūrinės tradicijos pagrindo. Todėl So- 
vijaus mitas turėjo atspindėti ir senosios, ikiindoeuropie- 
tiškos pasaulėžiūros elementus. Tad aptikus universalaus, 
bendražmogiškojo lygmens pėdsakus Sovijaus mite, nederė- 
tų stebėtis. Paralelių Sovijaus mitui galima atrasti univer- 
saliose šamanistinėse praktikose, plačiai paplitusiose Eura- 
zijoje ir kai kur kitur. 

Sovijaus mito ekspozicijoje galima rasti paralelių su ša- 
mano įšventinimo apeigomis. Būsimasis šamanas 9 dienas 
praleidžia vienumoje; jį globoja "'šamanas-tėvas" ir 9 "sūnūs" 
(!). Įšventinamasis šamanas gyvena atskiroje palapinėje, 
triskart apjuostoje virve, pasninkauja. Atėjus iškilmių die- 
nai, būsimasis šamanas kopia į jurtos viduryje įkastą medį, 
o taip pat ir į kas devintą medį iš tų, kurie susodinti aplink 
jurtą (Wasilewski, 1979, 61-62). Pati šamano kelionė viršun 
ir žemyn simbolizuoja jo kelionę į kitą pasaulį; įdomu, kad 
kopiama į kas devintą medį, tarsi pabrėžiant, kad 
sėkmingai įeiti į aną pasaulį išties įmanoma tik per devintus 
Sovijaus vartus. Šis devynerių vartų motyvas svarbus. Dar 
M. Davainio-Silvestraičio užrašytoje lietuvių pasakoje sū- 
nus, kenčiantis pragare, aiškina tėvui, kaip jį galima išva- 
duoti: "reik, ing peklą nuėjusiam, lįsti par 9 pečius degan- 
čius, ir iš ten mane išvesti" (DSPO, 233-234). Šioje lietuvių 
pasakoje juntama krikščionybės įtaka, tačiau nepatyręs ša- 
mano pirmosios kelionės į aną pasaulį ritualas bei Sovijaus 

mitas sutinka iki smulkmenų - tėvas, devyni sūnūs, maisto 
trūkumas (blužnies negavęs tėvas Sovijaus mite ir pasnin- 
kas prieš šamano įšventinimą), o šamano ir Sovijaus kelio- 
nės sutampa ir toliau, kai į "pragarą" ar aną pasaulį įeina- 
ma pro devintus vartus ar per devintą medį. Neliečiant 
sudėtingų mito ir ritualinio santykio klausimų, galima tru- 
mpai pažymėti, jog šamanų rituale nujaučiamas už jo sly- 
pintis mitas apie pirmąją kelionę į aną pasaulį, kurį atkar- 
todamas būsimasis šamanas susitapatina su mitiniu 
pirmeiviu. Jei šamanui pavyksta atkartoti šiojo žygį, jis ri- 
tualo būdu tarsi įsijungia į pirmapradį vyksmą ir jau sank- 
cionuotu būdu įsigauna į aną pasaulį. Todėl šamanų apeigo- 
se ir stengiamasi kaip galima tiksliau atkurti pirmojo 
įėjimo į aną pasaulį situaciją - dėl to šamanų ritualas ir 
geba tiek ilgai išlikti nepakitęs. 

Tiek Sovijaus mitas, tiek šamanų ritualas paremtas tuo 
pačiu modeliu. Šamanui vėliau teks lydėti mirusiuosius į 
aną pasaulį, užtikrinti mirusiojo saugumą tame kelyje ir 
pradžiuginti bendragenčius sėkminga kelionės baigtimi. Įš- 
ventinimo rituale šamanas ir mokosi tą pasaulį pasiekti. 
Taigi, Sovijaus mite susiduriama netgi ne su bendra indoeu- 
ropiečiams, o su universalia struktūra, atkartojančia kelio- 
nės anapus archetipą. Baltiškasis mitas kombinuojamas iš 
dviejų siužetų: pirmasis - tai tėvo įėjimas į pragarą pade- 
dant sūnui, antrasis - patogiausio laidojimo (migdymo) bū- 
do ieškojimas. Abu jie tikriausiai yra universalūs, tačiau 
skiriasi jų universalumo lygmuo. Pirmasis, matyt, univer- 
salus bendražmogiškoje plotmėje, o antrasis, tikriausiai yra 
ide. paveldas, turint omenyje ide. tautoms būdingą laidoji- 
mo būdų kaitą. Sovijaus mite akcentuojamas būtent antra- 
sis motyvas. Atrodytų, šis mitas atsirado, jungiantis dviems 
jau žinomiems mitams: prie pirmojo, dar iš archainių ša- 
manų apeigų žinomo motyvo, visuotinai duotoje kultūroje 
žinomo ir aprobuoto, jungiant antrąjį. Šitaip, matyt, sten- 
giamasi suteikti ypatingą reikšmę antrajam. Šią reikšmę tu- 

rėjo suteikti pats mito apie kelionę į pragarą autoritetas, 
kurio dėsninga tąsa ir pateikiamas antrasis mitas, skirtas 
pateisinti palaikų deginimą. 

Tai, kad Sovijaus mito ištakų galima ieškoti šamaninėse 
kultūrose, patvirtina ir kai kurie buriatų papročiai. Šama- 
nai buvo laidojami trejopu būdu - arba žemėje, arba ant 
tam tikros pakylos (aranga), arba sudeginami (MuxahHKs- 
oB, 1987, 44). Žinoti visi trys būdai, tačiau garsesnieji ša- 
manai laidoti arba ant pakylos, arba sudeginami (Ten pat, 
44). Vadinasi, ir buriatų šamanizme svyruota, renkantis lai- 
dojimo būdą, tačiau tokio radikalaus sprendimo, kaip kad 
ide. kultūrai pasiūlė Sovijus, nebuvo rasta. Šamanistinė tra- 
dicija, regis, nežinojo mito tęsinio, t.y. jis buvo pratęstas tik 
indoeuropiečių kultūroje. 

Yra dar keli esminiai Sovijaus mito aspektai. Sovijus, 
matyt, turintis žynio kvalifikacijas, ruošiasi kažkokiai svar- 
biai aukai, susijusiai su Deivės motinos kultu. Šios aukos 
metu aukojamas šernas; tam tikras jo dalis turi suvalgyti 
patys aukotojai. Tuo ritualas pabaigiamas. Tačiau Sovijui 
atsitinka nenumatytas dalykas - devyni sūnūs suvalgo šerno 
blužnis, ir Sovijui jų nebelieka. Taigi, Sovijus iškrenta iš 
ritualo - buvęs jo organizatoriumi, sumedžiojęs šerną, su- 
ruošęs jo kepimą, t.y., palikęs sūnums tik technines smulk- 
menas, jis, atrodytų, trumpam pasišalina. Tačiau sūnų 
rajumo dėka Sovijus apgaunamas. Čia ir prasideda visa So- 
vijaus tragedija: jis yra lojalus Deivės motinos religijai. Ta- 
čiau dėl sūnų apsileidimo ritualo jam pabaigti nepavyksta. 
Sovijus prasilenkia su sankcionuotu santykiu su Deive mo- 
tina, jis išstumiamas iš šios religijos erdvės. Atrodytų, kad 
čia kalbama ne apie sūnų rajumą, o apie sąmokslą, nes iš- 
ties - pagrindinio žynio vaidmenį atliekančio žmogaus nuša- 
linimas nuo ritualo tokiam asmeniui galėjo turėti baisias 
pasekmes. Juk, neišbaigęs ritualo, jis praranda kontaktą su 
Deive motina ir atsiduria tuščioje niekieno erdvėje. 

Tik todėl, kad Sovijus buvo išstumtas iš Deivės motinos 

ritualo, jam atsivėrė anksčiau nė nenumatyta galimybė. So- 
vijus "nueina" į pomirtinį pasaulį. Tačiau iš mito matyti, jog 
pomirtinis pasaulis iki Sovijaus žygio buvo nežinomas. Jį 
atstojo metempsichozės ar reinkarnacijos ciklai. Sovijus, at- 
rasdamas pomirtinį pasaulį, tampa bent jau tokios svarbos 
religiniu veikėju kaip, tarkime, Buda, sugebėjęs nutraukti 
reinkarnacijų grandines. Tačiau Sovijus išsiveržia ne į nir- 
vaną, 0 į konkretų pomirtinį pasaulį, kuris jo atstovaujamai 
kultūrai yra visiškai nežinoma žemė. Kažkokiu būdu jis įsis- 
kverbia į pomirtinį pasaulį, tikrąja to žodžio prasme tap- 
damas transcendencijos kontinento Kolumbu. 

Tačiau tuo mito įtampa dar nesibaigia. Anksčiau žinomi 
laidojimo būdai - laidojimas žemėje ar kėlimas medin, už- 
tikrinantys patekimą į metempsichozės ciklą, neįgalina So- 
vijaus pasilikti atrastame pomirtiniame pasaulyje. Matyt, jo 
neramus miegas ir aimanos tiesiog reiškia tam tikrą Sovi- 
jaus "pakibimą" tarp dviejų pasaulių, žemiškojo ir anapusi- 
nio; tikriausiai dalis jo sielos pasilieka Žemėje. Ją išvaduoti 
tebuvo galima radikaliu būdu - sudeginant kūną. Tik tuo- 
met Sovijus išsilaisvina nuo kontakto su žemiškąja erdve ir 
visiškai persikelia į pomirtinį pasaulį. 

Nuo šio! jis imasi mirusiuosius vesti pas save. Žinoma, 
ne išsyk visos gentys bei tautos pasinaudoja Sovijaus pagal- 
ba. Tam visų pirma buvo reikalingas laidojimo būdo pakei- 
timas. Tik sudegintam mirusiajam Sovijus galėjo padėti. 
Degintinio laidojimo būdo palaipsniškas įsigalėjimas did- 
žiuliuose ide. pasaulio plotuose rodo, jog Sovijaus kelio 
išpažinėjų palengva daugėjo. Matyt, tam turėjo įtakos tiek 
misionierių veikla, tiek kontaktai tarp ide. kultūrų, tiek pa- 
čių okultinių fenonienų stebėjimas. 

Malalos kronikos intarpo įrašymo metu deginimo papr- 
otys dar neseniai buvo pasiekęs ir Lietuvos vakarines žemes. 
Tad Sovijaus mitas išties galėjo funkcionuoti pakankamai 
ilgai ir turėti tokią didelę ideologinę reikšmę, jog pcržengęs 
Lietuvos ribas, pateko jos kaimynų akiratin. 

Pomirtinio pasaulio įvaizdžio bruožai 


Sovijaus mitas pakeičia pomirtinio pasaulio požemiuo- 
se ar "už pasaulio ribų" problematiką. Kaip ir Sovijus, į 
mirusiųjų karalystę, esančią už Okeano, leidžiasi Nimrodas 
asirų legendose, panašius motyvus žino graikai - tai mitai 
apie Odisėją, Tesėjų, germanai - apie Odiną, ir kt. Tiesa, 
niekur tokio žygio pirmapradiškumas nėra toks ryškus kaip 
Sovijaus mite. Po Sovijaus atsirado ir kitų keliautojų į po- 
mirtinę karalystę. Nors niekuomet kelias į pragarus nebuvo 
paprastas, vis dėlto vėlesniesiems keliautojams buvo leng- 
viau nei Sovijui. Jie, dažniausiai dargi turėdami dievų pro- 
tekciją, atvykdavo į tokią vietą, kur jau rasdavo kitus, ank- 
sčiau mirusius žmones; Sovijus buvo pirmasis, ir jį būtų 
galima prilyginti nebent tokiam senosios mitologijos per- 
sonažui kaip Jama. 

Nuo seno vakaruose, įsivaizduojamuose smukimo, de- 
gradavimo, mirties kraštu (Vėlius, 1983, Tornopos, 198Z, 
51), lokalizuojamas mirusiųjų pasaulis. Graikai žino Hadą 
vakaruose, kur leidžiasi Saulė. Tačiau išsyk motyvai per- 
sipina: tie patys graikai Hadą įsivaizduoja ir giliai pože- 
miuose, visiškai nesistengdami šių dviejų įvaizdžių suderin- 
ti tarpusavyje. Tą pastebėdamas, I. Trenčenis-Waldapfelis 
mano, jog tokios painiavos priežastimi buvo žmogaus su- 
trikimas didžiosios mirties paslapties akivaizdoje - žmogus 
prieš ją jaučiasi pernelyg bejėgis, kad galėtų kontroliuoti 
vieną kitam prieštaraujančius įvaizdžius (Trencsenyi-Wal- 
dapfel, 1974, 213). Tokių prieštaringų pomirtinio gyvenimo 
sampratų koegzistavimas buvo nesuprantamas jau antikoje 
- taip Lukianas savo "Mirusiųjų pašnekesiuose" III sk. ty- 
čiojasi iš prieštaringo motyvo: herojus Trofonijus po mir- 
ties buvoja Hade, o tuo pačiu metu - ir Beotijoje, prie Le- 
badėjos esančioje oloje, kur pranašauja jį aplankantiems 
gyviesiems (Lukian I, 1981, 366). E. Rodė, stengdamasis šią 

problemą išspręsti, priskiria Trofonijų žmonėms, kurie gyvi 
nugarmėjo į požemius, todėl teigia, kad Trofonijus egzis- 
tuoja toli gražu ne Hade (Rohde, 19--, 68). Tačiau vien iš to 
aišku, kad šiuolaikinis tyrinėtojas, susidūręs su pomirtinio 
gyvenimo požemiuose įvairove, patenka į ne ką geresnę pa- 
dėtį nei antikos stebėtojas - jau toje epochoje daug kas buvo 
nebeaišku. Beje, taip yra ir nagrinėjamu atveju - iš mito 
negalima aiškiai suprasti, ar Sovijus "nuėjo" į "už pasaulio 
ribos" esantį "pragarą", ar "nusileido" į požeminį pasaulį, 
nes viską komplikuoja tiek Hado įvaizdis, per kurio prizmę 
kronininkas perteikia mitą, tiek ir lietuvių tautosakoje Ži- 
nomi ir "nusileidimo" į pragarą ir "nuėjimo" į jį motyvai. 
Įvairuoja ne tik senosioms tautoms žinomi galutinio mi- 
rusiojo kelionės tikslo įvaizdžiai. Sprendžiant iš etruskų 
stelų, freskų, sarkofagų bareljefų, mirusysis į požemių kara- 
lystę eina pėsčiomis, joja raitas, važiuoja vežimu arba jį glė- 
byje neša sparnuotas demonas (Burianas, Mouchova, 1983, 
132), arba jį lydi du demonai, o kelionė vyksta kvadriga, 
traukiama dviejų sparnuotų žirgų (TuMocpeesBa, 1980, 48). 
Vadinasi, jau nuo pirmųjų mirusiojo žingsnių galimi skir- 
tingi jo kelionės variantai. Kaip pasirodys vėliau, ir lietuvių 
pasakose bei sakmėse pomirtinės kelionės į pragarą vaiz- 
dinys - nevienalytis. Kiek galima spręsti, tokie skirtumai nė- 
ra atsitiktiniai. Jie šaknijasi ide. bendrumo epochoje ir bū- 
tent joje tektų ieškoti sudėtingų ir prieštaringų pomirtinio 
gyvenimo požemiuose įvaizdžių kilmės. Galimas dalykas, tas 
skirtybes sąlygojo atskiriems socialiniams sluoksniams pri- 
skiriamas skirtingas pomirtinis likimas. Gali būti ir taip, 
kad pomirtinį likimą apsprendė netgi ne priklausomybė so- 
cialiniam luomui, o tai, kokį ritualą pripažino tas ar kitas 
žmogus - taip senovės Graikijoje greta visuotinės Hado lem- 
ties buvo ir šviesus Eleusino misterijų adeptams skirtas po- 
mirtinis likimas; pomirtiniu gyvenimu savaip tikėjo ir or- 
fikai. Pomirtinis likimas priklausė ne nuo socialinės padė- 
ties - Hadas sulygindavo visus - 0 nuo to, kokią religinę 

sistemą mirusysis išpažino gyvas būdamas. Galbūt tokia 
"sektų" įvairovė atsirado jau ide. bendrumo laikotarpyje. 

Galima ir trečia versija, aiškinanti šitokį daugialypumą, 
- istorinė. Nėra abejonių, kad istorijos eigoje tikėjimai po- 
mirtiniu gyvenimu skleidėsi skirtingai. Atsekamas medžio- 
tojų genčių epochoje paplitęs tikėjimas metepsichoze užlei- 
do vietą tikėjimui, jog žmogus ir po mirties išlaiko savo 
žmogiškąjį pavidalą - ir po žeme, ir užpasaulinėse srityse, ir 
danguje. Laidojimo papročių kaita, apėmusi didžiulius Eu- 
razijos plotus, rodo, kad tikėjimas pomirtiniu gyvenimu 
taip pat atitinkamai keitėsi. Galbūt senieji įvaizdžiai klojosi 
vienas ant kito, ir naujieji mokymai, įimdami senuosius, ne- 
bojo susiklosčiusių prieštarų. Pridėjus, kad šiuos galimus 
aiškinimus papildo ir geografinės bei kosmologinės versijos, 
turėtų tapti aišku, kad šio mazgo taip paprastai neiš maz- 
gysi. 

Požeminio ar užpasaulinio pomirtinio gyvenimo vaizdi- 
niai tikriausiai atsiranda tuo metu, kai medžiokle besiver- 
čiančios gentys pradeda pereiti prie gyvulininkystės ir žem- 
dirbystės, - kuomet suriestų mirusiųjų laidojimą, Žymintį 
tikėjimą metempsichoze bei reinkarnacija, pakeičia laidoji- 
mai, kuomet mirusieji guldomi ištiesti. Tuo metu, kai kurių 
tyrinėtojų nuomone, galutinai sunyksta tikėjimai sielų per- 
sikūnijimu, ir mirusieji jau įsivaizduojami kaip Žmonės 
(PbIGakos, 1981, 278-279). Reikia pridurti, kad tikėjimas 
sielų persikūnijimu (bent baltų tikėjimuose) išliko gan ilgą 
laikotarpį, galbūt, glūdėdamas tikėjimų periferijose, jis vis 
dėlto nebuvo užmirštas ir būdavo aktualizuojamas kaip sa- 
votiškas pagoniškos "skaistyklos" simbolis. 

Tikėjimų pomirtine egzistencija požemiuose ar "už van- 
dens" įvairovė lietuvių senuosiuose tikėjimuose vis dėlto tu- 
rės tam tikrų bendrų bruožų - jų tarpe bus atsekamas dau- 
giau ar mažiau ryškus tikėjimų metempsichoze substratas. 
Todėl "požeminio" ar "užvandeninio" mirusiųjų antropomor- 
finiu pavidalu gyvenimo versijos bet kokiu atveju bus vėles- 

nės už tikėjimus metempsichoze. 
Kelias į pragarą 


Kaip jau minėta, Sovijaus mitas nėra vienišas motyvas: 
lietuvių tautosakoje su juo gali būti gretinama daugybė pa- 
sakų bei sakmių, kuriose minimi herojai, kaip ir Sovijus, 
keliaujantys pragaran arba į "aną pasaulį". Ryškiausiai šie 
motyvai atsekami pasakose "Trys plaukai iš velnio barzdos" 
(LPK 461), "Kelionė į kitą pasaulį" (LPK 465 C), "Pragaro 
katilo kurstytojas" (LPK 475), "Veža pragaran pyragus“ 
(LPK 730), "Laiškas iš pragaro" (LPK 761), "Našlaitė šuli- 
nyje" (LPK 480) bei sakmėje "Muzikantas įkrenta pragaran" 
(LPK 3279). Du pastarieji tipai nuo ankstesniųjų skiriasi 
tuo, kad jų herojai "prasmenga" į kitą pasaulį, patekdami 
ten vertikaliu keliu - per šulinį ar atsivėrusią kape skylę, o 
Kitose pasakose keliauja horizontaliu keliu. 

į pragarą ('"peklą") einama tiesiai, be ypatingų dvejonių, 
plg.: "Jis ėjo, ėjo ir priėjo pragarą, įėjo į vidų ir pamatė 
Liucipierių...' (EDS 84-86), "eina, eina, priėjo peklą, priėjo 
prie durų, pabeldė, įleido" (LTR 272/47/), "žmogus numiręs - 
nuėjęs į peklą" (DŽT II 183-186). Keliautojai į pragarą, 
nešantys ten pyragus (LPK 730), tiesiog eina pėsti (LTR 
42/69/, 68/329/, 368/279/, 405/260/, 422/143/, 462/45, 53, 106, 
183, 286, 293, 354/, 522/19/, 544/244/, 552/931/, 662/214/, 
724/108/,...; LMD I 106/1/, I 133/209, 283/, I 503/4/, i 
1000/675/,...; DSPO 237; EDS 204-205; DŽT II 120-121...). 
Kartais nurodomas laikas, kurį reikia eiti - trys dienos 
(LTR 284/520/). Herojai į pragarą gali važiuoti vežimu (LTR 
42/5/, 260/15, 108/, 552/911/, 619/40/, 724/29/; LMD I 300/14/, I 
324/13/). Kartais žmogus savo kelionei laukia ponais - ar- 
kliais važiuotų velnių (LTR 356/184/, 619/26/). Tokie važiuoti 
velniai pragaran lekia labai greitai, nesiekdami žemės 
(LMD I 126/7/), į požeminį dvarą įkinkyti karieton smakai 
neša oru (LMD I 324/9/). Jei herojus keliauja velnio važ- 

nyčiojamu vežimu, kelias tetrunka valandą (LMD I 126/7/). 
Tačiau apie patį kelią mažai tepasakoma. Keliauninkai 
paprastai nesusimąsto, kur tasai pragaras ar "pekla", o eina 
tiesiai, kol prieina savo tikslą. Paklaustas, ar toli "pekla", 
vienas žmogus taria: "Eik, eik ir atrasi" (DŽT II 120-121). 
Kartais kelią į pragarą jiems nurodo sutiktas senelis, daž- 
niausiai taip atsitinka pasakoje "Veža pragaran pyragus" 
(LPK 730). Jis moko: "Šit tuoj už ano kalno pamatysi pa- 
miškėj rūkstant, tai ten ir pekla" (LTR 42/5/). "Čia tuoj už 
krūmelių ir pekla" (LTR 687/23/), kartais senelis nurodo, 
jog į "peklą" patenkama per tiltelį (LTR 724/108/). Kartais 
tas pats senelis paaiškina, jog į pragarą kelią žinos pati 
žmogaus kumelaitė - tereikia ją laisvai paleisti, - ji ir nuveš 
(LMD I 324/13/), beje, išties - kaip matome iš kitos pasakos 
- ties pragaru arklys pats sustoja, prunkščia, žemes kasa 
(LTR 260/15/, plg. LT III 619). Kartais tariama, jog išjoti iš 
pragaro galima tik su žirgu (Lt III 247-248). Kartais kelią į 
pragarą nurodo sapne pasirodęs aukšias žmogus ant širmo 
žirgo (LTR 619/40/). Kartais nurodoma kryptis: "Eik tiesiai į 
šiaurius. Prieisi didį ežerą. Ir už jo yra pekla" (DSPO 79). 
Kartais Žmogus, ieškodamas pragaro, eina į vakarus (per 
Lietuvą, Vokietiją, Franciją). Jį perkelia už marių, kur žmo- 
gus ir atranda pragarą (LTR 462/45/). "Pekla" vaizduojama 
esanti "kažkur toli": žmogus eina į "peklą" taip pat kaip ir į 
Romą (DŽT II 121-125), t.y., principinio skirtumo kelionės 
pobūdyje nėra. Šie kelio vaizdiniai liečia tik horizontalų ke- 
lią į pragarą. Tačiau tai, kad jie bendrais bruožais sutampa, 
leidžia manyti tokius vaizdinius esant bendros kilmės. 


Arkliais paversti pikti ponai pragare 
Dar kalbant apie tikėjimus metempsichoze, buvo išskir- 
ti du pomirtinio virtimo gyvuliais variantai - virtimas gyvu- 
liais žemiškoje erdvėje ir virtimas jais pomirtiniame pasau- 


lyje. Pasakojimų apie pomirtinį virtimą arkliais (arba jau- 

čiais) lietuvių pasakose bei sakmėse gausu. Dažniausiai - tai 
pikti ponai, kunigai ir pan., po mirties paversti (virtę) ark- 
liais ir atitekę velniui. Dažnai tokius arklius, kuriais važinė- 
ja velnias, galima pamatyti Žemėje (sakmė "Velnio arkliai - 
nusidėjėliai", LPK 3304). Tiesa, kartais tokie motyvai pa- 
sirodo ir pasakose, sakysime, "Kelionė į kitą pasaulį" (LPK 
465 C), kur žmogus, keliaujantis pragaran, ponais-arkliais 
važiuotus velnius sutinka miške (LTR 619/26/, 356/184/). Ta- 
čiau tokius važiuotų velnių pasirodymus Žemėje tektų aiš- 
kinti kaip laikinai iš pragaro išnirusius, jie dingsta ežere 
arba baloje (Vėlius, 1987, 181), t.y., sugrįžta atgal į pragarą. 
Toks Žemėje sutinkamas ponų-arklių įvaizdis galbūt šak- 
nijasi tame tikėjimų metempsichoze sluoksnyje, kuriame gy- 
vuliais pavirtę mirusieji pasilieka žemiškame pasaulyje. 

Arkliais virtusių žmonių motyvas be minėtos sakmės 
"Velnio arkliai - nusidėjėliai", sutinkamas sakmėje "Muzi- 
kantas įkrenta pragaran" (LPK 3279), ir pasakose "Bernas 
veda velniūkštę" (LPK 424), "Kelionė į kitą pasaulį" (LPK 
465 C), "Pragaro katilo kurstytojas" (LPK 475). Šį motyvą 
nuodugniai nagrinėjo N. Vėlius (Vėlius, 1981; Vėlius, 1987, 
179 ir t.). 

Pasakoje "Kelionė į kitą pasaulį" į "peklą", pragarą at- 
vykę herojai įeira pro duris, vedančias į kalną (LMD I 
324/13/), pro "peklos duris" (BLV p. 109-111 N 8), arba tie- 
siog tariama, kad herojus "atėjo" į pragarą ar 'peklą". Ten 
jis randa arkliais paverstus ponus, įkinkytus į vežimus, ka- 
rietas (LTR 462/293/, 687/41, 42/, BLV 109-111). Pragare gy- 
venimas verda: dega ugnis, žmonės vaikščioja, važinėja po 
tą ugnį (LTR 260/15/), atvykusieji mato ten važinėjant karie- 
tas (LMD I 314/4/). Velniai šioje pasakoje, vos tik pamatę 
atvykusį piktą poną, išsyk jį griebia, supuolę dideliu pulku 
(LMD I 324/13/). 

Pragare sutinkami arkliai (arba jaučiai) kaip mirusieji 
interpretuojami ir kitose pasakose - "Bernas veda velniūkš- 
tę" ir "Pragaro katilo kurstytojas" (Vėlius, 1981, 140; Vėlius, 

1987, 180-181). 

Šis jau iš tikėjimo metempsichoze žinomas įvaizdis šiu- 
osyk atsiskleidžia plačiau: galima pastebėti, kad mirusieji 
gyvulių pavidalais atskirti nuo gyvųjų pasaulio tam tikro 
atstumo. Pasakų herojai jį gali nesunkiai įveikti, tačiau ap- 
skritai pomirtinis pasaulis gan patikimai izoliuotas. Ponai- 
arkliai žemėje savavališkai nebepasirodo, o iš sakmių, pa- 
sakojimų apie tokiais arkliais Žemėje važinėjančius velnius 
matyti, kad ponai, paversti arkliais, nebeturi jokios valios ir 
yra visiškoje velnio valdžioje. Šiose pasakose susiduriame ir 
su mirusiųjų valdovu, tai - velnias, velniai, važinėjantys 
jiems priklausančiais mirusiaisiais. 

Reikia manyti, kad ir ikikrikščioniškoje versijoje šie pa- 
grindiniai pasakos motyvai buvo. Matyt, silpstant tikėjimui 
metempsichoze, pomirtinio virtimo arkliais - darbiniais gy- 
vuliais - vaizdinys įgavo neigiamų bruožų ir buvo imtas in- 
terpretuoti kaip blogų žmonių pomirtinis likimas. Su gy- 
vuliais (matyt, ir su pačia metempsichozės sistema) susijęs 
velnias perėmė ir gyvulių pavidalo mirusiųjų valdovo funk- 
cijas. Kadangi tokie mirusieji ir jų pomirtinis likimas buvo 
įsivaizduojamas neigiamai, toks neigiamybės atšvaitas galė- 
jo kristi ir ant paties velnio. Tačiau vis dėlto jo funkcijos - 
ne tik bausti mirusiuosius, bet ir apsaugoti nuo jų (piktų 
mirusiųjų) gyvuosius - pastebimos. Velnias važinėja piktais 
ponais, tačiau neleidžia jų į laisvę - t.y., velnias, - bent šių 
tipų pasakose, - beatodairiškai gyviesiems nekenkia. Atvirk- 
ščiai, ir šiose pasakose, ir tose, kurias nagrinėsime vėliau, 
velnias dorus Žmones, atkakusius pragaran, netgi apdova- 
noja. 


Senelis palei "peklą". Horizontalus kelias į pragarą. I. 

Daugelio pasakų apie keliones pragaran herojai neša ar 
veža pragaran pyragus (LPK 730), laišką (LPK 761), kursto 
pragare ugnį (LPK 475), pakeliui į pragarą sutinka pas- 

laptingą senelį, kuris pataria, kaip pragare elgtis. Atlikę sa- 
vo užduotį pragare ir iš jo grįždami, jie sutinka tą patį sene- 
lį, ir jis nuperka nuo pragaro katilų herojaus nugriebtas 
putas, kurios virsta avimis. Šios istorijos nesyk varijuoja, 
tačiau iš jų galima išskirti bendriausius su pragaru susi- 
jusius vaizdinių sluoksnius. 

Pragaran vyksta pėsčias arba važiuotas žmogus. Visuo- 
met tai bus vyras (bernas). Pragaro prieigos apibūdinamos 
taip: "Šit tuoj už ano kalnelio pamatysi pamiškėj rūkstant, 
tai ten ir pekla" (LTR 42/5/), "Čia tuoj už krūmelių ir pekla" 
(LTR 687/23/), - moko senelis. Kartais jis nurodo, jog į "pek- 
lą" pereinama per tiltelį, esantį tolėliau "peklos" durų (LTR 
724/108/). Palei pragarą pastebimos "didelės balos" (LTR 
522/19/), kartais pragaras randamas didelio raisto dugne. 
(LTR 260/428/), aplink pragarą - didelė pūstynė, baisios pel- 
kės, tyrai (LMD I 1000/674/). Pragaras kartais yra girioje, 
joje stovi namas, susmegęs į žemę iki pat langų. Viduje su- 
tinkami velniai (LTR 284/520/). Iki pragaro einama "lau- 
kais, miškais" (LTR 422/143/). 

Pakeliui į pragarą sutinkamas senelis. Tai atsitinka prie 
raisto (LTR 42/5/), ant kalnelio, palei balas (LTR 522/19/), 
miške (LTR 68/329/, 1096/248/; LMD I 133/64/; BLPY II 63), 
krūmeliuose (LTR 687/23/), ant "žalio kalnelio" (i TR 
262/197/), nors dažniausiai ta vieta plačiau neapibūdinama. 
Senelis pataria prašyti pragare ne aukso ar pinigų, 0 putų 
nuo katilo arba smalos. Išsiskyręs su juo, keliauninkas pri- 
eina "peklos", pragaro duris (LTR 260/108/, 272/47/, 522/19), 
724/108/), "peklos vartus" (LTR 552/931/, LTR 42/31/), bel- 
džiasi į juos (LTR 662/214/). 

Atvykėlis atsiduria ties "bieso namais" (LTR 68/329/, 
plg. LTR 284/520/), greta kurių yra klėtis, o joje - du bosai 
deguto (LTR 68/329/), kartais tai bus požeminis dvaras 
(LMD I 324/9/) ar rūmai, ties kurių durimis guli "smakas" 
(LMD I 126/7/). 

Pragare minimas kalnas (LTR 208/135/), pragaras yra 

kalne (LMD I 324/13/), kartais pats pragaras sakmėse vaiz- 
duojamas kalnu (BLV 26). Tačiau apskritai topografiniai 
ženklai pragaro aprašymuose gan reti. Užtat dažnai minimi 
katilai, po kuriais kūrenasi ugnis (LTR 42/31/, 208/135/, 
272/47/, 462/292/,.. LMD I 842/1/...). Tuose katiluose kenčia 
"dūšios". Jos gali atrodyti kaip musės (LTR 687/23/), spirgai 
(LTR 368/298/), smala (LTR 262/197/), grūdai (LTR 
462/217/), kamuoliukai (LTR 462/292/), "dūšiomis" virsta 
velnių duoti raudonieji (LTR 522/19/), kartais pasakoma, 
kad katiluose verda kunigo, vyskupo, bagočiaus "dūšelės" 
(LTR 272/47/), tačiau dažniausiai pasirodo, jog pragare 
kenčiančios "dūšios" - tai putos verdančių katilų paviršiuje 
(LTR 42/31/, 272/47/, 724/29/,. LMD I 300/14/, I 494/15/, I 
1000/675/...). 

Kartais iš pragaro atneštos dovanos virsta auksu arba 
pinigais - tačiau tai jau vėlyvesnis pasakos variantas. Daž- 
niausiai iš pragaro išėjęs žmogus pamato, kad jo išsineštos 
putos virsta avelėmis, kurias nuperka anksčiau sutiktas se- 
nelis. 

Šias pasakas bei jose sutinkamą senelio motyvą išnag- 
rinėjo N. Vėlius (Vėlius, 1979; Vėlius, 1987, 163-168 ir t.), 
parodęs šių pasakų sąsajas su pomirtinio gyvenimo vaiz- 
diniais, atskleidęs ypač archaiškus jų sluoksnius, bei senelio 
ir velnio vaizdinių artimumą: Šios studijos leidžia toliau 
tęsti minėtų pasakų nagrinėjimą, pirmiausia - tariant, jog 
šis putų, virstančių avelėmis, vaizdinys sietinas su tikėjimu 
metempsichoze: jau anksčiau pastebėta, kad gyvuliais (tarp 
jų - ir avimis) virstantys mirusieji - būdingas tikėjimo me- 
tempsichoze motyvas. Jo susiliejimas su senaisiais krikščio- 
niškaisiais pasakų siužetais įvyko labai įdomiu būdu. Avys 
modernizuotoje pasakoje tapatinamos su mirusiųjų sielo- 
mis, kurios putų pavidalu verda velnių kurstomuose praga- 
ro katiluose. Tačiau bemaž niekur tiesiai nesakoma, jog tai 
būtų piktų, negerų žmonių sielos. Kartais minimi katiluose 
verdantys ponai ir kunigai greičiausiai atsirado dėl siužetų 

persipynimo. Pasakose bei sakmėse apie piktą poną, už jo 
blogus darbus paverstą arkliu, suvokiame, kad ponas dar- 
biniu gyvuliu virto už bausmę, tačiau neturime pagrindo 
teigti, kad avimis vaizduojami mirusieji yra nusidėjėliai. 
Daugelyje pasakų apie pragarą paaiškinama, kokio pobū- 
džio nusikaltimus padarė, gyvi būdami, katiluose verdantys 
ar šiaip kenčiantys nusidėjėliai, o mūsų nagrinėjamoje pa- 
sakoje to nėra. 

Galima atsekti, kad pasaka apie katiluose verdančias 
nusidėjėlių vėles (putų, grūdų, spirgų ir pan. pavidalais) at- 
sirado, grindžiant ją pagrindiniu mirusiųjų, virtusių avimis, 
vaizdiniu. Toks vaizdinys sunkiai dera su senuosiuose krik- 
ščioniškuose raštuose bei ikonografijoje sutinkamais pra- 
garo vaizdiniais. Be to, jau anksčiau pastebėta, kad tikėjimų 
metempsichoze sistemoje avimis virstantys mirusieji nėra 
interpretuojami kaip blogi, nedorėliai (išskyrus atskirus at- 
vejus pasakoje LPK 472, tačiau ir čia, šalia blogų mirusiųjų, 
virtusių avimis, sutinkami ir geri mirusieji, taip pat jomis 
virtę, - skiriasi tik jų savijauta, ne pavidalas). Pasakoje at- 
sekamas pagrindinis jos motyvas - mirusiųjų, virtusių avi- 
mis, vaizdinys mus pasiekusiose pasakos modifikacijose de- 
rinamas su krikščioniškais siužetais; avių motyvas, 
netelpantis į pragaro vaizdinių rėmus, "dematerializuoja- 
mas" - katiluose verda ne avys (tai būtų pernelyg šokiruo- 
jantis vaizdinys), o vėlės putų pavidalu. Tik joms atsidūrus 
už pragaro ribų, vėlės atgauna (įgauna?) avių pavidalą. Pa- 
žymėtina, kad piktų ponų, virtusių arkliais, niekas nė nesi- 
ruošia išvesti iš pragaro. Tai įvyksta tik mirusiesiems avių 
(putų) pavidalu, - kaip minėta, tokie mirusieji nėra aiškiai 
apibūdinami kaip blogi. Kodėl taip yra? Kaip galėjo atsiras- 
ti toks mirusiųjų avių pavidalais išvedimo iš pragaro siu- 
žetas? 

N. Vėlius atkreipė dėmesį į krikščionybėje gan papli- 
tusią alegoriją - tikintieji nesyk krikščioniškuose raštuose 
vadinami avimis, avelėmis, o kunigai, pranašai, galiausiai 

Dievas - ganytojais (Vėlius, 1979, 97; Vėlius, 1987, 173, 183). 
Mano nuomone, tokio siužeto, kurį sutinkame LPK 730, for- 
mavimosi laikmetis greičiausiai sutapo su senosios lietuvių 
religijos ir krikščionybės sandūra. Jau seniai lietuviams ži- 
nomas mirusiųjų-avių vaizdinys, gan ilgą laiką jau nebeak- 
tualizuotas, galėjo atgyti, šios alegorijos paveiktas. Prirei- 
kus naujai permąstyti kai kuriuos senosios lietuvių religijos 
postulatus, jie buvo iš naujo interpretuojami krikščioniškų- 
jų idėjų šviesoje, tačiau ne konstruojant naujus vaizdinius, 
o perstatant senus, jau gerai žinomus. Taip pat ir naujos, 
krikščionybės atneštos idėjos buvo priimamos ne visuomet 
tiesiogiai. Kaip regis, nekart jos buvo įsisąmoninamos, ope- 
ruojant senosios lietuvių religijos sąvokomis bei vaizdiniais 
(ko vertas vien jau Dievo ir velnio terminų išlikimas!). 

Įvedus krikščionybę, ir krikštytojams, ir misionieriams, 
kunigams, ir patiems naujakrikštams, paprastiems Žžmo- 
nėms, turėjo kilti ypatingai svarbus klausimas: jei senoji 
lietuvių religija krikščioniškojo tikėjimo atžvilgiu buvo pak- 
lydimas, kurgi po mirties nuėjo ką tik pakrikštytų lietuvių 
dorai ir teisingai gyvenę tėvai, seneliai, proseneliai? Juk jei- 
gu jie nukeliavo į pragarą, jų sūnūs ir anūkai, gyvenę ir mirę 
kaip krikščionys, pateks į rojų ir niekuomet su tėvais nebe- 
susitiks? 

Atrodo, kad būtent tas gerai lietuviams žinotas mirusių- 
jų-avių vaizdinys, susietas su avių ir ganytojų (piemenų) 
alegorijomis tapo tuo vaizdinių kompleksu, kuriuo remian- 
tis buvo pasirengta apmąstyti kai kuriuos krikščionybės tei- 
ginius apie pomirtinį pagonių likimą. Atrodo, šis komplek- 
sas buvo sujungtas su Kristaus nužengimo į pragarą mo- 
tyvu. Evangelijos apie tai nekalba, bet krikščionybėje toks 
tikėjimas atsekamas jaų nuo apaštalų laikų. Krikščionybėje 
žinomas ir limbas - pirmasis pragaro ratas, dorai gyvenusių 
pagonių pomirtinio buvojimo vieta (plg. Dantės "Pragarą'). 
Visa tai, taipogi Paskutiniojo Teismo vizija, galėjo sudaryti 
pagrindą misionieriams, kunigams teigti, jog dorai gyvenu- 

sių pagonių pomirtinis likimas toli gražu nėra beviltiškas ir 
kad jie gali tikėtis išgelbėjimo. Matyt, tokį išgelbėjimą ir 
aprašo pasaka LPK 730, kurią galbūt derėtų vadinti lietuvių 
apokrifu. 

Pats iš-ganymo terminas taipogi nukelia į tuos laikus, 
kai besikurianti lietuvių krikščioniška terminologija naudo- 
josi jau seniai lietuviams žinomais terminais, kilusiais iš 
mirusiųjų, įsivaizduojamų gyvuliais, vaizdinio. Pasakoje 
LPK 730 sutinkamas Senelis turi ir senojo lietuvių Dievo, ir, 
matyt, velnio (Vėlius, 1979 ir kt.) bruožų. Taip atsitiko, ko 
gero, dėl to, kad naujai permąstant senųjų tikėjimų perso- 
nažus, jų įjungimas į naujojo tikėjimo kontekstą buvo gan 
preblemiškas ir sudėtingas: lietuvių velnias, susijęs su gyvu- 
lių pavidalo mirusiaisiais, su vandeniu, žeme, raistais, kryž- 
kelėm (tokiose vietose, kaip minėta, Senelis ir sutinkamas), 
šioje pasakoje sumišo su lietuvių Dievo-senelio vaizdiniu iš 
vienos pusės, iš kitos - su Kristaus, nužengusio į pragarus 
bei išvaduojančio kenčiančias sielas, bei Dievo Tėvo, besirū- 
pinančio savo avelėmis, motyvais. Išties, ši pasaka dabar- 
tiniu jos pavidalu turėio susiformuoti tikėjimų bei jos iliust- 
ruojančių ir aiškinančių siužetų pynimosi laikais. Tačiau 
aišku, kad šios pasakos Senelis - tai tasai ganytojas, kuris 
rūpinasi mirusiųjų išgelbėjimu iš pragaro (pragarų) kančių 
ir iš-ganymu, t.y., rūpinasi, kad mirusieji - avelės būtų ne tik 
pri-ganyti (ne veltui pasakoje avelės atsiduria ant didelės, 
žalios pievos), bet ir iš-ganyti (Seneliui, kiek galima numa- 
nyti, pasakoje priskirtas ganytojo - piemens funkcijos, t.y., 
jis turi turėti ir tvartą (aptvarą), kur sueis iš-ganytos avys). 

Pastaroji pasakos interpretacija nėra vienintelė, ir dau- 
gelis pasakos vietų tebelieka neaiškios. Sakysime, ne visai 
aišku su kuo reiktų sieti herojų, išnešantį iš pragaro putas? 
Labai galimas dalykas, kad pagonybės-krikščionybės sandū- 
roje pasirodanti pasakos interpretacija yra "antrinė", "uždė- 
ta" ant kažkokių kitų, archaiškų reikšmių. 

Tokių reikšmių ieškant, senąjame mitų indekse, regis, 

būtų vienas motyvas, galintis atitikti mūsų nagrinėjamą pa- 
saką. Senieji indoeuropiečiai žinojo Griausmavaldžio ir jo 
priešininko - Slibino (velnio) kovą, kurios vienu pagrindinių 
motyvų, greta žmonos neištikimybės, yra kova dėl galvijų. 
Juos pagrobia Slibinas, tačiau Griausmavaldžiui pavyksta 
juos atsikovoti. 

Lietuvių pasakose bei sakmėse dažnai minimi gyvuliais 
virtę mirusieji. Galimas dalykas, kova tarp Griausmaval- 
džio ir Slibino (velnio) vyko būtent dėl tokių gyvulių - miru- 
siųjų: galbūt šitos kovos atgarsį ir galima aptikti pasakoje 
apie mirusiųjų gyvulių pavidalais išvadavimą iš pragaro. 


Pomirtinis pasaulis "už vandens". Horizontalus kelias. II. 


Kol kas nagrinėtas gan abstraktus kelias į pragarą. Jis 
tiesiog nueinamas pėsčiomis ar nuvažiuojamas vežimu. Šis 
kelias, beje, niekad nebus "nujojamas" - nors kelią į pragarą 
dažnai žino arklys, įkinkytas į vežimą, ir gali keliauninką 
ten nuvežti, - žmogus į pragarą niekada nejoja raitas, ant 
žirgo. 

Anksčiau nagrinėtose pasakose kelias labai neapibrėž- 
tas, kaip kad Sovijaus mite: tiek Sovijus, tiek šių pasakų 
herojai tiesiog ima ir nueina į pragarą. Toks paprasčiausias 
kelias, matyt, yra ir pats ankstyviausias kelias pragaran: jis 
dar neapipintas įvairiomis smulkmenomis ir nuotykiais. 

Daug sudėtingesnis kelias nusakomas pasakoje "Trys 
plaukai iš velnio barzdos" (LPK 461). Čia pragaras papras- 
tai vaizduojamas už marių ar upės, ir keliautojas, siųstas 
parnešti trijų plaukų iš velnio barzdos, pirmiausia turi nu- 
kakti iki šio vandens. Įdomu, kad pakeliui žmogus nesyk 
užeina pas Saulę (LTR 370/309/, 462/183/...). Pakeliui jis 
randa išdžiūvusį šulinį, sergančią karalaitę, obelį (LTR 
462/45, 106/), vien sergančią karalaitę (LTR 462/286/), obelį 
ir šulinį (LMD I 133.177/), obelį, išdžiūvusią upę, tėvus, ku- 
rių duktė dingusi (LMD I 133/283/), išdžiūvusį šulinį, tėvus, 

kurių duktė prapuolusi, užverstą pinigų "sklepą" (LMD I 
291/7/), pakaruoklį (LTR 452/65/). Sutiktieji keliauninko 
klausia, kokiu būdu jie gali atgyti, atrasti pražuvusią gyvas- 
tį ar pradingusį dalyką. Atsakus į šiuos klausimus pasakos 
herojus turi gauti anapus vandens - ten, kur jis keliauja - į 
pragarą, "peklą", pas velnią, ar, kai kada - pas burtininką ar 
žmogėdrą (LTR 452/65/), "į šėtonišką karalystę" (LMD I 
291/7/), pas "karalių Cimindą", gyvenantį už marių (LMD I 
106/1/), pas karalių Žaltį (LMD I 133/209/). 

Pagrindinė kliūtis, kurią keliautojas turi įveikti - prieš 
jo trokštamą tikslą plytintis vanduo - marios (LTR 449 a 
/108/, 452/65/, 462/45, 183/, 262/187/, 370/109/; LMD I 106/1/, I 
291/7/...), "jūros ir marios" (LTR 409/50/), upė (LTR 42/69/; 
LMD I 133/177, 283/), arba dvi upės (LRSPS 103-104), tie- 
siog vanduo (LTR 462/106/). Per šią bemaž visuomet su- 
tinkamą vandens kliūtį kilnoja irklininkas (LTR 42/69/, 
462/183, 286/), keltininkas (LTR 262/187/, 279/110/, 
462/345/), luotininkas (LMD I 133/177/), nešiotojas (LTR 
462/106/), kilnotoja per marias (LTR 409/50/, 449 a /108/). 
Pažymėtina, kad kartais vietoj keltininko randamas tiltas 
(LMD I 133/283/; plg. LRSPS 103-104). Tokie keltininkai pa- 
prastai kilnoja ne savo noru, ir dirba tą darbą labai ilgai. 
Toks nešiotojas sakosi nešiojęs keleivius šimtą tūkstančių 
metų (LTR 462/106/), penkis šimtus metų (LTR 409/50/), o 
išsigelbėti nuo šio darbo keltininkas gali paskandinęs du 
žmones, tuomet anie už jį kilnos (LTR 462 /286/), boba-kelti- 
ninkė išsivaduos, jei rankomis iki kraujo įdrėks kitam žmo- 
gui - tada kitas pasiliks jos vietoje (LTR 409 /50/). Toks 
motyvas turėtų sietis su tikėjimu, jog kapinėse, prie jų vartų 
nuolat budi paskutinis mirusysis, kurį nuo šios pareigos 
išvaduoja sekantis palaidotasis, savo ruožtu stojantis sar- 
gybon (BLV 112). 

Anapus vandens atrandamas pragaras, "pekla", velnias. 
Įdomu, jog sykiais čia sutinkamas slibinas ar smakas (LTR 
409 /50/, 449a /108/; LMD I 113 /283/; plg. "karalius Žaltys" 

LMD I 133 /209/). Tačiau pati pekla pasirodo esanti panaši į 
kitus jau žinomus įvaizdžius. Čia visur aplinkui smirda, 
ūžia, name sutinkama velnio žmona (LTR 462 /106/), velnias 
randamas miške, kur namelyje keliauninkas mato savo mi- 
rusį piktą poną (LTR 462 /354/), velnių namas stovi di- 
deliame miške (LTR 409 /37/), kartais tai bus didelis dvaras 
(LMD I 133 /283/), tiesiog dvaras (LMD I 291 /7/), vienu at- 
veju peklą žmogus randa, užlipęs ant kalno ir įlindęs į jį pro 
skylę (LTR 462 /53/). 

Šioje pasakoje parodomas kelias į pragarą, vedantis per 
vandens ribą. Tai primena pasaką LPK 301 C, kur pasa- 
kojama apie karalaitę, vėjo ar milžino nuneštą į salą vidury 
marių (LTR 10 a /73, 80/, 544 /231/). "Anoje pusėje" sutinka- 
mi vaizdai primena arba pragarą, arba ten minimas chto- 
niškų bruožų senis. Įdomu, kad lietuvių dainoje "Aš eisiu 
eisiu į tą žemelę" (LLDK M VI 995) už "jūrų marių" ieškoma 
žemelės, kur gyvenama be darbelio. Kitur mariose pasken- 
dusi mergelė nueina į kitą marių kraštą, kur suranda savo 
brolį, Dievo žirgus beganantį (TD IV 350, 351). 

Šie motyvai primena pasaką LPK 480, kurioje podukra 
pro šulinį patenka į požeminį pasaulį. Kai kurie motyvai 
sutampa su pasaka LPK 461 - ypač tai, kad keliaudamas 
pastarosios herojus aptinka ypatingus veikėjus - obelį, šu- 
linį, panašiai kaip ir našlaitė, tačiau tai - dar tik pakeliui į 
pragrą, 0 ne jame. 

Šioje pasakoje sutinkamas įdomus, antikinį Charoną 
primenantis keltininko paveikslas. Šioje vietoje prisiminti- 
nas ir Romos monetų dėjimo į kapus paprotys, paplitęs Va- 
karų Lietuvoje ir Prūsijoje (Michelbertas, 1972, 50; Michel- 
bertas 1986, 189, 191). Dažniausiai monetos kape sudėtos į 
tošinę dėžutę arba molinį puodelį (kartais šalia jo), prie 
mirusiojo galvos. Šis paprotys išties primena graikų ir ro- 
mėnų tikėjimą, jog mirusiojo vėlė Charonui už pervežimą į 
Hadą turi duoti vieną obolą (Michelbertas, 1972, 50-51), ši- 
toks monetų dėjimas žinomas ir vėlesniais laikais Latvijoje, 

tikint, kad priešingu atveju mirusiojo vėlė neiškeliaus 
(Mannhardt, 1936, 419, 477). 

Pasakoje "Tiltas į aną pasaulį" (LPK 806) aptinkamas 
archaiškas pomirtinio pasaulio, esančio "už vandens", įvaiz- 
dis. Trims broliams ganant pas senelį avis, trečiasis brolis, 
paskui avis persikėlęs į kitą upės krantą, atsiduria mirusių- 
jų pasaulyje (Vėlius, 1987, 172-173). Šioje pasakoje, matyt, 
regimas vienas seniausių mirusiųjų, virtusių gyvuliais, po- 
mirtinio gyvenimo įvaizdis. Tai, kad mirusieji avių pavidalu 
keliasi per upę (vandenį), rodo, kad "už vandens" esančio 
pomirtinio gyvenimo įvaizdis atsiranda dar tuo metu (bent 
jau ne vėliau), kai mirusieji įsivaizduojami gyvuliais (avi- 
mis), taigi, atitinkamai "už vandens" esančio pomirtinio gy- 
venimo įvaizdis bus vienas seniausių pomirtinio gyvenimo 
sampratos dėmenų. 

Šie "už vandens" esančio pomirtinio pasaulio motyvai 
susišaukia su lietuvių daina "Vai, kad aš plaukiau", kur gal- 
būt minimas jau sutiktas perplaukimo motyvas: 

Vai, kad aš plaukiau 

Per jūras marias... 

Ko toly» plaukiau, 

To tolyn grimzdau... 

Vai, kad priplaukiau 

Aukštą kalnelį, 

Ant to kalno dvarelį (LLD II, 1 452) 

Toks savaiminis luoto grimzdimas žinomas sakmėse 
ypatingais atvejais: tuomet, kai luotu į kitą pusę keliasi mi- 
rusieji (BLV 56-57). Dar Lukianas "Mirusiųjų pašnekesiuo- 
se", X sk. perteikia Charono skundą dėl mirusiųjų vėlių, 
pernelyg slegiančių jo luotą, dėl ko šisai grimzta (Lukian, 
1981 I, 376-381). Prokopijus iš Cezarėjos, pasakodamas apie 
bretonų laivininkus, kurie dvasių prisėdusias laives plukdo 
į Britaniją, pamini, kad tie laivai, nors išrodydavę tušti, bu- 
vo tiek pripildyti dvasių, jog į vandenį grimzdavo iki pat 
kraštų (De bello gothico, IV, 20). 

Mariose esantis "aukštas kalnelis", ant kurio stovi "dva- 
relis", su nekrokultu siejamas ir kitur, - našlaitei savo rau- 
doje svarstant: "...gal aš pavirstau/ Marga lydekėle,/ Tai gal 
aš nuplauktau/ Į aukštąjį kalnelį,/ Tai gal aš rastau/ Rad- 
nąją motulę/ Ir tikrą tėvulį,/ Ir tikras sesules." (LT II 525). 
Tačiau dažniausiai keliaujama laive. Taip plaukdamas val- 
timi link pragaro, vienas J. Šliūpo surinktų pasakų herojus 
pasiekia salą upės viduryje, apaugusią karklynais, ten vi- 
dulienį ančių pavidalu atlekia dvylika Liucipieriaus dukrų 
(LRSPS 104), laivu keliauja ir pats mirusysis viename pasa- 
kos apie dėkingą numirėlį variantų - ir, padėjęs savo išgel- 
bėtojui, dingsta iš laivo, kai tik priplaukiamas marių vidu- 
rys (LRSPS 270-274). 

Anoj pusėj marių (saloje) kartais aptinkama Aušrinė 
(Greimas, 1979, 113-184), beje, kai kuriose dainose Aušrinė 
pranašauja mirtį (LLDK M VI 1011). Įdomi paralelė ap- 
tinkama Egipto tikėjimuose - laivu į paslaptingąją salą 
plaukia mirusio faraono siela, o veda ją rytinė žvaigždė. Fa- 
raonas ten ieško gyvenimo medžio, tikėdamasis iš jo pa- 
sisemti jėgų gyvenimui Ra karalystėje (I ponn, 1986, 294). 
Beje, gydančiojo ir gyvojo vandens lietuvių pasakų herojai 
ieško toje pačioje erdvėje - gauna jį palei marias, iš marių 
dugno, galiausiai - parsigabena iš salos (Greimas, 1979, 
152). Apie Aušrinę, kaip kelrodę, įdomią prielaidą pateikia 
Dž. Frezeris - jo nuomone, būtent Aušrinė į Betliejų vedė 
Tris Karalius (Opo3ep, 1983, 327). Drauge galima prisi- 
minti lietuvių tikėjimą, jog Aušrinė atsirado gimus Kristui 
ir rodė kelią Trims Karaliams (Balys, 1951, 15). 

Dar nepriplaukus salos sutinkami obels simboliai: he- 
rojus, dar prieš keliaudamas pas Aušrinę, atsiduria obelų 
sode (Greimas, 1979, 125-126). Keltų padavimuose (apie 
Brano, Febalo sūnaus plaukiojimą) herojus, dar nė negal- 
vodamas keliauti į salas, gauna sidabrinę šakelę - kvietimo 
ženklą (HCH 667). Jau aplink salas pačiose mariose - 
"žydinti lyguma", tiesa, nematoma prašalaičiams: šie regi tik 

pačią jūrą. Tas netrukdo salų karaliui Manananui skrieti 
per bangas vežėčiomis (Ten pat, 669); regis, ir anksčiau mi- 
nėtas numirėlis, "išlipęs" iš laivo marių vidury, buvo jau pa- 
siekęs savo tikslą, nematomą kitiems. Pačioje saloje keltų 
padavimai mini "žydintį senąjį medį" (Ten pat, 667), prime- 
nantį aukštą medį saloje ant kalnelio, pažįstamą iš lietuvių 
dainų. Europoje kaip paralelę galima paminėti "Adonio so- 
dus", vaisingumo garantus, sodinamus, siekiant užtikrinti 
gerą derlių (Opo3ep, 1983, 321-327). Kaip žinoma, Adonio 
mylimoji - tai Venera, drauge su juo reprezentuojanti vai- 
singumo sferą. Stebuklingo sodo apsupta sėdi ir dievaitė, 
Gilgamešo sutikta ant jūros kranto. Ant vieno, paties gra- 
žiausio, šio sodo medžio auga krištoliniai obuoliai. Avalone, 
moterų saloje, kaip ir kituose laimingųjų archipelaguose, 
auga medžiai, vedantys vaisius ištisus metus - ji ir vadi- 
nama moterų, arba obuolių, sala (Gąssowski, 1979, 53). 

Lietuvių pasaka "Apakintas milžinas" galbūt irgi nuro- 
do į senuosius pomirtinio gyvenimo vaizdinius - čia žmonės, 
plaukdami laivais, patenka pas mitinę būtybę; vanduo čia 
suprantamas kaip skiriamoji riba tarp gyvųjų ir mirusiųjų 
pasaulių: šią pasaką nagrinėjęs N. Vėlius toliau pažymi, kad 
tų tautų, kurių teritorijos ribojasi su upėmis, jūromis ir 
pan., mitologijose kaip skiriamoji riba tarp gyvųjų ir miru- 
siųjų pasaulių akcentuojamas vanduo, o tų, kurios gyvena 
ne prie vandens, - miškas (Vėlius, 1982, 125). 

Galima pastebėti, kad lietuvių žinotas "už vandens" 
(marių) esantis pomirtinis pasaulis, primenantis keltų Lai- 
mingųjų salas, kadaise galėjo būti gan pastoviu įvaizdžiu, 
kurio šaknys glūdėjo ide. protautės pasaulėžiūroje. "Anoje 
pusėje" lietuvių pasakose aptinkamas arba kalnas, arba lie- 
tuviškajai "pragaro" sampratai artimi vaizdiniai, arba tam 
tikra chtoninė būtybė, galiausiai kartais išties galima many- 
ti anapus pasirodant Aušrinę. Visi šie besiskiriantys vaidi- 
niai priklauso tam pačiam, "už marių", "už horizonto" esan- 
čiam pasauliui. Ten lietuvių kosmologijoje prasideda tiek 

dangiškoji erdvė (Dievas, Aušrinė), tiek, galima spėti, ir 
chtoniškoji (velniai, senis, milžinas). Pasakyti, kuriuo metu 
lietuviai (baltai) tikėjo "už vandens" esančiu pomirtiniu pa- 
sauliu, nėra taip paprasta, kadangi kol kas nėra kriterijų, 
įgalinančių vieną kurį vaizdinių kompleksą laikyti ankstes- 
niu ar vėlesniu. Galbūt išties šiuo atveju pomirtinį pasaulį 
"už vandens" derėtų priskirti ne tiek konkrečiam laikotar- 
piui, kiek tam tikrai baltiškai tautai, genčių grupei, kuri 
turėjo gyventi arti vandens (jūrų, marių), be to, galbūt ilgą 
laiką kontaktavo su keltais. Tačiau atrodo, kad tokia tauta 
ar genčių grupė neišlaikė šio "už vandens" esančio pomir- 
tinio pasaulio įvaizdžio iki susidūrimo su krikščionybe, nes 
tokiose pasakose sukrikščionintų motyvų labai maža, o ir 
jos pačios labai įvairuoja; kaip atrodo, savo sakralinę reikš- 
mę tokie mitai prarado dar prieš krikščionybės įvedimą ir, 
ilgesnį laiką nebesureikšminami, nusmuko pasakų lygme- 
nin. 

Drauge tenka apgailestauti, kad archeologinėje literatū- 
roje dar nėra pakankamo aiškumo dėl laidojimo vandenyje. 
Matyt, šios pomirtinio gyvenimo "už vandens" sampratos to- 
limesnis tyrimas priklausytų archeologams. 


Vertikalus kelias į požemius. I. 


Lietuviams žinoma pasaka apie našlaitę, įstumtą ar įk- 
ritusią į šulinį ir ten atradusią kitą pasaulį - LPK 480. Jis 
apibūdinamas kaip "kitas svietas" (LTR 10 b /135/), "antras 
svietas" (LTR 462 /438/), "žalia pieva" (LMD I 133 /172/), 
"graži pieva" (EDS 204), "gražus sodas", "laukas", "daržas" 
(Seselskytė, 1985, 68). Bemaž visuose pasakos variantuose 
minima, kad, eidama toliau, našlaitė užeina obelį ar kriau- 
šę, kurią, tos paprašyta, nukrečia, krosnį, prašančią ją pa- 
kurti (arba duoną krosnyje, prašančią ją iškepti), karvę, ku- 
ri prašo ją pamelžti. Atlikusi šiuos darbus, našlaitė prieina 

"gražius rūmus", "didelį dvarą" arba "trobelę" (Seselskytė, 

1985, 68), kur sutinka bobą, bobelę troboje (LTR 462 /438/; 
LMD I 133 /172/), raganą su labai ilgu dančiu (LTR 449 b 
/105/), "seną bobą su ilgais dantimis", "vieną moteriškę" (Se- 
selskytė, 1985, 65). Kitose pasakų versijose tai gali būti se- 
nelis (LTR 10 b /135/; EDS 204; žr. Seselskytė, 1985, 75). 
Podukra atlieka jai užduotus darbus (dažniausiai ūkinius, 
nors senelis dažnoje versijoje prašo paganyti jo aveles) ir už 
tai ragana (boba, moteriškė) gausiai ją apdovanoja - apipila 
"aukso lietumi" (LMD I 133 /172/, LTR 449 b /105/...), po 
kurio podukra "visa stoja auksinė", "apkimba auksu", "grįžta 
namo auksuota sidabruota" arba ji podukrai padovanoja 
auksinę ritę, "aukso ožį", "daug pinigų, aukso ir kitų daiktų" 
(Seselskytė, 1985, 76-77). 

Šiai pasakai tyrinėtojai skyrė nemaža dėmesio (Vėlius, 
1979, 96-97; Seselskytė, 1985, 64-81; Vėlius, 1987, 172 ir t.). 
Nesyk tariama, kad podukra patenka būtent į mirusiųjų pa- 
saulį (Seselskytė, 1985, 68 ir t., plg. Kerbelytė, 1986, 63). 

N. Vėlius, atsekdamas šioje pasakoje vaizduojamą mi- 
rusiųjų pasaulį ir nagrinėdamas ją kitų pasakų kontekste, 
išskiria avių, kaip mirusiųjų, vaizdinį bei su velnio sfera 
sietinus raganos ar senelio vaizdinius (Vėlius, 1979, 96; Vė- 
lius, 1987, 172; žr. Seselskytė, 1985, 81). 

Pažymėtina, kad podukra į "aną pasaulį" patenka pro 
šulinį, būtent jis sujungia dvi skirtingas erdves. Kitose tau- 
tose tai gali būti ir "pelės urvelis", upelis, šaltinis, upė, eketė 
ir pan. (Seselskytė, 1985, 67-68). Tai, matyt, reliktas iš tų 
laikų, kuomet bendraeuropietiškoje sąmonėje mirusiųjų pa- 
saulis įsivaizduotas "už vandens" - tuo aspektu lietuvių pa- 
sakos šulinys nurodo į mirusiųjų pasaulį (Vėlius, 1979, 96; 
Vėlius, 1987, 172), plg. "peklos" sutapatinimą su šuliniu 
(LTR 10 b /128/). Išties, podukros "nuskendimas" pamatuo- 
tai gali būti gretinamas su kadaise lietuviams ar kitiems 
baltams būdingu laidojimu vandenyje. Pažymėtinas moty- 
vas, kurio aptarimui, tiesa, reikėtų ištisos studijos - vienoje 
lietuvių pasakoje Žmogus, gavęs algą už išdirbtus metus, 

įmeta ją į šulinį "Dievui ant apieros" (LMD I 314 /4/). Pa- 
našus tikėjimas XVII a. užrašytas Latvijoje - latviai, lauk- 
dami lietaus, mesdavo į šulinį dovanas (Mannhardt, 1936, 
489). "Šulinio" vaizdinys galbūt nurodytų kelio į požeminį 
mirusiųjų pasaulį variantą; galimas dalykas, jog tiek "ver- 
tikaliu", tiek ir "horizontaliu" keliu buvo atkankama į tą patį 
pasaulį, kurio griežtąja prasme negalima įvardinti "pože- 
miniu": senosios - tarp jų ir lietuvių - kosmologijos žinojo, 
kad pomirtinis pasaulis, esąs po žeme, sferoms (ar dangaus 
skliautui) sukantis, nakties metu atsiduria virš žemės. Į tokį 
pasaulį galima nusigauti tiek keliaujant vertikaliai "apa- 
čion", tiek keliaujant "už" horizonto linijos, - skiriasi tik ke- 
liai, o ne pats tikslas. 

Pasaka apie podukrą nėra sukrikščioninta. Matyt, joje 
sutinkami motyvai senosios lietuvių religijos sandūros su 
krikščionybe metu jau nebebuvo aktualūs, t.y., tuo metu lie- 
tuviai panašaus pomirtinio gyvenimo įvaizdžio jau nebetu- 
rėjo. Tikriausiai anksčiau lietuvių žinotas pomirtinio gyve- 
nimo "už pasaulio ribos“, "požemyje" ar "už vandens" 
įvaizdis buvo artimesnis pasakoms LPK 472, LPK 730 ir 
kitoms, aptartoms anksčiau. 

Antra vertus, pasaka apie podukrą nurodytų į vieną, 
dar tik besimezgančią problemą, kurios spręsti autorius kol 
kas nesiryžta. Aukščiau, kalbant apie tikėjimus metempsi- 
choze, pastebėta, kad po mirties į vandens paukščius - an- 
teles, gulbes - virsta daugiausia moterys. Pasakoje apie po- 
dukrą irgi kalbama apie "paskendimą", "perėjimą už 
vandens" - ir jos herojė visuose variantuose bus tik mergai- 
tė. Tuo metu į pragarą vyksta vien tik vyrai. Gal perėjimas 
'už vandens" - specifinis moterų pomirtinis likimas? 

Tačiau įmanomas ir kitoks aiškinimas, būtent, kad 
pasakos apie moterų ir mergelių virtimus bei pasaka apie 
podukrą priklausė tokiai kultūrai, kurioje vyravo moterys, - 
tad jos dažniausiai ir tapdavo pasakų herojėmis. Turint 
omenyje ypatingą rekonstruojamos matriarchatinės kultū- 

ros archaiškumą, netektų stebėtis, kad pasakos, kuriose į 
pomirtinį pasaulį keliauja moterys, pasižymi ypač archaiška 
pomirtinio pasaulio samprata. 

Šis klausimas kol kas lieka atviras. 


Vertikalus kelias į požemius. II. 


Pasakoje apie podukrą našlaitė nesutinka nei velnių, nei 
specifinių pragaro vaizdinių, o sakmėje "Muzikantas įkren- 
ta pragaran" (LPK 3279) jų bus apstu. Joje pasakojama 
apie herojų - muzikantą, per atsivėrusią ant nedoro pono 
kapo skylę nusileidžiantį žemyn ir tokiu būdu patenkantį į 
pragarą. Muzikantą bedugnėn leidžia krepšyje, arba jis pats 
leidžiasi virve. Paprastai tokia kelionė trunka ilgai - ketu- 
rias dienas ir naktis (LTR 552 /909, 910/), parą (LTR 368 
/2/), šešis mėnesius, o pragaras pasiekiamas tik septintąjį 
(LTR 368 /117/), septynis mėnesius (LTR 368 /3/). Netgi ilgai 
leidęsis, muzikantas, nupjovęs virvę, krenta tris dienas ir 
tris naktis. Beje, kaip vėliau pasirodys, šį kelią atgal, tik jau 
velnio nešamas, muzikantas įveiks per vieną minutę (LTR 
425 a /107/), kitur sakoma, kad muzikantą "velnias kaip vie- 
sulas" išneša į žemę (LTR 337 /29/). Tiesa, kartais muzikan- 
tas tiesiog eina į pragarą pėsčias (LTR 368 /256/). Apačioje 
muzikantas išvysta "tokį pat pasaulį kaip ir žemėje“, velnius, 
pasikinkytu ponu vežančius kelmus (LTR 368 /117/, LT IV 
498-499). Mato nusidėjėlius, degančius ugnyje (LMD I 481 
/1/, 1 1548 /1/; LTR 364 /20/...), tradicinius velnio, smalos, 
kankinimų vaizdinius (LTR 425 a /107/, 364 /20/, 337 /29/). 
N. Vėlius pastebi, kad nesyk pragaran patekę ponai ir kiti 
nusidėjėliai šioje sakmėje patenka į maždaug tokį pragarą, 
kokį aprašo senieji lietuviški krikščioniškieji raštai (Vėlius, 
1987, 182). Žinoma, šios sakmės substratas greičiausiai yra 
senesnis, ir, kaip toliau nurodo N. Vėlius, tikriausiai jis ga- 
lėtų sutapti su tiek šioje sakmėje, tiek kitose pasakose 
dažnai sutinkamu ponų, paverstų į arklius ir dirbančių sun- 

kius darbus, vaizdiniu. 

Tačiau, kita vertus, įsidėmėtina, kad pasakose aptinka- 
mo vandens, kaip ribos tarp gyvųjų ir mirusiųjų pasaulio, 
šioje sakmėje nėra - muzikantas paprastai leidžiasi per atsi- 
vėrusią kape skylę. Turint omenyje pasakoje apie podukrą 
minimą vertikalų kelią į požemiuose esantį "kitą pasaulį", 
galima manyti, kad toks "požeminio" pomirtinio pasaulio 
įvaizdis kadaise buvo žinomas, tačiau arba nebuvo popu- 
liarus, arba su laiku primirštas, - šiaip ar taip, tokių "ver- 
tikalaus" kelio vaizdinių lietuvių tautosakoje yra mažiau, nei 
"horizontalaus", be to, "horizontalaus" kelio gale sutinkami 
vaizdiniai panašūs į "vertikalaus" kelio pabaigoje aptinka- 
mus. Atrodo, kad lietuviai "požeminio" pasaulio vaizdinių 
turėjo daug mažiau nei "už pasaulio ribos" esančio. Be to, 
daugiausia krikščionybės įtakos patyrė tos pasakos, kuriose 
kalbama apie "horizontalią" kelionę į pragarą - ar jis būtų 
"už vandens", ar kažkur toli: būtent tokių kelionių gale su- 
tinkami velniai, kankinantys ponus, įgavusius arklių pavi- 
dalą. Sakmė "Muzikantas įkrenta pragaran" kaip tik yra pa- 
veikta "užpasaulinio" pomirtinio gyvenimo sampratos. Tai 
rodytų, kad krikščionybės susidūrimo su senąja lietuvių re- 
ligija laikotarpiu pastarojoje daug aktualesni buvo pomir- 
tinio pasaulio, esančio ne kažkur toli, bet žemės paviršiuje 
vaizdiniai. Net jeigu herojus keliauja į tarsi "po žeme" esantį 
pragarą, jis įeina į kalno vidų: tokiu būdu toks pragaras yra 
ne "po žeme", o greičiau - "po kalnu" - taigi, vis dėlto ant 
žemės paviršiaus. 

Indoeuropiečių tautoms tikriausiai gerai žinomi pože- 
minio pomirtinio pasaulio vaizdiniai, lietuvių tikėjime, bent 
lizuojami, bet tai nereiškia, kad jie nebuvo žinomi lietuvių 
protėviams baltų protautės laikais ar dar seniau. 

"Užpasaulinės" sritys 


Kelias, kurį keliaujantis į pragarą turi įveikti, gali, kaip 
jau pastebėta, vesti tiesiai "peklon", be ypatingų kliūčių, - 
tačiau žymus tautosakos sluoksnis kalba apie "už vandens" 
esantį pomirtinį pasaulį. N. Vėlius tokį pasaulį mano buvus 
įvardintą "paskandų" terminu (Vėlius, 1986, 36). Šis žodis 
lietuvių kalboje gali reikšti tvaną, patvinimą, nuskendimą, 
galiausiai - pragarą. ("Paskiria jį amžinoms paskandos kan- 
čiomus", "Koks čia gyvenimas - tikra paskanda" - LKŽ IX, 
479). Ankstyvojoje religinėje lietuvių literatūroje sutinkama 
"paskanda", kaip pragaro atitikmenys (Zinkevičius, 1988, 
171, 245, 2763). "Paskanda" taip pat buvo suvokiama ir "pra- 
žūties", "prapulties" prasme - sakoma: "dingo kaip į vandenį" 
- "pražuvo"; arba pažymėti tvanui - "Nojaus paskanda" 
(DSPO, 165). E. Fraenkelis pateikia tokias "paskandos" rei- 
kšmes - "Uberflūtung, Sintflut, ewige Verdammnis", kildin- 
damas šį žodį iš "paskandinti" - "versenken, verdammen" 
etc., t.y. - skęsti (Fraenkel, 1962, 544). V. Toporovas ter- 
minus "svieto paskanda", "amžina paskanda" supranta kaip 
"svieto pražuvimą" (Toropos, 1975, 170-171). Tad "paskan- 
da" apima gan platų semantinį lauką, daugiausia pabrė- 
žiant "pražūties" aspektą, ir, galimas dalykas, šiuo žodžiu 
kadaise buvo įvardijan.as tam tikras pomirtinio gyvenimo 
įvaizdis senojoje lietuvių religijoje, tikriausiai turėjęs gan 
neigiamą atspalvį. Galbūt ta erdvė buvo įsivaizduojama 
drėgna, plg. posakį "blogus raštus skaito - po peklą braido" 
(LTR 552 /1050/) bei kai kuriose pasakos LPK 472 versijose 
aptinkamą pragaro, kaip ežero, vaizdinį (EDS 229-230, 236- 
238, plg. 230-236). 

Pats lietuvių "pragaras", matyt, yra išvestinis žodis, savo 
meto naujadaras, pažymintis amžinos kančios vietą, kur pa- 
smerktos sielos kenčia ugnies kančias - plg. prūs. gorme - 
"karštis", plg. liet. garmaliuoti - "virti", "be tvarkos judėti, 
zuiti', garma - "ėdrūnas" ir pan. Galbūt iš tos pačios šaknies 


108 


kilęs ir germanų vardas (žr. Tornopos, 1979, 276-280, plg. 
LKŽ X, 499-500). "Paskandų" terminas vargu ar tiko krikš- 
čioniškojo pragaro įvaizdžiui nusakyti, o požeminio pomir- 
tinio pasaulio termino, nesant ir atitinkamo įvaizdžio, kaip 
regis, nebuvo. Priešingu atveju, tokio požeminio pasaulio 
įvardijimą būtų perėmusi krikščionybė, kaip ji perėmė ir 
Dievo bei Velnio vardus. Netiesiogiai tą liudija ir liet. skoli- 
nys "atklanės" (iš lenk. otchlan), apibūdinantis vietą, kurion 
eina nekrikštytų vaikų ar teisingai gyvenusių nekrikščionių 
vėlės (Fracakel, 1962, 21), bei plačiai žinomas žodis "pekla" 
(iš lenk. pieklo). 

Vis dėlto atrodo, kad iš gausybės ligšiol nagrinėtų už- 
pasaulinio pomirtinio gyvenimo vaizdinių lietuviams bene 
geriausiai buvo žinomi gyvenimo "už vandens" (paskandų) 
ir "už pasaulio ribų" įvaizdžiai. Jų tarpusavio santykį aiški- 
nantis, reiktų grįžti atgal ir prisiminti archaiškiausius "už- 
pasaulinio" pomirtinio gyvenimo įvaizdžius. 


Tikėjimų "užpasauliniu" pomirtiniu gyvenimu baltuose 
sklaida 


Pirmas tikėjimų "užpasauliniu" pomirtiniu gyvenimu 
lygmuo 

Mėginant suvokti pomirtinio pasaulio sampratos raidą, 
tektų pripažinti, kad bene pirmuosiuose, iš tikėjimų metem- 
psichoze kilusiuose, pomirtinės erdvės vaizdiniuose gyvu- 
liais virtę mirusieji atsiduria kažkur "už vandens" esančiose 
žaliose, sodriose pievose. Jos galėjo plytėti tiek horizontalio- 
je plokštumoje, kažkur toli, tiek, visiškai įtikėtina, šiame 
laikotarpyje ėmė rastis ir "anapusinių" ganyklų, kuriose ga- 
nėsi gyvuliais virtę mirusieji, įvaizdis. Šis tikėjimo pomir- 
tiniu užpasauliniu gyvenimu lygmuo tebebuvo stipriai vei- 
kiamas tikėjimo metempsichoze. Mirusieji virsdavo 
gyvuliais nebūtinai negrįžtamai - po tam tikro laiko jie vėl 
galėjo Žemėje virsti žmonėmis. Tai tikėjimo metempsichoze 

apogėjus, savita, ištobulinta sistema. Joje tikėjimas metem- 
psichoze nukrypsta kiton pusėn, nei sakysime, indų tikėji- 
me. Išliekant įsikūnijimų ciklui, pomirtinis likimas jau per- 
keliamas į kitas erdves. Atrodytų, šiame lygmenyje reikėtų 
ieškoti pomirtinio gyvenimo valdovo vaizdinio šaknų. Tai 
piemuo, ganytojas, dievybė, tikriausiai artima lietuvių vel- 
niui, kartu su savo globojamais gyvuliais-mirusiaisiais per- 
keliama anapus. 


Antrasis tikėjimų "užpasauliniu" pomirtiniu gyvenimu 
lygmuo 

Iš tikėjimo sielų keliavimu pančių vaduotasi su dideliu 
vargu ir labai pamažu. Sovijaus reforma, brendusi jau pir- 
majame tikėjimo "užpasauliniu" pomirtiniu gyvenimu lyg- 
menyje, vis dėlto, kaip regis, buvo vienkartinis įvykis, kuris 
pagrindė vien tik galimybę patekti į pomirtinį pasaulį ir ne 
išsyk palietė visus žmones. Sovijaus atrastas kelias dar ne- 
buvo įprastas ir naujas pasaulis dar nebuvo apgyvendintas. 
Su Sovijaus reforma galima būtų sieti mėginimą įtvirtinti 
tikėjimą į Žmogaus gyvenimo tęstinumą antropomorfiniu 
pavidalu, bet reikia turėti omenyje, kad greta ilgą laiką eg- 
zistavo ir pirmasis lygmuo, pagal kurį mirusieji tebevirs- 
davo gyvuliais ir pan. Kiek galima spręsti, Sovijaus atrastas 
pasaulis - tas pats, į kurį lietuvių sakmėse bei pasakose 
nusileidžiama, keliaujama pėsčiomis ar važiuojama vežėčio- 
se (vėlesnė modifikacija). Lietuviams šis mokymas, matyt, 
buvo gan artimas. 


Trečiasis tikėjimų "užpasauliniu" pomirtiniu gyvenimu 
lygmuo 
Chronologiškai jis vėlesnis už pirmąjį, tačiau trečiojo 
lygmens santykis su antruoju neaiškus. Galbūt jis vystėsi 
paraleliai, atskirose gentyse, o gal ir tų pačių genčių kon- 
tekste galėjo sugyventi skirtingi mokymai. Šiame lygmenyje 
ypatingai pabrėžiama vandens riba tarp gyvųjų ir mirusiųjų 

pasaulio. Jame tikriausiai išliko ir požeminio pomirtinio gy- 
venimo įvaizdis. Šiame sluoksnyje atsiranda ir keltininkas, 
perkeliantis mirusiuosius per vandens kliūtį - jis, kaip rodo 
paralelės graikų, etruskų, romėnų mitologijose, būdingas ne 
vienai ide. tautai ir turėtų būti atsiradęs vienoje iš ide. ben- 
drumo pakopų. Galbūt kadaise lietuvių protėviai (baltai) 
žinojo ir Laimingųjų salų įvaizdį, lietuvių tikėjimuose iš- 
likusį pasakoje LPK 461. Čia specialių tyrimų pareikalautų 
ir galimos tokios sampratos sąsajos su atitinkamais keltų ir 
graikų įvaizdžiais, slavų ir germanų papročiais mirusiuo- 
sius laidoti laivėse. "Už vandens" plytintį mirusiųjų pasaulį, 
galimas dalykas, pasiekdavo vandenyje laidojami mirusieji. 


Ketvirtasis tikėjimų "užpasauliniu" pomirtiniu gyvenimu 
lygmuo 

Jame ankstesnės pomirtinio gyvenimo "už pasaulio ri- 
bų“, "už vandens" sampratos susiduria su nauja pomirtinio 
gyvenimo samprata - dangiškąja. Šiuo atveju nesvarbu, ar 
tokią sampratą atneša krikščionybė, ar ji susiformuoja irs- 
tant senajai religijai. Tačiau pomirtinis gyvenimas už ho- 
rizontalių (ar infernalinių) ribų įgauna neigiamą atspalvį ir 
tampa pomirtinio atpildo blogiesiems ir nedorėliams vieta. 
Atitinkami procesai vyko ir anksčiau: taip blogų mirusiųjų 
pomirtiniu likimu tikėjimo metamorfoze nykimo laikotarpiu 
būdavo laikomas įsikūnijimas į tam tikrus gyvūnus, kuris 
buvo vertinamas kaip neigiamas, pomirtinis likimas. Įsiga- 
lint tikėjimui "užpasauliniu" pomirtiniu gyvenimu, visi ne- 
dorėliai arba - kai kada - "drungnieji" ar nelaimėliai virsta 
gyvūnais, medžiais. Atėjus laikui, toks pats procesas pakei- 
čia ir horizontalaus ar infernalinio pomirtinio likimo samp- 
ratą: "už pasaulio ribos" arba "po žemę" imami talpinti ne- 
dorai gyvenę mirusieji. Anksčiau subtiliai skirti mokymai 
(antrasis ir trečiasis lygmenys) ima tarpusavyje lietis, at- 
siranda savotiška painiava, sudaranti sunkumų šiuolaiki- 
niam tyrinėtojui, bet ne to meto žmonėms: senesnioji pomir- 

tinio gyvenimo samprata, imta vertinti kaip pomirtinės bau- 
smės vieta, tampa antraeile, ir daugiau dėmesio skiriama ne 
jos lokalizavimo problemai, o toje vietoje patiriamos bau- 
smės savybių nusakymui.Tačiau daugiausia pastangų deda- 
ma dangiškajam pomirtiniam likimui suvokti bei iliustruo- 
ti. 


Penktasis tikėjimų "užpasauliniu" pomirtiniu gyvenimu 
lygmuo 

Jis jau ištisai persunktas krikščioniškais vaizdiniais, vis 
dėlto "uždėtais" ant senųjų substratų. Krikščioniškos litera- 
tūros ir ikonografijos įtakoje atgaivinami kai kurie senieji, 
jau į pasakas išvirtę mitai apie požeminį nusidėjėlių likimą. 
Vis dėlto lietuvių pasaulėžiūroje tiek velniai, tiek smalos ka- 
tilai bei pats pragaras mieliau talpinami žemės paviršiuje 
ar kalno viduje. Šiame sluoksnyje įvairiuose laikotarpiuose 
besišaknijantys motyvai ypač smarkiai susilieja tarpusavy- 
je, o velnias, dar ketvirtajame tikėjimų užpasauliniu pomir- 
tiniu gyvenimu lygmenyje įgijęs neigiamų bruožų (tokio pro- 
ceso pradžia, matyt, radosi dar tikėjimo metempsichoze 
nykimo laikotarpiu, kuomet velnio kontroliuojami gyvulių 
pavidalo mirusieji imti traktuoti neigiamai), krikščionybės 
įtakoje galutinai sutapatinami su piktąja dvasia. 

Taip pat ir senieji mitai, pasakojantys apie keliones į 
pomirtinį pasaulį ("pragarą"), savo metu buvę nelyginant 
vademekumai, savotiški lietuviškos "Mirusiųjų knygos" sky- 
riai bei puslapiai, kurių nuolatinis kartojimas paruošdavo 
žmones pomirtinei kelionei ir garantuodavo sėkmingą jų at- 
vykimą reikiamon erdvėn, liko tik paprasčiausiomis pasa- 
komis, kuo toliau, tuo labiau apipinamomis įvairiausiomis 
smulkmenomis, kintančiomis, įvedant naujus veikėjus, nau- 
jai pervardinant personažus, laisvai pinantis tiek senosios, 
tiek krikščioniškosios pasaulėžiūros elementams. 

IV. Dangaus Dievo kontroliuojamo "danguje", 
"ant kalno" esančio pomirtinio pasaulio 
įvaizdžiai senojoje lietuvių pasaulėžiūroje. 
Pomirtinio pasaulio "padangėse" problema. 


Aukščiau kalbėta apie horizontalia kryptimi keliaujant 
pasiekiamą pomirtinį pasaulį, kurio senesniu variantu galė- 
jo būti ir požeminė mirusiųjų karalystė. Šio kelio gale daž- 
niausiai aptinkamas velnias. Įtikėtina, kad tokio "už pasau- 
lio ribų" esančio pomirtinio pasaulio įvaizdis kadaise bal- 
tiškoje pasaulėžiūroje vyravo. Vis dėlto esama ir ženklių 
kitokio įvaizdžio pėdsakų. Pagrindinis jį išskiriantis moty- 
vas - Dangaus Dievo dominavimas tokiame pomirtiniame 
pasaulyje. Svarbu, kad tokiose pasakose greta Dievo valdo- 
mos mirusiųjų erdvės (ypač pasakoje LPK 472) pastebima 
ir ta, kurioje dominuoja velnias - tai rodytų, jog motyvų apie 
Dievo valdomą pomirtinį pasaulį radimosi metu buvo gerai 
žinomas nuo šios erdvės besiskiriantis velnio ir jam prik- 
lausančių mirusiųjų pasaulis. 

Dievo valdomo pomirtinio pasaulio samprata paskuti- 
niaisiais šimtmečiais iki Krikšto turėjo būti ypatingai suak- 
žiais dievų perkėlimo dangun procesas buvo ypač intensy- 
vus. Ugnies religijos sustiprėjimas, įžiūrimas baltų religinė- 
se reformose, religinį dėmesį koncentravo į dangų, tam tikra 
prasme atsiribojus nuo chtoninės religijos paveldo. Supran- 
tama, buvo ne kuriami nauji įvaizdžiai, o tiesiog "sudan- 
ginami" senieji, jau žinomi, taip pat aktualizuojant ir kitus, 
jau anksčiau žinotus, tačiau mitų periferijoje glūdėjusius 
įvaizdžius, susijusius su dangumi. 

Šitaip toliau bus suvokiami tam tikri pomirtinio pisau- 
lio bei jo prieigų vaizdiniai, įėję į platesnį Dievo valdomo 
pomirtinio pasaulio įvaizdį. Atskiri vaizdiniai (Kelio, Psi- 
chopompo ir kt.) radosi jau ankstyvuosiuose pomirtinio gy- 
venimo įvaizdžiuose ir dangiškojo pomirtinio gyvenimo sa- 


113 


mpraton jie įėjo kiek transformuoti, tačiau dar išlaikę ir 
savo senąjį pavidalą. Vis dėlto jie jau funkcionavo santyki- 
nai naujame įvaizdyje, todėl, senajai religinei sistemai sui- 
rus, tokie vaizdiniai mūsų dienas pasiekė "iškritę" nebe iš 
"užpasaulinės" pomirtinės karalystės įvaizdžio, o iš 'dangiš- 
kosios" mirusiųjų erdvės sampratos. Todėl tokių vaizdinių 
tyrimui galimi du keliai. Vienas - juos sklaidant, mėginti 
priartėti prie pamatinių, šiuos vaizdinius generavusių pro- 
vaizdžių. Tačiau tai didelės apimties atskirų studijų reika- 
las. Antras kelias - mėginti šiuos vaizdinius susieti paskuti- 
niojo juos apjungusio įvaizdžio rėmuose, nes, kaip minėta, 
jie mūsų laikus pasiekė būtent šiam įvaizdžiui subirėjus. 
Suprantama, šiuos vaizdinius analizuoti galima ir chtoninės 
religijos rėmuose - ir juose būtų galima surasti ir palydovo į 
an4 pasaulį, ir kelio motyvus: tokiu atveju jie nepernelyg 
pakistų. Vis dėltu, kadangi jau pasakyta, jog dangiškoji reli- 
gija apibrėžė vėlyvąjį baltiškųjų religijų tarpsnį, siekiant di- 
desnį dėmesį koncentruoti į vėlyvąją religinę sistemą, šie 
vaizdiniai bus aptariami jos rėmuose. Visa tai prisimintina, 
skaitant žemiau pateikiamą Dievo kontroliuojamo pomir- 
tinio pasaulio bei jį sudarančių vaizdinių analizę. 


Kelias 


Lietuvių raudos mini kelią, į kurį išsiruošia mirusysis. 
Su juo siejamas Aušros, ryto, užtekančios Saulės vaizdinys, 
priešingai "užpasaulinei" sferai būdingiems vakaro vaizdi- 
niams. Čia galima prisiminti ir papročius laidoti atitinka- 
mai ryte ir vakare. Raudose sakoma: "Jau aušrelė išaušo,/ 
Saulelė užtekėjo..." (TŽ 1 278), "Aušra aušrelė,/ Jau teka sau- 
lelė..." (TŽ I 295), "Aušrelė aušta, saulelė teka... čėsas keliau- 
ti tolimą kelelį į tavo tėviškėlę" (JLD III 1190/6; LT II 531). 
Kelias raudose dažnai minimas: "Mano dukrele/ Dukrele le- 
lijėle,/ Oi, tai palikai/ Rūtų darželį..." (LT II 520), "Motulė 
pasrengus/ Į didelę kelionėlę..." (LT II 520), "Tėvuli, iške- 

liausi/ Didelėn kelionėlėn..." (TŽ I 279). Pats mirusysis daž- 
nai vadinamas "keleiviu" - "nendznas keleivis“, išeinantis į 
didelį kelią (DŽT II 235), "keliauninkėliu" - "tėveli mano, 
keliauninkėli mano" (JLD III 1183/4), "vėlių sveteliu", "vieš- 
nele" - tai vardas, kurį žmogus gauna miręs; šis vardas kai 
kur siejamas su velionio, kaip pasiuntinio tarp gyvųjų ir 
mirusiųjų pasaulių, vaizdiniu (HeBckaa, 1982, 200). Ke- 
lias yra tolimas ir ilgas: "Motinėle, maža tavo sylelė, mažas 
tavo viekelis, tolima tavo kelionėlė..." (JLD III! 1178/7), mini- 
ma "didelė kelionėlė", "tolimas kelelis" (JLD III 1190/6,7; LT 
II 520, 531; TŽ I 281, 283, 294 ir kt.). Kur jis veda, daug maž 
aišku - tai protėvių kelias, vėlių kelias, bet raudose jis smul- 
kiau nenusakomas, jį išskirti siekiama daugiau apofatiniu 
metodu, parodant, kur tas kelias neveda: "Dzieduci mana, 
senuci mana, tai kur tu pasiruošęs:/ ar dzidzian kelianelėn, 
ar dzidzian kermošelin, ar švintant bažnytėlėn?" (Balys, 
1938, 178), plg. "Didelėn kelionėlėn.../ Į kurią šalelę?/ Oi ar į 
rytelius,/ Ar į vakarėlius,/ Ar į tą šalelę,/ Kur aukštas kalne- 
lis?" (TŽ I 294). 

Kelias - universalus vaizdinys, galintis tikti bet kokiam 
pasaulėvaizdžiui: ir šiandien sakoma "paskutinė kelionė" ir 
pan. (žr. Vėlius, 1977, 144 ir kt.). Tad ypatingų rezultatų iš 
Kelio semantinio lauko tyrinėjimo nėra ko tikėtis. Tačiau 
būtent dėl Kelio įvaizdžio universalumo galima jį nagrinėti 
bet kokiame kontekste: mirusiojo vėlė ar panirdama į van- 
denis, ar prasmegdama požemiuosna, ar kildama į dangų, 
privalėjo nueiti kelią, gyvųjų pasaulį atskiriantį nuo miru- 
siųjų karalystės. Išties, kelias gali tiesiog kilti į viršų, plg. 
paprotį ligoniui mirštant, lubose ties lova padaryti skylę, 
kad siela galėtų greičiau ir lengviau dangun nulėkti (Alsei- 
kaitė-Gimbutienė, 1943, 54). 

Kelio į pomirtinį pasaulį vaizdinys išlieka labai ilgai. 
Dar šiais laikais Pelesoje, kur šio krašto tyrinėtoja L. Nevs- 
kaja pažymi bemaž pilną Pelesos ir baltų laidojimo apeigų 
sutapimą - netgi frazeologijoje, - išlikęs archaiškas "kelio" 

vaizdinys (HeBckaa, 1980/1, 245 ir kt.). Lietuvoje laidojant 
stebima, kad nepalaidotų surištomis kojomis (Čilvinaitė, 
1943, 183): visa tai apspręsta tikėjimo pomirtiniu keliu, tu- 
rinčiu atitikmenis kitų ide. tautų pasaulėvaizdžiuose. Vo- 
kiečiai žino minėtą "keliavimą" atitinkančius "abspazieren', 
"ins Jenseits reiten" (Negelein, 1919, 123) - taip yra ir dau- 
gelyje kitų kalbų. Graikų laidojimo vietose randama molinė 
avalynė, kartais netgi po dvi batų poras - tad kelionė išties 
laukusi sunki; alemanų kapinynuose randamos keliauninkų 
lazdos, speciali avalynė dėta ir į skandinavų kapus - jų tikė- 
ta, kad mirusiajam teks eiti akmenuotu, dagiais apaugusiu 
keliu (II po, 1986, 50-59). Tiesa, kai kur tarp lietuvių išli- 
kę papročiai mirusiuosius laidoti basus - taip jie greičiau 
galėsią nubėgti į Dievo teismą (Čilvinaitė, 1943, 191). 

Pats iškeliavimas toli gražu nereiškia, kad mirusysis 
laimingai atkaks, kur jam skirta. Jį gali užpulti kitų mi- 
rusiųjų vėlės (Basanavičius, 1926, 15), jei mirusysis nesus- 
kumbamas priimti į gerųjų vėlių "lemtą pulkelį', jis gali būti 
piktų "vėlių pultas" (JLD III 1187/11). Taip tamsiosios mi- 
rusiųjų "dūšios" gaudo vietos neturinčias, tačiau šviesesnes 
nekrikštytų kūdikių dvaseles: "gaudo ir gaudo... po tamsy- 
bes, neduodamos nė kiek atilsio" (BVV 43). Dainoje sakoma, 
kad vėlė gali atsidurti ties užrakintais dangaus vartais, ant 
kurių užkabinti "lenciūgai" (LTR 4893 /5/), dūšelė verkdama 
ieško "savo daiktelio“, o jos telaukia "peklos" vartai ir pei- 
liais, britvomis išklotas guolis (LTR 1018 /12/, 4157 /198/, 
plg. TD IV 134). | 

Vadinasi, tiek geri, tiek pikti mirusieji bent jau žengti 
pradeda vienu ir tuo pačiu keliu. Kelio vaizdinyje glūdėjo ne 
tik mirusiojo "išėjimas" pas protėvius, bet ir būdas "išstum- 
ti" mirųsįjį kuo toliau nuo gyvųjų. Kelias raudose mirusia- 
jam nuolat primenamas, jis išlydimas gana atkakliai, nors 
ir labai mandagiu būdu. Atrodo, kad mirusysis, išėjęs į ke- 
lią, jau neturi galimybės grįžti - net jei jam "anapus" ne- 
siseka, niekur nė nenumanoma galimybė ne stoiškai kęsti 

anapusines bėdas, o mėginti grįžti į žemiškąjį pasaulį ir čia 
ieškoti prieglobsčio... Būtent dėl to raudose taip dažnai mi- 
nimas kelias - gyviesiems svarbiausia buvo išvengti mirusio- 
jo pasilikimo netoliese. Žemėje pasilikdavo tik tie mirusieji, 
kurie dėl vienų ar kitų sumetimų nežengdavo į kelią. Apskri- 
tai kelio vaizdinys nurodo jau pasibaigusią tikėjimo metem- 
psichoze ar reinkarnacija epochą, jis jau sąlygoja transcen- 
dentinio pasaulio įvaizdį. 

Paminėtinos paralelės tarp lietuvių raudų ir Irano arijų 
sakralinių tekstų, pasakojančių apie mirusiojo išvykimą: 
plg. "Aušrelė aušta, Saulelė teka..." (JLD III 1190/6 ir kt.) ir 
"Aušta Aušrinė...kopia..Mitra, Saulė teka" (Guntert, 1923, 
401). Matyt, tokie sakralinių tekstų sutapimai neatsitikti- 
niai, o šaknijasi ide. provaizdžių komplekse. Apskritai lietu- 
vių dainose auštančios aušrelės ir tekančios Saulės vaizdin- 
iai artimai siejami su mirtimi (LLDK VI 991). Jei besi- 
leidžianti Saulė nurodytų į chtoniškąjį mirusiųjų pasaulį 
(kaip ir atitinkamas paprotys laidoti vakare), tai tekančios 
Aušrinės bei Saulės vaizdiniai, kaip ir paprotys laidoti ryte, 
jau sąlygotų dangiškąjį mirusiojo kelią, kuriame mirusysis 
keliauja drauge su Saule. 

Kaip minėta, kelias niekur nėra smulkiau nupasakoja- 
mas, jis tepaminimas vienu dviem žodžiais (Ilporn, 1986, 
48). Tačiau svarbiausieji įvykiai prasideda kelyje. Juk "Rig- 
vedos" himne laidotuvių laužui sakoma, jog mirusysis "Kuo- 
met išvyks jis į šį kelią, vedantį iš gyvenimo,;/ Tai taps jis 
pavaldus dievams" (cit. iš PB 200). 


Psichopompas ir pomirtinio pasaulio "padangėse" problema 


"Dievai netrunka šia savo teise pasinaudoti. Lietuvių 
tautosakoje teigiama, kad mirusįjį turi "...šviesa pasitikti 
ant kelio viečnasties ir ten nuvesti, ant ko yra anas Žmogus 
užsidirbęs" (DSPO 145). Tačiau šis "Life after life" nuotaiko- 
mis nuspalvintas pastebėjimas lietuvių tautosakai apskritai 

nėra būdingas. Paprastai mirusįjį pasitinkančios būtybės 
įvardijamos angelais ar velniais. Lietuvių tautosakoje vel- 
nias dažnai prisistato prie mirštančio žmogaus, neša jį į 
pragarą (Vėlius, 1987, 162). Tačiau dažnai greta velnio ini- 
nimi Žmogaus myrio metu dalyvaujantys angelai (LPK 808: 
LTR 368 /238/, 462 /190/; LMD I 324 /3'. žr. BLV...), angelas 
ar angelai teisaus Žmogaus ar vaikelio dūšią“ neša į dangų, 
plg. "Po Būbelio mirties atėjo angelas ir nunešė jį į dangų" 
(LTR 370 /310/, plg. LMD I 324 /3/). Tuo metu jie kartais 
grumiasi su velniais (LTR 462 /98/) juos nugindami (LMD I 
324 /3/). Netikėtai pasirodo, kad žm ogų į padanges gali nešti 
velnias, plg. palinkėjimą "Kad tave velnias nuneštų į pa- 
danges" (Lebedys, 1956, 356-357, plg. Balys, 1937, 167). Yra 
ir daugiau tokių "nešimo" atvejų: "Nutarabanijo kaip velnias 
dūšią per kalną", "Lekia kaip velnias dūšią pagavęs", "Neša 
kaip velnias griešną dūšią" ir Kt. (Vosylytė, 1977, 222-223). 
Kartais šis personažas pakeičiamas, galbūt sakytojui ėmus 
nesuprasti, kaip velnias pali tampyti "dūšią" į kalną ar po 
padanges, kur, rodosi, jam visai ne vieta. Viename užkal- 
bėjime sakoma: "Trys angelai pro (per) devynis kalnus...“ 
(LT V 905; BLMM 532). Kitur tariama: "Kad tave Perkūnai 
per devynis kalnus neštų" (Balys, 1937, 165). 

Į velniui priskiriamą gebėjimą skristi atkreipia dėmesį 
N. Vėlius (Vėlius, 1987, 69-72) - jo pastebėjimu, velnias, nors 
ir būdamas perdėm žemiška būtybė, yra susijęs su atmos- 
fera, ypač - žemutiniais jos sluoksniais (Vėlius, 1987, 69). N. 
Vėlius pastebi, (naudojuosi žodine informacija), kad "pa- 
dangės" toli gražu nereiškia dangaus", t.y., velnias, nešda- 
mas dūšią į "padanges", paties "dangaus", kaip regis, nepa- 
siekia. Gali būti, 'padangėse" yra tam tikra velnio dominija, 
netapatinama su "dangumi" ar pomirtiniu pasauliu, esančiu 
"ant kalno". Taip pietvakarių slavams žinomos samovilos, 
galbūt kildintinos iš mirusiųjų vėlių, stato pilis ne danguje 
ir ne žemėje, o po debesimis ar debesyje (Basanavičius, 
1921, 25-26). Čia prisimintinas lietuvių užkalbėjimas, skir- 


118 


tas lietaus debesiui nuvyti: "Debesėli, pragarėli, gudų šalin, 
gudų šalin!" (BLMM 145). Chtoniškojo "pragaro" termino 
taikymas danguje slenkančiam debesėliui nėra kas netikėto. 
Galimas dalykas, savo metu, įsigalint dangiškajai religijai, 
netgi požeminis pragaras buvo "kilstelėtas" viršun. Taip 
tarp Malalos kronikos intarpe išvardijamų lietuvių dievų 
netgi turintys aiškių žemiškų bruožų jau yra "įkelti" dangun. 
Taip ir skandinavų mitologijoje Valhala, kaip dangiškoji 
mirusiųjų buveinė, kaip regisi, palyginus vėlai atsiskyrė nuo 
požeminio mirusiųjų pasaulio - Hel (MeseTunckHA, 1987, 
212). Tačiau čia aptariamoje lietuvių pasaulėžiūroje tikriau- 
siai aptinkamas atskiras pomirtinio pasaulio lokalizacijos 
atvejis - "padangėse". Jis sietinas su velniu, kuris šįsyk apsi- 
reiškia lietuvių mitologijos tyrinėjimuose menkai tenagrinė- 
tu "atmosferiniu" savo aspektu, kurio, pasiremiant N. Vė- 
liaus "chtoniškumo" koncepcija, ko gero nereikėtų suprie- 
šinti "žemiškajam". Pasak N. Vėliaus, "chtoniškasis" pasau- 
lis apima ne tik "žemiškąją", bet ir "'užpasaulinę" erdvę; t.y., 
velnias iš principo esti tokiame transcendencijos lygmenyje, 
iš kurio jis gali vienodai reikštis tiek žemėje, tiek ore ar 
požemiuose. | 

Prie "padangių" sampratos dar teks sugrįžti; tačiau ta- 
me pačiame kontekste galima aptikti ir aiškiomis psicho-- 
pompo savybėmis pasižymintį velnią ar jam artimą dievybę. 

Taip, užkalbant nuo kraujo bėgimo, sakoma: "Valiuli, 
dievuli, kraują sutūrėk, dūšios iš kūno nevaryk, kad su 
krauju nebėgtų, kūno vieno nepaliktų. Per kietą akmenėlį, 
per aukštą ąžuolėlį, Valiuli dievuli, kraują įsakau, kraują 
gyslose sulaikau" (TŽ IV 504; TL V 899). Užkalbėjimuose 
paprastai kreipiamasi į tą dievybę ar demoną, kuris globoja 
atitinkamą sferą ir šiuo konkrečiu atveju gali geriausiai pa- 
dėti. Bėgant kraujui ir baiminantis, kad drauge su juo neiš- 
bėgtų ir siela, kreipiamasi tiesiog į sielos (vėlės) palydovą, 
psichopompą, kurio valioje yra sielos iškėlimas iš kūno. Pri- 
simintina mįslė "Kuo vardu dievas? - Valys (jis būtent pras- 

tą ir karalių suvalo)". (Lebedys, 1956, 486-487). Galbūt už- 
kalbėjime minimi ąžuolėlis ir akmenėlis turi ryšį su sielos 
perkėlimo keliu (plg. "kaip velnias dūšią per kalną"), be to, 
žinoma, kad žemiškąją ir dangiškąją sferas senuosiuose įva- 
izdžiuose jungia Pasaulio medis, čia įvardijamas ąžuolėliu. 
Įdomu, kad ši vieta tautosakoje varijuoja, sielos palydovas 
įvardijamas tai angelu, tai velniu, Valiu, Valiuliu - pastara- 
sis vardas gal ir reikštų lietuviškąjį psichopompą. Galbūt 
dėl panašaus sąskambio (Valys - velnias) tautosakoje ir 
atsiranda tam tikra painiava: velnias kartais atrodo esąs 
bent dviejų rūšių, nes šalia "žemiškojo" velnio yra ir velniai, 
sutinkami ore bei padangėse, dažnai turintys ryškius psi- 
chopompo bruožus. Kaip minėta, velniai kartais įsivaizduo- 
jami kaip skraidančios būtybės. "Biesai" ant Šatrijos gali 
sugadinti gerą orą - kai virš kalno kaupiasi miglos, žmonės 
sako, kad tai "biesai" peilius ir "videlčius" galanda - bus 
"nepagada" (TD III 55). Velnius, esančius ore, mini sakmė, 
teigianti, jog Dievui išmetus velnius iš dangaus, vieni nu- 
krito ant žemės, kiti liko kabėti ore (Balys, 1937, 154) - taigi, 
būtų bent dvi velnių rūšys, kurių viena priklauso oro sferai. 
Saulei užtemus, žmonės sakydavo, kad tai velniai ją pri- 
dengia (BLTS II 45-46, Balys, 1951, 14; Balys, 1966, 50). 
Tačiau ši užsimezgusi prieštara, kaip minėta, gali būti pa- 
aiškinta velnio "chtoniškumu" plačiąja prasme. Galbūt šią 
velnio prigimtį užmiršus, ir atsirado velnių skirstymas, dar 
netapęs aiškia sistema, tačiau realiai funkcionuojantis. 

Štai vėl priartėjome prie "padangių" problemos, kurią 
dabartiniame mitologijos tyrimų etape tenka spręsti drauge 
su psichopompo klausimu. Lietuviai kai kur Grįžulo ratus 
laiko sulūžusiu "Antikristo" ar Liucipieriaus vežimu (Balys, 
1951, 16). Padavimai apie juodąjį magą Tvardovskį vėl pri- 
mena velnią, kaip būtybę, nešančią sielą padangių keliu: 
"„„sakoma, kad Mėnulyje matosi pakibęs Tvardauskas. Jis 
buvo pardavęs velniui savo sielą, bet visokioms gudrybėms 
mokėdavęs išsisukti, kai pagaliau velnias jį sugriebęs nešė 


120 


pragaran, jis užsikabinęs už Mėnulio ir pradėjęs giedoti 
Marijos giesmę, tada velnias nebegalėjęs jo toliau nešti ir 
palikęs ant Mėnulio" (Balys, 1951, 11). Jei velnias būtų ne- 
šęs Tvardauską į požeminius pragarus, t.y., jei ši legenda 
būtų atsiradusi pseudokrikščioniško mąstymo pagrindu, 
vargu ar pavyktų suvokti, kodėl velnio kelyje pasirodė Mė- 
nulis. Šiuo atveju greičiau tektų kalbėti apie "padanges". 
Įdomu, kad bendrojoje ide. tradicijoje Mėnulis čia kaip tik 
vietoje. Irano arijai žino tris sielos žingsnius pomirtiniame 
kelyje: pirmuoju siela įveikia erdvę nuo žvaigždžių iki Mė- 
nulio, antruoju - nuo Mėnulio iki Saulės, trečiuoju - nuo 
Saulės iki aukščiausiojo dangaus, Zaratustros karalystės 
(Guntert, 1923, 402; Lommel, 1930, 191). Trijų žingsnių tra- 
dicijai galima būtų priskirti pasakas, kuriose mergaitė kelio 
pas savo dingusį vyrą klausia Mėnesio, žvaigždės, Saulės 
(LTR 370 122/, plg. LMD I 133 /173/). Pažymėtina, kad lie- 
tuvių tikėjime Mėnuo priklauso žemiausiai sferai. Galbūt 
"trijų žingsnių" pėdsakai išlikę trijose "godelėse", išsakomo- 
se Vakarinei Žvaigždelei (Balys, 1943, 4). Įtikėtina, kad pa- 
davimuose apie Tvardauską rado atgarsį užmirštas senas 
mitas, pasakojęs apie kažkokio pikto burtininko kelionę, su- 
stabdytą prie Mėnulio vartų. 

"Padangės", į kurias velnias gabena mirusiuosius, ma- 
tyt, ir būtų sietinos su žemąja, Mėnulio, sfera lietuvių tradi- 
cijoje. Tvardauskui dar pavyksta jos išvengti: jis užsikabina 
už Mėnulio ir šaukiasi Marijos. Atrodytų, kad šiuo atveju 
velnio tikslas galėjo būti antroji Mėnulio pusė, arba erdvė 
"už" Mėnulio. Tvardausko maldos Marijai, ir būtent jai, mo- 
tyvas nėra atsitiktinis - lietuvių manymu, Marija stovi ant 
Mėnulio (BLTS II 50), t.y., tarsi "pamynusi" jį, o pačiame 
Mėnulyje liaudies fantazija įžiūri jo įtrauktą mergaitę, mo- 
terį su naščiais, Kainą, kibirais nešiojantį savo brolio krau- 
ją, arba nešantį ant pečių užmuštą Abelį ir beieškantį, kur jį 
paslėpti (BLTS II 49-50), - trumpai tariant, nieko gero. Ga- 
limas dalykas, kai kurie su Mėnuliu sietini burtai sąlygo- 

jami suvokimo apie Mėnulio ir velnio ryšį (MT I 152). Ta- 
čiau galima spėti, kad neigiamą pobūdį mitai apie Mėnulį 
įgavo santykinai vėlesniais (nors dar ikikrikščioniškais) lai- 
kais, kuomet išryškėjo su jais nesutampanti ir juos prano- 
kstanti dangiškoji vaizdinių sistema. Maldelės į jauną Mė- 
nulį (BLMM 17, 19-20), kurias J. Balys laiko labai archa- 
iškomis (Balys, 1943, 11), galbūt nurodo kadaise matytą 
Mėnulio ryšį su pomirtiniu gyvenimu, greičiausiai atitinka- 
nčiu "padanges". 

Kol kas tegalima pasakyti, kad lietuvių tautosakoje išli- 
ko velnio kontroliuojamo pomirtinio pasaulio - "padangėse" 
pėdsakai. Tačiau jie susipynę tiek su "padangių" kontekste 
funkcionavusiu velnio-psichopompo vaizdiniu, tiek su nuo 
jo besiskiriančiu velnio-mediatoriaus, tiek su krikščioniš- 
kaisiais velnio, tempiančio "dūšias" į pragarą, vaizdiniais. 
Galbūt velniui, "boginančiam" sielas į savo dominiją - "pa- 
danges", su laiku buvo priskirtos apskritai specialaus sielų 
gabentojo funkcijos, tuo metu nenunykstant ir atmosterinių 
dvasių ar demonų vaizdiniams - priešingai, oro dvasios kaip 
tik galėjo įgauti tam tikrą savarankiškumą. 

Šie procesai turėjo būti bendri visiems baltams. T. Nar- 
butas mini prūsų Patelą, oro dvasių dievą, tam tikrą "aukš- 
tesniojo angelo" rūšį, nors be reikalo painioja jį su Patolu. 
Patelas (J. Lasickio sąraše jį gal atitiktų Algis) mirusiojo 
vėlę vesdavęs į amžinos buveinės vietą. Jis galėjęs pasirodyti 
peteliškės pavidalu (Narbutt, 1835, 33-34) - beje, tai orfikų 
sielos simbolis. Liudijimai baltų mitologijoje išskiria atski- 
rą oro demonų sritį - jai ir vadovavęs Patelas, arba, kitų 
liudijimų nuomone, Pokolius (Pacols, Pocols, Poccolus - 
Mannhardt, 1936, 233, 244, 246, 266, 295, 300, 312, 362). 
Vėliau ši oro dvasių viešpatija primirštama (matyt, jau kri- 
kščionybės įtakoje), ir visos dvasios imamos vadinti vel- 
niais. Taip ir atsiranda velnias, "boginantis" Tvardovskį, 
velniai, uždengiantys danguje šviesulius, nešantys vėlę per 
kalną. Anksčiau visus šiuos darbus galėjo nuveikti kažkoks 

kitas svarbus personažas, jį galėjo atitikti prūsų Pykuolis 
(nepainioti su Patoliu; neaiškus ir Pykuolio santykis su Po- 
„kliumi), lietuvių Valys, Valiulis, galbūt ir (arba) Algis. Vi- 
siems šiems personažams tektų pripažinti "chtoniškąją", 
plačiaja prasme, prigimtį ir tam tikrą ryšį su velniu, dėl ko 
šios dievybės lengvai galėjo jam užleisti vietą. 

Panašių bruožų yra ir kitose ide. mitologijose. Irano 
arijų tradicija pasakoja apie Nairyo-Sanha, Ahuros pasiun- 
tinį, lydintį sielas. Pasiuntinį, palydovą, atliekantį ir kai ku- 
rias funkcijas pomirtiniame teisme, žino etruskai - tai de- 
monai Lasa, etruskų atvaizduose matomi prie mirusiųjų 
(TuModpeesBa, 1980, 50). Žinomi ir kiti psichopompai - tai 
tų pačių etruskų dievas Turms, panašiai kaip ir graikų Her- 
mis bei romėnų Merkurijus, perkeliantis į aną pas: į mi- 
rusiųjų vėles, etruskų Charonas - transformuotas graikiš- 
kas personažas, taip pat lydintis mirusiuosius. Antikinėje 
mitologijoje psichopompų esti kelios rūšys, ir jie tarpusavy- 
je pasiskirstę funkcijomis - Hermes Psychopompos pasitin- 
ka graikų mirusiuosius ir atveda juos prie Acheronto upės 
kranto, kur jų valtyje laukia Charonas (Trencsenyi - Walda- 
pfel, 1974, 213). Sielų globotojas Hermis graikų mitologijoje 
buvo vadinamas Vedliu, Vartininku ir Požemių valdovu, nes 
būtent Hermis atveda ten vėles iš kūnų, žemės, jūros. Tyras 
vėles jis iškelia aukštyn, o netyras erinijos sukausto gran- 
dinėmis (Diogenas Leartietis VIII, 31 - cit. iš IĮnoreu Jiae- 
pTrckMA, 1979, 340). N. Vėlius mano, kad lietuvių velnias 
giminingas Hermiui (Vėlius, 1987, 171), tad, galimas daly- 
kas, tai, kad velnias gabena vėlę per kalną ar "skraidina" ją 
oru, nurodytų į jam, kaip ir Hermiui, būdingą ir esminę 
psichopompo funkciją. Antra vertus, velniu įvardijamos esy- 
bės buvojimas ore lyg primena specifinę oro dvasių rūšį, 
turėjusią savo vardą ir reikšmę senojoje lietuvių religinėje 
sistemoje, tačiau vėliau krikščionybės įtakoje virtusią tie- 
siog velniais. Šiuodu variantai tautosakoje aptinkami jau 
pernelyg persipynę, kad pavyktų vienareikšmiškai pasakyti, 

ar mirusiojo vėlės "boginimas į kalną", "oru" ir pan. yra pa- 
ties velnio, ar specialios, oro dvasias valdančios dievybės 
funkcija. Tikriausiai skirtingais istoriniais laikotarpiais pa- 
eiliui gyvavo abu variantai, tačiau šiandien pernelyg sunku 
pasakyti, kuriuo metu ir kokia seka. 

Ir vienu, ir kitu atveju dievybę, gabenančią mirusiojo 
vėlę, tegalima įvardyti arba velniu, t.y. dievu, arba oro de- 
monu, ar dievybe, šiuo atveju atliekančia psichopompo fun- 
kciją. Tačiau lieka neaiškios būtybės, kurias tautosaka įvar- 
dija angelais. Jos drauge su velniais budi ti+s mirštančiuo- 
ju, ir, jei šis gyveno dorai, - pačios neša jo vėlę dangun. Be 
abejo, šis vaizdinys yra paveiktas krikščioniškosios pasau- 
lėžiūros, konkrečios angelo sampratos, tačiau neatrodo, kad 
angelo vietoje senojoje religijoje negalėjo būti kokios nors 
geras vėles perkeliančios dievybės. Atrodo, kad tiek velnių, 
tiek angelų atveju archaiškiausias vaizdinys būtų toks, ku- 
riame vėlę po mirties perima arba vienas velnias (Velinas, 
Valys), arba vienas angelas (kol kas neidentifikuotas "gera- 
sis" psichopompas). Irano arijų religijoje žinoma, kad po 
mirties dėl žmogaus vėlės kaunasi du demonai, gerasis ir 
piktasis. Šaltiniuose pasakojama, kad piktasis Vizarsha (ki- 
tur - Vizareša) mėgina pagauti vėles su kilpa ir jas supan- 
čioti, o gerasis Srausha jas gina (Lommel, 1930, 186-187). 
Įdomu, kad N. Vėliaus darbe atskleidžiama velnio ir kilpos 
sąsaja (Vėlius, 1987, 193-195), Matyt, tektų pripažinti, kad 
ir lietuvių pasaulėžiūroje gerojo ir piktojo demono kova dėl 
mirusiojo vėlės yra archaiškas vaizdinys. Jei blogąjį demoną 
galima būtų sutapatinti su Valiu, Valiuliu ar velniu (gali- 
mas dalykas, Valys yra Velnio reprezentantas), tai gerasis 
demonas kol kas lieka neaiškus. Žinoma tik tai, kad jis kri- 
kščionybės įtakoje buvo sutapatintas su angelu. 

Antra vertus, galėjo reikštis ir vienas psichopompas, 
kuris, priklausomai nuo Žmogaus gerų ar blogų darbų, ga- 
bendavo jį į pomirtinio atpildo ar bausmės vietą, tuo metu 
pasireikšdamas skirtingais savo aspektais, kurie krikščio- 

nybės įtakoje galbūt buvo hipostazuojami ir sutapatinti su 
angelų ar velnių veikla. Kylančios problemos savaime su- 
prantamos ir neišvengiamos, nes lietuvių psichopompo pro- 
blema dar tik pradėta nagrinėti. Tai galima pasakyti ir apie 
"padanges", kaip tam tikrą pomirtinio pasaulio sferą, - jos 
kontūrai kol kas labai neaiškūs. 


Dievo pasiuntinys 


Lietuvių pasakose herojui kartais per sapną pasirodo 
"kažkoks žmogus ant žirgo" (LTR 260 /108/), nurodantis ke- 
lią į pomirtinį pasaulį. Šis kelrodis apibūdinamas ir kaip 
"aukštas žmogus ant širmo arklio" (LTR 619 /40/), o, matyt, 
jau smarkiau sukrikščionintoje pasakoje toks ant širmos 
kumelės atjojęs asmuo apibūdinamas kaip Šventas Petras 
(LTR 356 /174/). Pastarasis raitelis ne veltui pavadinamas 
Šv. Petru: pasakose jis nurodo kelią į pomirtinį pasaulį bei 
Dievui labai artimą erdvę, o Šv. Petras krikščionybės įtakos 
persunktoje tautosakoje vaizduojamas dangaus (rojaus) 
vartų raktininku, artimu pačiam Dievui ir dažnai su juo 
bendraujančiu asmeniu. Vadinasi, ir senesnėje pasakos ver- 
sijoje šis raitelis turėjo reikšti senovės lietuvių religijoje gan 
svarbų asmenį. Reikšmingas ir jo pasirodymas sapne. Lie- 
tuvių manymu, sapnų priežastimi gali būti kraujas, velnias 
arba Dievas. Pirmuoju atveju lengvo turinio sapnai laikomi 
nereikšmingais, nors juos ir bandoma aiškinti. Susapnavus 
velnio įkvėptą nuodėmingą sapną, reikia persižegnoti. Sap- 
nais, kuriuose veikia mirusiųjų vėlės ir kurie eina iš Dievo, 
reikia tikėti (BaiuumaHcknA, 1935, 166). Nors tokie aiškini- 
mai ir atsiradę krikščionybės įtakoje, juose atsispindi gan 
sena sapnų interpretavimo tradicija. Būtent sapnuose, Si- 
mono Grunau liudijimu, prūsų vaidilos ir vaidilutės ben- 
draudavo su dievais (Mannhardt, 1936, 201). Minėtoje pa- 
sakoje sapnas, kurį sapnuoja į sudėtingą situaciją patekęs 
doras žmogus, turėtų būti vertas pasitikėjimo. 

Šį sapne sutinkamą raitelį galima tikėtis aptikti ir pasa- 
kų aprašomoje realybėje. Jis turėtų būti susijęs su Dievu, su 
mirusiųjų pasauliu - kadangi būtent ten jis ir atveda keliau- 
ninką, nors pasirodyti toks pasiuntinys galėtų ir Žemėje. 
Ieškoti jo reiktų "tarp" dangaus ir žemės - čia tokio asmens 
veikla būtų geriausiai atsekama. Prie tokios erdvės žmogus 
gali kiek priartėti sapne, tačiau į ją patenka tik po mirties, 
iš gyvųjų pasaulio keliaudamas į pomirtinę karalystę. 

Populiarioje lietuvių pasakoje "Svečiuose pas elgetą 
(Dievą)" (LPK 472) pasakojama apie Kūčių, Kalėdų ar Vely- 
kų dieną (ar jos išvakarėse) pasirodantį seneliu pasivertųsį 
Dievą, kuris aplanko gerą, dosnų ūkininką. Šis elgetą gerai 
priima, visokeriopai garbsto, vaišina. Dėkingas elgeta, kaip 
vėliau pasirodo, - ne kas kitas kaip pats Dievas, rytojaus 
dieną atsiunčia pabalnotą ir pakamanotą baltos ar žilos 
spalvos žirgą, sykiais - ir baltą šuniuką, kelionės metu bė- 
gantį prieš raitelį. Kartais atsiunčiamos vežėčios, kuriose 
sėdi vežėjas, kaip vėliau išaiškėja - angelas, nors dažnai jis 
visiškai neapibūdinamas. Tuo būdu žmogus ir atkanka į po- 
mirtinį pasaulį, regi ten įvairius pomirtinio atpildo vaizdus 
(apie juos bus kalbama vėliau), o kelio gale aptinka ir patį 
Dievą, kuris pasitinka žmogų nebe elgetos pavidalu, o pa- 
prastai - didingoje aplinkoje, plg. "nušvito ir dangaus vartai, 
pasitiko jį Dievas su didžiausiomis miniomis žmonių" (LTR 
337 /57/). 

Pasakoje įsidėmėtina štai kas: pas Dievą Žmogų neša 
baltas arklys (LTR 324 /11/, 337 /57/; LMD I 105 /22/, I 324 
/11/, I 483 /28/), baltas žirgas (LTR 368 /89/), širmas (LTR 
10 b /128/), šėmas (LTR 452 /93/), žilas (LMD I 126 /36/) 
arkys. Kartais tai gali būti ir asilas (LTR 370 /310/; LMD I 
806 /3/). Toks baltas ar žilas arklio atspalvis neatsitiktinis - 
tai mirusiųjų pasaulio spalva (Vėlius, 1987, 167). Kartais 
priduriama, jog Dievas atsiunčia "arklį su žmogumi" (LTR 
260 /246/). Kai kuriose pasakose arklys nusakomas detaliau, 
plg. "gražus arkliukas pabalnotas, balnas šilkinis, kilpos 

auksinės" (LTR 552 /926/). 

Reikia prisiminti, jog tuo, kad mirusieji į pomirtinį pa- 
saulį keliauja raiti ant žirgų, baltai tikėjo nuo seno. 1246 m. 
vasario 7 d. Vokiečių ordino sutartyje su prūsais sakoma, 
kad prūsai tikį, jog mirusieji, raiti ant žirgų, gausios paly- 
dos apsupti, dangaus viduriu skrieja į pomirtinį pasaulį 
(Mannhardt, 1936, 42). Vienoje pasakoje teigianta, jog toks 
atsiųstas arklys keleivį pradeda kelti aukštyn (LTR 337 
/57/), kitur sakoma, jog tokia kelionė labai greita (LTR 368 
/89/), vienoje pasakoje tariama, jog į dangų kylama greitai, 
"šimtą kartų greičiau už greičiausią žaibą" (LTR 260 /446/). 
Šiuo aspektu prisimintina lietuvių pasaka (LPK 365 B), ku- 
rioje pas merginą atjojęs miręs mylimasis ar sužadėtinis 
mėgina ją nusigabenti į pomirtinį pasaulį ir nešasi ją ant 
žirgo, kurio spalva kartais irgi nusakoma kaip šyva (BLV 
107) ar širma (BLV 108), kai kuriais atvejais mirusysis rai- 
tas ant savo žirgo skrieja oru. Kartais toks žirgas apibūdi- 
namas kaip labai didelis, aukštas, jojantis medžių viršūnė- 
mis (BALP 65-66). Tačiau pastarojoje pasakoje, turinčioje 
atitikmenų kitose tradicijose, ryški krikščionybės įtaka "su- 
velninanti" mirusįjį ir galutinį jo kelionės tikslą. Mirusysis 
gabenasi merginą į pomirtinį pasaulį, tatiau jis tik atlieka 
psichopompo vaidmenį, iš tiesų juo nebūdamas. Toks mi- 
rusysis pažeidžia pasaulio tvarką - neturėdamas tam įgalio- 
jimų, mėgina į aną pasaulį nusinešti gyvąjį, ir todėl turi jį 
gabenti pats - net ir velnias čia jam negali padėti. 

Tačiau žirgo, kaip mediatoriaus, funkcija abiejose pasa- 
kose labai ryški. Apie panašius tikėjimus liudija ir palaido- 
jimai baltų žemėse, kur randami arklių griaučiai ar galvos, 
istoriniai aprašymai - lietuvių kunigaikščiai nuo Šventara- 
gio laikų deginami drauge su savo žirgais, lietuvių paprotys 
nelaisvėn paimtus riterius aukoti dievams, sudeginant rai- 
tus. Iš viso to galima daryti išvadą, kad lietuviai, kaip ir 
kitos ide. tautos, manė, jog mirusysis į aną pasaulį geriau- 
siai gali nusigauti raitas, be to, žirgas apskritai galėjo ana- 

pus praversti (šiuo aspektu daug medžiagos palyginimui 
pateikia E. Tailoras (Tažūnop, 1989, 236-237 ir t.)). Žirgo, 
kaip mediatoriaus, reikšmė rodo, kad sapne pasirodantis 
raitelis gali būti aiškinamas kaip iš transcendentinės erdvės 
išnyrantis personažas, turintis parodyti kelią į pomirtinį 
pasaulį. Tai ne paprastas mirusysis - mirusieji kelio į po- 
mirtinį pasaulį nerodo, tik atskirais atvejais, netelpančiais į 
mūsų nagrinėjamą psichopompo problemą, su pragaru su- 
siję mirusieji mėgina nusinešti su savimi gyvuosius. Kartais 
pasakose herojų į pomirtinį pasaulį gabenantis asmuo (ve- 
žikas) vadinamas angelu (EDS 231-232), nors kitur toks ve- 
žikas gali būti teįvardintas "žmogumi" (LTR 260 /246/). Įsi- 
dėmėtini arklio aiškinimai: Dievo atsiųstas angelas - tai 
asilas, ant kurio žmogus atkeliauja dangun (LMD I 806 /3/). 
Bet kokiu atveju, nekyla abejonės, kad žirgas buvo suvo- 
kiamas kaip tarpininkas tarp gyvųjų ir mirusiųjų pasaulių, 
palengvinantis kelionę - tokios nuomonės prieina ir archeo- 
logai (Vaitkauskienė, 1986, 45). Kartais į pomirtinį pasaulį 
žmogų lydi (veža) (LTR 318 /18/, 350 /166/, 397 /57/, 552 
/912/; LMD I 100 /1/) ar netgi neša (LTR 397 /57/) pats 
Dievas. 

Dangaus Dievas baltų mitologijoje įsivaizduojamas rai- 
tas (Biezais, 1975, 324), lietuvių dainose ant Dievo žirgyčio 
minimas bernytis (LTR 765 /72,73/, 831 /26/). Neatsitiktinai 
čia minimas būtent Dievo žirgas - juk tokiu žirgu, gautu iš 
Dievo, žmogus ir atskrieja į pomirtinį pasaulį. Remiantis 
pasaka LPK 365 B galima žirgą įrašyti velnio sferon - tačiau 
aptariamojoje pasakoje, kur žirgas gaunamas tiesiog iš 
Dievo ir atneša žmogų į pomirtinį, Dievo kontroliuojamą 
pasaulį, nėra pagrindo hipostazuoti vienos iš galimų žirgo 
prigimties versijų. Žirgas yra tobulas mediatorius - todėl 
juo naudotis susiekimui tarp dviejų pasaulių gali tiek Die- 
vas, tiek velnias. Dievas, siųsdamas žmogui žirgą, atsiunčia 
savožirpą. 

Tad vien iš pačios žirgo prigimties negalima spręsti apie 

raitelio priklausomybę Dievui ar velniui. Raitelis ant balto 
(žilo) žirgo lietuvių ir baltų pasaulėžiūroje sutinkamas tiek 
danguje, tiek žemėje, tiek "tarp" dangaus ir žemės. Raitelis 
rodosi kaip mediatorius tarp gyvųjų ir mirusiųjų pasaulių. 
Jei jis išjojęs iš pragaro, kaip pasakoje LPK 265 B, jame 
galima nesunkiai įžvelgti sąsąjas su chtoniniu Velniu, gal- 
būt kai kuriais atvejais - ir su gero vardo neturinčiu pomir- 
tiniu pasauliu "padangėse". Tačiau šiame poskyryje pagrin- 
dinis dėmesys kreipiamas į paties Dievo pasiuntinį, o ne į 
raitą mirusįjį, nesvarbu, kur jis bekeliautų. Tai netgi ne die- 
vų, tai - Dievo pasiuntinys, gaunantis nurodymus bei įgalio- 
jimus tiesiogiai iš jo. Šis pasiuntinys keistai anonimiškas, jo 
vadinimas Šv. Petru ar angelu toli gražu neatskleidžia tikro- 
jo pasiuntinio vardo. Nėra aišku, ar pavyktų jį susieti su 
vienu mums žinomų psichopompų - Valiu, Algiu, velniu. Pir- 
mieji du žinomi tik fragmentiškai, ir niekur neužsimenama, 
kad jie būtų buvę įsivaizduoti raiteliais. Atskiras klausimas, 
apie kurį jau buvo užsiminta - ar galima jį sieti su velniu - 
reikalauja atskiros studijos. Nesant pakankamai duomenų, 
įrodančių tokio personažo "velniškumą", lygiai taip pat gali- 
ma teigti, jog tai ankstesniojo poskyrio pabaigoje minėtas 
"gerasis" psichopompas, krikščionybės įtakoje virtęs Šv. Pet- 
ru ar angelu. 

Reikia pripažinti, kad visa "psichopompinė" lietuvių tra- 
dicija iš esmės labai paini: didžiąja dalimi dėl to, kad nepa- 
vyksta išskirti atskirais laikotarpiais vyravusių psichopom- 
pų vaizdinių, nekalbant jau apie mėginimus konkretų psi- 
chopompą priskirti konkrečiai baltiškai etninei bendrijai. 
Drauge sielų palydovo vaizdinys tam tikrame sluoksnyje su- 
silieja su mirusiųjų pasaulio "padangėse" vaizdiniais bei su 
jau krikščioniškais motyvais. Tačiau šie neaiškumai nėra 
netikėti: vos pradėjus kalbą apie psichopompą, aiškesnių 
rezultatų laukti dar netenka. 

Tokioje situacijoje trumpą apsistojimą ties Dievo pa- 
siuntiniu tepavyks užbaigti pasvarstymu apie jo funkcijas. 

Kaip sakyta, Pasiuntinio prigimtis neaiški, todėl ir pastaro- 
jo poskyrio antraštėje jis įvardintas pagal funkciją - kaip 
Dievo pasiuntinys. Jis pasitinka vien gerus žmones ir veda 
juos į pomirtinį pasaulį, pas Dievą . Neaišku, ar tas pats 
Pasiuntinys nutrenkia į pragarus nevertuosius. Tačiau Die- 
vo tarnystėje jis elgiasi taip, kaip dera Dievo valią vykdan- 
čiam asmeniui - jis be galo anonimiškas. Ne veltui pasakose 
sakoma, kad mirusiojo ar keliauninko į aną pasaulį pasi- 
tikti ateina tiesiog "kažkoks žmogus" - jei šiam vaizdiniui 
lemiamą įtaką būtų turėjusi krikščioniška angelo vizija, vie- 
toje visiškai neaprašinėjamo "kažkokio žmogaus" matytumė 
spindintį auksu, baltai apsirėdžiusį šviesoje skrendantį vy- 
rą. Įdomu, jog V amžiuje Grigalius Turietis mini aptaria- 
majai lietuvių pasakai apie kelionę pas Dievą bemaž tapačią 
Šv. Radegundos vienuolyno vienuolės viziją - ją į vietą, kur 
trykšta gyvasis šaltinis, veda "kažkoks vyras" (Grigalius Tu- 
rietis VI, 29 - cit. iš [pnropua Typcknh, 1987, 175) - 
vienuolė nesugeba jo kitais žodžiais įvardinti, kitu būdu ide- 
ntifikuoti, nors tame pačiame poskyryje minima, jog kitos to 
paties vienuolyno vienuolės Disciolos vėlę pasiima angelas 
Mykolas ir nusineša su savimi. Galu gale neįtikėtina, kad 
vienuolė neatskirtų angelo. Vadinasi, kažkokiame archetipi- 
niame lygmenyje ide. sąmonėje funkcionuoja iš esmės ano- 
niminio Pasiuntinio vaizdinys: galbūt jo nereikėtų dirbtinai 
tapatinti su velniu ar angelu, o pasitenkinti fiksuojant jo 
anonimiškumą, - kiek galima spręsti, tai ir yra esmingiau- 
sias tokio transcendentinio veiksnio reiškimosi būdas, žino- 
tas ir ankstyvųjų viduramžių frankų vienuolyne, ir senojoje 
lietuvių religijoje. 


Paukščių Takas 


Kaip pastebėta aukščiau, tikėjimas metempsichoze 
(ypač virtimu gyvūnais) nulėmė ir vėlesnius pomirtinio gy- 
venimo įvaizdžius - tai aiškėja iš tikėjimų "užpasauline" 

pomirtine egzistencija. Taip pat ir Dangaus Dievo kontro- 
liuojamo pomirtinio gyvenimo variantas, regis, patyrė tikrą 
tikėjimo metempsichoze įtaką. Tikriausiai, tikėjimo metem- 
psichoze irimo laikmečiu paukščiais virtusių mirusiųjų per- 
kėlimas į dangų tapo vienu iš besirandančio dangiškojo po- 
mirtinio gyvenimo įvaizdžio dėmenų. Kaip paaiškės žemiau, 
dangiškojo pomirtinio gyvenimo rėmuose esti mirusiųjų, 
virtusių gyvūnais ar paukščiais, vaizdinių; vis dėlto jie pra- 
radę savo pirmykštę reikšmę ir greičiau primena alegorijas. 
Tačiau paukščių-mirusiųjų vaizdinys tam tikra prasme pa- 
dėjo išspręsti naujo pomirtinio kelio problemą, - "horizonta- 
lų" pomirtinį pasaulį buvo galima pasiekti pėsčiomis ar va- 
žiuotam, o kelią į Dievo kontroliuojamą pomirtinį pasaulį 
rodė paukščiai. Minėtoje Vokiečių ordino taikos sutartyje 
su prūsais kalbama apie prūsų žynius "Tulissones vel Liga- 
schones", kurie, dalyvaudami mirusiojo laidotuvių apeigose, 
mato mirusįjį, raitą ant žirgo skriejantį dangaus viduriu 
("per medium caeli") į kitą pasaulį (Mannhardt, 1936, 42). 
Šį "dangaus vidurį" kai kas linksta aiškinti kaip Paukščių 
Taką (Žiemys, 1984, 47), ir ši nuomonė turėtų būti teisinga. 
Folkloras teigia, kad mirusiųjų vėlės rojun ar dangun skrie- 
ja "paukščių keliu" (BLV 22). Paukščių ir mirusiųjų kelias į 
dausas senovės lietuvių pasaulėvaizdyje, matyt, buvo bend- 
ras. Dausos - tai vieta, kur visada šilta, ir todėl į jas rudenį 
išlekia paukščiai (Būga, 1958 I, 553). J. Balys mano, kad 
Paukščių Tako, kaip mirusiųjų kelio, reikšmė yra labai ar- 
chaiška (Balys, 1951, 18; plg. BLTS II 53). Kartais sakoma, 
jog gandras žiemą šąlančius paukščius atveda į dangaus 
dausas, o kad paukščiai nepaklystų, Dievas nutiesia jiems 
per dangų kelią (MT I 52-53, 54-55, plg. 55-59, 61-62). Tuo 
įdomesnė pasaka "Gandrų šalyje", kurioje "už marių" gand- 
rai pasirodo besą žmonės. Pažymėtina, kad pasakos herojus 
"gandrų šalyje" praleidžia būtent žiemą (TD III 60). Žemai- 
čiai manydavo, kad mirti esą lengviau ant pagalvės iš pauk- 
ščių plunksnų (Bniuunuckuū, 1935, 144). Slavų žemėse 

tikėta, kad einant viena kryptimi, Paukščių Takas atveda į 
rojų, einant priešinga - į pragarą (Dundulienė, 1988, 61), 
taigi yra tarsi universalus tiltas. Atrodo, panašiai galėjo ti- 
kėti ir lietuviai - įtikėtina, kad po specialaus tyrimo pasiro- 
dytų, kad ir kelias į pragarą (peklą), ir į dangų (rojų) nuo 
seniausių laikų vaizduotasis tas pats, tik keliauninkai juo 
keliaudavo skirtingomis kryptimis. Tačiau kol kas taip tei- 
gti nėra pakankamo pagrindo. 


Kalnas 


Kai kuriose pasakos "Svečiuose pas elgetą (Dievą) va- 
riantuose Dievas savo svečią kviečia atvykti "ant kalnelio" ir 
juodu iš ten nuskrenda į dangų (EDS 47, 81). Senelė su 
seneliu, kopiantys dangun, pirmiausia užlipa ant aukšto 
kalno (LTR 297 /58/). Dainose mergelė iki debesėlių įkopia 
ant kalno užaugusio "didžio medelio" ar "rožės" šakelėmis 
(LTR 765 /72, 73/, 831 /26/). Vienoje sakmėje Dievas prašo 
arklio ir jaučio užnešti jį į, matyt, tą patį "didelį kalną" 
(EDS 77). Kalnas kaip Dangaus Dievo buveinė esti arti 
mirusiųjų karalystės, o gal ši nuo jo ir prasideda. Raudose 
tikimasi, jog mirusysis, nuėjęs į "augštą kalnelį" sutiks ten 
anksčiau mirusius gimines (TŽ I 279, 287 ir kt.). Nuo aukš- 
to kalnelio atsklinda mirusiojo šauksmas (TŽ I 300). Pats 
mirusysis raudose rengiasi kelionėn "į tą šalelę/ Kur augš- 
tas kalnelis" (TŽ I 294). Kartais dainose mirusiųjų šalis irgi 
siejama su Kalnu, tačiau talpinama "už" jo ir vadinama "pa- 
kalnės šalimi" (LTR 765 /72, 73/, 831 /26/). Mirusiųjų ir kal- 
no ryšys ypač ryškus Šventaragio mito variantuose, pertei- 
kiamuose keturiuose metraščiuose (IICPJI XVII 227-238, 
295-356, 239-294, 357-412) bei M. Strijkovskio (Strijkowski, 
1846, 308-311) ir A. Vijūko-Kojelavičiaus (Vijūkas-Kojelavi- 
čius, 1989, 129-130). Tarp jų esmingesnių skirtumų nėra. 
Visuose metraščiuose minimas Šventaragis, Lietuvos didy- 
sis kunigaikštis, po mirties sudegintas "girioje prie Neries, 

kur Vilnis įteka į Nerį" (Lietuvos Metraštis, 1971, 60) ir 
prisakęs nuo to laiko visus mirusius valdovus deginti būtent 
ten. Su Šventaragiu sudegino jo žirgą, drabužius, kuriais jis 
vilkėdavo, jo mylimą vergą, sakalą ir kurtą. Toliau Metraš- 
tyje sakoma: "Ir jeigu kurio nors lietuvių kunigaikščio arba 
didiko kūną degindavo, tai prie jo dėdavo lūšio ar lokio 
nagus. Mat tikėjo, kad ateisianti teismo diena, ir vaizdavosi, 
kad ateisiąs Dievas, kursai, ant aukšto kalno sėdėdamas, 
teisiąs gyvuosius bei mirusiuosius. O į tą kalną be lūšies ar 
lokio nagų būsią sunku kopti. Ir dėl to prie jų dėdavo tuos 
nagus, su kuriais jie turėsią įkopti į tą kalną ir stoti Dievo 
teisman".. (Lietuvos Metraštis, 1971, 60-61). O štai tokį pa- 
davimą pateikia T. Narbutas: "Yra labai aukštas kalnas, 
status, neprieinamas, vardu Anafielas, į kurį šešėliai turi 
įkopti. Tam reikalingi nagai - savi bei žvėrių. Kuo žmogus 
buvo turtingesnis, tuo sunkiau jam buvo užlipti: nes žemiški 
turtai slegia sielą. Daug lengviau užkopia vargšas, jei jis 
gyvendamas neįžeidė dievų. Kitaip slibinas Vyžūnas, gyve- 
nantis kalno papėdėje, atima iš nuodėmingojo turtuolio jo 
turtus ir baisus vėjo gūsis jį nuneša. Viršuje kalno gyvenanti 
dieviška esybė teisia mirusiuosius ir kiekvienas gauna pagal 
nuopelnus" (Narbutt, 1835, 384-385). Šį fragmentą V. To- 
porovas (Tonopos, 1980/1, 32) laiko autentišku, siedamas 
su rusų tradicija, ir Anafielą lygina su Anas pilis, Anapilis, 
ir pan. 

T. Narbuto fragmento autentiškumą liudytų ir lietuvių 
sakmės: "...rojus, sako, gulįs rytų šalyje ant tokio augšto 
kalno...", "Kiti sako, rojus esąs rytų šalyje ant viršaus tokio 
"stiklo" kalno, o jau kalnas riogsąs aukščiau debesų, o jau jo 
statumas ir slidumas - neišpasakytas! Užliptie ant jo galį tik 
teisingiejei, o dūšelės nusidėjėlių nuslysta nog to stiklo ir 
žemyn nukrinta, kur jų laukia išsižiojęs baisusis Pukys (bai- 
sus smakas - J. Basanavičiaus past.) ir, apačioje kalno gulė- 
damas, jas nupuolusias praryja... Todėlei senovėje, sako, 
nupjaustytus nagus Žmonės ne mėtydavę ant žemės, bet dė- 

davę... už ančio, tikėdami, jog žmogui numirus reiksią lipti 
per stiklo tiltą ant to stiklo kalno, o su trumpais nagais 
negalima busią ant slidumos užsilaikytie, dūšia parslysianti 
ir negalėsianti rojun dakaktie" (BLV 21-22). Tad tradicija, 
vaizduojanti pomirtinę kelionę kaip kopimą į kalną, patvir- 
tinta tautosakoje, atrodo, buvusi ar haiška ir patvari. Įsi- 
dėmėtini plėšrūnų nagai, metami į laidotuvių laužą. Taip ir 
rusų valstiečiai dar XIX a. rinkdavosi savo nukarpytus na- 
gus, tikėdamiesi jais po mirties užkopti į slidų kaip kiau- 
šinis kalną; Baltarusijoje buvo sakoma, jog šios surinktos 
nagų nuopjovos po mirties vėl si:auga ir pasirodo ant pirš- 
tų, kad mirusysis galėtų užkopti ant geležinio kalno, kurio 
viršuje yra rojus; Podolėje irgi žinomas kalnas, į kurį miru- 
sieji turėsią kopti; kitose vietose vėl tikima, kad mirusie- 
siems ilgi nagai reikalingi tam, kad jiems pavyktų užkopti į 
dangaus karalystę arba ant Siono kalno; kai kurie ypač 
prietaringi Rusijos sentikiai nešiodavo savo nagų nuopjovas 
amulete, prie jų pridėję ir pelėdos nagus; Lietuvoje žmonės 
degindavo savo nupjautus nagus, 0 sunkiai sirgdamas žmo- 
gus jų visai nesikirpdavo (Mannhardt, 1936, 336 išn.). Rusų 
pasakoje caraitis, keliaudamas į varinę, sidabrinę ir auk- 
sinę karalystes, pasiekia be galo aukštą kalną, į kurį įkopia, 
kabindamasis geležiniais nagais, pritvirtintais prie rankų ir 
kojų (apie krištolo kalną ir pan. žr. AHPC I 162, 178, 224, 
225, 242, 243). T. Narbutas taip pat mini tarp lietuvių pa- 
plitusį paprotį į gyvenimo pabaigą nesikirpti nagų. Jauni 
žmonės juos nusikirpę m sdavę į ugnį, nes tikėta, kad šie 
pravers po mirties, kadan „1, sudeginti ugnyje, drauge su dū- 
mais pakils į dangų ir ten juos kiekvienas atras. Jei pasi- 
liktų Žemėje, mirusiojo šešėliui tektų jų ieškoti tol, kol visus 
susirinks iki mažiausios nuopjovos. Iš čia atsirado ir miru- 
siųjų šešėliai, šmėžuojantys tarp namų - dažnai jie sutin- 
kami šiukšlynuose, kur ieško savo nagų (Narbutt, 1835, 355, 
365). Lietuvių prietaruose teigiama, jog, kai žmogui išauga 
dideli nagai ir dantys, tai ženklas, kad tas žmogus greitai 

mirsiąs (BMIL 24). Kitąkart sakoma, kad nagų nedera mė- 
tyti ant žemės ar negalima jais žemės draskyti, mat numirus 
teks lipti į aukštą kalną, į kurį be nagų neįlipsi (BMIL 78- 
79). Pomirtinio kopimo motyvui nykstant, draudimas nagus 
mėtyti ant žemės nedingsta, bet imamas naujai aiškinti - 
taip daryti nedera, nes velnias iš numestų nagų esą dirbasi 
skrybėlę (Jucevičius, 1959, 163; plg. TŽ V 644). Panašūs tikė- 
jimai galbūt ėmė formuotis dar ide. bendrumo laikmetyje, - 
tarp hetų sakraliniame tekste dievas ereliui, siunčiamam į 
amžinos ramybės vietą, siūlo pasiimti liūto ir leopardo dan- 
tis (HBanos, 1977, 49). Tačiau atrodo, kad kitose mitologi- 
jose šis kopimo į kalną motyvas nebuvo aktualizuotas. Pasa- 
kojimai apie kopimą į aukštą kalną žinomi senosiose baltų 
teritorijęse - Lenkijoje, Baltarusijoje, Lietuvoje: ant šio kal- 
no augąs medis su aukso obuoliais, gyvasis vanduo trykšte 
trykštantis šaltiniais, stovį aukso rūmai ir pan. (Adarnac- 
bCB, 1982, 54). 

Lietuvių pasakose gausu kelionės į kalną motyvo nuo- 
skalų. Vienoje iš jų herojui sakoma: "Nužengsi palei stiklinį 
kalną - rasi kalvę... užlipsi prieš kalvę ir nusileisi į tą dvarą" 
(LT III 335). Stiklo kalnas minimas daugelyje pasakų. Pa- 
saka "Dvylika brolių, juodvarniais lakstančių" mini erelį - 
vienintelį, žinantį kelią link kalno, beje, erelis šlubas (LT III 
424-430). Tai liudytų jo giminystę su taip pat šlubu psicho- 
pompu velniu. Erelis, kaip psichopompas, pasirodo ir beko- 
plant - jis prižiūri, kad mergaitė, lipanti į kalną, nenukristų 
irneužsimuštų. Čia pat sutinkamas žinomas smeigtukų mo- 
ys mergaitė lipa, pasigelbėdama 12 smaigtelių, gautų iš 
stdbuklingo pagalbininko. Jai pasakyta, jog, pametus bent 
vieną smaigtelį, užkopti nepavyks (plg. v i s ų nagų rinkimo 
priesaką lietuvių tikėjime). Perkūno pati, ieškodama jo rū- 
mų, lipa stiklo kalnu, dėliodama vištų kaulelius. Pritrūkus 
viešo kaulelio, jai beliko nusikąsti mažąjį kairės rankos pir- 
štelį, kad pakaktų "laiptelių" (Basanavičius, 1970, 597). Šito- 
kios drastiškos priemonės griebiamasi, nes gręsia didesnė 

blogybė, juk kalnas - "nei užkopsi, nei užjosi, nei užsiki- 
barosi - slysta žmogus atpakalias ir dūžta kaip kiaušinis“ 
(GKP 156). Galimas ir kitas atvejas, kuomet į kalną už- 
kopiama lengviau, tačiau tuomet kliaujamasi nebe savimi 
pačiu ar psichopompu, o kopiantįjį globoja patsai Perkū- 
nas, gyvenantis šio kalno viršuje: "...tas senis nusinešė pas 
savęs tą Onelę ant kalnelio, kur šviesus ir čystas kaip sti- 
klas, kuris yra pietų šaly prie paties majestoto visagalinčio 
Dievo akių. Ir iš to jau kalno - ing rojų, gražų darželį“ 
(DSPO 143-144). Kitur toks kalnas, į kurį skubinasi miru- 
sysis, vadinamas Jeruzalimo kalnu (DSPO 305; plg. r II 
235). 

Kalną, panėšintį į baltiškąjį mirusiųjų kalną, > su- 
tikti suomių mitologijoje. Tai Pasaulio kalnas, stūksantis 
pasaulio viduryje, tolimoje šiaurėje - ten plyti ini Ša- 
lis Manala ar Tuonela. Tuonelos kalnas labai slidus - kad į 
jį įkoptų, mirusysis visą gyvenimą turi kaupti nukirptus na- 
gus (AKūxcHuBaJlnb»ųA, [MepTryxuu, XenuMckHū, 1982, 
164). Tai greičiausiai baltų mitologijos įtaka. Ugrofinai po- 
mirtinį pasaulį vaizduojasi požemiuose, ir kalnas talpina- 
mas ten pat, tik viršutiniame požemių aukšte. Tai Savaima - 
gausybės šalis, esanti kalne, kur patenka šamanai, mūšyje 
žuvę kariai, motinos, mirusios gimdymo metu. Ši dalis, ma- 
tyt, visa perimta iš baltų: išlieka net Perkūnas (Perkele), 
vėliau, krikščionybės įtakoje tapęs suomių velniu ir su vishi 
kalnu perkeltas į požemius. Tad ir nagai, kopiant į kalną, 
matyt, yra baltiškas skolinys. 

Kopimas į Kalną, prieš tai apsirūpinus nagais - dar 
maginės (šamanistinės) tradicijos liekana; kaip minėta, lie- 
tuvių pasakose, kuriose pats Dievas kviečiasi žmogų pas ša- 
ve, šiam jokių ypatingų pastangų atkakti Dievo pasaulin 
nereikia. Tiesa, doram žmogui įkopti į kalną lengviau. Kai 
kurios užuominos apie psichopompą liudija ir kopimo kal- 
nan tradicijoje buvus transcendentinio'pagalbininko mbty- 
vą, tačiau, kaip galima spėti iš bajorų elgesio prie Šven- 

taragio laidotuvių laužo, kariai ir diduomenė buvo linkę la- 
biau pasitikėti savo jėgomis bei plėšrūnų nagais. Tad Dievo 
pasauliui pasiekti lietuviai žinojo bent du būdus - vienas jų 
siūlė nagais kabintis į kalną, kurio viršūnėje gyveno Dievas, 
ir taip patekti į Dievo valdomą erdvę, antrasis būdas, gali- 
mas dalykas, priklausė Dievo išrinktų žmonių kategorijai, 
galbūt "tiesioginiu" keliu pas Dievą atkakdavo žyniai. Taip 
šiedu variantai galėjo sugyventi tarpusavyje, tačiau beveik 
netenka abejoti, kad jie kilę skirtingais laikmečiais ir ko 
gero skirtingose etninėse bendrijose. 

Pats kalnas svarbią reikšmę turėjo ne vien Dievo val- 
domo pomirtinio gyvenimo kontekste. Dažnai mitologijose 
Kalno papėdėje yra pragaras, požeminis pomirtinis pasau- 
lis (Dx1majre, 1987, 39-40; Toropos, 1987/1, 311). Anksčiau 
jau susidurta su kai kuriais panašiais motyvais lietuvių pa- 
saulėžiūroje - "žemutinio" pasaulio valdovas Slibinas, Pu- 
kys, Vyžūnas išties tūno Kalno papėdėje. 

Kalno ir Paukščių Tako, kaip kelio į pomirtinį pasaulį 
(pas Dievą), vaizdiniai vienas kitam neprieštarauja. Pasak 
M. Eliadės, Kalnas laidojimo mitologijoje - nuoroda į dan- 
giškąją mirusiųjų buveinę (DAmmane, 1987, 167). Taip Irano 
arijų pasaulėvaizdyje Činvat tiltas, jungiantis gyvųjų ir mi- 
rusiųjų pasaulius, driekėsi nuo žemės iki aukščiausios iški- 
lumos, vedančios į dangų (Lommel, 1930, 189). Lietuvių sak- 
mėse minimas tiltas į rojų, kurį pereina tik teisiosios vėlės 
(BLV 21). Į stiklo kalną kopiama per stiklo tiltą, tuo metu 
apačioje nuslydusių vėlių laukia išsižiojęs Pukys ir jas pra- 
ryja (BLV 22). Tokie vaizdiniai bemaž žodis žodin atitinka 
lrano arijų pasaulėvaizdį, pagal kurį nuo tilto, vedančio į 
dangų, neteisiuosius į pragarus nutraukiantis Vizareša (Lo- 
mmel, 1930, 189). Toks "tiltas" tinka ir Paukščių Takui, ir 
Kalnui nusakyti, kartais galbūt sutapdamas su vienu iš jų. 
Naktį žėrintis Paukščių Takas apskritai galėjo būti laiko- 
mas matomu Kosminio kalno šlaitu (ar bent jį atstoti). Ta- 
čiau ide. protautėje Kalnas, neprarasdamas savo archetipi- 

nės prigimties, galėjo būti siejamas su realiu kalnu, kaip 
graikų Olimpas. J. Žilius-Jonila pirmasis atkreipė dėmesį, 
kad Sakso Gramatiko "Danų istorijoje“ minimas Anafijalo 
kalnas atitinka T. Narbuto Anafielą (Žilius-Jonila, 1929, 16- 
17). Natūralus klausimas - o gal T. Narbutas tiesiog ėmė ir 
savo kuriamai lietuvių mitologijai "pasiskolino" Sakso Gra- 
matiko minėtą Anafijalo kalną? Antra vertus, turint omeny- 
je lietuvių ir indoeuripietiškosios mitologijos artumą, "Ana- 
fijalų" sutapimas visiškai dėsningas. Šiuo atveju, prisimi- 
nus, kad Saksas Gramatikas šį kalną talpina kažkur tarp 
Rusijos ir Bizantijos, po Kelių nuorodų į V. Ivanovo ir T. 
Gamkrelidzės hipotezę apie pirminę ide. protautės teritoriją 
magėtų tarti, jog tai ne kas kitas kaip Araratas, kuris iš 
didžiausios ide. protautės teritorijos dalies galėjo būti ma- 
tomas... Archetipinis Kalno vaizdinys bei atsiminimai apie 
Araratą ide. tautose išties galėjo susipinti į ryškų Kalno 
mitologinį motyvą. 

Tačiau šiame tyrimų etape tokia prielaida toli netgi nuo 
menkiausiai pagrįstos hipotezės. 


Vyžūnas, Pukys 


Ide. kosmologijoje tyrinėtojai įžvelgia Pasaulio medžio 
arba Pasaulio kalno ir ties jo šaknimis tūnančio Slibino 
motyvą (HBanos, Tonopos, 1974, 5; Vėlius, 1987, 135). 
Lietuviai dar istoriniais laikais atmena Kalno papėdėje tū- 
nantį Pukį ar Vyžūną, kitur vadinamą "Wizunas, Staubunos, 
Didalis" (Kraszewski, 1847, 134). J. Basanavičiaus pateikto- 
je sakmėje minimas Pukys sutinkamas latvių mitologijoje - 
šiuo vardu jie vadina aitvarą. Latvių pūkis siejamas su "pū- 
sti", t.y., "pūtis", "tas, kas pučia" (Straubergs, 1957, 224). Šią 
vardo prasmę galėtų patvirtinti ir T. Narbuto pateiktame 
motyve minima "nupūtimo" funkcija - nusidėjėlius Vyžūnas 
nupučia, nubloškia į šalis. Pukio - Vyžūno vėlyvesnis 
palikuonis latvių Pūkis atitiko lietuvių aitvarą (plg. 

JlayTreH6bax, 1915, 409-410). Dionizijus Fabricijus kalba 
apie latvių garbintus skraidančius drakonus (Straubergs, 
1957, 224-225). Tam tikra chtoniškojo Slibino "drakonizaci- 
ja" pastebima ir lietuvių mitologijoje - taip žaltys sakmėse 
lekia oru (MT III 154-155), su vėtra (MT III 152), išnyra iš 
debesėlio (MT III 155). Irano arijai žino minėtąjį Vyžūną 
primenantį Daeva Vizareša, griebiantį nusidėjėlio vėlę (Gu- 
ntert, 1923, 401). "Didelį žaltį", "kirmėlę" sakmėse žmonės 
aptinka Kalno skylėje (MT III 155): tikriausiai čia įžiūrėti- 
nas to paties Slibino provaizdis. 

Neaišku, ar Pukys - Vyžūnas sielas nupučia, ar jas pra- 
ryja. Sielos prarijimo atveju (plg. "Ryna kaip velnias dūšias" 
- Vosylytė, 1977, 223), sutinkamas archaiškas kelionės į aną 
pasaulį vaizdinys, kuriame minimas kelias pro SV" ino nas- 
rus (Ilponn, 1986, 288). 

Tad Vyžūnas - Pukys laukia nusidėjėlių Kalno papėdėje 
ir šiuos nenusisekėlius Sizifus, taip ir neužritinusius savo 
apsunkusių sielų į Kalną, įveda į kitą, jiems nuskirtą pa- 
saulį, - tikriausiai išpusto jų sielas po visus pasaulio už- 
kampius, po laukus ir girias, kur jos ir klaidžioja iki nuskir- 
to laiko, galbūt virsdamos gyvūnais, arba jas praryja. Sli- 
binas, sutinkamas mirusiojo kelyje - ypač archaiškas vai- 
zdinys. Egiptiečių "Mirusiųjų knyga" pasakoja apie miru- 
siojo pomirtinėje kelionėje neišvengiamą kovą su milžinišku 
slibinu Apopiu (Niwinski, 1984, 141-142), kuri gali baigtis ir 
mirusiojo prarijimu (Ten pat, 172). 


Sargai 


Mirusiojo, užsiropštusio ant Kalno ar kitu būdu , ie- 
kusio į pomirtinį pasaulį, dar laukia sargas ar sargai, bu- 
dintys prie dangaus (dausų, rojaus) vartų. Pasakoje "Sve- 
čiuose pas elgetą (Dievą)" minimas kažkoks sargas, stovin- 
tis prie Dievo dvaro vartų (LTR 421 /64/). J. Basanavičiaus 
pateikiamoje sakmėje tariama: "Prie rojaus vartų stovi du 

milžinu: Auštra, kursai šviečia kelią einantiems į rojų, ir 
baisusis didžgalvis, storlūpis Vėjas, kurs pusterėjimu atgal 
nupučia tuos, kuriems nedaleista rojun patektie" (BLV 21). 
Be vėjų, dausas sergsti ir šunys. Rigvedoje sakoma: 

"Skubėk pro du šunis, Saramos palikuonis, 

Keturiaakius, dėmėtus, tikru keliu 

Ir pasiek tėvus, kuriuos lengva rasti, 

Kurie linksminasi bendroje puotoje su Jama" 

(PB 199) 

Irano arijai irgi žino du šunis, sauganč'us Činvat tiltą, 
kartais gali būti ir vienas keturiaakis šuo (Lommel, 1930, 
190-191). Keturiaakiai šunys, t.y., šunys su dėmelėmis virš 
akių, lietuvių nuomone, mato žmogaus mirties metu išskre- 
ndančią vėlę (Elisonas, 1931, 212) arba nujaučia mirtį (Ten 
pat, 213-215). Rodytųsi, tokių tikėjimų šaknys siektia ide. 
protautės laikmetį. Šunų, sergstinčių dvarus, motyvas, žino- 
mas iš užkalbėjimo, skirto apsisaugoti nuo šuns įkandimo: 
"Ėjau pro tris dvarus, regėjau - trys šunes guli. Pro visus 
tris praėjau - nė vienas nekliudė" (LT V 897). Galbūt tuo 
užkalbėjimu siekiama eiliniam šuneliui priminti kažkokius 
mitinius autoritetingu;s šunis, saugančius ne bet kokius dva- 
rus: galbūt tai "anapusiniai" šunys-sargai? Pasakoje "Sve- 
čiuose pas elgetą (Dievą)" minimi ties Dievo namais sutin- 
kami šunys (LTR 262 /182/, LMD I 100 /1/), vienoje versijoje 
jie praleidžia žmogų, tik gavę du obuolius (LMD I 100 /1/). 
Tai gali būti tam tikro aukojimo (savotiško Charono obolo) 
pomirtinio pasaulio sargams pėdsakas. Kartais Dievas se- 
nelis už avis duoda tris ypatingus šunis (LMD I 126 /7/). J. 
Balio nuomone, lobius saugančio šuns įvaizdis sakmėse ki- 
lęs iš tikėjimo, kad šuo yra mirusiųjų pasaulio sargas, "cer- 
beris" (BUL 10-11). Toks šuo sakmėse aprašomas taip: 
"akys jo raudonos, liežuvį iškišęs, juodas kaip sabalas, o 
didumo - kaip veršis" (BUL 45). Vis dėlto lietuvių tikėjime 
šunys buvo tik sargai, o, pvz., graikai Cerberį vadino netgi 
dievu (Lukianas, "Mirusiųjų pašnekesiai" XXI - cit. iš Lu- 

kian, 1981, III, 404-405). 

Reiktų pridurti, kad nors lietuvių pasakų variantuose 
šunys kartais minimi greta Dievo ar kaip jo dvaro sargai, 
vis dėlto tebeišlieka jiems būdinga chtoninė prigimtis - tik- 
riausiai kadaise jie saugojo ir Velnio kontroliuojamo chto- 
niškojo pomirtinio pasaulio prieigas. 

Grįžtant prie vėjų-sargų, tenka pažymėti, kad Auštra 
nėra nei išgalvotas, nei priklausąs kokiai atskirai lokalinei 
tradicijai. Tai šiaurryčių vėjas (auštrinis), kurio geras Ži- 
nias dangiškosios topografijos srityje pažymi daugelis pasa- 
kų (Greimas, 1979, 136). Pagal A. J. Greimo rekonstrukciją, 
jis yra Aušrinės giminė, tikriausiai pusbrolis, reziduojantis 
netoliese jos dvaro ir vadinamas Auštriniu (Ten pat, 128). 
Matyt, su juo tektų identifikuoti ir Auštrą. Čia paminėtinas 
ir Aržuolas, kurį, E. Fraenkelio nuomone, lietuviai žinojo 
kaip dangaus vartų sargą (Fraenkel, 1962, 28). Suprantama, 
kad Auštrai, kaip Aušrinės broliui, gali būti priskiriama 
švietimo funkcija - jis nepučia, tik šviečia kelią einantiems į 
rojų. Atsimintinas ir raudos įvadinis motyvas - raudos pra- 
sideda tarus, jog jau kyla Aušrinė, ir tai yra laikas miru- 
siajam iškeliauti. Galimas dalykas, tai sietina su Auštros 
iškeltu žibintu. 

Vėjas - baisus, didžgalvis, storlūpis. Panašiai jis nusa- 
komas ir kitur: "Nei šioks, nei toks, storlūpis" (LT IV 582). 
Kodėl sutinkami du vėjai, aiškėja iš pasakojimų apie vėjų 
šeimyną. Yra du broliai vėjai, kurių pučia tik vienas (LT IV 
586-587). Pasakose nepučiantysis vėjas apskritai esti sukal- 
bamas ir geraširdis (LT IV 584-585), kitur irgi siekiama 
vėjams priskirti palankumą žmonėms (Šliavas, 1985, 107). 

Indų Vaju vadinamas dangaus sargų (HeBeJnena, 
1975, 88). Iraniečiai irgi turėjo dvi vėjo dievybes - Vata ir 
Vaju. Vata - pučiantis vėjo dievas, garbinamas kaip dievybė, 
nešanti lietaus debesis. Vaju, bendras iraniečių tradicijai ir 
Rigvedai, - geranoriškas, pats gyvenimo alsavimas (boūc, 
1987, 14). Anot Irano arijų, mirusiojo kelionės metu jam 

trukdo piktasis vėjas, o gerasis padeda (Lommel, 1930, 190). 
Tokį patį tvirtinimą galime aptikti ir lietuvių tikėjimuose. 


Vartai 


Po ilgų vargų vėlė atkanka prie rojaus ar dausų vartų. 
Tai universalus vaizdinys, būdingas daugeliui mitologijų. 
Tyrinėtojai pažymi, kad vartai baltų mitologijoje būdingi ir 
požeminei, ir dangiškajai pomirtinio gyvenimo versijai (Ma- 
nnhardt, 1936, 62). Išties, lietuvių pasakose žmogus į praga- 
rą vedamas pro visokius vartus, vartelius arba pro gausybę 
durų (LTR 368 /289/, 724 /108/). Iš latvių dainų aiškėja, kad 
prie vartų dar yra vartininkė, kuriai reikia duoti maisto, 
kitaip ji neįsileis vidun. Vienoje dainoje mirusio vaiko vėlė 
prašo motinos, kad šioji iškeptų duonos - mat kažkoks var- 
tų demonas nelinkęs veltui varstyti durų (Mannhardt, 1936, 
62). Vartelių motyvas sutinkamas lietuvių raudose: "atkelk 
vėlių vartelius, o atidarykite vėlių dureles" (JLD III 1178/6), 
"O atkelkite vėlių vartelius, o atidarykite vėlių dureles" (JLD 
HI 1194/1), ".„atkelki vėlių vartelius" (JLD III 1199/1, plg. 
1198/1), "užstokite ant vėlių durelių, o atidarykit vėlių dure- 
les, o atdarykite vėlių dureles..." (LT II 542, JLD III 1194), 
"Atidarykit vėlių dureles,/ Atklemkavokit plieno klemke- 
les..." (BoJIETep, 1886, 184), "atdarykit žalio vario dureles" 
(Ten pat, 187). Šalia "vėlių vartelių" yra ir juos, matyt, ati- 
tinkantys "dangaus vartai", galintys kartais atsiverti, pro 
kuriuos matosi didžiulė šviesa (VSV 21), taip pat - žvaigž- 
dės, Mėnesio, Saulės vartai, į kuriuos beldžiasi klajojanti 
vėlė (TD IV 134). Mėnulio vartus mini ir sakmės - prieš juos 
sutinkamas kažkoks senelis (VLD 212-213), tikriausiai neta- 
patintinas su Dievu. 

Lietuvių pasakoje "Kelionė į kitą pasaulį" (LPK 465) 
mi-nimos žalios dangaus durys (LTR 398 /277/, plg. "žalio 
vario dureles"). Dažnai dangaus arba Dievo dvaro vartai 
minimi pasakoje "Svečiuose pas elgetą (Dievą)" (LTR 368 

/83/, 462 /90/, 1774 /29/... LMD I 842 /3/, I 843 /38/), kartais 
įvardinti ir kaip "graži broma" (LMD I 843 /16/). Šie vartai 
atviri ne visiems - jie neatsiveria prieš nuodėmingą vėlę 
(LTR 1018 /12/, 4157 /198/, 4893 /5/). Vartai gali patys užsi- 
trenkti, kai pro juos bando įsmukti nevertasis. Taip vienoje 
pasakoje žmogus praeina tik maginių priemonių dėka; jam 
pasakoma, jog tai jo laimė - priešingu atveju durys būtų jį 
užmušę (LRSPS 62). Toks savaime užsitrenkiančių vartų 
vaizdinys išlikęs ir sukrikščionintoje pasakoje: šv. Petras, 
kiekvienai vėlei atėjus, rakina dangaus vartus. Jei vartai ne- 
atsidaro, tai tą vėlę varo į skaistyklą (LTR 368 /181/). Pana- 
šus grėsmingų vartų motyvas sutinkamas priežodyje: "Ne- 
žiok (nesibark) kaip dangaus vartai" (Vosylytė, 1975, 220). 
Kai kurie tyrinėtojai mano, kad mituose sutinkamą angą į 
aną pasaulį galima interpretuoti kaip slibino nasrus, grąsi- 
nančius einančiajam, - pasiseka, jei jam taukšteli tik kulną; 
rusų pasakose panašią paskirtį turi susiglaudžiantys ir vėl 
išsiskiriantys kalnai (Ilponn, 1986, 288-289), plg. Scilės ir 
Charibdės uolos graikų mitologijoje. Edoje, kalbant apie 
Valgrind - "mirusiųjų vartus“, pabrėžiama, kad žmonėms 
šių senųjų vartų sklendės bei spynos nežinomos (Grimn, 22 
- cit. iš ED 20). Keltų Laimingosiose salose vartai irgi iš 
grynos bronzos (plg. "vario vartelius"), į juos veda sidab- 
rinis tiltas (HCH2D 703). Dangaus vartus gerai žino pietų ir 
vakarų slavai; šie vartai rakinami po žiemos, išleidžiant į 
žemę pavasarį. Rakinimo motyvas siejamas su paukščiais, 
kurie esti tiek slavų vyrijuje (HBanosB, Tonopos, 1965, 
106-107), tiek lietuvių dausose (rojuje). 


Suoleliai 


Suoleliai raudose minimi iškart po vėlių vartelių: "...imk 
už baltų rankelių, pasodink į vėlių suolelį" (JLD III 1178/6), 
"o pasodinkite į vėlių suolelį", "pasisodinki į vėlių suolelį", 
"pasodinai į vėlių suolelį" (LT II 542; JLD III 1194/1, 1198/1, 

1199/1, 1204/7). Tautosaka žino Dievo pasaulyje esančius 
suolelius - pasakoje apie siuvėją danguje (LPK 800) siu- 
vėjas, prasiskverbęs į dangų Dievui nesant, pamato apačioje 
(žemėje) vykstančią neteisybę ir sviedžia žemyn suolą (LTR 
397 /68/), kėdę (LTR 370 /45/), krėsliuką, ant kurio Dievas 
kojas pasidėdavo (LTR 356 /174/). Gal lietuvių pasakų ir 
raudų suoleliams atlieptų suolai Eleusino misterijose: jų 
metu pašventimo laukiantieji sėdėdavo ant suolų, apdengtų 
avių kailiais (Op>3ep, 1983, 370) - pomirtinio pasaulio erd- 
vėje avys jau minėtos anksčiau; šioje vietoje aptinkami suo- 
lai greičiausiai taip pat nėra bereikšmiai, juo labiau, kad 
Eleusino misterijų simbolika buvo skirta nužymėti ypatingą 
pomirtinį adepto likimą, besiskiriantį nuo kitų, laukiančių 
blankaus gyvenimo tęsinio niūriame Hade. 

Lietuvių raudose suoleliai suprantami taipogi ne viena- 
reikšmiai - tą gali paliudyti būgštavimas: "Mano sūneli, ma- 
no dobilėli, ar mokėsi vėlių suolely sėdėti" (JLD III 1196/7). 
Suoleliai galbūt būdavo skiriami atskiroms žmonių grupė- 
ms: vienoje raudoje minimi skirtingi mergelių ir moterėlių 
suoleliai (Giedrienė, 1976, 21). 

Raudos priklauso labai archaiškam pasaulėžiūros sluo- 
ksniui; anksčiau, kalbant apie tikėjimus metempsichoze, 
pastebėta, kad nesyk raudose atsispindi būtent tikėjimas 
pomirtiniu Žmogaus perėjimu į paukštį ar medį. Raudose 
minimi suoleliai ir varteliai galėjo tikti įvairiems pasaulė- 
žiūros sluoksniams, tiek pripažįstantiems pomirtinį pasaulį 
"už vandens", "požemiuose", tiek "dangiškajam" pomirtinio 
likimo variantui. Tačiau jau pats "vartelių" bei "suolelių" 
akcentavimas raudose nurodo, kad šiais vaizdiniais imta 
apibrėžinėti jau konkrečiai žinomą transcendentinį pasaulį, 
turintį savo ribas ("varteliai") bei erdvę (kurioje ir talpina- 
mi "suoleliai"). Vadinasi, tokie vaizdiniai kilę iš epochos, ku- 
rioje tikėjimo metempsichoze sistema jau buvo įveikta. 

Reliktiniai tikėjimų metempsichoze elementai raudose 
tradicijos dėka išliko, tačiau realiai funkcionavo tik su už- 

pasaulinės mirusiųjų erdvės vizija sutampantys vaizdiniai. 
Pamokomi vaizdai 


Pakeliui į Dievo valdomą pomirtinį pasaulį žmogus ma- 
to keistus vaizdus, kuriuos jam Dievas (ar angelas) išaiš- 
kina. Bemaž visose pasakose pasikartoja pagrindinis mo- 
tyvas: liesos avys, bliaunančios iš bado žalioje ir vešlioje 
pievoje ir prisiganiusios, sočios menkoje žolėje, tiesiog ant 
dirvono ar netgi ant smėlio. Vėliau paaiškėja, kad pirmuoju 
atveju tai mirę šykštuoliai, turtuoliai, pikti žmonės, kuriems 
visko buvo per maža, antruoju - tai dosnuoliai ar vargšai, 
visuomet pasitenkinę mažu ir todėl po mirties laimingi 
(EDS 225-226, 226-227; LTR 46 /3/, 421 /15/, 527 /5/... LMD I 
100 /1/, I 483 /28/...). Kartais avių vietoje gali būti karvės (TŽ 
V 640-641; LTR 10 b /128/), galvijų banda (LMD I 126 /36/) 
ar galvijų pulkas (LMD I 806 /3/). Bet kokiu atveju tokie 
vaizdiniai aiškinami vienodai. 

Kelionėje į pomirtinį pasaulį pasitaikantys vaizdai gali 
būti labai įvairūs. Štai žmogus stato namus, bet sienojus vis 
nuslysta - tai neištesėjęs pažado pastatyti namą žmogus (TŽ 
V 640-641). Du seneliai, vienas ant vieno kalno, kitas ant 
kito, mėtosi aukso obuoliais - jie nubausti už "baliavojimą", 
keturi vyrai laiko parėmę namą - nubausti girtuokliai (LTR 
421 /15/), moteris, semianti iš vieno šulinio ir pilanti į kitą - 
"šinkorka" (LMD I 126 /36/), dvi bobos, geriančios iš ežero ir 
vis prašančios gerti - girtuoklės (LMD I 100 /1/), žmogus iki 
kaklo vandenyje, šaukiąs "užtrokšiu" - "pijokas" (LTR 198 
/297/). Du besipešantys gaidžiai ar du besibadantys bried- 
žiai - tai nesugyvenę broliai (LTR 370 /281/), dvi besimu- 
šančios avys - vyras ir žmona, nesilaikę Dievo įsakymų (LTR 
368 /83/), du pakelėje besimušą akmenys - nesugyvenę vyras 
su pačia (LTR 260 /124/), dvi besikapojančios gyvatės ar 
besipešančios žąsys - piktos seserys (LMD I 806 /3/; LMD I 
503 /6/), šeši vilkai, stumdantys nuo savęs negyvą karvę, bet 

neėdantys - broliai, nepasidaliję tėvo turto po mirties (LTR 
527 /5/), besipešantys gaidžiai - nesutikę kaimynai (LTR 552 
/926/), du beržai abipus kelio, plakantys vienas kitą šako- 
mis, arba du per tvorą besibadantys kuiliai - besirieję kai- 
mynai (LMD I 324 /11/), du besipjaunantys šunys - gaspado- 
riai, pykęsi dėl niekų (LTR 10 b /128). Žmogus, plaukiąs 
ežeru ir prašąs gerti - pavyduolis (LTR 449 b /126/, plg. LTR 
260 /124/), trys vyrai, besimaudantys iki kaklo vandenyje ir 
šaukiantys vandens - pavyduoliai (LTR 421 /25/), žmonės 
upėje, negalintys atsigerti - pavyduoliai, net vandens kitam 
pagailėję (LMD I 483 /28/), moteris, semianti vandenį ir nie- 
kaip negalinti atsigerti - goduolė (LTR 544 /287/), du žmo- 
nės, mėtantys obuolį - užmušę žmogų ir nepasidaliję pinigų 
(LMD I 843 /16/), žmonės prie gėrybėm nukrauto stalo ver- 
kiantys, jog negali valgyti - šykštuoliai (LTR 260 /279/). 
Žmonės, kasantys šulinį ir pilantys vandenį atgal arba 
dirbantys tiltą ir negalintys jo pastatyti - ginčininkai (LMD 
I 503 /6/), du žmonės, besisvaidantys velėnomis - arę sveti- 
mas ežias (LMD I 806 /3/), kitur ežias draskę žmonės gai- 
niojasi vienas kitą su dalgiais (LMD I 483 /28/), du žmonės, 
tveriantys tvorą - kiekvienas traukiantis į savo pusę - ginči- 
jęsi dėl žemės ribų (LMD I 100 /1/), dvi moterys piene kais- 
tančios ant ugnies - dvi brolienės, vogusios viena iš kitos 
pieną (LMD I 806 /3/), linksmi žmonės, kurių krepšiai visko 
pripildyti - dorai pardavinėję turguje, žmonės, negalintys 
pripildyti savo krepšių - turguje sukčiavusieji (EDS 226- 
227), dvi moterys, besistengiančios įbrukti viena kitai linus - 
marčios, viena iš kitos vogusios linus (LTR 421 /57/), dirvoje 
du žmonės, barstantys vienas ant kito žemes - sukčiai, po 
mirties besidalinantys - še tau, še tau (LTR 370 /310/), dvi 
mergos, mėtančios puodą viena kitai - buvo pavogusios 
turguje puodą (TŽ V 640-641). Mergina, kabanti ant vieno 
plauko medyje - labai plaukus raičiusi puošeiva (LTR 452 
/93/), dvi panos aukso obuoliu besisvaidančios - merginos, 
gyvos būdamos nepasidalijusios (ar besidalydavusios) vieno 

vaikino (LTR 10 b /128/, 198 /297/, 527 /5/), ežere antys, gau- 
dančios auksinį obuolį - dvi merginos, kurios dalijosi vienu 
jaunikaičiu (LTR 552 /926/). Žmonės, laikantys virstančią 
bažnyčią - tie, kurie nėjo šventom dienom į bažnyčią, tingi- 
niai (LMD I 483 /28/), linksmos, pasipuošę mergaitės - plo- 
vusios stalus šeštadieniais, niekaip negalinčios numazgoti 
stalų - tą darė sekmadieniais (EDS 226-227), daug žmonių, 
laikančių mažą žagarų tvorelę, šaukdami "neišlaikysim, par- 
grius!" - žmonės, sakę, kad "bile dūšiai bus gerai, o kūnas 
kad ir tvorą paremt" (LTR 198 /297/). 

Geri žmonės - tai paukščiai, gražiai giedantys obels vir- 
sūnėje, blogi žmonės virtę kitoje obelyje besipešančiais pau- 
kščiais (LMD I 483 /28/, plg. LMD I 832 /3/). 

Visi šie vaizdai, kaip paaiškina Dievas, - jo dvaro pra- 
džia (LTR 10 b /128/). Galbūt tai erdvė, plytinti Kalno papė- 
dėje, - taip vienoje pasakoje pro šiuos vaizdus prasigavęs 
žmogus prijoja "labai aukštą kalną“, ant kurio sutinka po- 
mirtinio gyvenimo valdovą (DSPO 139-142). Juose parodo- 
mas pomirtinis likimas tų žmonių, kurie gyvendami vienaip 
ar kitaip nukrypo nuo savo priedermių. Atpildas už tai - ne 
"bausmė", o konkrečios žmogaus ydos transcendavimas, 
pratęsimas į amžinybę, kurioje žmogus trunka nuolat, netu- 
rėdamas galimybės pasitaisyti. Tuo metu dori žmonės tarsi 
nuolat pasilieka savo dorybėje. Šitokia pomirtinio atpildo 
samprata išties artima krikščioniškąjai. Šiems iš pirmo žv- 
ilgsnio naiviems vaizdiniams visiškai tinka K. Ranerio pas- 
tebėjimas apie blogybę, įsigalinčią žmogaus širdyje taip, kad 
jos jau nebegalima atskirti nuo paties žmogaus. "Gali būti, 
kad ši blogybė yra taip labai galutinė, jog žmogus visiems 
laikams su ja susitapatina" (Raneris, 1988, 233). Įsidėmėti- 
na, kad tokia gili lietuvių pasaulėžiūroje aptinkama įžvalga 
turi gilias šaknis: Ž. Diumezilis, aptikęs panašius vaizdinius 
osetinų (sarmatų palikuonys) ir indų pasaulėžiūroje, did- 
Žiai sųjaudintas tokių ryškių paralelių, teigia, kad tokie vai- 
Zdiniai greičiausiai kilę iš vienos senoviškos moralizuojan- 

čios arijų pasakos, išlikusios Indijoje ir Kaukaze (IkioM- 
€3HJIb, 1976, 78-79). Pasirodo, ši "moralizuojanti arijų pa- 
saka" tvirtai įėjusi lietuvių pasaulėžiūron, ir daug tvirčiau 
nei kitur. 

Tačiau tokių "pamokančių vaizdinių" esti ir kitose ide. 
tautose. Galima paminėti panašius motyvus keltų legendoje 
"Karmako nuotykiai Pažadėtoje Žemėje", kur pomirtiniame 
pasaulyje pastebimi raiteliai, veltui bandantys uždengti plu- 
nksnomis namo stogą, ir tai jiems vis nepavyksta (HCH), 
688-692). Panašus į lietuvių pasaką motyvas aptinkamas 
hetų tekste (HBanos, 1977, 208). Greta to, kai kuriuos 
lietuvių pasakų motyvus apie pomirtinį tam tikros žmonių 
grupės likimą - apie tuos, kurie amžiams pasmerkti lindėti 
vandenyje - atitinka Grigaliaus Turiečio "Frankų istorijoje“ 
(IV 33) atpasakotas abato Suniulfo sapnas: abatui pasirodė, 
jog jį atvedė prie ugninės upės, prie kurios iš vienos pusės 
bėgo Žmonės ir panirdavo į ją; vieni stovėjo upėje iki juos- 
tos, kiti - iki krūtinės, dar kiti - iki kaklo; visi verkė ir skun- 
dėsi, kad juos degina ugnis. Buvo ir tiltas per upę, pėdos 
platumo. Kitame upės krante stovėjo iš lauko pusės nubal- 
tintas namas. Abatui buvo paaiškinta, jog nuo šio tilto bus 
numesti tie, kurie blogai vadovaus savo ganomiesiems; 0 tie, 
kurie pasirodys veiklūs, be baimės pereis tiltą ir su džiaugs- 
mu bus įvesti į aną namą (cit. iš FpKraxnnA Typcknū, 
1987, 100). 

Jei atmestume "ugninės" upės vaizdinį, visi kiti motyvai 
stebėtinai sutaptų su atitinkamais lietuvių vaizdiniais. Ta- 
čiau šis krikščioniškas "ugnies" vaizdinys toli gražu neužgo- 
žia pamatinių archetipų. Galimas dalykas, V amžiuje abatas 
Suniulfas, kurio protėviai geriausiu atveju buvo pakrikštyti 
prieš pusantro šimtmečio (kiek daugiau ar mažiau - neturi 
esminio skirtumo), išties tam tikrą specialų transcendentinį 
apreiškimą galėjo priimti tik per archainius bendraindo- 
europietiškus archetipus, nes iš esmės nauja krikščioniškų 
erchetipų sistema tuo laikmečiu dar tik klojosi ant senųjų 

sluoksnių. 

Ši V amžiaus abato vizija leidžia teigti, kad lietuviška 
pasaka apie kelionę pas Dievą ir jos metu regimi įvairiausi 
vaizdiniai yra ne tiek pasaka, kiek tam tikra mirusiojo ar 
žynio, pakviesto į transcendenciją, vizija, vėliau vienu ar ki- 
tu būdu pranešta gyviesiems. Tačiau giliau į šį klausimą 
gilintis nevertėtų. 

Šiame "pamokančių vaizdų" kontekste prisimintini lie- 
tuvių pasakų motyvus stebėtinai atitinkantys mitai apie Ta- 
ntalo kančias ir Sizifo triūsą. Neabejotinai šių vaizdinių 
šaknys glūdi ide. protautės archetipų komplekse. Drauge 
tenka pabrėžti, kad ryškiausiai šie vaizdiniai, ir greičiausiai 
pirminiu savo pavidalu, bus išlikę lietuvių pasakose. 


Dieviškoji erdvė 


Toliau Dievo valdomame pomirtiniame pasaulyje su- 
siduriama su Dievo dvaro (rūmų), Sodo ir kt. vaizdiniais. 
Juos mato ne tik Dievo į svečius pakviestasis, bet ir pupos 
stiebu, atitinkančiu Pasulio medžio kamieną, dangun užko- 
pę senukai (pasakoje LPK 1416). Apie Dievo valdomą dan- 
gišką pomirtinį pasaulį pasakojama pasakose "Kelionė pas 
Dievą prašyti atpildo" (LPK 460), "Paukštis nuvilioja į dan- 
gų" (LPK 472 A), "Siuvėjas danguje" (LPK 800), "Šykščios 
moters sūnus danguje" (LPK 804), "Turtuolio teismas dan- 
guje' (LPK 802 A), "Turtuolis ir neturtėlis danguje" (LPK 
805), "Kambariai danguje" (LPK 804 A), kai kuriose pasa- 
kos "Kelionė į kitą pasaulį" (LPK 465) variantuose, sakmėje 
"Piemuo maitina smūtkelį" (LPK 3727) ir kt. Bemaž visur 
atvykėlių dangun matomi vaizdai sutampa. Pirmiausia tai 
Dievo dvaras. 


Dievo dvaras 


Savo kelionės pabaigoje žmogus aptinka dvarą (LTR 

421 /25/, 452 /93/), kuris apibūdinamas kaip labai gražus 
(EDS 234-235), taip gražus taip puikus (LMD I 503 /6/), 
kuriame visur tik mirga, paukšteliai visokiais balsais čiulba 
(LTR 421 /64/). Tai gali būti ir puikiausi mūrai, rūmai (LTR 
260 /124/), puikiausi rūmai, dvaras su labai gražiais kam- 
bariais, kuriuose atvykėlis bijosi ką saliesti, taip viskas gra- 
žu (LTR 462 /90/), rūmai (LTR 337 />7/, 368 /83/), kurie taip 
žėri, kad net akys raibsta (LMD I 100 /1/), netgi gražiausia 
triaukštė pilis (LRSPS 105). Tame dvare yra labai didelė 
troba, į kurią Dievas įsiveda žn ogų (LMD I 100 /1/), pasa- 
kose minimi dangaus kambaria (LTR 260 /446/, 398 /277/), 
kartais sakoma (LPK 8(4 A), kad danguje kiekvienam pagal 
nuopelnus paruošti kambariai (LTR 284 /438/, 368 /265/), 
kupini dangiškos gėrybės (KTR 368 /143/). Dievo namuose 
"visko yra“, minimas stalas (LMD I 843 /16/), netgi puiki 
sofa, krėslas (LTR 527 /5/), auksiniai indai, visokie valgy- 
mai, gėrimai (LTR 552 /926/). 

Pačiame dvare ar netoli jo ponas mato pulką jo mirusių 
baudžiauninkų, mato savo mirusį tėvą - jauną, gražų (LTR 
527 /5/). Labai gražioje lankoje, kurioje didžiausia linksmy- 
bė, daugybė angelų, žmogus mato savo mirusią žmoną (LTR 
370 /310/), mirusius vaikus drauge su žmona bevaikštančius 
po sodą (EDS 227-228, 229-230, 236-238), didelę šviesą, an- 
gelus, su kurias - mirusi žmona ir vaikai (EDS 235-236). 
Įsidėmėtina, kad netoliese dvaro - "prieš" jį ar "po" juo - 
pragaras (LTR 452 /93/), vaizduojamas kaip "ugnies ežeras“ 
(EDS 235-236), "nešvaru ežeras“ (EDS 236-238), "ežeras" 
(EDS 229-230). Pasakoje „PK 804) "Šykščios moters sūnus 
danguje" pragaras įsivaizduojamas tiesiog po dangumi - iš 
ten žmogus mėgina trimis svogūno laiškais, kadaise šykš- 
tuolės motinos (kitais atvejais - žmonos) numestais elgetai, 
ištraukti ją iš pragaro (LTR 260 /124/; EDS 130-131, 227- 
228). Pats pragaras kartais esti už vienų uždraustų durų 
danguje (EDS 130-131), sode esančioje didelėje skylėje (EDS 
227-228); iš viso sprendžiant, atrodo, kad pragaras yra 'po' 

dangumi ir jiedu yra tarsi ant vienos ašies, beje, kaip ir 
kitose senosiose mitologijose. 


Sodas 


Šalia dvaro easntis sodas (LTR 462 /91/, 552 /926/; EDS 
227-231) žydi, jame auga gėlės, uogos, obuoliai, kriaušės, 
slyvos, vyšnios - neapsakoma daugybė; paukšteliai sode vi- 
sokiais balsais gieda (LTR 552 /926/), čiulba aukso paukš- 
teliai (LTR 337 /57/), beje, minimas Vėjas, su kuriuo šneku- 
čiuojasi Dievas (KTR 337 /57/). Stebuklingas sodas išnyra ir 
Vėjų motinos sodybos aprašyme (Vėjai, kaip minėta aukš- 
čiau, - rojaus sargai), šiame sode auga stebuklingi obuoliai 
(Greimas, 1979, 125-126). Kitose lietuvių sakmėse regimas 
stebuklingas rojaus medis. Taip Enokas su Elijošiumi, gyvi 
patekę į rojų, gyvena ten, kol labai pasensta, tada nueina 
prie vieno medžio, atsisėda ir tampa vėl jaunais (Balys, 
1939, 133). 

Kartais sodas pakeičiamas "darželiu"; "rojaus darželis" - 
žvaigždynas, matomas "ant žiemos rytų šalies" (DPSO 162- 
163), beje, panašią rojaus kryptį nurodo ir sakmės (BLV 
21-22). Galbūt šiaurės rytų kryptis sietina su Paukščių Ta- 
ku, einančiu ta pačia linkme. Pasakojama, kad yra dangaus 
gojus ar daržas, kuriame būna teisingai gyvenę visų tautų 
kariai (Narbutt, 1835, 169). Pats rojus apibūdinamas kaip 
puikiausias ir gražiausias daržas, kuriame auga įvairiausi 
medžiai su stebuklingiausiais ir gražiausiais vaisiais (BLV 
21). 

Tvano metu Praamžius numeta žemėn kremtamą rie- 
šuto kevalą, kuriame išsigelbsti lietuvių Nojus su žmona. 
Praamžiaus sode turėtų augti ir daugiau riešutmedžių. M. 
Davainio-Silvestraičio pateiktoje pasakoje tariama, kad rie- 
šutai tame sode labai gausiai augo (šių fragmentų aptarimą 
žr. Greimas, 1979, 220 ir t.). Apie savo kelionę į aną pasaulį 
pasakojantis juodvarnis sako: "aš dideliai toli buvau, kur 

žalias gojus, stiklo mūras.. ten kevalus krimtau" (LT III 
259). Formulė "Žalias gojus, stiklo mūras" primintų Stiklo 
kalną ir ant /už/ jo esantį sodą su vešlia augmenija. At- 
vykusiam į aną pasaulį žmogui Dievas duoda riešutą (LTR 
421 /64/). Galbūt iš bendro šaltinio kilę ir Dievo (Prakorimo, 
Praamžiaus) ir keltams žinomi devyneri riešutmedžiai, au- 
gantys Pažadėtoje Žemėje (HCH2D 690). 


Maginės tradicijos reliktai 


Tačiau kelionių į Dievo valdomą erdvę aprašas būtų ne- 
pilnas, nepaminėjus populiarios lietuvių pasakos LPK 1416 
"Pupos stiebu į dangų" vaizduojamo kelio pas Dievą. Senelis 
su senele stebuklingos pupos stiebu užsiropščia į dangų ir 
ten sutinka Dievą. Jų regimi vaizdai - Dievo sodas ir pan. - 
mažai tesiskiria nuo jau minėtų Dievo pasaulio reginių. Ta- 
čiau esama ir kai kurių, kartais gan žymių skirtumų, pir- 
miausia liečiančių paties Dievo būsto aprašymus bei kai 
-kuriuos kitus netoliese pastebimus dalykus. Anksčiau minė- 
tose pasakose Dievo pakviestieji keliauninkai paprastai at- 
siduria ties Dievo dvaru ar rūmais, o pasakoje LPK 1416 
vietoje jų regimas "kažkoks namelis" (LTR 724 /39/), trobelė 
(LTR 462 /400/), "mažutis Dievo namelis" (LTR 724 /144/). 
Greta minimi vartai arba durys (LMD I 133 /275/; LTR 260 
/137/). Tokios prabangos, matytos pasakoje "Svečiuose pas 
elgetą (Dievą)" jau nebėra. Vietoje to - gausybė pieno pro- 
duktų (LTR 724 /39/), matyt, gaunamų iš čia pat minimų 
ožkelių (LTR 462 /400/, 724 /39, 144/), yra ir oželis, trau- 
kiantis ratelius (LTR 662 /311/), kitur vadinamus "angelų 
ratukais" (LTR 449 a /54/), Šv. Petro rateliais (LTR 260 
/137/), tiesiog rateliais (LMD I 291 /5/, 1832 /7/; AED 219). 

Namelyje aptinkamas duonkubilis ar rėčkelė, kupina 
tešlos duonai kepti (LMD I 291 /5/, I 832 /7/; LTR 260 /137/, 
544 /263/), iš kurių, bobutei paragavus, nesulaikomai ima 
bėgti tešla; sode auga obelis, nuo kurios nurėškus obuolį, 

nubyra ir visi kiti (LTR 260 /137/, 449 a /54/, 662 /311/; LMD 
1 291 /5/; AED 219). 

Įdomu, kad Dievas seneliams draudžia liesti tešlą ar 
obelį, tačiau Dievo ožkelės, pieno produktai nėra uždrausti. 
Iš anksto uždrausta ir leisti ratelius, o draudimo nepaklau- 
siusi senutė jų nesuvaldo. Tai, ko gero, reiškia ne vien pap- 
rastą draudimą liesti Dievui priklausančius daiktus: kodėl 
gi draudžiami būtent žemdirbystės, sodininkystės produk- 
tai? Atrodytų, tokia pasaka galėjo rastis dar neįsigalėjus 
žemės dirbimu grindžiamai ūkio sistemai. Be to, gyvulinin- 
kystei netgi esant gana ankstyvoje stadijoje: danguje mini- 
mos tik ožkelės. Tokiems gyvuliams nereikia didelių ganyk- 
lų plotų, taip pat ir ratų (vežėčių), kuriais indoeuropiečiai 
piemenys-klajokliai paskui savo bandas traukdavo iš vieno 
Eurazijos pakraščio į kitą. Drauge pasakos radimosi metu 
ankstyvąja gyvulininkyste paremto ūkio atstovai jau žino že- 
mdirbių kultūrą - duoną, sodus. 

Tačiau pasakoje glūdi perspėjimas ar bent jau nepasiti- 
kėjimas žemdirbių kultūros pasiekimais. Įsidėmėtina, kad 
būtent toks pat nepasitikėjimas atsekamas ir laumių legen- 
das sukūrusioje kultūroje (Bagdanavičius, 1982). Atrodo, 
kad pasaka "Pupos stiebu į dangų" išties radosi dviejų kul- 
tūrų sandūroje, ir priklauso žemesnėje pakopoje esančiai 
kultūrai, plg. vien tik "mažą Dievo namelį", "trobelę". Tačiau 
drauge pažymėtina, kad pastaroji kultūra gan geranoriškai 
žvelgia į aukštesniąją, joje įžiūrėdama tam tikrą sakrališku- 
mą, ypač - augalų sodinimo akte, plg. patį "dangiškosios 
pupos" motyvą. Galbūt iš tokios kultūrų sankirtos ir kilo 
vienoje pasakoje užtinkamas paaiškinimas, kad "artojai da- 
ngun neina" (LTR 662 /213/), t.y., nepaisant aukštesniosios 
Kultūros materialinio pranašumo pripažinimo, religinė jos 
viršenybė buvo neigiama. Ši pasaka liudija dar kai kuriuos 
ją sukūrusios kultūros bruožus - visų pirma tai būdas, ku- 
riuo patenkama į dangų. Medžiu į dievų pasaulį kopia ša- 
Manai - panašūs vaizdiniai plačiausiai paplitę ugrofinų tau- 

tose. Baltams - ir ide. tautoms apskritai - šamanizmas ne- 
buvo būdingas. Tai liudija, kad ide. protautė greičiausiai 
jau buvo praėjusi šią religinio gyvenimo pakopą. Gal tokia 
šamanistinė kelionės į aną pasaulį samprata, išlikusi šioje 
pasakoje ir gretintina su joje minima ūkine sankloda reikš- 
tų šią pasaką atsiradus ugrofinų substrate, pastarajam su- 
siduriant su prie Baltijos atsikrausčiusiomis ide. gentimis, 
atsinešusiomis rato ir žemdirbystės kultūrą. Tokią prielaidą 
patvirtintų tai, kad lietuviškas šios pasakos variantas pasi- 
rodo labai stipriai degradavęs (LTR 452 /97/, 462 /400/, 724 
/144/ ir t.). 

Atrodo, kad kultūra, kurioje ši pasaka kadaise funkcio- 
navo tikriausiai kaip sakralinis mitas, po susidūrimo su 
naująja kultūra savarankišką gyvavimą prarado gan greitai, 
ir jau nebegalėjo kontroliuoti šios pasakos funkcionavimo. 
Pasaka naujojoje kultūroje prigijo, tačiau, neatitikdama 
ide. pasaulėžiūros struktūroms, virto daugiau emocine, juo- 
kų pasaka. Žinoma, teiginį, jog pasakoje "Pupos stiebu į 
dangų" susiduriama su būtent ugrofinų kultūra, reikėtų pa- 
tikrinti. Substratinė ją suformavusi kultūra galėjo įeiti į 
prabaltų tradiciją daug anksčiau ir visai kitose vietose. 

Kol kas buvo kalbėta apie pasaulį, į kurį atkanka Dievo 
pakviestieji arba mirę žmonės. Pasaka "Pupos stiebu į dan- 
gų" atlieptų greičiau šamanistinio pobūdžio pasaulėžiūrą, 
tačiau ir Čia iš esmės patenkama ton pačion sferon. Atrodo, 
kad į šiltą, amžinai žaliuojantį kraštą (ar bent jo prieigas) 
gali atvykti ir maginės kultūros atstovai. Lietuvių sakmėje 
(LPK 3652) "Raganos žiemą lekia Žirniauti'" pasakojama 
apie tai, kaip raganos viduržiemy, raitos ant avilių, nulekia 
ant kalno, kur žydi gėlės, auga žirniai (LTR 344 /725/), į tokį 
kraštą, kur "buvusi vasara" (LTR 42 /61/), ant tokios žemės, 
kur žirniais nusėtas visas laukas (LTR 619 /156/). Raganos 
keliauja gan utilitariniais tikslais (tokia kelionių motyvacija 
apskritai būdinga maginėms tradicijoms) - žiemą pasiskinti 
žirnių. Matyt, šioje pasakoje išnyrantys Kalno, "žaliavimo", 

"amžinos vasaros" vaizdiniai sietini su pomirtiniu lietuvių 
pasauliu, dausomis, kur "visada šilta" ir "žiemos nėra" (Bū- 
ga, 1959 I, 553). Tai, jog vykstama į pomirtinį pasaulį galėtų 
parodyti ir raganų keliavimas būtent ant avilių. Seniau avi- 
liai buvo skobiami iš medžio, panašiu būdu kaip ir karstai, 
matyt, tai ir lėmė raganų pasirinkimą. Be to, kartais pomir- 
tinio pasaulio vaizdiniai siejami su bitėmis - plg. kartais 
aptinkamą Žmogaus sielos tapatinimą su bitele. 

Dar aiškiau tokia kelionė vaizduojama pasakoje (LPK 
306) "Prašoktos kurpaitės". Karalaitės raganos prieina auk- 
štą kalną ir įkopia į pačią viršūnę. Ten jos atsisėda pailsėti. 
Ant to kalno plyti gražiausias sodas, kuriame auga auksi- 
niai obuoliai, skraido paukščiai. Vėliau karalaitės prieina 
prie ežero, per kurį jas perkelia irklininkas, už e: ro - di- 
džiausias dvaras, kuriame vaikšto žmonės vištų, arklių, kar- 
vių kojomis (LTR 260 /471/). Šie motyvai atkartojami dau- 
gelyje pasakos variantų - sodas su aukso obuoliais (LTR 
284 /526/, 358 /627/, 552 /1082/), upė (ežeras), per kuriuos 
persikeliama (LTR 344 /707/, 552 /1082/), jūra (LTR 284 
/526/), vandens kliūtį keičia giria (LTR 452 /49, 114/; LMD) I 
494 /9/), tiltas (LTR 532 /9/), minima erdvė kalno viduje 
(LTR 358 /636/), požeminiai rūmai (LTR 358 /627/) ir pan. 
Paprastai 'ši karalaičių ar karalaitės kelionė suprantama 
kaip kelionė į pragarą, tačiau pakeliui ji prieina jau žino- 
mus dangiškojo "rojaus" ant Kalno vaizdinius. Atrodo, kad 
pasakos radimosi metu "rojų" ir "pragarą" atitikę vaizdiniai 
buvo išdėstomi vienas už kito; tikriausiai "rojus" buvo įsi- 
vaizduojamas ant Kalno, "pragaras" - pakalnėje; tais atve- 
jais, kai Kalnas neminimas, karalaitė ragana "ina ką 
panašaus į anksčiau minėtus "rojaus" sodus. 

Su sakme apie žirniauti lekiančias raganas šią pasaką 
jungia vienas bendras motyvas: į "aną pusę" moteris keliau 
ja savo pačios jėgomis, nepasikliaudama Dievo ar kokių ki- 
tų transcendentinių veiksnių pagalba, jos pagaliau ir ne- 
prašydama. Pagalbos ne tik neprašoma, jos iš anksto at- 

sisakoma pasinaudojant maginėmis priemonėmis - jojimu 
ant avilių (LPK 3652), užkeikimu (LTR 284 /526/, 260 /471/), 
manipuliacijomis su obuoliu (LTR 344 /707/), tuo metu kai 
daugumoje lietuvių pasakų apie panašias keliones į pasaulį 
klausiama kelio Mėnulį, Saulę, Vėją ir pan. Atrodo, sakmės 
apie žirniaujančias raganas ir pasakos apie karalaičių ke- 
lionę galėjo rastis, esant pasaulėžiūrai, pripažįstančiai mo- 
ters-burtininkės galią, naudojant magines priemones nuka- 
kti į "aną pasaulį". Čia vėl susiduriama su neindoeuropie- 
tiška, metricentrine kultūra, kuriai taipogi nepažįstamas 
ratas, bet žinomas luotas (kelionei į kitą pasaulį). Be to, ide. 
pasaulėžiūroje į anapus keliaujantis vyras paprastai gauna 
vienokią ar kitokią transcendentinę pagalbą iš dieviškosios 
sferos atstovų, gauna senelio Dievo patarimą, palaiminimą 
ar jis tiesiog nurodo kelią. O ką tik minėtose pasakose pasi- 
kliaujama maginiais veiksmais. 

Ir šiuo atveju susiduriama su kultūrų konfliktu religi- 
niu pagrindu. Tai nurodo nevienoda pasakos apie karalaitės 
kelionę pabaiga - karalaitė ragana sudeginama (LTR 260 
/471/, 344 /707/), išvejama iš namų (LTR 452 /49/), o kartais - 
su ja susituokia jos persekiotojas (LTR 284 /526/, 291 /215/, 
358 /636/). Atrodytų, savo pirminiu pavidalu ši pasaka tu- 
rėjo būti mitu apie moters-burtininkės (šamanės) kelionę į 
"aną pasaulį“. Tačiau šiam matriarchaliniam mitui patekus 
į patriarchalinę ide. kultūrą, atsiranda naujas motyvas: jau- 
nikaitis, pasinaudodamas Dievo-senelio ar numirėlio jam 
duotais stebuklingais daiktais persekioja karalaitę, keliau- 
jančią anapus, ir paskui susituokia su ja, - tokia mito trans- 
formacija dar kartą paliudyja taikų kultūrų susidūrimo po- 
būdį. Tik vėliau, patriarchalinei, nemaginei pasaulėžiūrai 
galutinai įsivyravus, tokias magines, šamanistinėmis prie- 
monėmis paremtas keliones imama smerkti - galbūt išties 
senojoje baltų kultūroje, kuriai įprasta kelionėje į aną pa- 
saulį pasikliauti transcendentiniu veiksniu, maginės prie- 
monės, vartojamos prasigauti į anapus, atrodė šventvagystė. 

Vis dėlto minėtoji sakmė ir pasaka nėra degradavusios 
(priešingai nei pasakos apie kelionę pupos stiebu), o tai rei- 
kštų, jog baltų kultūroje išliko smerkiama, tačiau kultivuo- 
jama maginė tradicija. Ją palaikė tikriausiai senosios subs- 
tratinės kultūros atstovai, tačiau ir jiems, kaip atskiram 
etniniam sluoksniui, išnykus, ši tradicija laikėsi toliau kaip 
ezoterinė sektos pobūdžio grupėse. Ji buvo aiškiai suvokta 
kaip sąmoninga priešprieša transcendentiniu veiksniu pa- 
remtai nuostatai, todėl ir daugiausia šios tradicijos adeptų 
būta tarp moterų. Ši tradicija buvo ne kas kita kaip raga- 
nystė. Turint omenyje, kad viduramžiais raganų siautėji- 
mai apėmė visą Europą, tektų manyti, kad tokia maginė 
kultūra yra senosios Europos palikimas. 


"Laukinė medžioklė" 


Pomirtiniame pasaulyje vėlės ne vien vaikščioja po kal- 
nelį, po sodą, sėdi "vėlių suoleliuose". Jos sutinkamos ir 
bemedžiojančios. Sakmėje LPK 3518 pasakojama apie mi- 
rusiųjų vėles, padangėmis traukiančias į medžioklę: pade- 
besyse girdėti šūksniai, triukšmas, ginkų žvangėjimas, šunų 
skalijimas. Kartais tai pavyksta žmonėms ir pamatyti (BLV 
120-121). Laukinė medžioklė esą matyta 1839 m. netoli Ly- 
dos - ore, virš kelio, visai ne aukštai nuo žemės keliavo 
didžiuliai riterių būriai, pilnai apsiginklavę, su šarvais, pa- 
puoštais plunksnomis. Ėjo visą valandą, o žemę lietė tik 
praeidami kalvos viršūnę, kurią taip išrausė, jog rodėsi, iš- 
ties ją perėjo daugybė kavalerijos pulkų (TeobasirbA, 1890, 
187). Dvi debesyse besikaujančios kariaunos matytos ir Len- 
kijoje 1269 m. (Strijkowski, 1846 I, 307). Tai nėra retas 
Europoje reiškinys; pakaks prisiminti kolektyvines vizijas 
Verdene pirmojo pasaulinio karo metu. Matyt, vėlės ir to- 
liau gyvena pagal savo pamėgimą, (tad karių - medžioja ir 
kaunasi). Latviai didvyrių, kritusių už Tėvynės laisvę, še- 
šėlius vadino Murgi. Jie gyvenę danguje, lenktyniaudavę ten 

ugniniais vežimais, danguje kaudavęsi su Jodsais - piktosio- 
mis dvasiomis. Lietuviai tokį kovoje kritusio kario šešėlį, T. 
Narbuto liudijimu, vadino Kunkėtoju - jie garbinti tikint, 
kad paliovus jiems atnašauti, kraštą išiiksiąs nederlius ir 
badas (Narbutt, 1835, 169). Laukinė medžioklė germaniš- 
kuose kraštuose vadinta "das WBtende Heer“, "das wilde 
Jagd" (Mogk, 1921, 58), ir atrodo taip pat kaip Lietuvoje. 
Tokius pat vaizdinius žino ir estai bei suomiai (Haavio, 
1979, 476-477). 

Tiesą sakant, kai kurie "Laukinės medžioklės“ požymiai 
liudytų galimybę manyti, kad savo metu ji priklausė "pa- 
dangių" sferai. Tačiau į su Dievu siejamo pomirtinio pasau- 
lio vaizdinius ją tenka įtraukti todėl, kad lietuvių ir latvių 
pasaulėžiūroje tokie "padangių kariai" rodosi kankiniais, 
kuriems reikia atnašauti, ar kovotojais su piktosiomis dva- 
siomis. Tuo būdu jie negali būti įrašomi : chtoniškąjį 
pomirtinio pasaulio "padangėse" kontekstą, - kaip minėta, 
jei jame tokie vaizdiniai ir funkcionavo, tai gan anksti jie 
buvo pervesti paties Dievo kompetencijai. 


Dievo pasaulis ir mirusieji 


Apie patį Dievo pasaulį žinių mažoka. Paprastai pasa- 
kos ir sakmės daugiau dėmesio skiria keliavimo anapus 
aprašymui, pamini kai kuriuos pirmuosius įspūdžius po- 
mirtiniame pasaulyje. Tolimesnis mirusiųjų gyvenimas - be- 
maž neaptariamas. 

Dangaus Dievas nuolat stebi žmonių gyvenimus. Stebi 
degančias žvakes - žmonių gyvenimus (LMD I 324 /11/, plg. 
LTR 544 /287/), ir pagal tai, kiek jos nudegę, sprendžia, kiek 
Kam likę gyventi. Dievas nuolat regi ir žmonių elgesį. Dan- 
guje yra vieta, iš kurios pasižiūrėjus, matosi visas pasaulis 
(LTR 449 b /75/), labai primenanti borchesiškąjį Alefą. Kar- 
tais tariama, kad Dievas turi panašų į didelį obuolį kamuo- 
lį, kuriame galima pamatyti visą žmonių gyvenimą (LTR 368 

/83/) - įsidėmėtinas Žemės, kaip kamuolio, vaizdinys. Jis tu- 
ri sąrašą visų gerų ir blogų žmonių darbų, kuriame viską 
užsirašo (LTR 368 /83/). Visa tai rodo didžiulį Dievo dėmesį 
žmogiškiems reikalams ir drauge liudija jo, kaip pomirtinio 
pasaulio valdovo, kvalifikaciją - nors nežinia, kiek Dievas ja 
naudojasi. 

Pasakos pažymi didžiulį Dievo kantrumą - pasakoje 
(LPK 800) "Siuvėjas danguje" žmogus, pamatęs apačioje vy- 
kstančią neteisybę, užsirūstina ir netyčiomis užmuša blogai 
besielgiantį; už tai susilaukia Dievo priekaištų ir kartais iš- 
vejamas iš Dievo pasaulio. 

O šis pasaulis be galo gražus. Pasakoje LPK "Turtuolis 
ir neturtėlis danguje" pasakojama, kaip visko turintis - net 
dangiškaisiais mastais - žmogus, žiūri į neturtėlį, sėdintį 
prie Dievo kojų, žiūri du šimtus metų, ir jam nenusibosta 
(LTR 358 /256/). Pasakoje (LPK 472 A) "Paukštis nuvilioja į 
dangų" žmogus, sekantis paukštį iš ano pasaulio, nepastebi, 
kaip praeina trys tūkstančiai metų (LTR 449 /131/). 

Tačiau į Dievo pasaulį patekti nėra taip paprasta. Kai 
Dievas-senelis vežasi geilestingą Žmogų pas save į dangų, 
pasirodo, kad ir dangiški arkliai negali nė truktelėti iš vie- 
tos - mat žmogus įsidėjo dvaro raktus (LTR 552 /912/) - kaip 
ir pasakojimuose apie Kalną, kuriuose sakoma, kad tie, ku- 
rie prie savo turto pernelyg prisirišę, į tą kalną neužkops. 
Žmogus negali nieko "pasiimti" su savimi. O ir žmonių labai 
dora laikyta mirusioji negauna vietos danguje, kol neišaiš- 
kėja kai kurios jos nuodėmės (LTR 68 /332/). Dievas ir jo 
pasaulis reikalauja viso žmogaus. Turi būti nutraukti visi 
žmogaus ryšiai su žemiškaisiais dalykais, o ir jo paties Die- 
vas reikalauja ne tik "viso", bet ir tokio, koks jis yra iš tiesų. 

Sunku pasakyti, kiek šie motyvai sukrikščioninti. Išties, 
jais išsakomos didžios tiesos, su kuriomis sutiktų ir krikš- 
čionybė. Vis dėlto, nesiaiškinant, ar atskiri motyvai priklau- 
so krikščioniškajai, ar archainei tradicijai, susidaro įspū- 
dis, jog didžioji jų dalis priskirtina dar senesniems tikėji- 

mams - konkrečiai dėl vaizdinių, kuriais tokios tiesos iš- 
reiškiamos grubumu. Lietuvių pasakų ir mitų kalba nėra 
sąvokų kalba. Prie didžiųjų pomirtinio atpildo tiesų lietuvių 
protėviai artėjo iš kitos pusės, ir jų kelias buvo nužymėtas 
mįslėmis ir prilyginimais, semiamais iš pačių archaiškiau- 
sių tradicijų gelmių - o tokie prilyginimai dažnai buvo neto- 
buli, gruboki - tai buvo nuojautos, kurias krikščionybė su- 
konkretino iki sąvokų ir kilstelėjo iki tokio lygmens, ku- 
riame tos pagoniškosios nuojautos jau galėjo būti reflektuo- 
jamos. 

Todėl ir krikščionybė taip greitai tapo tautos savastimi, 
todėl ir lietuvių pasaulėžiūroje Dievo įvaizdin suplaukė tiek 
pagoniškieji, tiek krikščioniškieji elementai - kaip retoje ki- 
toje pasaulėžiūros srityje. 

Visa tai apsvarsčius, paaiškėja, kokie sunkumai kyla, 
mėginant interpretuoti Dievo kontroliuojamo pomirtinio gy- 
venimo įvaizdį senojoje lietuvių pasaulėžiūroje. 


Dangaus Dievo kontroliuojamo pomirtinio gyvenimo 
sampratos problematika ir bandymas išskirti istorinius 
lygmenis 


Kaip jau minėta šio skyriaus pradžioje, tiek psichopom- 
pą, tiek kelio ar vartų motyvus buvo galima nagrinėti ir 
"užpasaulinio", "už vandens" ar "po žeme" esančio pomir- 
tinio gyvenimo kontekste. Tačiau besiaiškinant šiuos vaizdi- 
nius turėjo paaiškėti, kad jie aiškiai matomi ir Dievo kon- 
troliuojamame pomirtiniame pasaulyje. Todėl šiame tyri- 
nėjimų etape teisingiausia pasirodė atitinkamus vaizdinius 
nagrinėti, remiantis jų išsaugotais ryšiais su Dievo įvaizdžiu 
- 0 jų Žymiai daugiau nei su kitais vaizdiniais. Priešingu 
atveju būtų tekę atlikti specialų tyrimą, nuvalant "dangišką- 
sias" apnašas, ant šių vaizdinių nusėdusias jų funkcionavi- 
mo Dievo kontroliuojamo pomirtinio pasaulio kontekste 
metu, tačiau pirmiau, ir tai savaime suprantama, atkūrus 

bendriausius Dievo pasaulio bruožus. Tačiau taip tyrimas 
būtų patekęs į užburtą ratą. Tokios baigties ir stengtasi iš- 
vengti, nors žinoma, ir šiuo atveju lieka tam tikro neišbaig- 
tumo. Deja, kitas kelias kol kas nebuvo įmanomas. 

Kita nemenka problema - žemiau tebus nubrėžti jos 
kontūrai - tai Dievo kontroliuojamo pomirtinio pasaulio iš- 
sidėstymo vieta. Ar galima teigti, jog tai "dangiškoji" sfera? 

Tai atsekti be galo sudėtinga - pats "dangiškumas" yra 
labai įvairialypis. Jo centre glūdi Pasaulio kalno motyvas - 
tiek tuomet, kai po vėlių kalnelį vaikščiojo mirusieji, tiek 
tais atvejais, kai kalbama apie Kalną, į kurį mirusieji turi 
užkopti, tiek kalbant apie Kalno viršūnėje gyvenantį Dievą, - 
visur susiduriama su tuo pačiu Kalno provaizdžiu. Ten, kur 
regimas Kalnas, nesunkiai atsekami Dievo, rojaus įvaizd- 
žiai, sodo, kalno, lankos, kurioje linksminasi teisiai gyvenę 
mirusieji, vaizdiniai. Tačiau kriščioniškieji dangaus vaizdi- 
niai dažnoje pasakoje eliminuoja Kalno motyvą kaip nesu- 
tampantį su krikščioniškuoju pasaulėvaizdžiu. Tokiais at- 
vejais gan sunku išvesti aiškią ribą tarp lietuvių religijos 
pomirtinio pasaulio "ant (už) Kalno" ir jau sukrikščionintų 
rojaus, esančio tiesiog danguje, vaizdinių. Problemiška ir 
kai kurių vaizdinių kilmė, pvz, Dievo kantrybė, matant 
žmonių nuodėmes, prieštarautų aukščiau nagrinėtose etio- 
loginėse sakmėse aiškiai išreikštam Dievo rūsčiui ir tiesiog 
senatestamentiniam teisingumui. Vis dėlto daugelis motyvų 
(Kelias, Paukščių Takas, Kalnas, Psichopompas, Sodas, 
Dvaras), kaip rodo kitų tautų mitologinė medžiaga, kilę iš 
ide. protautės vaizdinių komplekso. Todėl šiame skyriuje 
liesti tik ide. tautų mituose aiškius atitikmenis turintys vaiz- 
diniai, kol kas nuošalyje paliekant problemiškus vaizdinius, 
kuriuose galbūt juntama krikščionybės įtaka. Šis skyrimas 
ypač sudėtingas Dievo kontroliuojamo pomirtinio gyvenimo 
kontekste, ir nesyk, užuot įsileidus į subtilius svarstymus, 
nežadančius vienareikšmių rezultatų, tenka šiuos klausimus 
atidėti vėlesniems laikams, o kontraversiškos kilmės vaiz- 

dinių išvis neverta jungti į sklaidomą mežiagą. 

Tačiau ir tokiu pavidalu aptariama senovės lietuvių 
Dievo kontroliuojamo pomirtinio gyvenimo samprata dar 
negali būti sklaidoma į chronologiškai ankstesnius bei vė- 
lyvesnius lygmenis. Atrodo, kad "dangiškasis" ar dangaus 
sferoms artimas (ant Kalno esantis) pomirtinis gyvenimas 
senovės lietuvių pasaulėžiūroje iš principo atitinka senosio- 
ms ide. tautoms bei, matyt, ir ide. protautėje žinotą vaizdą. 
Tai gyvenimas greta Dievo, greta jo dvaro esančiame sode ar 
lankoje, krašte, kur visados šilta, amžina vasara. Tai gyve- 
nimas, kupinas malonumų, žaidimų, valgymų ir gėrimų. Jis 
dislokuojamas ant paties Kalno ar kiek už jo, galbūt dan- 
guje. Vertikaliai po "dangiškuoju" (plačiąja prasme) teisiųjų 
pasauliu yra pragaras - piktų, gobšių, nedorų žmonių po- 
mirtinio buvimo vieta, esanti Kalno papėdėje ar "pakalnėje", 
ar paties Kalno viduje. Tokia sąsaja nurodo, kad "dangaus" 
ir "pragaro" įvaizdžiai senojoje pasaulėžiūroje chronologiš- 
kai buvo lygiagretūs, ir, ko gero, klausimas, kuris iš šių 
įvaizdžių archaiškesnis, būtų formuluojamas neteisingai. 
Mat Kalno, ant jo gyvenančios vyriausios ide. panteonų die- 
vybės bei greta besilinksminančių mirusiųjų motyvas pats 
savaime yra be galo archaiškas, o drauge abu pagrindiniai 
įvaizdžiai funkcionuoja persipynę kaip pastovus komplek- 
sas. Ši samprata, kaip minėta, yra ide. protautės paveldas: 
tad jai mažiausia 5-7 tūkstančiai metų, ir tai toli gražu ne 
kraštutinė riba. 

Baltų ir lietuvių gentys, kiek galima spręti, šį Dievo kon- 
troliuojamo pomirtinio pasaulio įvaizdį traktavo labai rim- 
tai, nes Žymesnių jo transformavimo pėdsakų nesama. Ta- 
čiau indoeuropietiškas "dangiškojo" ar "ant Kalno esančio" 
pomirtinio pasaulio įvaizdis lietuvių protėvių pasaulėžiūro- 
je vienu metu aiškiai susidūrė su kitos, autochtoninės kul- 
tūros "ano pasaulio" samprata. Galbūt šią sandūrą galima 
paaiškinti kaip ide. kultūros užsilikimo ant ugrofinų ar Se- 
nosios Europos substrato atgarsį. Galimos ir kitos inter- 

pretacijos - tuo atveju, jei keistųsi kol kas didesniosios mok- 
slininkų dalies pripažįstamas lietuvių etnogenezės aiškini- 
mas. Tačiau ir kitais atvejais nepavyktų atmesti pagrindinio 
dviejų kultūrų susidūrimo (šiuo atveju "dangiškojo" pomir- 
tinio gyvenimo įvaizdyje bei požiūryje į maginę tradiciją) 
rezultatų - indoeuropietiškoji patriarchalinė, transcenden- 
tiniu veiksniu pasikliaujanti kultūra šiame kultūriniame-re- 
liginiame konflikte nugalėjo. Galimas dalykas, vis dėlto pri- 
reikė tam tikrų pastangų - tai liudytų Šventaragio religinė 
reforma, politiniu keliu įtvirtinusi ir įteisinusi "Kalno religi- 
ją". Vis dėlto, kaip liudija tautosaka, Kalno ir su juo susiju- 
sio pomirtinio gyvenimo įvaizdis senovės lietuvių pasaulė- 
žiūroje buvo ypač gyvybingas ir net XIX a. antroje pusėje 
užrašytose sakmėse atsispindinti pomirtinio gyvenimo sam- 
prata iš principo nesiskiria nuo tos, kuri užfiksuota I tūks- 
tantmečio pr. Kristų pradžios Irano arijų sakraliniuose tek- 
stuose, - vadinasi, senoji ide. religija iš esmės nulėmė atit- 
inkamus lietuvių tikėjimus pomirtiniu žmogaus likimu. Gali 
būti ir taip, kad "senoji ide. religija" ir "senovės lietuvių reli- 
gija" yra ne tik ganėtinai artimos, bet ir iš dalies tapačios 
sąvokos. 

V. Kai kurie bendrieji pomirtinio gyvenimo 
sampratos bruožai 


Kol kas buvo aptariami atskiri pomirtinio gyvenimo įv- 
aizdžiai; jie, siekiant atvaizduoti kiek galima reljefiškiau, 
nagrinėti daugmaž autonomiškai. Jau buvo galima paste- 
bėti, kad šie įvaizdžiai bendriausiame lygmenyje smarkiai 
persipynę - tiek, kad neretai sunku išsiaiškinti ne vien jų 
išsidėstymą (kadangi nesyk pomirtinio pasaulio įvaizdžiai, 
kad ir kur būtų talpinami - "už vandens", "už pasaulio ribos" 
ir pan. - menkai tarpusavyje skiriasi), kartu sunku atsekti ir 
tam tikrame pomirtinio gyvenimo sampratos lygmenyje ži- 
nota pomirtinio pasaulio valdovą, ir t.t. 

Šiame skyriuje bus liečiami tokie pomirtinio gyvenimo 
sampratos bruožai, kurių aiškinimasis negalėjo apsiriboti 
vieno kurio įvaizdžio rėmais. Tai visų pirma - "atvirkštinės" 
simetrijos įsigaliojimas "aname pasaulyje“, ten veikiantys 
kitokie erdvėlaikio dėsniai, pomirtinio pasaulio valdovų kla- 
usimas, kai kurie raudose atsispindinčios pasaulėžiūros ele- 
mentai. 


"Atvirkštinė" simetrija, laiko ir erdvės pokyčiai "aname 
pasaulyje" 


Daugelyje su tikėjimais pomirtiniu gyvenimu sietinų rei- 
škinių, aptinkamų tiek archeologijoje, tiek tautosakoje, su- 
siduriama su tam tikrais ženklais, liudijančiais, jog pomir- 
tiniame pasaulyje numatyti kitokie erdvėlaikio dėsniai (Be- 
resnevičius, 1989). Kokie tai reiškiniai? 

Nuo seniausių laikų daugelio tautų, laidojimo papro- 
čiuose reiškiasi gan keisti ir šiuolaikiniam tyrinėtojui daug 
galvosūkių keliantys fenomenai - tai visų pirma šalia miru- 
siojo dedamų įkapių laužymas, daužymas, gadinimas. Taip 
baltams artimoje lužitėnų kultūroje indai įkapėms dėti bū- 
davo apverčiami, specialiai daužomi, į kapą būdavo dedama 

tik šukė, ir pan. (Gediga, 1976, 164-165). Ne išimtis buvo ir 
pačių baltų papročiai - ne kartą į kapą dedami indai buvo 
specialiai daužomi (Lietuvių etnogenezė, 1987, 111), ir dar 
IX-XII a. Lietuvoje degintiniuose kapuose įkapių vaidmenį 
atlikdavo puodų šukės (Ten pat, 187). Gadinti ne tik indai, 
bet ir ginklai - jie būdavo sulankstomi, pjautuvai - jų smai- 
galys atlenkiamas aukštyn, papuošalai - apyrankės, antkak- 
lės - dažniausia būna sulaužomos (Ten pat, 132, 137-138). 
Panašių duomenų archeologinėje literatūroje pateikiama 
dažnai, tad galima teigti, jog baltų žemėse egzistavo tokia 
įkapių laužymo, gadinimo tradicija, būdinga labai ilgam is- 
toriniam laikotarpiui, nors visuotinė ji, regis, niekuomet ne- 
buvo. Nuodugnesnę tokių reiškinių klasifikaciją galėtų at- 
likti tik archeologai, tad šiame skyriuje bus pasitenkinta 
vien panašių reiškinių konstatavimu. 

Kokį pomirtinio gyvenimo sampratos dėsnį galėjo ati- 
tikti įkapių gadinimo tradicija? Pirmiausia kiltų mintis: gal 
tokiu būdu stengtasi išlaisvinti daikto sielą - daiktą "nu- 
marinus", ji galėjo atsiskirti ir pasekti paskui savo mirusį 
šeimininką. Tai visiškai įtikėtinas aiškinimas, galbūt iš tie- 
sų funkcionavęs tam tikrais istoriniais laikotarpiais. Tačiau 
Jis ne visiškai tinka kitiems reiškiniams, pvz., įkapėse ran- 
damoms šukėms. Viena specialiai sudaužyto puodo šukė ga- 
lėtų reikšti žinomą mitinio mąstymo principą "pars pro 
toto", t.y., dalis atstoja visumą. Vadinasi, įdėjus į kapą spe- 
cialiai sudaužyto indo šukę, pati indo siela turėjo toje šukėje 
išlikti, ar bent per ją, tarsi hologramą, atsiku-ti. Panašiai 
aiškintinas ir arklių galvų dėjimas į kapus - arklio galva 
turėjo atstoti visą gyvulį. 

Bemaž neįtikėtina, bet tokie papročiai išsilaikė labai il- 
gai. Taip dar 1641 m. LDK didžiojo etmono Kristupo Rad- 
vilos (1585-1640) laidotuvių aprašyme Jonas Kmita pamini, 
jog, palaikus dedant į kapą, šventoriuje į bažnyčios sieną 
sulaužoma juoda ietis su aukso drakonu apačioje. Po pa- 
laidojimo ant kapo sulaužomas auksinis skydas su ereliu, 

auksuota ietis, kalavijas, buožė (KIŽ 95-96). Be abejonės, 
didikai, iškilmingai laužydami ginklus, nesuvokė tokiu būdu 
pratęsiantys giliausią pagonišką paprotį - tačiau būtent tai 
it rodo šios tradicijos jėgą. Jos šaknys turėtų remtis į kaž- 
kokią esminę nuostatą, kuri galėtų paaiškinti tam tikras se- 
nosios pomirtinio gyvenimo sam, ratos ypatybes. 

Įvairių tautų laidojimo papročiuose įkapės dažnai su- 
laužomos, sudaužomos - taip daroma tikint, jog aname 
pasaulyje viskas pasikeičia. Dievams gali būti aukojamas 
prastas, ligotas gyvulys, tači:1u tai ne šykštumas: anapus jis 
taps sveiku. Senovės spartieciai, išlaikę daug archaiškų pa- 
pročių, kaip liudija vienas Platono dialogas, dievams auko- 
davo ligotus gyvulius (Alkibiadas II 149 a) - šis paprotys 
kitiems graikams jau buvo nebesuprantamas ir jį amžinin- 
kai laikė begalinio spartiečių šykštumo ženklu. 

Kitų tautų laidojimo papročiuose kardas, turįs būti prie 
kairiojo šono, dedz mas prie dešiniojo, nes aname pasaulyje 
vyrauja atvirkštinė, veidrodinė, simetrija (Wasilewski, 1979, 
133). Kartais į kapą dedamas veidrodis - V. Ivanovas šį pa- 
protį aiškina kaip ano pasaulio "veidrodiškumo" šifrą (HB- 
aHoB, 1983, 66). Egipte buvo manoma, jog mirusiajam gre- 
siąs pavojus vaikščioti aukštyn kojomis arba atbulomis: ano 
pasaulio gyventojus vaizduojančios figūros buvo vaizduoja- 
mos apsigręžusios, tekstai, kaip taisyklė, skaitomi atvirkš- 
čiai (Niwinski, 1984, 118). Atvirkščiai skaitomi ir kai kurie 
lietuvių užkeikimai. V -Inią galima prisišaukti kalbant mal- 
dą nuo galo (Vėlius, 1 83, 51). Norint nusikratyti prie žmo- 
gaus pristojusia pikts dvasia, reikia mesti akmenuką kaire 
ranka arba spirti kaire (ne dešine) koja, - tuomet piktoji 
dvasia atstoja (TD III 19). 

Tokią pačią "veidrodinę" simetriją, galiojančią anapus, 
mini ir lietuvių pasakos. Vienoje jų Dievas įleidžia dangun 
du žmones, perspėdamas: "In nieką jūs nesikiškit, kad ir 
matysite ką negerai darant". Atėjus pietų metui, du angelai 
imasi pernešt stalą iš vieno kambario į kitą. Tačiau mėgina 

jį išnešti ne išilgai, o skersai. Matydamas tokį angelų žiop- 
lumą, žmogus imasi jiems nurodinėti, siūlydamas stalą neš- 
ti galu į priekį. Tačiau taip svečias nusižengia priesakui 
nesikišti į dangaus gyventojų reikalus ir išvejamas lauk 
(LRSPS 93). O angelai, matyt, gerai žinojo ką darą. Kitoje 
pasakoje dangun patekęs žmogus, Dievui įsakius, viską da- 
ro atvirkščiai (EDS 81), jau degradavusiame tos pasakos 
variante žmogus danguje elgiasi atvirkščiai, tačiau jau prieš 
Dievo valią (EDS 47). Į rojų atvykęs žmogus mato vaiką, 
kuris skina obuolius ir deda juos užantin, tačiau jie vis 
krinta žemėn, nes vaikas nesusijuosęs. Atvykėlis ima vaiką 
mokyti, tačiau angelas jį sudraudžia. Nepasitenkinęs šia pa- 
moka, išvydęs moterį pilant vandenį į bačką, kurios volė 
neužkišta ir viskas išbėga, žmogus vėl imasi aiškinti, ir vėl jį 
angelas pavaro. Taip pat atsitinka ir kitu atveju, kai tas 
žmogus išvysta velnią, pro vartus skersai nešantį ilgą rastą - 
ir vėl jo nurodinėjimai pasirodo esą niekam nereikalingi 
(LTR 662 /213/). Vienoje lietuvių pasakoje tariama ežero du- 
gne esant "antrą svietą". Iš ten parsivežtą žmoną žmogus 
tris naktis paeiliui turi guldytis taip, kad jo galva būtų prie 
jos kojų (TD III 131-132), t.y., atvirkščiai. Gan kategoriškas 
ir menkai tepagrįstas A. J. Greimo teiginys, esą "pagal lie- 
tuvių religiją viskas, kas vyksta danguje, yra visų pirma tik- 
tai atspindys gyvenimo marių dugne" (Greimas, 1979, 140), 
vis dėlto nurodo lietuvių pasaulėžiūroje glūdinčią stiprią ir 
tebegalimą aptikti "atspindinčią", "apverčiančią" nuostatą. 
Galbūt tokio "atvirkštinio" pasaulio nuojauta atsispindi ir 
pasakyme, svečiui atėjus - jo prašo sėstis, sakydami: "sėski- 
te, pameluosite" (LTR 619 /115/). Turint omenyje, kad "sve- 
čias" paprastai vaizduojamas vykstąs nuo Dievo ar, kitais 
atvejais - iš "kitokios" erdvės, turinčios kai kuriuos trans- 
niame pasveikinime ir siūlyme "pameluoti" slypi daug giles- 
nė prasmė, pažyminti šeimininko nusimanymą, reikalingą 
galimame kontakte su transcendentine būtybe, ir būtent - 

norą išgirsti tiesą. 

Panašiai gal tektų vertinti kai kuriuos kitus Dievo pa- 
saulio reiškinius. Taip Dievo trobelė iš išorės pasirodo men- 
ka, o kambariai - dideli, gražūs (EDS 225), arba Dievo na- 
mai iš išorės apibūdinami kaip "bakūžėlė", o iš vidaus tai 
gražūs rūmai (LTR 3164 /331/). Tačiau tokie vaizdiniai jau 
netelpa į "veidrodinės" simetrijos principo rėmus. Juos būtų 
galima sieti su archeologams žinomomis miniatiūrinėmis 
įkapėmis, kurias galbūt tektų vadinti ir ritualinėmis, nes jos 
gaminamos specialiai dėti į kapą. Tai miniatiūriniai juostų 
vijimo įrankiai, dalgeliai, keramika ir kt. - apskritai tik bui- 
ties reikmenų miniatiūros dėtos į kapą kaip simboliai ir 
negalėjusios turėti praktinės reikšmės (Lietuvių etnogenezė, 
1987, 188). Tai ir moliniai verpsteliai moterų kapuose, moli- 
niai puodeliai ir pan. (Ten pat, 138, plg. 106-107, 141). Kiek 
galima spręsti, tokios miniatiūros aname pasaulyje turėjo 
virsti tikrais, normalaus dydžio, darbui tinkamais įrankiais. 
Atkreiptinas dėmesys į tai, kad mirusiems paprastai auko- 
jami maisto trupiniai ar maži paplotėliai (plg. kūčiukus, 
kurie iš esmės yra duonos kepalo miniatiūra). Kai kurios 
tautos stambių mėsos gabalų aukojimą laikė protėvių įžei- 
dimu - juk stambūs gabalai aname pasaulyje virsia mažais, 
o čia patrupinti - ten virs dideliais (HoBnx, 1984, 139). Su 
tuo būtų galima gretinti lietuvių tautosakoje žinomą svečių 
iš dangaus sugebėjimą padaryti taip, kad iš mažo kiekio 
miltų būtų iškepama daug duonos, papjautas mėsai gyvulys 
vėl atgytų, arba, gyvam gyvuliui išpjovus mėsos gabalą, iš- 
pjautoji vieta tuoj ataugtų (LPK 750 B). Lietuvių pasakoje 
"Laiškas iš pragaro" žmogus iš nepaprasto uošvio gauna už- 
duotį nupirkti mėsos, cukraus ir alaus butelį. Mėsa sup- 
jaustoma į kąsnelius (plg. būtent kąsnelių aukojimą miru- 
siems), ir iš jų atsiranda mėsos ketvirčiai. Cukrus sus- 
mulkinamas, išdėliojamas ir iš smulkių gabalėlių atsiranda 
cukraus galvos. Alus išpilstomas į bačkas po lašelį, ir at- 
siranda pilnos alaus statinės (BALP 95-99). Atrodo, čia 

nusakytas būtent tas vyksmas, kurio dėka mirusiems auko- 
jami smulkūs maisto gabalėliai ar gėrimo šlakeliai virsta 
gana didelėmis dovanomis. Jei minėtoje pasakoje pasidau- 
ginimas vyksta tarsi "pragaro" jėgoms padedant, tai kitoje, 
iš esmės tapačioje, pasakoje tokio alaus, cukraus, mėsos 
stebuklingo pasidauginimo tarpininkas jau Šv. Mykolas 
(LTR 687 /41/). 

Ypač skalsumu pasižymi Dievo siūlomas maistas. Prieš 
atvykusį į svečius Žmogų jis padeda tris žemuoges. Ponas 
nustemba, tačiau, suvalgęs vos pusantros, pasijunta sotus 
(LTR 462 /90/). Kitu atveju jis pasisotina suvalgęs pusę že- 
muogės (LMD I 105 /28/), ir panašiai - žemuogių skaičius 
gali kisti nuo pusės iki trijų, tačiau žmogus pasisotina (EDS 
231-232; LMD 1324 /11/ ir kt.). Stebuklingas maisto produk- 
tų padaugėjimas žinomas ir pasakoje LPK 1419 (žr. LTR 
260 /137/, 452 /97/; LMD I 291 /5/...). 

Kol kas susidurta su ypatingais transcendentiniame pa- 
saulyje galiojančiais erdvės savybių pokyčiais ("veidrodinė" 
simetrija) bei stebuklingomis savybėmis, kurias įgyja į tra- 
nscendentinį pasaulį siunčiami daiktai arba daiktai, esantys 
jame pačiame. 

Tačiau transcendentiniame pasaulyje galioja ir kitokie 
laiko dėsniai. Iš svečių pas Dievą grįžusiam žmogui 3 ten 
praleistos dienos virsta 3000 metų (LTR 46 /3/, 421 /64/) - 
(EDS 231-232; LTR 358 /610/, 374 d /1942/). Kitur tariama, 
jog trumpos viešnagės danguje metu žmogus prabuvęs ten 
2000 žemiškųjų metų (LTR 397 /57/; LMD I 324 /11/), dar 
kitur sakoma - 1000 metų (LTR 370 /310/), 500 metų (EDS 
235-236, 236-238; LTR 422 /92/), 400 metų (LMD I 126 /36/; 
LTR 421 /25/), 300 metų (EDS 225-226; LMD I 483 /28/), 
sakoma, kad tokiam atvykėliui 3 valandos danguje virsta 
300 žemiškųjų metų (LTR 260 /443/), arba trim šimtmečiais 
virsta trys dienos danguje (LTR 724 /49/), per trumpą ap- 
silankymą danguje praeina 200 metų (LMD I 105 /22/), keli 

šimtai metų (EDS 234; LTR 552 /926/), šimtmetis (EDS 226- 
227, 227-228, 230-231), "daug metų" (EDS 229-230), tiesiog 
labai daug laiko (LTR 337 /57/; LMD I 100 /1/, plg. LTR 260 
/279/), kitur tariama, jog pati kelionė į dangų netgi važiuo- 
tam žmogui trunka 1000 metų (LTR 260/246/). Tokie ke- 
liauninkai paprastai sugrįžę jau nieko nebeatpažįsta, visur - 
svetimi, nežinomi Žmonės, smarkiai pasikeitusios jų gim- 
tosios vietos. 

Lygiai taip pat pasijunta klebonas, savo sode sekęs ste- 
buklingą paukštį - klebonui 3 valandos virsta 3000 metų - ir 
grįžęs, suprantama, jis jau nieko nebeatpažįsta (LTR 449 
/131/), arba, kapinėse su mirusiuoju trumpam prisėdęs 
žmogus išgeria su juo po pustrečios taurelės vyno, 0 pasi- 
rodo, jog prabėgo pustrečio šimto metų (LTR 368 /11/). 

Ypatingas savybes laikas įgyja tuomet, kai mirties erdvė 
kertasi su žemiškąja. Lietuvių sakmėje (LPK 3495) "Mirtis 
ieško aukos" pasakojama, kaip žmogus išgirsta balsą "Mir- 
tis yra, priežąsties nėra", arba "Jau yra laikas, o žmogaus 
nėra". Nuaidėjus šiam balsui, tuoj pat atsitinka nelaimė - 
kas nors nuskęsta, mirtinai susižeidžia, ir pan. Šiuo atveju 
laikas trumpam pakeičia savo kryptį ir slenka iš ateities į 
praeitį: visų pirma pasirodo mirtis, ir tik po jos seka prie- 
žastis, sukėlusi pačią mirtį. 

Čia suminėtas laiko savybių persikeitimas gali būti aiš- 
kinamas labai įvairiai. Galbūt taip tiesiog iliustruojama 
amžinybės nuojauta: iš esmės neišreiškiama, ji pasirodo 
simboliuose ir metaforose. Gali būti, kad tokie laiko pasi- 
keitimai aiškintini tam tikrų kosmologinių įvaizdžių rėmuo- 
se - laiko "išsitempimas" tokiu atveju turėtų būti gretinamas 
su dangaus sferų sukimusi: esančiam vienoje iš sferų, Že- 
miškasis ir dangiškasis laikas išties skirtųsi. 

Indų mokymai teigia, jog egzistuoja du Brahmano pavi- 
dalai - laikas ir nelaikas. Tai, kas prasideda "priešais Saulę" 
yra nelaikas, neturintis dalių. Tai, kas prasideda nuo Saulės 
- tai laikas, susidedantis iš dalių (Majtri - Upanišada VI, 

14). Tokį aiškinimą iš principo paremtų ir tai, kad senovės 
lietuvių pasaulėžiūroje aptinkamas visiškai kitokių savybių, 
tarsi labai sulėtėjęs, "amžinas" laikas Dievo erdvėje ar aps- 
kritai pomirtiniame pasaulyje. Lietuvių žodis pa-saulis bū- 
tent ir nurodo erdvę "po-Saule", tad joje ir galioja Saulės 
sukimosi nustatomi laiko dėsniai; savo ruožtu, "už-pa-sau- 
linio" laiko savybės jau nuo Saulės judėjimo nepriklauso ir 
yra iš principo kitokios. Iš "už-pa-saulinės" erdvės žmogus 
"pa-saulyje", savaime suprantama, turi pastebėti laiko po- 
kyčius. 

Atvirkštinės simetrijos atsiradimas "anapus" gali būti 
sąlygotas įvaizdžio, įsigalėjusio tikėjimo "požeminiu" bei "už 
vandens esančiu "anapusiniu egzistavimu epochoje, kuomet 
pomirtinė erdvė įsivaizduota "apatiniame pasaulyje , kuria- 
me Saulė "teka" vakaruose (kuomet ji žemiškojo, "viršutinio" 
pasaulio atžvilgiu nusileidžia), o "leidžiasi" rytuose (tuomet 
"viršutiniame" pasaulyje pateka). Tokiu būdu gali atsirasti 
"atvirkštinės" laiko sekos požymiai, kaip kad sakmėje LPK 
3495, bei sykiu - ir erdvės simetrijos pokyčiai. Tačiau aukš- 
čiau minėtoje "už-pa-saulinėje" erdvėje atsirandantis sulėtė- 
jęs, "amžinas" laikas tokio "apatinio pasaulio“ su atvirk- 
štiniu Saulės judėjimu ir atvirkštine simetrija įvaizdžio rė- 
muose negalėjo atsirasti. Laiko "ištempimas" turėtų būti kil- 
dinamas iš tokios epochos, kurioje pomirtinis pasaulis buvo 
talpintas vienoje iš viršutinių dangiškųjų sferų, kuri arba 
nesisuka, arba sukasi labai lėtai ir yra "priešais Saulę", t.y., 
žemiškojo stebėtojo atžvilgiu "aukščiau" Saulės. 

Visi šie erdvėlaikio savybių pasikeitimai rodo viena - 
pomirtiniame pasaulyje viskas iš principo kitaip nei žemiš- 
kajame, keičiasi netgi patys paprasčiausi ir natūraliausi 
erdvės ir laiko bruožai. Tuo būdu pabrėžiamas anapusinio 
pasaulio kitoniškumas gal jau senosios lietuvių religijos r 
muose galėjo būti sąmoningai interpretuojamas vaizdiniais 
ir metamorfozėmis, ne visuomet prie jų prisirišant kaip prie 
pažodinių tiesų. 

Pomirtinio pasaulio valdovų problema 


Bemaž visoms bet kada galiojusioms pomirtinio gyveni- 
mo sampratoms būdingas pomirtinio pasaulio valdovo įvai- 
zdis. Kiek galima spręsti, baltų protėvių pasaulėžiūroje 
bene pirmuoju valdovu turėjo būti Deivė-motina arba ją iš 
dalies atitinkanti panteono priešakyje esanti moteriška die- 
vybė. Jos identifikavimas su Laume, Žemyna, Ragana ar 
kuria kita lietuvių mitologijoje žinoma dievybe būtų per 
ankstyvas. Įsidėmėtina, kad šis archainis Deivės-motinos 
įvaizdis, kuris neabejotinai buvo žinomas Tacito minimiems 
aisčiams, į kitų istorinių šaltinių akiratį nebepateko todėl, 
kad religijos sklaida Deivę-motiną nustūmė į periferiją, ir 
atskiri šios įvaizdžio bruožai pamažu perėjo kitoms mote- 
riškoms dievybėms. Turint omeny religijos istorijos med- 
žiagą, Deivei-motinai tikriausiai reikėtų priskirti tam tikrus 
zoomorfinius bruožus. Deivė-motina galėjo būti ir svarbiau- 
sia tikėjimų metempsichoze epochos dievybe, kuriai priklau- 
sė gyvūnais ir augalais virtę mirusieji ir kuri nustatydavo 
įvairiausius draudimus ir tabu, įsikūnijusias mirusiųjų sie- 
las apsaugančius nuo + 'vųjų veiksmų. Tam tikrose epo- 
chose bei etninėse grupėse Deivė-motina, kaip mirusiųjų 
valdovė, galėjo išlikti ir vėliau, kai tikėjimus metempsichoze 
pakeitė tikėjimai užpasauline (ypač - požemine) mirusiųjų 
egzistencija. Tokių tikėjimų pėdsakus būtų galima įžiūrėti 
kai kuriuose pasakos apie podukrą variantuose, kai į šulinį 
įstumta mergaitė savo kelionės pabaigoje sutinka raganą ar 
tiesiog "moteriškę". 

Tačiau reljefiškiausią pėdsaką lietuvių pomirtinio gyve- 
nimo sampraton įspraudė, žinoma, Velnio įvaizdis. Jis pa- 
keitė Deivę-motiną, drauge perėmęs ne vieną jos zoomorfinį 
bruožą bei įsikūnijusių mirusiųjų globą. Labai dažnai Vel- 
nias sutinkamas su virtusiais į gyvulius mirusiaisiais, kar- 
tais - "aname" pasaulyje, kartais - "kitame", tačiau visais at- 
vejais, kintant pomirtinio pasaulio sampratai, Velnias sekė 

paskui gyvulių pavidalo mirusiuosius (ar tiesiog įsikūniju- 
sius). Sukrikščionintoje pasaulėžiūroje Velnias juos prižiūri 
"pragare", taipogi jo valdžioje yra ir Žemėje besirodantys 
mirusieji, dėl vienų ar kitų priežasčių nepatekę į užpasau- 
linę erdvę. Tai rodytų, kad ir senosiose epochose jam turėjo 
priklausyti tos, tikrų mirusiųjų grupės, tiek esančios "ki- 
tame", tiek "šiame" pasaulyje. 

Lietuvių pasakų velnias jau rodosi specifine, blogus mi- 
rusiuosius baudžiančia dievybe, nors neatrodytų, kad ikikri- 
kščioniškosios pasaulėžiūros sistemoje jis būtų įsivaizduo- 
tas kaip "piktoji dvasia" griežtąja šio žodžio prasme (tokia 
"piktąja dvasia" prūsų mitologijoje yra Pat+'+ Pasakose 
sutinkamas velnias visados turi savo tikslų: ai kenkia 
- tiek žmonėms, tiek dangaus dievams. Tačiau objektyviai jis 
atlieka gyviesiems gerą darbą, būtent - susirenka piktus ir 
nuolatos gyvųjų atžvilgiu agresyviai nusiteikusius mirusiuo- 
sius. Pastarieji, būdami "Velnio pasaulyje" jau nebegali gy- 
viesiems kenkti. Tačiau lietuvių sakmių velnias kartais pa- 
rodo ir piktajai dvasiai būdingas savybes. Ar tokios savybės 
buvo žinomos ikikrikščioniškoje pasaulėžiūroje - belieka tik 
spėlioti. 

Į spėlionių sritį tektų nukelti ir klausimą, ar Velnias 
savo metu buvo visų mirusiųjų valdovas. Šį klausimą spren- 
džiant, visų pirma tektų išsiaiškinti, ar senųjų indoeuropie- 
čių ir pačių baltų protėvių pasaulėžiūroje žinojimas apie du 
skirtingus pomirtinio atpildo ir bausmės pasaulius buvo "iš 
karto duotas", ar formavosi palaipsniui. Tik antruoju atveju 
būtų galima tarti, jog Velnias kadaise galėjo valdyti visus be 
išimties mirusiuosius. 

Nuo šio klausimo neatsiejama ir lietuvių Dangaus Die- 
vo, kaip pomirtinio pasaulio valdovo, problema. Kada susi- 
formuoja šviesaus ir visokiausių gėrybių kupino Dangaus 
Dievo kontroliuojamo gerų ir teisių mirusiųjų pomirtinio 
gyvenimo įvaizdis? Ar tai, kad gėris visada atlyginamas, o 
už blogį baudžiama, ar tai, kad šis principas pratęsiamas ir 

iš esmės realizuojamas pomirtiniame pasaulyje, buvo Žžino- 
ma ide. protautei? Anksčiau minėta lietuvių pasakų '/pamo- 
komų vaizdų“ serija, sutampanti su archaiškiausiais ide. 
tautų vaizdiniais, rodo, kad senojoje id“. protautės laikme- 
čiui artimoje pasaulėžiūroje atpildo ir bausmės vietos plytė- 
jo daugmaž toje pačioje erdvėje - avimis virtę geri ir pikti 
mirusieji ganosi gretimose pievose, iš esmės "ten pat". Tokią 
atpildo ir bausmės vietą galėjo kontroliuoti viena ir ta pati 
dievybė - tiek lietuvių Dangaus Dievas, tiek velnias ar jo 
atitikmuo. Tačiau vėliau tikriausiai ši erdvė buvo išskirta į 
du priešingus, Dievo (ar jo atstovo) ir Velnio kontroliuo- 
jamus pasaulius. Šio proceso pradžia, beje, minėtuose moty; 
vuose jau atsekama - avys ganosi ne toje pačioje pievoje, bet 
skirtingose. Mėginant duoti galutinį atsaką į Dievo ir Velnio 
pasaulių koegzistencijos klausimą, šiandieniniame mitologi- 
jos tyrimo etape tektų spėti, jog vieningo pomirtinio pasau- 
lio globa iš Deivės-motinos, valdžiusios gyvulių pavidalo 
mirusiuosius, perėjo Dievo arba Velnio kompetencijai, ir su 
laiku šis iš Deivės-motinos paveldėtas pakankamai vienin- 
gas pomirtinis pasaulis išsiskyrė į Dangaus Dievo (ar jo 
atstovo) bei Velnio kontroliuojamas erdves, kuriose atitin- 
kamai buvo atlyginama už gera ir baudžiama už pikta. Tad 
Dievo ir Velnio, kaip skirtingų mirusių grupių globėjų, įvai- 
zdžiai yra pakankamai archaiški, tad daugmaž pagrįstai bū- 
tų galima teigti, jog prabaltiško bendrumo laikmetyje jau 
žinoti bent du pomirtinio likimo variantai gerai ir blogai 
gyvenusiems žmonėms.Tolimesnis lietuvių pomirtinio gyve- 
nimo sampratos tyrimas komplikuojasi būtent ties teisių 
mirusiųjų pomirtinio gyvenimo valdovo įvaizdžiu. Nesvar- 
bu, ar Dievas valdė "bendrąjį" mirusiųjų pasaulį, tačiau, 
pastarajam skilus, jis išsyk turėjo perimti teisiuosius. Dan- 
gaus Dievo paveikslas pakankamai tampriai susijęs su ge- 
rais mirusiaisiais, tad galima visai pagrįstai šitai teigti. Ir 
vis dėlto kai kurie duomenys rodytų, kad tam tikrame lietu- 
vių (baltų) pasaulėžiūros sluoksnyje tiesioginiu pomirtinio 

pasaulio valdovu galėjo būti Perkūnas. 

Tam tikri lietuvių mitologijos aspektai, leidžiantys Per- 
kūną laikyti pomirtinio gyvenimo globėju, atkreipė jau S. 
Daukanto dėmesį (Daukantas, 1976, 500-501, plg. 498). Juos 
viename paskutiniųjų savo darbų pažymi V. Toporovas (To- 
mopoB, 1987, 19-30). Ši problema labai plati, ir keliuose 
puslapiuose neišsprendžiama; tačiau taip pat neįmanoma ją 
apeiti. 

Vienoje lietuvių pasakoje apie pupos stiebu dangun už- 
kopusį senelį tariama, jog šis iš Šv. Petro gauna auksinį 
kirvelį (AED 231). Prisimintina, kad Šv. Petras krikščiony- 
bės įtakotoje tautosakoje kirveliais toli gražu nesišvaisto. 
Kirvis, kūjis ar kirvelis, kaip nurodo J. Balio surinkta me- 
džiaga, - Perkūnui priskiriamas atributas (Balys, 1937, 167- 
171). Tos pačios pasakos variantudše kartais kalbama apie 
Dievo ratelius, kurie primena Perkūno dviratį vežimą. Lie- 
tuvių prietaruose sakoma: "Jei užmuši 7 gyvates, tai gausi 
dangaus karalystę" (Elisonas, 1931, 109) - šis motyvas galėtų 
būti kildinamas iš pagrindinio ide. mito apie Griausmaval- 
džio ir jo chtoniškojo priešininko kovą: pastarąjį šiuo at- 
veju ir atstovautų taip pat chtoniškajai sferai priklausan- 
čios gyvatės. Kadangi chtoniškojo Slibino (gyvatės) prieši- 
ninku yra Perkūnas, įdomus būtų minėtasis tikėjimas, tvir- 
tinantis, jog už jam padarytą paslaugą galima nusipelnyti 
"dangaus karalystę". Ar šie motyvai nereikštų, kad Perkūnas 
turi tam tikrus įgaliojimus valdyti pomirtinį pasaulį? 

Vienoje M. Davainio-Silvestraičio užrašytoje pasakoje 
"Bartašius ir Perkūnas" (DSPO 139-142) žmogų danguje pa- 
sisvečiuoti pasikvietęs asmuo pasirodo esąs ne Dievas, kaip 
kad kituose minėtuose pasakos "Svečiuose pas elgetą (Die- 
vą)" variantuose, o Perkūnas. Deja, kitur Perkūnas nebe- 
sutinkamas, ir tenka manyti, jog toks įvardijimas yra tiesiog 
romantinis pasakos paspalvinimas. 

Rimčiausias argumentas, teigiant, esą Perkūnas kadai- 
se valdė senovės lietuvių pomirtinį pasaulį, galėtų būti ne 

sykį užrašytos maldelės, kuriose po mirties tikimasi "Per- 
kūno karalystės“. J. Balys perteikia ypač įdomias ir netgi 
kiek dramatiškas vienos iš jų užrašymo aplinkybes. Pasa- 
kotoja, pokalbyje su folkloristu pasakiusi maldelę Mėnuliui, 
kurioje po mirties viliamasi patekti į Perkūno karalystę, su- 
pratusi, kad dabar jos žodžiai bus užrašinėjami į fonogra- 
mą, ūmai išsigandusi pakeitė šią frazę į "dangaus karalystę" 
ir tik vargais negalais įprašyta, atkartojo pradinį variantą 
(Balys, 1938, 184; Balys, 1951, 12). Šiaip lietuvių tautosakoje 
pomirtinio pasaulio vadinimas "Perkūno karalyste" nėra re- 
tas, plg. tokias maldeles: "Mėnuo, Mėnuo, Mėnulėli, dan- 
gaus šviesus dievaitėli; duok jam ratų, man sveikatų, duok 
jam pilnystį, man Perkūno karalystį', "Kad tau Dievas dat 
pilnystį, o mum Perkūno karalystį'; Utenoje seniau pana- 
šiuose užkeikimuose vartota "Perkūno karalystė" vėliau pa- 
keista į "dangaus karalystę“ (Balys, 1951, 11-12). Tokiose 
maldelėse "Perkūno karalystė" apskritai dažnai keičiama 
"dangaus karalyste" ar tiesiog noru po mirties būti danguje 
(BLMM 17-20), - vadinasi, šios sąvokos APiBLS tuos pa- 
čius ar bent labai artimus dalykus. 

Tam tikras Perkūno ir lietuvių pomirtinio pasaulio 
(dausų) artumas gal įžiūrėtinas vietovardyje Perkūnkapis - 
jis užrašytas Dausynų kaime, Andriejavo valsčiuje (Balys, 
1937, 163): galbūt šitokių vardų gretinimas neatsitiktinis. 
Lygiai taip kaip ir anksčiau minėti psichopompai - velniai, 
per "devynis kalnus" žmogų nunešti gali ir Perkūnai (Balys, 
1937, 165). Tariama, jog Perkūno nutrenktas žmogus yra 
laimingas, nes po mirties patenka Perkūno dvaran ir yra 
visų labai gerbiamas ir mylimas; griausmo nutrenktas žmo- 
gus laikomas laimingu danguje, kitur pabrėžiama, kad toks 
žmogus einąs tiesiai dangun (Ten pat, 202-203). Tiesa, esa- 
ma ir priešingų aiškinimų, tačiau jie jau aiškiai vėlesnės 
kilmės. 

Vadinasi, kažkokia galimybė mirusiajam patekti arti 
Perkūno dvaro tautosakoje lyg ir būtų atsekama. Tai liečia 

tik konkrečius atvejus (pvz., Perkūno nutrenktuosius), ta- 
čiau pati tokia galimybė iš principo egzistuoja. 

Minėtasis fragmentas apie Perkūnus, nešančius Žmogų 
per devynis kalnus, verčia sugrįžti prie aukščiau aptartos 
labai painios pomirtinio pasaulio "padangėse" problemos. 
Jau buvo pastebėta, jog šioje erdvėje nesyk reiškiasi Velnias 
ar velniai. Tačiau lygiai taip pat "tarp" dangaus ir žemės 
dislokuojamas ir Perkūnas. Taip, Dievui ir Perkūnui susi- 
pykus, Šv. Petras Perkūną išmetęs iš dangaus. Jis puldamas 
užsikabinęs už debesų, kur ir dabar gyvenąs (Balys, 1939, 
34-35). J. Balys į šiuos pasakojimus žiūri rezervuotai, ka- 
dangi juos užrašinėjo mokiniai (Ten pat, 35-36). Tačiau tai, 
kad Perkūnas apskritai talpinamas tarp žemės ir dangaus 
nurodo ir kiti pasakojimai. Elijas ir Einokas, perėmę kai 
kurias Perkūno funkcijas, aiškiai dislokuojami "ore, virš de- 
besų" (Ten pat, 129-130 ir t.). Kitur žinoma, jog Dievas Per- 
kūnui pavedęs valdyti visą orą, ir Perkūnas jį valdo, bet 
negali nusileisti ant žemės; tariama, jog Perkūnas "gyvena 
tarp dangaus ir pragaro", "mėlynuose debesyse", "debesyse", 
"nuolat gyvena ore, debesyse" ir pan. (Balys, 1937, 149-150). 
Dažnai pasakoma, kad Perkūnas kadaise gyveno "aukštame 
neprieinamame kalne", "aukštame kalne“ (Ten pat, 149), - 
tai dera su ide. mitologijos tyrimuose atskleidžiamu Kalno, 
kaip Griausmavaldės dievybės gyvenamosios vietos, vaizdi- 
niu. Sykiu priartėjama prie jau žinomų Šventaragio legen- 
dos variantų bei ištiso komplekso vaizdinių apie mirusiųjų 
kopimą į kalną, kur jų laukia mirusiuosius teisianti dievybė. 

Tad Perkūno įvardijimą pomirtinio pasaulio valdovu 
galima nagrinėti trimis kryptimis, būtent: 1. remiantis tuo, 
kad Perkūno dvare iš principo gali būti kai kurie jo as- 
meniškai pasirinkti (nutrenkti) mirusieji, galima teigti, jog 
Perkūnas galėjo valdyti tam tikrą išskirtiniais bruožais pa- 
sižyminčių mirusiųjų sluoksnį; 2. tam tikri požymiai, rodan- 
tys, kad Perkūnas reziduoja būtent "ore", "tarp dangaus ir 
žemės", "debesyse", liudytų galimybę su šia erdve tapatinti 

anksčiau minėtą pomirtinį pasaulį "padangėse", kur domi- 
nuojantis velnias galėtų būti tiesiog Perkūno kontaminacija; 
3. šventaragio legendos bei jai artimų mitų minimas teisė- 
jas, pomirtinio pasaulio valdovas, gyvenantis "ant kalno", 
gali būti gretinamas su Perkūnu, kuris tautosakoje taip pat 
apgyvendintas "ant aukšto kalno" ir pan. Visas šias kryptis 
galėtų apvainikuoti maldelėje minima "Perkūno karalystė". 

Kiek toli visomis šiomis kryptimis šiandien galima paė- 
jėti? Į šį klausimą žemiau bus bandoma atsakyti, savaime 
suprantama, tik autoriaus kompetencijos ribose, ir visuo- 
met liks vietos kiekvienos krypties platesniam pagrindimui, 
ar, atvirkščiai, jos nepagrįstumo įrodymams. Tai primin- 
damas, autorius norėtų pabrėžti, kad Perkūno klausimas 
labai subtilus ir kad galutinių sprendimų čia nesiekiama. 

Pirmasis atvejis nurodytų, kad Perkūno nutrenktas 
žmogus po mirties apsigyvena Perkūno dvare, patenka dan- 
gun, ir pan. Perkūnas tarsi pasiima sau vieną ar kitą žmo- 
gų. Tačiau jei jis būtų pomirtinio pasaulio valdovas, tokie 
žygiai nebūtų taip jau labai reikalingi, - miręs Žmogus vis 
vien patektų pas Perkūną. Žinoma, dievų logika gali būti ir 
kita. 

Tačiau - tuo tautosaka neabejoja - Perkūnas turi savo 
autonomišką sritį, dvarą, ir visai įtikėtina, kad kai kuriuos 
žmones jis gali pasiimti savo svitos papildymui. Jei Kainas 
su Abeliu, moteris su naščiais, našlaitė, Tvardauskas gali 
patekti į Mėnulį, tai nėra negalima, jog kai kurie žmonės, 
tik jau po mirties, patenka pas Perkūną. Taip germanų mi- 
tologijoje Perkūno atitikmuo - Toras turi savo kariauną, su- 
sidedančią iš žuvusių karių. Galbūt su Perkūnu galėtų būti 
siejami mūšyje žuvę narsūs kariai, minėtosios "laukinės me- 
džioklės'. Tačiau netgi tokiu atveju Perkūnas nebūtų pomir- 
tinio pasaulio valdovas tikrąja šio žodžio prasme - jis tik 
kontroliuotų tam tikrą ypatingų mirusiųjų skaičių. 

Antrąjį tokio svarstymo kelią galima būtų pagrįsti "pa- 
dangių" pasaulio priklausymu būtent Perkūno sferai. Iš es- 

mės čia reikėtų susikoncentruoti ties viena lig šiol neišsprę- 
sta problema: kaip stipriai sukrikščionintoje lietuvių pasau- 
lėžiūroje pasireiškė senosios lietuvių religijos personažų 
"suvelninimo" procesas. Galbūt "padangėse" sutinkami vel- 
niai anksčiau iš tiesų buvo "Perkūnais", tam tikrais Perkūno 
kontroliuojamos sferos reprezentantais, kurie vėliau krikš- 
čionybės įtakoje virto velniais. Juk tame pačiame palinkėji- 
me vienu atveju linkima, kad tą ar kitą asmenį "per devynis 
kalnus" neštų velniai, kitais - Perkūnai. Maldelė, prašanti 
"Perkūno karalystės", gali būti aiškinama būtent šiame kon- 
tekste: juk jau aukščiau pastebėta, kad "padangių" sferoje 
didelę reikšmę turi Mėnulis. O iš Mėnulio (ar "per" jį) pra- 
šoma "Perkūno karalystės“. Galbūt tai būtų viena ir ta pati 
erdvė, bet jos priklausymas Velnio ar Perkūno sferai - kol 
kas neišsprendžiamas dalykas. 

Ir trečiasis kelias vestų per Kalną, kuris žinomas iš 
Šventaragio legendos. Tačiau ir čia vienareikšmio atsako 
neverta tikėtis. Mat nors tautosaka ir nurodo Perkūną gyve- 
nant ant aukšto kalno, jokioje Šventaragio legendos versijo- 
je nesakoma, jog mirusieji skuba būtent pas Perkūną. Prie- 
šingai - visą laiką nurodomas tik Dievas. Galimas dalykas, 
ilgą laiką lietuvių Dangaus Dievas ir Perkūnas buvo beveik 
tapatūs. J. Balys mano, kad "griausmo funkcijos pradžioje 
turėjo būti priskirtos vienam ir tam pačiam Dangaus Tė- 
vui', o lietuvių mitologijoje "vis dar jaučiama tam tikra abie- 
jų didelių būtybių vie nu m a: gero ir laiminančio Dan- 
gaus Tėvo ir mušančio, audrą sukeliančio Griausmo Dievo 
ten aukštai danguje", "atrodo, kad iš pradžių Dangaus Die- 
vas (Vyriausias Dievas) ir Griausmo Dievas buvo viena ir ta 
pati personifikuota būtybė" (BLTS II 13-14). N. Vėliaus ma- 
nhymu, lietuvių protėvių religijoje Dangaus Dievo ir Perkūno 
artumas, o atskirais laikotarpiais netgi tapatumas, galėjo 
būti žymus (remiuosi žodine informacija). Atrodo, tokia die- 
Vybė, kurios įvaizdyje Griausmo Dievo ir Dangaus Dievo 
funkcijos ypač tampriai persipynusios, buvo graikų Dzeu- 

sas. Galimas dalykas, lietuvių Dangaus Dievas irgi ilgą lai- 
ką išlaikė Griausmavaldžiui būdingas funkcijas. Tokiu bū- 
du kartais atsekami pomirtinio pasaulio valdovo bruožai, 
primenantys Perkūną, galėtų būti tik to paties Dangaus Die- 
vo, išlaikiusio ir Griausmavaldžio funkcijas, raiškos būdas. 

Taigi, pasirodė (tiesa, po gan paviršutiniško pasvarsty- 
mo), jog kol kas nė vienas kelias, kuriuo einant galima būtų 
mėginti įrodyti Perkūną buvus lietuvių pomirtinio pasaulio 
valdovu, nėra visiškai patikimas. Tačiau jau vien tai, kad 
toks svarstymas, apimantis nemažą medžiagos sluoksnį, ga- 
li vykti bent trim būdais, rodo, kad pomirtinio gyvenimo 
sampratoje Perkūno įvaizdis nėra visiškai svetimas, ir kad 
tokie tyrimai gali būti perspektyvūs. 

Atrodo, kad pomirtinio pasaulio valdovu galėdavo tapti 
ne tik mirusiems artimiausias dievas - lietuvių atveju - Vel- 
nias, bet ir tuo metu panteone reikšmingiausia dievybė, ku- 
rios erdvėn žmonės ir siekdavo patekti po mirties. Ji ne tik 
galėdavo užtikrinti šviesų ir laimingą teisuolių gyvenimą po 
mirties, bet ir pakankamai patikimai juos izoliuodavo nuo 
galimos piktųjų jėgų bei kitų dievybių įtakos. 

Nors pomirtinio pasaulio valdovais galėjo būti dažniau- 
siai galingi ir nesyk nuo smulkių žemiškų rūpesčių nutolę 
dievai, vis dėlto pomirtinio pasaulio vaizduose jie matomi 
betarpiškai bendraujantys su mirusiaisiais. Pats Dievas 
randa laiko atitrūkti nuo savo rūpesčių ir pasišnekėti su 
svečiu akis į akį, vaišina jį, aprodo savo pasaulį - dangų, 
rojų , pamoko, kaip reikia elgtis. Tai rodo, kad kiekvienas 
žmogus dievams, ir ypač - Dievui, buvo labai svarbus. Mir- 
ties potyryje žmogus sutikdavo priešais išeinantį Dievą ir 
šnekėdavosi su juo vienu du. Pasakose apie kelionę į kitą 
pasaulį nėra mirties siaubo - keliaujantis žmogus tik smal- 
siai dairosi, ir, net keisčiausius vaizdus regėdamas, nerep- 
likuoja, nesistebi, kol angelas ar pats Dievas jam nepaaiš- 
kina. Visa tai rodo, kad senosios lietuvių religijos žmogus 
kuo giliausiai pasikliovė transcendencija, ir pasikliovė ne 

veltui. 
Velionis ir anksčiau mirę jo artimieji 


Kuomet mirusįjį pasitinka psichopompas ar, juo labiau, 
pats Dievas, visi kiti dalykai pasitraukia į šalį. Tačiau po- 
mirtiniame pasaulyje žmogus viliasi sutikti ir sutinka savo 
mirusius gimines - pasakose Dievas jam parodo mirusius 
artimuosius, vaikštančius po sodą, besidžiaugiančius, besi- 
linksminančius. O ir gyvieji išlydi velionį ne į svetimą ir 
klaikią nežinomybę, bet tarsi į tolimą, tačiau mielą gimtinę, 
kurioje jis nesijaus vienišas. Tais atvejais, kai mirties poty- 
ryje transcendentiniai veiksniai neišryškėja, gan reljefiškai 
pasirodo mirusiųjų artimųjų pavidalai. Jau išlydint miru- 
sįjį, raudose velioniui prisakoma kuo skubiausiai kreiptis į 
mirusius gimines: 

"O mano vyreli, tu ten rasi didelę patiekėlę; pulk po ko- 
jelių pirmiau mano tėveliui, mano motinėlei." 

"Aš tau parašyčiau margą gromatėlę savo graudžiomis 
ašarėlėmis iki tėvelio, iki motinėlės." 

"Pulk po kojelių mano motinėlei gimdytojėlei, mano tė- 
veliui augintojėliui." 

"O priimkite savo žentelį, mano vyrelį, už baltų ranke- 
lių, o užstokite ant vėlių durelių, o atidarykit vėlių dureles; 
tik jūs pirmesni, tik kytresni, o atidarykit vėlių dureles, o 
pasodinkite į vėlių suolelį! /.../" 

"O atkelkite vėlių vartelius, o atidarykite vėlių dureles, o 
priimkite į vėlių suolelį, į lemtą pulkelį /kad nebūtų vėlių 
pultas/" 

(JLD III 1187/7-11) 

Išties, artimųjų meilė pratęsiama ir į anapus, ji galioja 
ir aname pasaulyje, ir ja labai kliaujamasi: 

"Nunešk garselį pas mano motinėlę. Motinėle tu mano, 
sengalvėle tu mano! Pasiklonioju aš tavei į pačias kojelės 
per mano sūnelį, per mano mažiukėlį." 

"Mano motinėle, pasitik ir priimk mano sūnelį ateinan- 
tį, o pasinešiok ant baltų rankelių, mano mažiukėlį, mano 
nieko neišmanantį, be kalbelės, nė ant kojelių nepastatytą; 
tu pavadžiok, tu išmokink." 

(JLD III 1192/5-6) 

Tokios išlydėjimo formulės plg. JLD III 1194/2, 1196/5, 
1198/1, 1199/1, 1204/6,7) rodo, jog raudų tikslas - ne vien ap- 
verkti mirusįjį, raudos - tai savotiški sakraliniai tekstai, ad- 
resuoti tiek mirusiajam (kai jam patariama užtarimo bei 
pagalbos prašyti pas mirus: ius gimines), tiek jau anksčiau 
mirusiems artimiesiems, kirie jį pasitinka, atveria "vėlių 
vartelius", sodina į "vėlių suolelį', saugo ir gina nuo pavojų. 
Tokie raudose atsispindėję tikėjimai turėtų būti labai ar- 
chaiški - čia nežinomi nei dievai, nei transcendentinis tar- 
pininkas, tačiau minimos piktai nusiteikusios vėlės, nuo ku- 
rių mirusįjį apginti turi jo artimieji. Raudos atrodo būtų 
gan artimos šamanistinės epochos tekstams, kuriuos laido- 
tuvių metu skaitydavo specialus mirusiojo išlydėjimą orga- 
nizuojantis asmuo. Iki mūsų dienų išliko paprotys raudoti 
daugiausia moterims - galimas dalykas, raudos šaknyjasi 
senojoje matricentristinėje kultūroje: išties, raudose sutin- 
kamus archaiškus mirusiojo perėjimo į augalą ar paukštį 
motyvus galima būtų sieti su matricentristine, šamanistine 
Deivės-motinos epochos tradicija. Aukščiau minėta, jog ši- 
tokia tradicija buvo pratęsta ir atsinaujinusi, į dangiškųjų 
dievų panteoną links*ančios poreforminės tradicijos rėmuo- 
se, kuriai oficialusis nokymas nepritarė, bet kurią, matyt, 
toleravo. Raudose gr «a reliktinių mirusiojo persikūnijimo 
motyvų sutinkami '- "vartelių", "suolelių" ir pan. vaizdiniai, 
liudijantys jau tikėjiii4 "užpasauline" (plačiąja prasme) mi- 
rusiųjų egzistencija. T.y., šioji religinė srovė sugebėjo keistis 
ir vystytis drauge su besikeičiančia metafizinė situacija, 0 
galbūt buvo jau pernelyg įimta į pagrindinę senosios lietu- 
vių religijos srovę, kad galėtų nesikeisti drauge su ja. 

Sunku pasakyti, ar į dangiškuosius veiksnius, Dievą, 

Perkūną, į transcendentinius tarpininkus orientuota religija 
savo "mirties teologijoje" anksčiau mirusių žmonių pagalbai 
pomirtiniame velionio kelyje teikė sąvarankišką reikšmę. 
Pasakos apie kelionę į pomirtinį pasaulį nekalba apie tai, 
kad anksčiau mirę žmonės turėtų lemiamą reikšmę miru- 
siojo atvykimui į jam nuskirtą vietą (kitas dalykas - su vel- 
niu susijusių piktų mirusiųjų mėginimai nusitempti gyvąjį 
su savimi). Paprastai žmogų, keliaujantį pas Dievą, lydi kas 
nors iš transcendentinio pasaulio atstovų. Suprantama, tam 
tikri okultiniai fenomenai, ypač - anksčiau mirusių giminių 
rinkimasis prie mirštančiojo (plg. BLV 54-60), nebuvo ig- 
noruojami daugelyje laidotuvių papročių. Tačiau mirusiojo 
išvedimas iš šio pasaulio ir įvedimas anapus toli gražu ne- 
priklausė kitų mirusiųjų kompetencijai. Kitkas - mirusiųjų 
sutiktuvės aname pasaulyje. Būtent jos ir akcentuojamos iš 
seniausių «pochų atėjusiose lietuvių raudose. 

Kokius mirusiojo išlydėjimo ritualus atlikdavo senosios 
lietuvių religijos Žyniai, nėra žinoma, tačiau vien tai, kad 
raudojimą išlaikę tik moterys, rodo, kad vyrai jo neprak- 
tikavo, o būtent žyniai - vyrai senosiose ide. religijose atlik- 
davo svarbiausias apeigas. Tikriausiai lietuvių žyniai žinojo 
kažkokius efektyvesnius mirusiojo išlydėjimo būdus - taip 
prūsų žyniai stebėdavo mirusiojo kelionę dangaus viduriu ir 
pranešdavo apie sėkmingą kelionės baigtį. Savaime supran- 
tama, žynių funkcijos vien "stebėjimu" neapsiribodavo. Deja, 
šiandien jas atsekti vargu ar įmanoma. Galima tik spėti, 
kad senojoje lietuvių ijoje už raudas svarbesnes apeigas, ku- 
rių horizonte ryškėdavo dievų pasaulio paunksmėje plytin- 
tis pomirtinis pasaulis, sulig krikščionybe pakeitė krikščio- 
niškosios giesmės. 

Šiuose svarstymuose liko nepaliestas klausimas - kiek 
pomirtinį žmogaus likimą galėjo apspręsti socialinė jo pa- 
dėtis. Tačiau atrodo, kad šią problemą tektų nagrinėti jau 
vėlesnėse studijose, jau bendriausiais bruožais paaiškėjus 
pomirtinio gyvenimo įvaizdžių chronologijai. 

Baigiamosios pastabos 


Šiame darbe pagrindinis dėmesys skirtas pomirtinio 
gyvenimo sampratos sklaidai suvokti, ir "galutinių", visa- 
apimančių atsakymų nebuvo tikėtasi. Pagrindine savo už- 
duotimi autorius laikė išsklaidytų ir nesyk degradavusių 
tautosakos duomenų sutvarkymą, mėginimą, siejant juos su 
istorinių šaltinių bei iš dalies - archeologijos duomenimis, 
išskirti pagrindinius senuosius tikėjimo pomirtiniu gyveni- 
mu įvaizdžius, bendriausiais bruožais nustatyti jų chrono- 
loginę seką bei vietą senojoje lietuvių religijos sistemoje. 

Chronologiškai anksčiausi tikėjimai metempsichoze, iš- 
nirę Žmogaus sąmonėjimo pradiniuose ūkuose, apskritai 
suteikė tam tikrą pagrindą kalbėti apie pomirtinį žmogaus 
likimą platesniame santykio su transcendentiniu veiksniu 
horizonte. Pirmykštis dievų ar demonų gyvūnų pavidalais 
garbinimas (tikriausiai sutampantis su Deivės-motinos ep0- 
cha) sąlygojo tapatinimosi su jais po mirties nuostatą. Prin- 
cipinis siekis tapatintis su transcendentiniu veiksniu (veiks- 
niais) ar artėti prie jų sąlygojo ir visas vėlesnes pomirtinio 
gyvenimo sampratas. Tik, žmogui tebegarbinant dievus gy- 
vūnų pavidalais, pomirtinis susitapatinimas su jais realybė- 
je tereiškė ne priartėjimą prie transcendentinio veiksnio, 0 
tiesiog virtimą gyvūnais. Tačiau tokiais atvejais transcen- 
dencijos proveržų įžvelgimas gyvojoje gamtoje nepaliko vie- 
tos "transcendentinių lubų" pojūčiui, t.y., "aukščiau" gyvūnų 
nieko nebuvo (net turint omenyje pramonoteistinę teoriją, 
tektų pripažinti Aukščiausiosios Esybės nuojautą senosiose 
epochose buvus tik nuojauta). Tik piemenų, gyvulių augin- 
tojų, pasaulyje galėjo atsirasti piemens, ganytojo įvaizdis, 
kilstelėjęs šias "transcendentines lubas": žmonės, po mirties 
virtę gyvūnais, jau turėjo juos globojantį asmenį. Čia šak- 
nijasi lietuvių pasakų Dievo-senelio su jo avių kaimenėmis 
įvaizdis. Pomirtinio pasaulio valdovas pradžioje nebūtinai 
sutapo su menama aukščiausiąja esybe; ir lietuvių protėvių 

pasaulėžiūros sklaidoje šis "piemuo", "ganytojas" iš vienos 
pusės suartėjo su Velniu, iš kitos - pritapo prie Dangaus 
Dievo įvaizdžio. 

Pomirtinio pasaulio perkėlimas "už" gyvųjų erdvės reiš- 
kė pasaulio desakralizacijos pradžią: tiek požeminio, "užpa- 
saulinio", tiek dangiškojo pomirtinio pasaulio įvaizdžiai 
didžiausią s a cr u m svorį perkėlė "už pasaulio ribų", ir 
tuo būdu žmogus įgavo laisvas rankas tolimesnei savo veik- 
lai jau nebe ištisai šventame, dievams priklausančiame, o 
desakralizuotame pasaulyje (Beresnevičius, 1989/1). Pomir- 
tinis pasaulis vis labiau "tolo" - jo ribos nukėlinėtos nuo ar- 
timiausio miško ar vandens telkinio iki abstraktaus van- 
denyno, marių "kažkur toli", iki požemių ir dangaus. Pas- 
taruoju atveju pomirtinio pasaulio valdovo paveikslas, šak- 
nimis siekiantis "piemens", "ganytojo" įvaizdį, susiliejo su 
Aukščiausiosios Esybės nuojautos sąlygotu Dangaus Dievo 
įvaizdžiu. 

Be pasaulio desakralizacijos nuostatos, šių įvaizdžių 
kaitos pagrindu buvo atpildo pomirtiniame gyvenime idėja. 
Jei tikėjimas metempsichoze šį atpildą išreiškė gan miglo- 
tai, tai "užpasaulinio" pomirtinio gyvenimo samprata juo 
jau tiesiog persunkta. Lietuvių pasakose aptinkami "pamo- 
komi vazdai", sutampantys su kitų ide. tautų pomirtinio at- 
pildo vaizdais, rodytų, kad ankstesniųjų laikotarpių pomir- 
tinio atpildo idėja ide. protautėje kristalizavosi į savitą 
nuolatinio teisiųjų buvimo savo dorybėse bei piktųjų - savo 
ydose sampratą. Tai galėjo būti įsivaizduojama vieningoje 
užpasaulinėje erdvėje, esančioje "už vandens", kur ir teisūs, 
ir pikti mirusieji buvo drauge, skyrėsi tik jų "savijauta". 
Vėliau pikti ir teisūs mirusieji buvo išskirti į atskirus pa- 
saulius. Archaiškesnės pomirtinio gyvenimo sampratos iš- 
virsdavo į piktų mirusiųjų pomirtinio gyvenimo įvaizdžius, 
o naujesnieji, tikriausiai reformų būdu sankcionuoti įvaiz- 
džiai, nusakydavo teisių mirusiųjų likimą. 

Skirtingų ir prieštaringų tikėjimų pomirtiniu gyvenimu 

lygmenų buvimas vienos pasaulėžiūros rėmuose nėra leng- 
vai suprantamas. Matyt, vieną įtikinamiausių mėginimų pa- 
aiškinti, kokiu būdu tokia padėtis susikuria, pateikė B. Poe- 
rtneris, nagrinėjęs skirtingus pomirtinio gyvenimo sampra- 
tos lygmenis senovės egiptiečių religijoje. Jis teigia, kad 
egiptiečių religijoje skirtingi pomirtinio gyvenimo įvaizdžiai 
atsirado vienas paskui kitą, 0 po to egzistavo vienas šalia 
kito (Poertner, 1911, 63). Tokių skirtingų įvaizdžių sugyve- 
nimas aiškintinas ne tik giliausiu jų įsišaknijimu tautos pa- 
saulėžiūroje, bet, matyt, ir tuo, kad jais remiantis, nusa- 
komos skirtingo likimo mirusiųjų buvimo vietos. 

Neaiškus tebelieka klausimas, ar amžinu buvo laikomas 
pasmerkimas ir "išganymas" senojoje lietuvių religijoje. Ira- 
no arijai tikėjo, kad buvimo danguje ar pragaro bausmės - 
palaimos ar pasmerkimo - ilgiausias terminas yra 6000 ar 
9000 metų (Lommel, 1930, 192); panašiai aiškina ir Platonas 
"Valstybėje" (X 615 a,b - cit. iš Platonas, 1981, 364). Po to 
sielos vėl grįžta į Žemę, atgimdamos naujuose kūnuose. 
Kaip minėta anksčiau, kai kuriuose lietuvių tikėjimuose 
žmogaus mirtis nusakoma kaip "grįžimas" į dangų. Tai liu- 
dytų arba tikėjimą sielos preegzistencija, arba tikėjimą tam 
tikru sielų kelionės ratu (ne reinkarnacija), kuriame siela, 
išbuvusi kurį laiką ankstesniu gyvenimu nusipelnytoje vie- 
toje, vėl grįžta atgal. Tokia "nusipelnyta vieta" lietuvių pa- 
saulėžiūroje galėjo būti, atitinkamai pagal mirusiojo do- 
rybes ar ydas, tiek dangiškasis, tiek "užpasaulinis" ar pože- 
minis, tiek gyvuliais Žemėje virtusių mirusiųjų pasaulis. 

Tokios pomirtinio gyvenimo sampratos galimybė įtikėti- 
na, tačiau vargu ar kada bus atrasta pakankamai duomenų, 
liudijančių būtent tokią tikėjimų pomirtiniu gyvenimu siste- 
mą. Šitoks žinojimas galėjo būti jį palaikiusių žynių savas- 
timi. Žynių luomui, tradiciją palaikančiam bei perduodan- 
čiam institutui, išnykus, senajai religijai bei pasaulėžiūrai 
susidūrus su intensyvia krikščionybės įtaka, "oficialusis" se- 
nosios religijos mokymas (kiek galima spręsti, labai artimas 

ide. protautės religijai bei konkrečiai Irano arijų mokyma- 
ms) susiliejo su visomis kada nors buvusiomis ir į periferiją 
nustumtomis pomirtinio gyvenimo sampratomis (tikriau - 
jų reliktais), ir galiausiai - su krikščioniškąja pasaulėžiūra. 

Gražūs griuvėsiai. Jie visur. Aplink mus ir mumyse. Sun- 
kiai įsivaizduojame, kad visas pasaulis gali būti vientisas 
ir prasmingas. Jis yra - tik pasislėpęs mūsų atmintyje, pro- 
tėvių pėdose, už šventovių slenksčių - kultūros nuolaužose. 
Ar jis sugrįš, dabar jau priklauso nuo mūsų. 

Nors didelis neturėtų tilpti mažame, bet mažo būna daug, 
o didelio mažai, - ir pasaulis išsiverčia, pasidaro nemato- 
mas. 

Jei žmonės, nežinantys savo istorijos, lieka vaikais, tai 
nenorintys jos pažinti yra dar negimę. Jie tiesiog nėra. O 
aplink plyti chaoso vandenynas. Iš jo jau iškyla pirmosios 
salos - karų marų istorija, buvę valdovai, jų rūmai ir kapai. 
Bet yra kita, didžioji mūsų Žemė. Tai slėniai, kurie maitino 
Kalnus, tai papročiai, stipresni už mirtį, - žmogaus būties 
pagrindas. Iš tos Žemės liko kančia, kuri neleidžia nurimti, 
stumia pirmyn, kelia nuo dugno. Turime grįžti į mūsų visų 
Lietuvą. 

Pomirtinio gyvenimo problema bus 
didysis Žmogaus rūpestis iki laikų 
pabaigos... Mūsų tolimi protėviai irgi 
sprendė amžinąjį Žmogaus galutinio 
likimo klausimą... Įtaigi ir patraukli 
skaityti knyga, praskleidžianti praeitį 
gaubiančių paslapčių šydą ir atverianti 
seniai užmirštus baltiškosios ir 
lietuviškosios pasaulėžiūros klodus... 
Puikus kruopščios faktų analizės ir 
apibendrinimų leidinys... Atkurti 
senąją lietuvių pasaulėžiūrą yra 
įveikiamas uždavinys hAujaja) jos 
tyrinėtojų kartai... 


Vytautas Radžvilas 


